Split (3)

train · 79.3k rows

text stringlengths 31 26.1k	summary stringlengths 11 1.19k
អ្នកមិនគួរឲ្យកូនញ៉ាំកូកាច្រើននោះទេ ព្រោះវាអាចធ្វើឲ្យខួរក្បាលកូនកើតមានបញ្ហាបាននៅពេលដែលកូនញ៉ាំក្នុងរយៈពេលយូរ។ ជាពិសេស វានឹងធ្វើឲ្យឆ្អឹងកូនងាយពុកទៀតផង។ មីកំប៉ុងក៏អ្នកមិនគួរឲ្យកូនបរិភោគច្រើនដែរ ព្រោះវាអាចធ្វើឲ្យកាល់ស្យូមក្នុងខ្លួនកូនធ្លាក់ចុះ ថែមទាំងអាចធ្វើឲ្យកូនពុលទៀតផង។ ដំឡូងបារាំងកញ្ចប់ក៏អ្នកមិនគួរឲ្យកូនញ៉ាំច្រើនដែរ ព្រោះវាមានផ្ទុកសារធាតុដែលអាចធ្វើឲ្យប៉ះពាល់ដល់សុខភាពកូនអ្នកជាខ្លាំង។ ដូចនេះ ទោះបីជាកូនអ្នកចូលចិត្តញ៉ាំយ៉ាងណាក៏ដោយ ក៏អ្នកមិនគួរឲ្យកូនបរិភោគច្រើនដែរ។ នៅក្នុងស្ករកៅស៊ូក៏មានផ្ទុកសារធាតុដែលមិនល្អចំពោះសុខភាពផងដែរ។ បើកូនញ៉ាំច្រើន នឹងធ្វើឲ្យប៉ះពាល់ដល់សុខភាពកូនដោយមិនដឹងខ្លួន។ ជាពិសេស ពេលដែលកូនមិនប្រយ័ត្ន នឹងធ្វើឲ្យកូនលេបចូលមកក្នុងពោះដោយមិនដឹងខ្លួន៕ ត្រួតពិនិត្យដោយ www.health.com.kh	ប្រសិនជាអ្នកមិនចង់ឲ្យសុខភាពកូនអ្នកចុះខ្សោយទេ អ្នកគួរតែចៀសកុំឲ្យកូនញ៉ាំអាហារទាំងឡាយខាងក្រោមនេះ។ តើមានអ្វីខ្លះទៅ?
ការទទួលបានពានរង្វាន់លំដាប់អន្តរជាតិផ្នែកគុណភាពសេវាកម្មនេះ គឺជាជោគជ័យថ្មីមួយទៀតសម្រាប់ ប្រៃសណីយ៍ កម្ពុជានៅឆ្នាំ២០១៧ ជាលទ្ធផលនៃការចូលរួមពីនិយជិតគ្រប់លំដាប់ថ្នាក់ក្នុងការផ្តល់សេវាកម្មកាន់តែល្អប្រសើរដល់អតិថិជន ក្រោមការដឹកនាំរបស់ឯកឧត្តម អោក បូរ៉ា បន្ទាប់ពីរាជរដ្ឋាភិបាលតែងតាំងឲ្យមកដឹកនាំកែទំរង់ស្ថាប័នប្រៃសណីយ៍កម្ពុជា ដែលប្រែក្លាយទៅជាអង្គភាពសាធារណៈស្វ័យ័ត លើផ្នែកអាជីវកម្ម ហិរញ្ញវត្ថុ និងបច្ចេកទេស ចាប់តាំងពីឆ្នាំ២០១១មក ដែលក្នុងរយៈកាល ៦ឆ្នាំកន្លងមកនេះ បានប្រែមុខមាត់ថ្មី ទទួលបានការជឿទុកចិត្ត ពីអតិថិជន និងដៃគូរអាជីវកម្ម ជាតិនិងអន្តរជាតិ ពង្រីកវិសាលភាពអាជីវកម្មកាន់តែធំជាងមុន ទំនើបកម្មបច្ចេកទេស ICT ទាន់សម័យ បណ្តុះបណ្តាលបុគ្គលិកជំនាញគ្រប់លំដាប់ថ្នាក់ ហើយបានបង្កើនប្រាក់ចំណូលដល់អង្គភាពកើនជារៀងរាល់ឆ្នាំ ដែលជាពិសេសបានជួយលើកកំពស់ជីវភាពនិយោជិតមានកំរិតប្រកួតប្រជែងទីផ្សារបាន។ ជាលទ្ធផលចំណូលអាជីវកម្ម បានកើនឡើងជាទីកត់សំគាល់ ដោយចាប់ផ្តើមពីឆ្នាំ ២០១១ បានចំនួន ៣,៨លានដុល្លារ ហើយនៅឆ្នាំ២០១៦កើនចំណូលរហូតដល់ ៩,៥លានដុល្លារ។ កម្មវិធីប្រគល់ពានរង្វាន់នេះត្រូវបានរៀបចំឡើងដោយមានការចូលរួមពីសហគ្រាសធុរកិច្ចជាង១៥០ មកពីទ្វីបទាំងប្រាំនៅលើពិភពលោកដែលមានទស្សនវិស័យបង្កើនគុណភាពផលិតផលនិងសេវាកម្មដែលជាកត្តាសំខាន់ ក្រាលផ្លូវនាំសហគ្រាសទៅរកភាពជោគជ័យ នៅក្នុងសម័យកាលសកលភាវូបនីយកម្ម ដែលកំពុងមានវិសាលភាពគ្របដណ្តប់ក្រុមហ៊ុនគ្រប់ប្រភេទ ។ ពានរង្វាន់នេះ ត្រូវបានបង្កើតឡើងទទួលស្គាល់សហគ្រាសដែលមានស្នាដៃលេចធ្លោខិតខំបង្កើនគុណភាពផលិតផលសេវាកម្មឆ្លើយតម្រូវការតាមបរិបទទីផ្សារសកលភាវូបនីយកម្ម ក៏ដូចជាជួយជំរុញផ្សព្វផ្សាយក្រុមហ៊ុនរបស់ខ្លួន ជាមួយដៃគូរក្នុងក្លិបអ្នកដឹកនាំធុរកិច្ចពិភពលោក។ ជាបន្ថែមទៀត ពិធីនេះនូវផ្តល់ឱកាសចែករំលែកបទពិសោធន៍ និងរៀនបន្ថែមពីគ្នាទៅវិញទៅមក អំពីវិធីដែលនាំឲ្យសហគ្រាសទទួលបានជោគជ័យខាងធុរកិច្ច។ បន្ទាប់ពីមានការកែទំរង់ស្ថាប័នសាធារណៈប្រៃសណីយ៍កម្ពុជា ស្ថាប័ននេះក៏ធ្លាប់បានទទួលស្គាល់ការដឹកនាំអាជីវកម្ម លំដាប់អន្តរជាតិ ផងដែរ៖ 2017 - International Award for Quality on Excellence Services 2016 - International Award for Excellence & Leadership 2014 UPU Best Management 2014 UPU Certified Management Level C ( អត្ថបទពាណិជ្ជកម្ម )	ប្រៃសណីយ៍កម្ពុជា បន្ទាប់ពីមានភាពលេចធ្លោលើការកែទំរង់ស្ថាប័នសាធារណៈសេវាប្រៃសណីយ៍ជាតិ ក្នុងរយៈកាលជាង៦ឆ្នាំកន្លងមកនេះ ក្រោមការដឹកនាំរបស់ឯកឧត្តម អោក បូរ៉ា ប្រតិភូរាជរដ្ឋាភិបាលទទួលបន្ទុកអគ្គនាយកប្រៃសណីយ៍កម្ពុជា ត្រូវបានប្រកាស់ជាប់ជាម្ចាស់ពានរង្វាន់ផ្នែកគុណភាពល្អលំដាប់អន្តរជាតិ International Award for Quality 2017 ដែលរៀបចំឡើងដោយក្លិបអ្នកដឹកនាំធុរកិច្ចពិភពលោក នៅទីក្រុងប៉ារីស ប្រទេសបារាំង ក្នុងសណ្ឋាគារ Le Meridien Etoile នាថ្ងៃទី២០ ខែមិនា ឆ្នាំ២០១៧។
ថ្លែងប្រាប់ក្រុមអ្នកសារព័ត៌មាន ក្នុងអំឡុងពេលកិច្ចប្រជុំនាយក-នាយិកាសាខា នៅទីរួមខេត្តព្រះសីហនុ កាលពីថ្ងៃទី២៩ ខែមេសា ឆ្នាំ២០២២ លោក ចាន់នី បានឱ្យដឹងថា វិបត្តិនៃការរីករាលដាលជំងឺកូវីដ-១៩ បានធ្វើឱ្យការប្រើប្រាស់ប្រព័ន្ធបច្ចេកវិទ្យាហិរញ្ញវត្ថុ កាន់តែមានភាពពេញនិយម ដោយក្នុងនោះចំនួនប្រតិបត្តិការ តាមប្រព័ន្ធឌីជីថល បានកើនឡើងជាលំដាប់។ នៅក្នុងស្ថានភាពដ៏លំបាក កាលពីឆ្នាំ២០២០-២០២១ ដែលមានការបិទខ្ទប់ និងក្តីបារម្ភពីការឆ្លងជំងឺកូវីដ-១៩ កំណើនអតិថិជនដែលចុះឈ្មោះប្រើប្រាស់ប្រព័ន្ធឌីជីថលរបស់ធនាគារអេស៊ីលីដា បានហក់ឡើងយ៉ាងលឿន។ លោកបន្តថា ជាក់ស្តែងគិតត្រឹមខែមីនា ឆ្នាំ២០២២ ចំនួនអ្នកដែលមានចុះឈ្មោះប្រើប្រាស់ប្រព័ន្ធឌីជីថល របស់អេស៊ីលីដា មានចំនួនជាង ២,៣លាន ក្នុងនោះចំនួនដែលប្រើប្រាស់សកម្ម គឺមានជាមធ្យមជាង ១លានប្រតិបត្តិការក្នុង១ថ្ងៃៗ។ លោក អ៊ិន ចាន់នី ថ្លែងថា៖«កាលពីខែមករា កន្លងមកខ្ញុំធ្លាប់និយាយថា ចំនួននៃការធ្វើប្រតិបត្តិការហិរញ្ញវត្ថុរបស់ធនាគារអេស៊ីលីដា តាមរយៈប្រព័ន្ធឌីជីថល គឺមានប្រមាណ ៩៤ភាគរយ។ ក្នុងឆ្នាំ២០២២ នេះយើងកំពុងជំរុញចំនួននេះឱ្យកើនដល់ប្រហែល ៩៧ភាគរយនៃប្រតិបត្តិការទាំងអស់»។ លោក អ៊ិន ចាន់នី បញ្ជាក់បន្ថែមថា៖«ធនាគារអេស៊ីលីដា ពិតជាចង់ឱ្យអតិថិជនទាំងជាង ៣លាននាក់របស់ខ្លួនចុះឈ្មោះប្រើប្រាស់ប្រព័ន្ធឌីជីថលទាំងអស់(ប្រើប្រាស់ App) ដែលបច្ចុប្បន្ននៅសល់ប្រមាណ ៧០ម៉ឹននាក់ទៀតប៉ុណ្ណោះមិនទាន់ប្រើប្រាស់»។ ប្រតិបត្តិការធ្វើ ឡើងតាមប្រព័ន្ធបាគង របស់ធនាគារជាតិនៃកម្ពុជា ក្នុងឆ្នាំ២០២១ មានចំនួនសរុប ៥,៧ លានប្រតិបត្តិការ ដែលចំនួននេះ បានឆ្លុះបញ្ចាំងពីភាពរីកចម្រើនយ៉ាងឆាប់រហ័ស នៅវិស័យហិរញ្ញវត្ថុនៅកម្ពុជា។ នេះបើយោងតាមរបាយការណ៍ប្រចាំឆ្នាំ២០២១ របស់ធនាគារជាតិនៃកម្ពុជា។ របាយការណ៍នេះ ឱ្យដឹងទៀតថា ក្នុងចំណោមប្រតិបត្តិការ ៥,៧លានប្រតិបត្តិការនេះ មាន ១,២លាន ប្រតិបត្តិការជាប្រាក់រៀល និង ៤,៥លានប្រតិបត្តិការជាប្រាក់ដុល្លារ។ ក្នុងឆ្នាំ២០២១ ប្រតិបត្តិការតាមប្រព័ន្ធបាគង មានទំហំសាច់ប្រាក់ប្រតិបត្តិការ ជាប្រាក់រៀល ១,៧ ពាន់ពាន់លានរៀល និងប្រាក់ដុល្លារ ១,៩ ពាន់លានដុល្លារ។ បើយោងតាម លោក អ៊ិន ចាន់នី នៅពេលដែលការធ្វើប្រតិបត្តិការ តាមប្រព័ន្ធឌីជីថលកាន់តែច្រើន ការប្រើប្រាស់ធនធានមុស្ស ក៏អាចនឹងមិនកើនឡើងទៀតផងដែរ។ ទាក់ទងនឹងប្រតិបត្តិការក្នុងឆ្នាំ២០២២ នេះ លោក អ៊ិន ចាន់នី បានប្រាប់ថា ធនាគារអេស៊ីលីដា បានបង្ហាញពីសញ្ញារីកចម្រើនគួរឱ្យកត់សម្គាល់ ដោយក្នុងរយៈពេលជិត ៤ខែមកនេះ ឥណទានរបស់ធនាគារអេស៊ីលីដា បានកើនឡើងជិតទៅ ៨ភាគរយបើធៀបនឹងរយៈពេលដូចគ្នាឆ្នាំ២០២១ ចំណែកប្រាក់បញ្ញើសន្សំ ក៏កើនឡើងប្រហាក់ប្រហែលនឹងគ្នានេះដែរ៕ (អត្ថបទពាណិជ្ជកម្ម)	ភ្នំពេញ៖ ធនាគារអាស៊ីលីដា កំពុងដាក់ចេញផែនការ ជំរុញអតិថិជនរបស់ខ្លួន ឱ្យធ្វើប្រតិបត្តិការតាមប្រព័ន្ធឌីជីថល កាន់តែច្រើនបន្ថែមទៀត ខណៈកាលពីឆ្នាំ២០២១ កន្លងមកចំនួនប្រតិបត្តិការតាមប្រព័ន្ធឌីជីថលរបស់ខ្លួន កើនដល់ប្រមាណ៩៤ភាគរយ។ នេះបើតាម លោក អ៊ិន ចាន់នី ប្រធានអគ្គនាយកប្រតិបត្តិធនាគារអេស៊ីលីដា ភីអិលស៊ី។
ប្រវត្តិលោក Henry Kissinger មុនកាន់តំណែងជារដ្ឋមន្រ្តីការបរទេស នៅក្នុងថ្ងៃទី២៣ ខែឧសភា ឆ្នាំ១៩២៣ លោក Henry Kissinger បានចាប់កំណើតឡើងនៅក្នុងគ្រួសារជ្វីហ្វឋានៈកណ្តាលមួយ ក្នុងរដ្ឋ Bavaria អាល្លឺម៉ង់។ ដោយសារមានការតាមប្រមាញ់ពីសំណាក់ក្រុមណាហ្ស៊ីលើជនជាតិជ្វីហ្វ ក្នុងអំឡុងសង្រ្គាមលោកលើកទីពីរ គ្រួសាររបស់លោក Kissinger បានគេចខ្លួនមកអាម៉េរិក និងបានរស់នៅក្នុងសហគមន៍ជនជាតិជ្វីហ្វ ក្នុងក្រុងញូវយ៉ក។ ជាក្មេងម្នាក់ដែលអៀនច្រើន លោក Kissinger មានការតស៊ូយ៉ាងខ្លាំង។ លោក Kissinger ត្រូវរៀននៅវិទ្យាល័យ ក្នុងពេលយប់ និងធ្វើការនៅរោងចក្រផលិតជក់កោរពុកមាត់នៅពេលថ្ងៃ។ លោក Kissinger បានទទួលសញ្ជាតិអាម៉េរិក នៅក្នុងឆ្នាំ១៩៤៣ និងបានបម្រើការក្នុងយោធាអាម៉េរិក ក្នុងនាមជាអ្នកបកប្រែភាសាអាល្លឺម៉ង់ នៅសម័យសង្រ្គាមលោកលើកទីពីរ។ ក្នុងឆ្នាំ១៩៤៥ ទាហានអាម៉េរិករូបនេះ បានទទួលមេដាយ Bronze Star ក្នុងតួនាទីប្រឆាំងចារកិច្ច។ លោក Zhou Enlai នាយករដ្ឋមន្រ្តីចិន (ឆ្វេង) ជាមួយលោកHenry Kissinger ក្នុងឆ្នាំ១៩៧១។ រូបភាពLibrary of Congress បន្ទាប់ពីបញ្ចប់កិច្ចការនៅអាល្លឹម៉ង់ លោក Kissinger បានវិលត្រលប់មកអាម៉េរិកវិញ និងបានសិក្សាផ្នែកវិទ្យាសាស្រ្តនយោបាយ នៅសកលវិទ្យាល័យ Harvard ដោយទទួលបានបរិញ្ញាបត្រ នៅឆ្នាំ១៩៥០ និងបណ្ឌិត នៅឆ្នាំ១៩៥៤។ ពីចន្លោះឆ្នាំ១៩៥៤ ដល់ឆ្នាំ១៩៦៩ បណ្ឌិតរូបនេះ បានបម្រើការនៅសកលវិទ្យាល័យ Harvard ក្នុងនាមជាសាស្រ្តាចារ្យរដ្ឋាភិបាលមួយរូប និងជាអ្នករៀបចំផែនការនៅនាយកដ្ឋានរដ្ឋាភិបាល និងមជ្ឈមណ្ឌលកិច្ចការអន្តរជាតិរបស់សកលវិទ្យាល័យ Harvard។ ក្នុងអំឡុងទសវត្សរ៍ឆ្នាំ១៩៥០ និង១៩៦០ លោក Kissinger ក៏បានបំពេញការងារផ្សេងទៀតផងដែរ ក្នុងនោះមាន ទីប្រឹក្សារបស់ទីភ្នាក់ងាររដ្ឋាភិបាលអាម៉េរិកមួយចំនួនដូចជា ក្រសួងការបរទេសអាម៉េរិក, ការិយាល័យស្រាវជ្រាវប្រតិបត្តិការ និងទីភ្នាក់ងារកាត់បន្ថយអាវុធ និងការគ្រប់គ្រងអាវុធជាដើម។ បុគ្គលដំបូងដែលកាន់តំណែងសំខាន់ៗពីរក្នុងពេលតែមួយ រហូតដល់ឆ្នាំ១៩៦៩ លោកប្រធានាធិបតី Richard Nixon បានតែងតាំងលោក Kissinger ជាទីប្រឹក្សាសន្តិសុខជាតិដល់ឆ្នាំ១៩៧៥។ បន្ថែមពីលើតួនាទីដ៏សំខាន់ក្នុងសេតវិមាន មន្រ្តីអាម៉េរិករូបនេះ ត្រូវបានតែងតាំងជារដ្ឋមន្រ្តីការបរទេស នៅក្នុងឆ្នាំ១៩៧៣។ ជុំវិញបញ្ហានេះ វាបានធ្វើឱ្យ លោក Kissinger ក្លាយជាបុគ្គលដំបូង ដែលកាន់តំណែងសំខាន់ៗរហូតដល់ទៅពីរ ពោលគឺទីប្រឹក្សាសន្តិសុខជាតិ និងរដ្ឋមន្រ្តីការបរទេសក្នុងពេលតែមួយ។ ស្នាដៃ និងការរិះគន់លើលោក Kissinger ក្នុងពេលជាទីប្រឹក្សាសន្តិសុខជាតិ និងរដ្ឋមន្រ្តីការបរទេស ក្នុងឋានៈជាទីប្រឹក្សាសន្តិសុខជាតិ លោក Kissinger បានជួយកាត់បន្ថយភាពតាងតឹងរវាងអាម៉េរិក និងសហភាពសូវៀត ដែលកំពុងប្រកួតប្រជែងគ្នា ក្នុងសម័យសង្រ្គាមត្រជាក់ និងជួយឱ្យមាន កិច្ចចរចាកម្រិតអាវុធយុទ្ធសាស្រ្ត(SALT) ក្នុងឆ្នាំ១៩៦៩ ដែលជាកិច្ចចរចាទ្វេភាគី ធ្វើឡើងក្នុងគោលបំណងកាត់បន្ថយចំនួនមីស៊ីលបាលីស្ទីកចម្ងាយឆ្ងាយ។ នៅពីរឆ្នាំបន្ទាប់ ទីប្រឹក្សាសន្តិសុខជាតិរូបនេះ បានបន្តកិច្ចការរបស់ខ្លួន ដើម្បីស្តារទំនាក់ទំនងចិន-អាម៉េរិកថែមទៀត តាមរយៈដំណើរទស្សនកិច្ចនៅទីក្រុងប៉េកាំង ក្នុងខែកក្កដា ឆ្នាំ១៩៧១។ ក្រោយពីមានការត្រួសត្រាយផ្លូវ លោកប្រធានាធិបតី Richard Nixon បានបំពេញទស្សនកិច្ចទៅចិនជាលើកដំបូង ដើម្បីស្តារទំនាក់ទំនងទ្វេភាគី ក្រោយពេលសង្រ្គាមត្រជាក់មានភាពរបត់ដ៏សំខាន់មួយ ដោយសារភាពបាក់បែករវាងកុម្មុយនីស្តចិន និងរុស្ស៊ី។ បន្ទាប់ពីការកែលម្អទំនាក់ទំនងទ្វេភាគី រដ្ឋាភិបាលក្រុងវ៉ាស៊ីនតោន បានទទួលស្គាល់រដ្ឋាភិបាលក្រុងប៉េកាំងជាផ្លូវការ និងជារដ្ឋាភិបាលតែមួយប៉ុណ្ណោះរបស់ចិន។ លើសពីនេះ អាម៉េរិក បានកាត់ផ្តាច់ទំនាក់ទំនងការទូតផ្លូវការជាមួយតៃវ៉ាន់នៅឆ្នាំដដែល ប៉ុន្តែក៏មិនទុករដ្ឋាភិបាលក្រុងតៃប៉ិឱ្យនៅម្នាក់ឯងដែរ។ នៅឆ្នាំ១៩៧៩ អាម៉េរិក បានអនុម័តច្បាប់ទំនាក់ទំនងតៃវ៉ាន់ ដើម្បីអាចឱ្យខ្លួនមានទំនាក់ទំនងសេដ្ឋកិច្ចជាមួយមិត្តចាស់បានដដែល។ យ៉ាងណាក៏ដោយ ទីប្រឹក្សាសន្តិសុខជាតិអាម៉េរិករូបនេះ ក៏មានរឿងអាស្រូវ ចម្រូងចម្រាស និងរងការរិះគន់ច្រើនដែរ តាមរយៈសង្រ្គាមនៅឥណ្ឌូចិន និងការលាក់បាំងសភាពីការទម្លាក់គ្រាប់បែកនៅនៅកម្ពុជា និងឡាវ ក្នុងឆ្នាំ១៩៦៩។ ក្រោមការជួបចរចារហូតដល់ ៦៨លើក រវាងលោក Le Duc Tho មន្រ្តីជាន់ខ្ពស់វៀតណាមខាងជើង និងលោក Kissinger ដោយជំនួបខ្លះជាជំនួបសម្ងាត់ កិច្ចព្រមព្រៀងសន្តិភាពក្រុងប៉ារីស ដែលបញ្ចប់សង្រ្គាមនៅវៀតណាម ត្រូវបានធ្វើឡើង។ ដោយសារតែកិច្ចខិតខំក្នុងកិច្ចព្រមព្រៀងបញ្ចប់សង្រ្គាមវៀតណាមនោះ លោក លោក Kissinger និងលោក Le Duc Tho ត្រូវបានផ្តល់ពានរង្វាន់ណូបែលសម្រាប់សន្តិភាព។ ប៉ុន្តែមានតែលោក Kissinger ប៉ុណ្ណោះបានទទួលយកមេដាយនេះ ខណៈលោក Le Duc Tho បានបដិសេធ។ តាមការចុះផ្សាយរបស់សារព័ត៌មាន BBC ការទម្លាក់គ្រាប់បែករបស់អាម៉េរិកលើទឹកដីកម្ពុជា ធ្វើឡើងក្នុងគោលបំណងបង្អត់កម្លាំងកុម្មុយនីស្ត និងកាត់ផ្តាច់ស្បៀងអាហារ។ គោលនយោបាយបែបនេះ បានធ្វើឱ្យប្រជាជនស៊ីវិលយ៉ាងហោចណាស់ ៥ម៉ឺននាក់ស្លាប់បាត់បង់ជីវិត និងបង្កអស្ថិរភាព ហើយថែមទាំងទាញកម្ពុជាឱ្យធ្លាក់ក្នុងសង្រ្គាមស៊ីវិល និងរបបប៉ុល ពតថែមទៀត។ ក្រោយការលាលែងពីតំណែងរបស់លោក Nixon ដោយសាររឿងអាស្រូវ Watergate ពាក់ព័ន្ធនឹងការរំលោភអំណាច លោក Gerald Ford បានចូលកាន់តំណែងជាប្រធានាធិបតីម្តង។ ក្នុងអាណត្តិរបស់លោក Ford លោក Kissinger នៅតែបន្តតំណែងជារដ្ឋមន្រ្តីការបរទេសរហូតដល់ឆ្នាំ១៩៧៧ ដែលជាពេលលោក Jimmy Carter ជាប់ឆ្នោតជាប្រធានាធិបតី។ តួនាទីក្រោយបញ្ចប់តំណែងជារដ្ឋមន្រ្តីការបរទេស បើទោះលែងជាប្រមុខការទូតអាម៉េរិកក៏ដោយ ប៉ុន្តែលោក Kissinger នៅតែបន្តផ្តល់ប្រឹក្សាដល់រដ្ឋបាលអាម៉េរិកក្រោយៗ។ នៅចន្លោះឆ្នាំ១៩៨៣ ដល់១៩៨៥ លោក Kissinger ត្រូវបានតែងតាំងជាប្រធានគណៈកម្មការទ្វេបក្សជាតិលើអាម៉េរិកកណ្តាល ហើយចន្លោះឆ្នាំ១៩៨៤ ដល់១៩៩០ លោកបានកាន់តំណែងជាសមាជិកក្រុមប្រឹក្សាចារកិច្ចបរទេសរបស់ប្រធានាធិបតីអាម៉េរិកផងដែរ។ ក្នុងឆ្នាំ២០០២ លោកGeorge W. Bush បានតែងតាំងលោក Kissinger ជាប្រធានគណៈកម្មការលើការវាយប្រហារភេរវករនៅអាម៉េរិក។ យ៉ាងណាមិញ នៅប៉ុន្មានសប្តាហ៍បន្ទាប់ លោកបានលាលែងពីតំណែងដ៏សំខាន់មួយនេះ។ កន្លងមក លោក Kissinger បានសរសេរសៀវភៅជាច្រើនក្បាលដូចជាសៀវភៅ Diplomacy, សៀវភៅ On China, សៀវភៅ Does America Need a Diplomacy, សៀវភៅ World Order, សៀវភៅ The Age of A.I., និងសៀវភៅ American Foreign Policy ជាដើម៕	លោក Henry Kissinger អតីតរដ្ឋមន្រ្តីការបរទេសអាម៉េរិក បានទទួលមរណភាពនៅអាយុ ១០០ឆ្នាំ នៅផ្ទះរបស់លោកក្នុងរដ្ឋ Connecticut។ នេះបើតាមការប្រកាសរបស់ក្រុមហ៊ុន Kissinger Associates នៅថ្ងៃទី២៩ ខែវិច្ឆិកា។ អតីតប្រមុខការទូតអាម៉េរិករូបនេះ ធ្លាប់រងការរិះគន់ពាក់ព័ន្ធនឹងសង្រ្គាមអាម៉េរិកនៅវៀតណាម និងការទម្លាក់គ្រាប់បែកនៅកម្ពុជា និងឡាវផងដែរ។
The southern Chinese financial hub boasts entrenched income inequality with one of the highest concentrations of billionaires in the world. But the ultra-wealthy had an uncharacteristically tough year in 2018 according to the latest list of the city's 50 richest tycoons published by Forbes late Wednesday. The group's combined wealth fell just over $20 billion to $286.75 billion in 2018, a marked contrast to the year before when they grew by a collective $60 billion to $307 billion. Pollyanna Chu, one of the city's most prominent female entrepreneurs, witnessed the sharpest decline in personal fortune according to Forbes' estimates -- a 75 percent drop to $3.3 billion. Her wealth via financial powerhouse Kingston Financial was especially vulnerable to the torrid trading on Hong Kong's stock market which plunged 9.4 percent last year. Galaxy Chairman Lui Che-woo lost $4.2 billion while Macau casino share prices significantly dented the fortunes of Pansy Ho and her younger brother Lawrence Ho. Analyst Dickie Wong from Kingston Securities said the wealth of the city's tycoons were often intimately linked to stock market's fortunes. But he added there were other headwinds on the horizon. "The slowing down (of China's) economy and also the trade war between China and the US -- these two will remain key uncertainties if we talk about the economy and the stock market this year," he told AFP. Trade tensions have already hit some of Hong Kong's wealthiest. Yeung Kin-Man and Lam Wai Ying, the husband and wife team behind Biel Crystal, the largest maker of iPhone screens, saw their net worth plunge some $6.4 billion, or 57 percent. Apple has seen sluggish sales recently, particularly in China. Hong Kong's wealthiest man Li Ka-shing, who has dominated the list ever since it first came out in 2008, saw some $4 billion wiped off his wealth. But with $32 billion he still remains ahead of property magnate Lee Shau Kee on $30 billion. After a decade of near continual growth Hong Kong's overheated property market has begun to cool with prices falling by some 10 percent in the last four months and many analysts predicting further drops of trade tensions between Washington and China continue to buffet confidence. One major winner from the last year was oyster sauce tycoon Lee Man-tat. His wealth doubled to $17.1 billion making him the city's third richest tycoon. Forbes compiles their estimates for personal wealth using information from the individuals, stock exchanges, analysts, private databases, government agencies and other sources. jta-ey/je © Agence France-Presse	Hong Kong, China \| China's slowdown, trade tensions, stock plunges and a softening of the world's least affordable property market helped wipe some $20 billion from the fortunes of Hong Kong's wealthiest last year, Forbes has reported.
ករណីឆ្លងជំងឺកូវីដ-១៩ នៅជប៉ុន មួយរយៈចុងក្រោយនេះ បានហក់ឡើងយ៉ាងខ្ពស់ ស្របពេលប្រទេសមួយនេះ កំពុងមានការឈប់សម្រាកនៅរដូវក្តៅចាប់ពីខែកក្កដា ដល់ខែសីហា។ ក្នុងថ្ងៃទី១៣ ខែសីហា ជប៉ុនមានករណីឆ្លងប្រចាំថ្ងៃច្រើនជាង២ម៉ឺនករណី ដែលជាតួលេខដ៏ខ្ពស់បំផុត។ ទន្ទឹមនេះ ករណីឆ្លងកូវីដ-១៩ ប្រចាំថ្ងៃ នៅក្នុងទីក្រុងតូក្យូ ក៏មានច្រើនបំផុតផងដែរ ដោយហក់ឡើងដល់ ៥៧៧៣ករណី។ អ្នកជំងឺដែលមានស្ថានភាពធ្ងន់ធ្ងរបាន កើនដល់ ១៤៧៨នាក់។ ខណៈជប៉ុន កំពុងមានថ្ងៃឈប់សម្រាកបែបនេះ អាជ្ញាធរបានអំពាវនាវឱ្យប្រជាជនស្នាក់នៅក្នុងផ្ទះ ជាជាងធ្វើដំណើរកម្សាន្តឆ្លងខេត្ត។ «យើងកំពុងជួបវិបត្តិដ៏ធំបំផុតចាប់តាំងពីផ្ទុះជំងឺឆ្លងសកលមក»។ អភិបាលក្រុងតូក្យូ លោកស្រី Yuriko Koike បានសង្កត់ធ្ងន់បែបនេះ ដោយបន្ថែមថា អាជ្ញាធរចង់ឱ្យប្រជាជនការពារអាយុជីវិតដោយខ្លួនឯង។ នេះបើតាមការចុះផ្សាយរបស់ទូរទស្សន៍ NHK។ មកទល់ពេលនេះ ជប៉ុនមានករណីឆ្លងកូវីដ-១៩ សរុបជាង ១លានករណី និងអ្នកស្លាប់មានជាង ១ម៉ឺននាក់៕	ជប៉ុន នៅថ្ងៃទី១៣ ខែសីហា បានរាយការណ៍ថា ករណីឆ្លងជំងឺកូវីដ-១៩ ប្រចាំថ្ងៃ មានរហូតដល់ជាង ២ម៉ឺនករណី។ នេះជាតួលេខដ៏ខ្ពស់បំផុតរបស់ជប៉ុន បើគិតចាប់តាំងពីផ្ទុះជំងឺកូវីដ-១៩មក។
Divock Origi រកបានពីរគ្រាប់ នៅនាទី៧ និង៧៩ រីឯ Georginio Wijnaldum សម្រេចបាននៅនាទី៥៤ និង៥៦ សម្រាប់ជ័យជម្នះដ៏គួរឲ្យកត់សម្គាល់របស់ Liverpool លើ Barcelona បើទោះបីជាកម្លាំងជួរមុខដ៏ឆ្នើមរបស់ពួកគេ ពោលគឺ Mohamed Salah និង Roberto Firmino អវត្តមានដោយសាររបួសក៏ដោយ។ នេះជាការឈានដល់វគ្គផ្តាច់ព្រ័ត្រ Champions League ពីរឆ្នាំជាប់គ្នារបស់ Liverpool ដោយត្រៀមជួប Ajax ឬ Totteham Hotspurs នៅម៉ាឌ្រីត នាថ្ងៃទី១ ខែមិថុនា។ វាជារឿងច្រំដែលសម្រាប់ Barcelona ដោយកាលពីជើងទីពីរ វគ្គ១/៤ផ្តាច់ព្រ័ត្រឆ្នាំមុន ពួកគេបានចាញ់ Roma ៣-០ ក្រោយនាំមុខ ៤-១ នៅជើងទីមួយ។ Roma ឡើងដោយសាររូបមន្តគ្រាប់បាល់ក្រៅទឹកដី។ សម្រាប់ការប្រកួតក្របខណ្ឌអឺរ៉ុប Liverpool ធ្លាប់មានកំណត់ត្រាវាយបកយកឈ្នះវិញពីរលើកដ៏គួរឲ្យសម្គាល់។ នៅវគ្គផ្តាច់ព្រ័ត្រឆ្នាំ២០០៥ AC Milan នាំមុខ ៣-០ នៅតង់ទីមួយ ហើយពួកគេវាយបក៣គ្រាប់វិញនៅតង់ទីពីរ មុននឹងទទួលបានពាន ក្រោយឈ្នះគ្រាប់បាល់ប៉េណាល់ទីសម្រេចក្តី រួមទាំងការវាយបករបស់ពួកគេលើ Dormund នៅវគ្គ១/៤ផ្តាច់ព្រ័ត្រ Europa League កាលពី៣ឆ្នាំមុន៕	Liverpool បានបង្កើតកំណត់ត្រាដ៏អស្ចារ្យ តាមរយៈការវាយបក Barcelona ដើម្បីឡើងទៅកាន់វគ្គផ្តាច់ព្រ័ត្រ Champions League។ នៅជើងទីមួយ ក្លិបអ្នកមានបុណ្យអេស្ប៉ាញ យកឈ្នះ ៣-០ នៅ Nou Camp ប៉ុន្តែនៅជើងទីពីរ ហង្សក្រហម បានវាយបកវិញ ៤-០ នៅទឹកដី Anfield ដើម្បីទទួលបានលទ្ធផលសរុប ៤-៣ ។
សម្ដេច ហ៊ុន សែន បានបញ្ជាក់ថា ការដាក់បញ្ចូលទិវានយោបាយឈ្នះឈ្នះ នៅក្នុងប្រតិទិន គឺសម្រាប់អប់អរជ័យជម្នះ ដែលកម្ពុជា បានបិទបញ្ចប់សង្គ្រាមទាំងស្រុង ហើយបន្តការអភិវឌ្ឍដល់បច្ចុប្បន្ននេះ ប៉ុន្តែវាមិនមែនជាថ្ងៃអនុញ្ញាតឱ្យមន្ត្រីរាជការ បុគ្គលិក និងកម្មករឈប់សម្រាកនោះទេ។ បានន័យថា ពួកគេនៅបន្តធ្វើការធម្មតា។ ប្រមុខរដ្ឋាភិបាល បានបញ្ជាក់ថា៖«ខ្ញុំចង់ស្នើឱ្យពិនិត្យថា យើងអាចដាក់ចូលទៅក្នុងប្រតិទិន ប៉ុន្តែមិនមែនជាការសម្រាកប្រចាំឆ្នាំទេ ចាប់ពីឆ្នាំក្រោយទៅ ការបោះប្រតិទិនដាក់ថា អបអរទិវាបញ្ចប់សង្គ្រាមតាមរយៈនយោបាយឈ្នះឈ្នះ ឬអបអរសាទរនៃនយោបាយឈ្នះឈ្នះ ដាក់ចូលទៅក្នុង[ប្រតិទិន] ហើយមិនចាំបាច់ឈប់សម្រាកអីទេ»។ សម្ដេច ហ៊ុន សែន បានអះអាងថា នយោបាយឈ្នះឈ្នះរបស់សម្ដេច គឺជារឿងសំខាន់មួយ ដែលត្រូវដាក់បញ្ចូលក្នុងប្រតិទិន ដើម្បីជាការរំឭក និងអបអរសាទរជារៀងរាល់ឆ្នាំ ខណៈប្រទេសដទៃទៀត កំពុងប្រឈមមុខនឹងសង្គ្រាម។ រដ្ឋាភិបាល នឹងប្រារព្វខួបទិវានយោបាយឈ្នះឈ្នះ លើកទី២៣ នៅថ្ងៃទី៣០ ធ្នូ ២០២១ នៅវិមានឈ្នះឈ្នះ។ រដ្ឋាភិបាលកម្ពុជា បានអះអាងថា កម្ពុជាមានសន្តិភាពពេញលេញ និងមានឯកភាពជាតិទាំងស្រុង ចាប់ពីថ្ងៃទី២៩ ខែធ្នូ ឆ្នាំ១៩៩៨មក ក្រោមនយោបាយឈ្នឈ្នះរបស់សម្តេច ហ៊ុន សែន ទោះបីជារបបខ្មែរក្រហម បានដួលរលំតាំងពីថ្ងៃ៧ មករា ឆ្នាំ១៩៧៩មកក្តី។ ប្រមុខរដ្ឋាភិបាល តែងតែអះអាងថា ក្រោយពីរបបខ្មែរក្រហមបញ្ចប់មក កម្ពុជាមិនទាន់រួចផុតសង្គ្រាមស៊ីវិលទាំងស្រុងនោះទេ ដោយមានការវាយប្រហារគ្នានៅតំបន់ដាច់ស្រយាល ភ្នំ និងព្រំដែន ដែលមានពួកគេខ្មែរក្រហមសម្ងំលាក់ខ្លួន ជាពិសេសកម្ពុជា ក៏ត្រូវបែងចែកជា៤ផ្នែកផងដែរ មុននឹងមានដំណោះស្រាយបញ្ចប់សង្គ្រាមជាផ្លូវការនៅឆ្នាំ១៩៩៨៕	នាពិធីសម្ពោធដាក់ឱ្យប្រើប្រាស់ជាផ្លូវការនូវអគាររដ្ឋបាល និងសាលប្រជុំទីស្តីការ ក្រសួងការពារជាតិថ្មី ថ្ងៃ ទី២៩ ខែធ្នូ សម្ដេច ហ៊ុន សែន បានស្នើឱ្យដាក់បញ្ចូលទិវានយោបាយឈ្នះឈ្នះ នៅក្នុងប្រតិទិន ចាប់ពីឆ្នាំក្រោយទៅ។
ចំពោះមនុស្សពេញវ័យ មានការហូរឈាមយ៉ាងខ្លាំងនៅលើ ក្បាល ឬ នៅលើមុខ។ មានការហូរឈាម ឬ សារធាតុរាវ លេចចេញពីត្រចៀក ឬ ច្រមុះ។ មានអាការៈឈឺក្បាល ក្នុងកម្រិតធ្ងន់ធ្ងរ។ មានការប្រែប្រួល ចំពោះកម្រិតនៃស្មារតី ក្នុងរយៈពេលយូរជាង ពីរ ទៅ បីវិនាទី។ មានការប្រែពណ៌ជា ខ្មៅ ឬ ខៀវ នៅខាងក្រោមភ្នែក ឬ នៅខាងក្រោយស្លឹកត្រចៀក។ ឈប់ដកដង្ហើម។ មានភាពវង្វេងវង្វាន់។ បាត់បង់លំនឹងរាយកាយ។ មានភាពទន់ខ្សោយ ឬ មិនមានសមត្ថភាព ក្នុងការប្រើប្រាស់ដៃ ឬ ជើង។ ប្រស្រីភ្នែក មានទំហំមិនស្មើគ្នា។ មានការប្រកាច់។ និយាយមិនច្បាស់ (លឺឡុលៗ ) ។ ចំពោះកុមារ មានសញ្ញា ឬ រោគសញ្ហាណាមួយរបស់មនុស្សពេញវ័យ បានកើតឡើងចំពោះពួកគេ។ យំ មិនព្រមបាត់។ មិនព្រមញុំាចំណីអាហារ។ មានស្នាមប៉ោងហើម នៅត្រង់បង្ហើយ នៅលើក្បាល។ ក្អួតហើយ ក្អួតទៀត ។ ប្រសិនបើការរងរបួសក្បាល ក្នុងស្ថានភាពគ្រោះថ្នាក់កើតមាន នោះអ្នកត្រូវ៖ រក្សាស្ថានភាពរបស់ជនរងគ្រោះ អោយមានលំនឹង រហូតដល់ភ្នាក់ងារសង្គ្រោះផ្នែកវេជ្ជសាស្ត្រ បានមកដល់។ ដាក់ស្ថានភាពជនរងគ្រោះអោយសម្រាក និង រក្សាភាពស្ងប់ស្ងាត់ ដោយដាក់ ក្បាល និង ស្មារបស់ជនរងគ្រោះ អោយបានខ្ពស់បន្តិច។ មិនត្រូវធ្វើការផ្លាស់ប្តូរស្ថានភាពរបស់ ជនរងគ្រោះនោះទេ លុះត្រាតែវាស្ថិតក្នុងករណីចាំបាច់ និង ជៀសវាងធ្វើការផ្លាស់ប្តូរ លំនឹងក របស់ជនរងគ្រោះ ។ ប្រសិនបើជនរងគ្រោះ កំពុងពាក់មួកសុវត្ថិភាព នោះអ្នកមិនត្រូវធ្វើការ ដោះវាចេញនោះទេ។ ធ្វើការឃាត់ឈាម។ ដាក់សម្ពាធតឹងណែន សង្កត់ទៅលើមុខរបួសរបស់ជនរងគ្រោះ ជាមួយនឹង ស្បៃ ឬ ក្រណាត់ស្តេរីល។ ប៉ុន្តែអ្នកមិនត្រូវដាក់សម្ពាធដោយផ្ទាល់ទៅលើ មុខរបួសនោះទេ ប្រសិនបើអ្នក សង្ស័យថា ជនរងគ្រោះមានការបាក់ឆ្អឹងលលាដ៍ក្បាល ។ ឃ្លាំមើល រាល់ការផ្លាស់ប្តូរចំពោះ ដង្ហើម និង កម្រិតស្មារតីរបស់ជនរងគ្រោះ ។ ប្រសិនបើជនរង គ្រោះមិនបានបង្ហាញពីសញ្ញា នៃការធ្វើចលនារបស់ដំណើរឈាមរត់ (មានដូចជា ការដកដង្ហើម, ការក្អក ឬ ការធ្វើចលនា) នោះអ្នកត្រូវចាប់ផ្តើមធ្វើចលនាសង្គ្រោះបេះដូងអោយបានភ្លាមៗ៕ ត្រួតពិនិត្យដោយ www.health.com.kh	ការរងប៉ះទង្គិចក្បាលភាគច្រើន គឺតែងកើតរួមមានជាមួយនឹងការ រងរបួស ដែលមានសភាពស្រាល និង មិនបានតម្រូវអោយមានការសម្រាកពេទ្យ។ តែទោះជាយ៉ាងណាក៏ដោយ អ្នកត្រូវតែប្រញាប់ហៅ រក ជំនួយពីក្រុមសង្គ្រោះបន្ទាន់ អោយបានភ្លាមៗ ប្រសិនបើ មានរោគសញ្ញាណាមួយ ដូចខាងក្រោម នេះ បានកើតឡើងចំពោះជនរងគ្រោះ ៖
តាមសេចក្ដីជូនដំណឹងដដែល គ្រប់គ្រឹះស្ថានទាំងអស់ ដែលត្រូវប្រើប្រាស់ហត្ថពលកម្មបរទេសសម្រាប់ឆ្នាំ២០១៩ ត្រូវដាក់សំណើសុំការអនុញ្ញាត ចាប់ពីថ្ងៃទី១ ខែកញ្ញា ដល់ថ្ងៃទី៣០ ខែវិច្ឆិកា ឆ្នាំ២០១៨។ ជាមួយគ្នានោះ ម្ចាស់ ឬនាយកសហគ្រាស គ្រឹះស្ថានទាំងអស់ ដែលបានប្រើប្រាស់ហត្ថពលកម្មបរទេស(កូតា) និងជនបរទេសប្រកបមុខរបរណាមួយនៅកម្ពុជា ត្រូវបំពេញបែបបទពន្យារសុពលភាពបណ្ណ/សៀវភៅការងារជនបរទេស សម្រាប់ឆ្នាំ២០១៩ ចាប់ពីថ្ងៃទី១ ខែមករា ដល់ថ្ងៃទី៣១ ខែមីនា ឆ្នាំ២០១៩។ ការស្នើសុំការអនុញ្ញាតប្រើប្រាស់ហត្ថពលកម្មបរទេស និងការបំពេញបែបបទស្នើសុំធ្វើ និងពន្យារសុពលភាពបណ្ណ/សៀវភៅការងារជនបរទេស ត្រូវធ្វើតាមរយៈគេហទំព័រ www.fwcms.mlvt.gov.kh ហើយតម្លៃឯកតានៃសេវា(ប្រាក់រៀល) និងរយៈពេលអតិបរមាសម្រាប់ការផ្ដល់សេវា(ថ្ងៃធ្វើការ) ក៏មាននៅក្នុងគេហទំព័រខាងលើដែរ។ នេះបើតាមសេចក្តីជូនដំណឹងរបស់ក្រសួងការងារដដែល៕	ភ្នំពេញ៖ ក្រសួងការងារ និងបណ្ដុះបណ្ដាលវិជ្ជាជីវៈ នឹងពិន័យទៅតាមច្បាប់ស្ដីពីការងារ ទៅលើម្ចាស់ ឬនាយកសហគ្រាស គ្រឹះស្ថាន និងជនបរទេសដែលប្រកបមុខរបរនៅកកម្ពុជា ដែលមិនបំពេញបែបបទសម្រាប់ជនបរទេស។ នេះបើតាមសេចក្ដីជូនដំណឹងរបស់ក្រសួងការងារចុះថ្ងៃទី២០ ខែសីហា។
១. ទទួលទានអាហារសម្បូរជាតិដែក មួយក្នុងចំណោមវិធីដ៏ងាយដើម្បីកម្ចាត់អាការៈអស់កម្លាំង គឺការផ្គត់ផ្គង់ជាតិដែកឱ្យបានគ្រប់គ្រាន់ក្នុងរាងកាយ។ ជាតិរ៉ែនេះចាំបាច់សម្រាប់បង្កើនកោសិកាគ្រាប់ឈាមក្រហមដើម្បីប្រាកដថាអុកស៊ីសែនត្រូវបានផ្គត់ផ្គង់ទៅសព្វពេញរាងកាយ។ រាល់កោសិការាងកាយត្រូវការទទួលបានអុកស៊ីហ្សែនគ្រប់គ្រាប់ដើម្បីបំពេញមុខងារភារកិច្ច។ កង្វះជាតិដែកផ្ដល់បញ្ហាសុខភាពជាច្រើន រួមទាំងភាពអស់កម្លាំងឆាប់ហត់ ពិបាកផ្ដោតអារម្មណ៍ និងសូម្បីតែភាពអំណត់ស៊ូទ្រាំ។ ប្រសិនបើអ្នកមិនចង់ឱ្យបញ្ហាទាំងនេះកើតឡើងទេ ចូរទទួលទានអាហារដែលមានផ្ទុកសម្បូរទៅដោយជាតិដែក។ ២. បង្កើនការទទួលទានអាហារសម្បូរប្រូតេអ៊ីន អ្នកដែលប្រឈមមុខនឹងបញ្ហាអស់កម្លាំងជាប្រចាំចូរព្យាយាមបង្កើនការទទួលទានអាហារសម្បូរប្រូតេអ៊ីនគុណភាពខ្ពស់។ នេះក៏ព្រោះតែប្រូតេអ៊ីនគឺចាំបាច់ណាស់ក្នុងការបង្កើនកម្រិតនៃថាមពលដោយវាជួយដល់ការលូតលាស់នៃសាច់ដុំគ្មានខ្លាញ់ដែលធ្វើឱ្យអ្នកកាន់តែរឹងមាំ ហើយជាពិសេសនោះរាងកាយបំលែងប្រូតេអ៊ីនទៅជាថាមពលបម្រុងផងដែរ។ ៣. កុំរំលងអាហារមានផ្ទុកអាស៊ីតខ្លាញ់សុខភាពល្អ អាស៊ីតខ្លាញ់សុខភាពល្អដូចជាអាស៊ីតខ្លាញ់អូមេហ្កា ៣ ដែលមានផ្ទុកក្នុងត្រីសម្បូរខ្លាញ់ គ្រាប់ធញ្ញជាតិ និងគ្រាប់ពូជអាចផ្ដល់អត្ថប្រយោជន៍យ៉ាងប្រសើរចំពោះបេះដូងនិងខួរក្បាល។ វាជាការសំខាន់ក្នុងការរក្សាឱ្យបាននូវសុខភាពបេះដូងនិងខួរក្បាលប្រសើរដើម្បីអាចផ្គត់ផ្គង់ឱ្យរាងកាយនូវឈាមដែលមានផ្ទុកអុកស៊ីសែននិងសារធាតុចិញ្ចឹមគ្រប់គ្រាន់។ ខណៈដែលរាងកាយត្រូវការអុកស៊ីសែននិងសារធាតុចិញ្ចឹមដើម្បីដំណើរការមុខងារត្រឹមត្រូវ ហើយអាចជួយទប់ស្កាត់និងដោះស្រាយបញ្ហាអស់កម្លាំងគួរឱ្យកត់សម្គាល់។ ៤. រួមបញ្ចូលអាហារសម្បូរវីតាមីន B12 ក្នុងរបបអាហារប្រចាំថ្ងៃ វីតាមីន B12 ក៏សំខាន់ណាស់ដែរសម្រាប់ផលិតកោសិកាគ្រាប់ឈាមក្រហម ខណៈដែលមួយក្នុងចំណោមវិធីដ៏ងាយដើម្បីកម្ចាត់អាការៈអស់កម្លាំង គឺការផ្គត់ផ្គង់ជាតិដែកឱ្យបានគ្រប់គ្រាន់ក្នុងរាងកាយ។ វីតាមីន B12 ក៏ជួយបំលែងកាបូអ៊ីដ្រាតទៅជាថាមពលសម្រាប់រាងកាយផងដែរ។ ៥. ចាប់ផ្ដើមធ្វើលំហាត់ប្រាណ លំហាត់ប្រាណជួយសម្រួលចរន្តឈាមហូរ ហើយល្អណាស់សម្រាប់សុខភាពសសៃឈាមបេះដូង។ ការគិតតែពីគេងមិនបានផ្ដល់ឱ្យអ្នកនូវថាមពលបន្ថែមដូចបានគិតទុកឡើយ។ ផ្ទុយទៅវិញការធ្វើលំហាត់ប្រាណស្រាលៗដូចជា ដើរនិងរត់ត្រឹកៗយ៉ាងហោចណាស់ ៣ ដង ក្នុងមួយសប្តាហ៍បែរជាជួយបង្កើនកម្លាំងថាមពលគួរឱ្យកត់សម្គាល់។ ៦. គេងឱ្យបានគ្រប់គ្រាន់ ការគេងមិនគ្រប់ក៏អាចធ្វើអោយអ្នកអស់កម្លាំងខុសពីធម្មតាផងដែរ! នោះក៏ព្រោះតែការគេង គឺជាពេលដែលអ្នកផ្ដល់អោយរាងកាយនូវពេលសម្រាកស្ដារថាមពលពេញលេញមកវិញ។ ដូច្នេះដើម្បីជាការប្រសើរ ចូរគេងអោយបានពី ៧ ទៅ ៩ ម៉ោងក្នុងមួយយប់៕ ត្រួតពិនិត្យដោយ www.health.com.kh	កំពុងជួបប្រទះអាការៈអស់កម្លាំងជាញឹកញយមែនទេ? កុំបារម្ភ! ជំនួសឱ្យការជ្រើសរើសទទួលទានភេសជ្ជៈប៉ូវកម្លាំងផ្សេងៗ អ្នកក៏អាចដោះស្រាយបញ្ហានេះបានយ៉ាងងាយជាមួយគន្លឹះមួយចំនួន។ ថាតើគន្លឹះទាំងនោះមានអ្វីខ្លះទៅ? ខាងក្រោមវេបសាយសុខភាព Health.com.kh នឹងបង្ហាញឱ្យដឹងពីគន្លឹះងាយៗដោះស្រាយបញ្ហាឧស្សាហ៍មានអារម្មណ៍អស់កម្លាំង ៖
ទិវាការងារ ត្រូវបានរៀបចំធ្វើនៅព្រឹកថ្ងៃទី២០ ខែតុលា នៅសាកលវិទ្យាល័យ បៀលប្រាយ ខេត្តសៀមរាប។ ទិវានេះធ្វើឡើងជារៀងរាល់ឆ្នាំ ក្នុងអំឡុងថ្ងៃទី២០ ឬ២១ ខែតុលា ស្របតាមគោលការណ៍របស់ក្រសួងការងារ និងបណ្តុះបណ្តាល វិជ្ជាជីវៈ។ ទិវាការងារនេះធ្វើឡើងក្នុងគោលបំណងសំខាន់ដើម្បីបង្កភាពងាយស្រួលដល់និស្សិត និងសាធារណជនទូទៅ ឱ្យបានដឹងពីព័ត៌មានការងារ។ ទិវានេះក៏មានការធ្វើបទបង្ហាញពីឱកាសការងារ និងអាជីពការងារ ការផ្សព្វផ្សាយពីសេវាកម្ម និងទំនិញរបស់ក្រុមហ៊ុន និស្សិតនឹងទទួលបានការដាក់ពាក្យ និងសម្ភាសការងារនៅនឹងកន្លែង និងការធ្វើបទបង្ហាញ អំពីតម្រូវការជំនាញក្នុងឧស្សាហកម្មនានា។ល។ ស្តង់ដែលចូលរួមក្នុងទិវាការងារនៅខេត្តសៀមរាបនេះ រួមមាន ក្រុមហ៊ុនភេសជ្ជៈ ធនាគារ គ្រឹះស្ថានមីក្រូហិរញ្ញវត្ថុ សណ្ឋាគារ និងទីភ្នាក់ងារស្វែងរកការងារធ្វើ។ល។ និស្សិតឆ្នាំទី២ យុវជន ល លឹម បាននិយាយថា ទិវានេះពិតជាល្អណាស់សម្រាប់និស្សិតដូចរូបគេ ដែលបាននិងកំពុងស្វែងរកការងារ។ និស្សិតផ្នែកគ្រប់គ្រងរូបនេះបន្ថែមថា ទិវាការងារនេះជាឱកាសសម្រាប់និស្សិត ក្នុងការស្វែងយល់ និងអាចដាក់ពាក្យផ្ទាល់នៅនឹងកន្លែងផ្ទាល់ ហើយមានភាពងាយស្រួលផងដែរ៕	សៀមរាប៖ យ៉ាងហោចណាស់មានការងារចំនួនជាង ៣០កន្លែង កំពុងរង់ចាំនិស្សិតនៅខេត្តសៀមរាប។ មានស្ថាប័នចំនួនជាង ៣០ បានចូលរួមក្នុងទិវាការងារ ដែលរៀបចំឡើងនៅបរិវេណសាកលវិទ្យាល័យ បៀលប្រាយ ខេត្តសៀមរាប ហើយទិវានេះបើកទូលាយដល់សាធារណជនទូទៅ ដែលមានបំណងស្វែងរកឱកាសការងារ។
លោក វ៉ាត់ ចំរើន អគ្គលេខាធិការនៃគណៈកម្មាធិការជាតិអូឡាំពិកកម្ពុជា បានមានប្រសាសន៍ថា មុនឈានដល់ធ្វើជាម្ចាស់ផ្ទះការប្រកួតកីឡាស៊ីហ្គេមផ្លូវការនៅឆ្នាំ២០២៣ កម្ពុជាអាចនឹងរៀបចំការប្រកួត Pre-SEA Games នាឆ្នាំ២០២២ ដើម្បីតេស្តសមត្ថភាពកីឡាករ និងសហព័ន្ធកីឡាជាតិនីមួយៗ។ ការប្រកួតសាកល្បងនេះ គឺធ្វើដូចលំនាំព្រឹត្តិការណ៍កីឡាស៊ីហ្គេម ។ នេះបើតាមការអះអាងរបស់លោក វ៉ាត់ ចំរើន។ លោក ថោង ខុន ចុះត្រួតពិនិត្យវឌ្ឍនភាពសាងសង់ពហុកីឡដ្ឋានជាតិមរតកតេជោ ក្រៅពីវាស់ស្ទង់បច្ចេកទេស និងសមត្ថភាពកីឡាករកម្ពុជា ការប្រកួត Pre-SEA Games ក៏ជាវិធីសាស្ត្រមួយសម្រាប់ស្ទាបស្ទង់សមត្ថភាពកីឡាករកីឡាការិនី និងសិក្សាស្វែងយល់ពីចំណុចខ្សោយ និងចំណុចខ្លាំងរបស់ប្រទេសផ្សេងៗផងដែរ។ លើសពីនេះ ដើម្បីបង្កើនគុណភាពដល់កីឡាករ និងផ្តល់បទពិសោធដល់សហព័ន្ធកីឡាជាតិក្នុងការត្រៀមរៀបចំការប្រកួតកីឡាស៊ីហ្គេម។ ការសាកល្បងឧបករណ៍ សម្ភារបច្ចេកទេស និងទីលានប្រកួតក្នុងពហុកីឡដ្ឋានជាតិមរតេជោ ក៏ជាស្ថិតក្នុងគោលបំណងនៃការរៀបចំការប្រកួត Pre-SEA Games ផងដែរ។ នេះបើតាមការលើកឡើងរបស់លោក វ៉ាត់ ចំរើន ដែលអះអាងបន្ថែមថា ក្រៅពីការប្រកួតនេះ ក៏មានការប្រកួតលក្ខណៈជាតិ និងអន្តរជាតិជាច្រើនទៀតផងដែរ។ «នៅឆ្នាំ២០២២ កម្ពុជាអាចរៀបចំធ្វើជាម្ចាស់ផ្ទះ ការប្រកួត Pre-SEA Games ដោយបណ្តាប្រទេសក្នុងអាស៊ីអាគ្នេយ៍ចំនួន១០ផ្សេងទៀតអាចបញ្ជូនកីឡាករ កីឡាការិនីរបស់ខ្លួនតាមប្រភេទកីឡានីមួយៗមកប្រកួតឆ្លាស់គ្នាបាន ដើម្បីឲ្យការប្រើប្រាស់របស់យើងមាននិរន្តរភាព ក៏ដូចជាជួយផ្តល់ជាបទពិសោធន៍ដល់ការរៀបចំ របស់សហព័ន្ធកីឡាជាតិនានារបស់កម្ពុជា»។ នេះជាការលើកឡើងរបស់លោក វ៉ាត់ ចំរើន។ លោក ថោង ខុន អនុប្រធានអចិន្ត្រៃយ៍នៃគណៈកម្មាធិការជាតិរៀបចំការប្រកួតកីឡាស៊ីហ្គេមឆ្នាំ២០២៣ (CAMSOC)នៅព្រឹកថ្ងៃទី២៨ ខែធ្នូ ឆ្នាំ២០២០ នេះ បានដឹកនាំប្រតិភូចុះទៅត្រួតពិនិត្យវឌ្ឍនភាពសាងសង់កីឡដ្ឋានបាល់ទាត់នៃពហុកីឡដ្ឋានជាតិមរតកតេជោ។ ទោះបីកម្ពុជា ក៏ដូចជាពិភពលោកជួបវិបត្តិកូវីដ-១៩ ប៉ុន្តែដំណើរការសាងសង់ពហុកីឡដ្ឋាននេះ ពុំបានផ្អាកនោះទេ គ្រាន់តែមានភាពយឹតយ៉ាវខ្លះពាក់ព័ន្ធការដឹកជញ្ជូនសម្ភារផ្គត់ផ្គង់ឲ្យការសាងសង់ប៉ុណ្ណោះ។ បើតាមលោក ថោង ខុន ពហុកីឡដ្ឋានជាតិមរតកតេជោ ដែលសាងសង់ឡើងសម្រាប់ត្រៀមទទួលធ្វើជាម្ចាស់ផ្ទះការប្រកួតកីឡាស៊ីហ្គេមឆ្នាំ២០២៣ នឹងបញ្ចប់ការសាងសង់តាមការគ្រោងទុកនៅអំឡុងខែឧសភា ឆ្នាំ២០២១។ បច្ចុប្បន្នសមិទ្ធផលទីពីរនេះ សាងសង់បានជាង៨០ភាគរយហើយ ពោលគឺនៅសល់ប្រមាណជាង១០ភាគរយប៉ុណ្ណោះ នឹងបញ្ចប់ការសាងសង់ជាស្ថាពរ។ «ពេលយើងបានទៅពិនិត្យមើលសំណង់កីឡដ្ឋានធំនេះ គឺជាមោទកភាពជាតិ មោទកភាពសម្រាប់ចំណងមិត្តភាពរវាងកម្ពុជា-ចិន ដែលនេះគឺជាអនុស្សាវរីយ៍ មួយដ៏ធំធេង នាពេលបច្ចុប្បន្ន ក៏ដូចជាសម្រាប់តទៅកូនចៅខ្មែរយើងតទៅអនាគត»។ នេះជាការបង្ហាញអារម្មណ៍របស់លោក ថោង ខុន ពេលបានទស្សនាសំណង់កីឡដ្ឋាន ដែលកំពុងស្ថាបនា។ បើតាមលោក វ៉ាត់ ចំរើន នៅថ្ងៃសម្ពោធពហុកីឡដ្ឋានជាតិមរតកតេជោ នឹងមានការរៀបចំពិធីបើកការប្រកួតកីឡាស៊ីហ្គេម និងការប្រកួតបាល់ទាត់មិត្តភាពអន្តរជាតិកម្ពុជា-ចិន ដើម្បីអបអរក្នុងថ្ងៃសម្ពោធនោះ។ ក្រោយសម្ពោធដាក់ឲ្យប្រើប្រាស់ជាផ្លូវការ ពហុកីឡដ្ឋាននេះ នឹងក្លាយជាទីតាំងរៀបចំការប្រកួតទាំងកម្រិតជាតិ និងអន្តរជាតិ។ ជាពិសេសការប្រកួតវគ្គជម្រុះបាល់ទាត់ក្នុងតំបន់អាស៊ីអាគ្នេយ៍ និងទ្វីបអាស៊ីជាដើម។ កីឡដ្ឋានលំដាប់អន្តរជាតិដែលជាបច្ចេកវិទ្យាចុងក្រោយរបស់ចិន សាងសង់លើផ្ទៃដីជាង១៦ហិកតា ដោយគ្រោងចំណាយថវិកា១៥៨លានដុល្លារ ដែលជាជំនួយឥតសំណងរបស់រដ្ឋាភិបាលចិន។ កីឡដ្ឋាននេះ អាចផ្ទុកអ្នកទស្សនាបានប្រមាណ៦ម៉ឺននាក់ និងអាចជម្លៀងទស្សនិកជនត្រឹមតែ៧នាទីក្នុងករណីមានហេតុការណ៍មិនប្រក្រតីកើតឡើង។ សមិទ្ធផលទីពីរនៃពហុកីឡដ្ឋានជាតិមរតកតេជោនេះ បានបើកការដ្ឋានសាងសង់នៅថ្ងៃទី៤ មេសា ឆ្នាំ២០១៧ ក្រោមវត្តមានសម្តេចនាយករដ្ឋមន្ត្រី ហ៊ុន សែន ក្នុងអំឡុងពេលសម្ពោធដាក់ឲ្យប្រើប្រាស់សមិទ្ធផលដំណាក់កាលទី១ រួមមានមជ្ឈមណ្ឌលអាងហែលទឹក មជ្ឈមណ្ឌលកីឡាក្នុងសាល, ទីលានបាល់បោះ, និងអគារស្នាក់នៅរបស់អត្តពលិក៕	កម្ពុជានឹងរៀបចំការប្រកួតសាកល្បងមុនព្រឹត្តិការណ៍កីឡាស៊ីហ្គេម(Pre-SEA Games) នាឆ្នាំ២០២២ ខាងមុខ ដើម្បីសាកល្បងសមត្ថភាពកីឡាករសមត្ថភាព ក៏ដូចជាផ្តល់បទពិសោធរៀបចំដល់សហព័ន្ធកីឡាជាតិនីមួយៗ។ ការប្រកួតនេះ ក៏ធ្វើឡើងដើម្បីតេស្តឧបករណ៍ សម្ភារ និងទីលានផ្សេងៗក្នុងពហុកីឡដ្ឋានជាតិមរតកតេជោ ដែលគ្រោងបញ្ចប់នៅខែឧសភា ឆ្នាំ២០២១ ផងដែរ។
ក្នុងត្រីមាសទី១ ឆ្នាំ២០២២ មានទេសចរអន្តរជាតិសរុប ១៥១ ៦៨០នាក់ បានមកកម្សាន្តនៅកម្ពុជា។ ចំនួននេះ កើនឡើង១១៤ភាគរយ បើធៀបនឹងរយៈពេលដូចគ្នា នៃឆ្នាំ២០២១។ ទេសចរអន្តរជាតិទាំងនោះ បានធ្វើដំណើរមកកម្ពុជា តាមរយៈផ្លូវអាកាស ចំនួន ៨៦ ៥៨៨ នាក់ តាមផ្លូវគោកចំនួន ៦៣០៤៨នាក់ និងតាមផ្លូវទឹកចំនួន ២០៤៤នាក់។ នេះបើតាមការចេញផ្សាយរបស់ក្រសួងទេសចរណ៍ នៅថ្ងៃទី២ ខែមេសានេះ។ ទេសចរទៅកម្សាន្តនៅខេត្តបាត់ដំបង ភ្ញៀវទេសចរអន្តរជាតិ ក្នុងតំបន់អាស៊ានភាគច្រើន ដែលមកកម្ពុជាមាន ថៃ វៀតណាម និងឥណ្ឌូណេស៊ី។ ចំណែក ទេសចរនៃទ្វីបអាស៊ី មានដូចជា ចិន កូរ៉េ និងជប៉ុន។ ចំពោះទេសចរនៃទ្វីបអឺរ៉ុបមាន បារាំង និងអង់គ្លេស។ ក្រៅពីនេះ ក៏មានទេសចរនៃទ្វីបអាម៉េរិកកផងដែរ។ លោក ថោង ខុន រដ្ឋមន្រ្តីនៃក្រសួងទេសចរណ៍រំពឹងថា ឆ្នាំ២០២២ ទេសចរអន្តរជាតិ នឹងកើនឡើងពី៦០ម៉ឺននាក់ ទៅ៧០ម៉ឺននាក់ ឬអាចច្រើនជាងនេះ បន្ទាប់ពីរដ្ឋាភិបាលកម្ពុជា ផ្តល់ទិដ្ឋាការពេលមកដល់ឡើងវិញ និងសម្រេចបន្ធូរបន្ថយលក្ខខណ្ឌផ្នែកសុខាភិបាល។ ចំពោះទេសចរផ្ទៃក្នុង កម្ពុជាទទួលបានប្រមាណ ២,៨លាននាក់ កើនឡើង៤៨ភាគរយ បើធៀបនឹងពេលដូចគ្នា នៃឆ្នាំ២០២១។ ក្នុងចំណោមទេសចរណ៍ផ្ទៃក្នុងនេះ មានទេសចរជាតិ ប្រមាណ ២,៥លាននាក់ កើនឡើង៤២ភាគរយ និងទេសចរបរទេសផ្ទៃក្នុងប្រមាណ ៣០ម៉ឺននាក់ កើនឡើង១៣១ភាគរយ។ បើតាមការព្យាករណ៍ឆ្នាំ២០២២ កម្ពុជា អាចមានទេសចរផ្ទៃក្នុងដើរកម្សាន្ដទូទាំងប្រទេស ប្រមាណជាង១០លាននាក់ ដែលកើនឡើងជាង១០០ភាគរយ ខណៈកាលពី២០២១ ទេសចរផ្ទៃក្នុងដើរកម្សាន្ដ មានចំនួន៤.៦៦លាននាក់៕ ទេសចរទៅកម្សាន្តរតនៈគិរី។	ភ្នំពេញ៖ ភ្ញៀវទេសចរអន្តរជាតិ ដែលមកកម្សាន្តកម្ពុជានាត្រីមាសទី១ ឆ្នាំ២០២២ កើនឡើង ១១៤ភាគរយ បើធៀបនឹងឆ្នាំ២០២១កន្លងទៅ។ ទន្ទឹមនោះ ចំនួនភ្ញៀវទេសចរផ្ទៃក្នុង ក៏មានការកើនឡើង ៤៨ភាគរយ ដែរ។
កម្មវិធីនៅថ្ងៃនេះ គឺជាសក្ខីភាព និងភ័ស្តុតាងថ្មីមួយទៀត ដែលបានសបញ្ជាក់ឲ្យឃើញថា ធនាគារ ហត្ថា បាន និងកំពុងតែបន្តដំណើរការអាជីវកម្ម ប្រកបដោយភាពត្រឹមត្រូវ ផ្អែកទៅតាមយុទ្ធសាស្ត្ររបស់ក្រុមហ៊ុនអាណាព្យាបាល ដើម្បីពង្រីក និងចាប់យកចំណែកទីផ្សារថ្មីៗនៅក្នុងក្រុមប្រទេស រួមមានកម្ពុជា ឡាវ ភូមា និងវៀតណាម តាមរយៈបទពិសោធន៍អាជីវកម្មដ៏សម្បូរបែប ការបង្កើតនូវទម្រង់អាជីវកម្មថ្មីៗ និងការពង្រីកបណ្តាញប្រតិបត្តិការរបស់ខ្លួន។ លោក ហួត អៀងតុង ប្រធានអគ្គនាយកនៃធនាគារ ហត្ថា មានមោទកភាព និងក្តីរីករាយឥតឧបមា ដែលធនាគារ ហត្ថា បានបោះជំហានទៅមុខមួយកម្រិតទៀត។ សម្រាប់លោក ហួត អៀងតុង ការវិវត្តន៍នេះ គឺជាសក្ខីភាពមួយ ដែលសបញ្ជាក់ឲ្យឃើញថា ហត្ថា បាន និងកំពុងតែផ្តល់សេវាកម្មហិរញ្ញវត្ថុ ប្រកបដោយភាពជឿជាក់ ច្បាស់លាស់ និងត្រឹមត្រូវ តាមសេចក្តីត្រូវការរបស់អ្នកប្រើប្រាស់ ដែលជាលទ្ធផល អាជីវកម្មរបស់យើងបន្តរីកចម្រើនឥតឈប់ឈរពីមួយថ្ងៃទៅមួយថ្ងៃ។ លោក ហួត អៀងតុង បានបន្តទៀតថា៖«ធនាគារ ហត្ថា បានប្តេជ្ញាប្រកបដោយភាពជឿជាក់ និងបានត្រៀមខ្លួនរួចជាស្រេច ដើម្បីបម្រើសេវាកម្មជូនអតិថិជនប្រកបដោយភាពល្អឥតខ្ចោះ មានភាពសាមញ្ញ ងាយស្រួល និងទំនុកចិត្តខ្ពស់ តាមរយៈបុគ្គលិកដែលមានបទពិសោធន៍ ចំណេះ ជំនាញហរិញ្ញវត្ថុ និងវិជ្ជាជីវៈត្រឹមត្រូវ។ លើសពីនេះ ធនាគារ ហត្ថា បានដាក់ចេញនូវយុទ្ធសាស្ត្រអាជីវកម្ម ធនធានមនុស្ស ដើមទុន ប្រព័ន្ធធនាគារស្នូល ការគ្រប់គ្រងហានិភ័យ និងប្រតិបត្តិការអាជីវកម្ម ដើម្បីក្លាយជាធនាគារឈានមុខគេមួយ ដែលជួយគាំទ្រអតិថិជនឲ្យមានអនាគតល្អ ដូចមានន័យចែងក្នុងពាក្យស្លោករបស់យើងគឺ រួមគ្នាសាងអនាគតដ៏ប្រសើរ » ។ ក្រៅតែពីបញ្ជាក់ពីការប្តេជ្ញាឆ្ពោះទៅមុខរបស់ធនាគារ ហត្ថា លោកប្រធានអគ្គនាយក ក៏បានថ្លែងអំណរគុណជាអរនេកចំពោះបញ្ញត្តិករអាណាព្យាបាល ពិសេស ធនាគារជាតិនៃកម្ពុជា ដែលបានវាយតម្លៃ និងផ្តល់ទំនុកចិត្តខ្ពស់ ដល់ធនាគារ ហត្ថា កន្លងមក និងបានថ្លែងអរគុណដល់ភាគទុនិក ក្រុមប្រឹក្សាភិបាល និងគណៈគ្រប់គ្រងទាំងអស់ ព្រមទាំងបុគ្គលិក និងអតិថិជនទាំងអស់ ដែលតែងតែជួយគាំទ្រ ជំរុញ និងលើកទឹកចិត្ត រហូតដល់ ហត្ថា បានកម្លាយខ្លួនជាធនាគារពាណិជ្ជដោយជោគជ័យនាពេលនេះ។ ក្រោយក្លាយខ្លួនជា ធនាគារហើយ ហត្ថា ក៏បានប្រកាសចេញនូវសេវាកម្មថ្មីៗមួយចំនួនរបស់ខ្លួន ក្នុងនោះរួមមាន សេវាធនាគារចល័ត (Hattha Mobile) សេវាផ្ទេរប្រាក់ឆ្លងធនាគារ (Inter-bank Transfer) សេវាឥណទានវិបារូបន៍ (Overdraft Loan) និង សេវាបញ្ញើសន្សំផលច្រើន (HYSA Flexi និង HYSA Corporate)។ អំពី ធនាគារ ហត្ថា ធនាគារ ហត្ថា មានបទពិសោធន៍ជាង ២៦ឆ្នាំ ក្នុងការផ្តល់សេវាហិរញ្ញវត្ថុក្នុងប្រទេសកម្ពុជា ដោយចាប់ផ្តើមដំបូងជាគម្រោងសន្តិសុខស្បៀង និងបានបន្តវិវឌ្ឍខ្លួនជាបន្តបន្ទាប់ចាប់ពីពេលនោះមក។ បច្ចុប្បន្ន ធនាគារ ហត្ថា មានដើមទុនចុះបញ្ជីនៅធនាគារជាតិ នៃ កម្ពុជា ចំនួន ១១៥ លានដុល្លារអាមេរិក មានការិយាល័យសាខាចំនួន ១៧៧ ជាមួយនឹងម៉ាស៊ីនអេធីអឹមចំនួន ១៣៧ ទូទាំងប្រទេស បាននឹងកំពុងផ្តល់សេវាកម្មហិរញ្ញវត្ថុយ៉ាងសម្បូរបែបដល់អតិថិជនដូចជា៖ សេវាឥណទាន សេវាប្រាក់បញ្ញើសន្សំ សេវាផ្ទេរប្រាក់ក្នុងស្រុក សេវាអេធីអឹម សេវាធនាគារចល័ត សេវាបើកប្រាក់បៀវត្ស ជាភ្នាក់ងារណែនាំលក់សេវាធានារ៉ាប់រង និងត្រៀមដាក់ជូនឲ្យប្រើប្រាស់នូវសេវាថ្មីៗបន្ថែមទៀតក្រោយការក្លាយខ្លួនជាធនាគារពាណិជ្ជរបស់ខ្លួនផងដែរ។ បច្ចុប្បន្ន ធនាគារ ហត្ថា គឺជាបុត្រសម្ព័ន្ធរបស់ធនាគារក្រុងស្រ៊ី ដែលជាធនាគារពាណិជ្ជធំជាងគេលំដាប់ទី ៥ នៅព្រះរាជាណាចក្រថៃឡង់ន៍ និងជាសមាជិករបស់សម្ព័ន្ធហិរញ្ញវត្ថុអន្តរជាតិ Mitsubishi UFJ Financial Group (MUFG) ដែលជាសម្ព័ន្ធហិរញ្ញវត្ថុធំជាងគេបំផុតនៅប្រទេសជប៉ុន ព្រមទាំងជាសម្ព័ន្ធសេវាហិរញ្ញវត្ថុដ៏ធំមួយក្នុងចំណោមសម្ព័ន្ធហិរញ្ញវត្ថុធំជាងគេលើសកលលោក។ អំពី ធនាគារក្រុងស្រ៊ី ធនាគារក្រុងស្រ៊ី គឺជាសម្ព័ន្ធហិរញ្ញវត្ថុធំជាងគេលំដាប់ទី ៥ ផ្អែកលើទ្រព្យសកម្ម ផលប័ត្រឥណទាន និងប្រាក់បញ្ញើសន្សំ នៅក្នុងប្រទេសថៃឡង់ន៍ ដែលបានធ្វើប្រតិបត្តិការអាជីវកម្មជូនអតិថិជនរបស់ខ្លួនអស់រយៈពេលជាង ៧៥ ឆ្នាំ មកហើយ។ ធនាគារក្រុងស្រ៊ីគឺ ជាសមាជិកយុទ្ធសាស្ត្ររបស់សម្ព័ន្ធហិរញ្ញវត្ថុ MUFG ដែលជាសម្ព័ន្ធហិរញ្ញវត្ថុធំជាងគេបង្អស់នៅជប៉ុន ក៏ដូចជាសម្ព័ន្ធហិរញ្ញវត្ថុដ៏ធំក្នុងចំណោមក្រុមហ៊ុនធំៗផ្សេងទៀតនៅលើពិភពលោក។ ធនាគារក្រុងស្រ៊ី ផ្តល់ជូនអតិថិជនរបស់ខ្លួនយ៉ាងទូលំទូលាយនូវសេវាធនាគារ និងហិរញ្ញវត្ថុ ការវិនិយោគ ការគ្រប់គ្រងទ្រព្យសកម្ម និងសេវាហិរញ្ញវត្ថុជាច្រើនផ្សេងទៀត ទៅកាន់អតិថិជនជាបុគ្គល ជាក្រុមហ៊ុនតាមរយៈបណ្តាញការិយាល័យ ៦៨៣ ទីតាំង និង តំណាងចែកចាយចំនួន ៣៣ ៤៦១ ទីតាំង នៅទូទាំងប្រទេស។ (អត្ថបទពាណិជ្ជកម្ម)	រាជធានីភ្នំពេញ ថ្ងៃទី ៧ ខែកញ្ញា ឆ្នាំ២០២០៖ គ្រឹះស្ថានមីក្រូហិរញ្ញវត្ថុ ហត្ថាកសិករ លីមីតធីត ដែលធំជាងគេលំដាប់ទី២ នៅក្នុងប្រទេសកម្ពុជា បានប្រកាសពីការក្លាយខ្លួនដោយជោគជ័យទៅជាធនាគារពាណិជ្ជ ដែលមានឈ្មោះថា ធនាគារ ហត្ថា ម.ក។ ការប្រកាសនេះ បានធ្វើឡើងក្នុងសន្និសីទសារព័ត៌មានស្តីពី ធនាគារ ហត្ថា ប្រកាសបើកស្លាកសញ្ញាថ្មីជាផ្លូវការ ជាមួយនឹងការប្តេជ្ញាផ្តល់ជូននូវសេវាកម្មរហ័ស សាមញ្ញ និងងាយស្រួលជូនអតិថិជន ដែលបានប្រារព្ធឡើងនៅសណ្ឋាគារសុខា នាល្ងាចថ្ងៃទី៧ ខែកញ្ញា ឆ្នាំ២០២០។
May's dramatic decision to abandon a pact she herself sealed with the 27 EU leaders at a summit last month came with Britain on course to crash out of the bloc in political and economic chaos on March 29. MPs late Tuesday voted through an amendment saying they would only support a divorce deal if its controversial "backstop" clause to keep the Irish border open was removed. A spokesman for EU Council President Donald Tusk however swiftly said the Brexit deal was "not open for renegotiation" while French President Emmanuel Macron said it was the "best agreement possible". MPs also voted in favour of a non-binding measure that "rejects the United Kingdom leaving the European Union without a withdrawal agreement". But they failed to vote through a more important plan -- backed by European supporters -- that would have tried to force through a Brexit delay if no new deal with the EU emerged by February 26. "I agree that we should not leave without a deal. However, simply opposing no-deal is not enough to stop it," May told MPs. "The government will now redouble its efforts to get a deal that this house can support." After the votes, opposition Labour leader Jeremy Corbyn said he was ready to meet May to discuss a "sensible Brexit solution that works for the whole country". "After months of refusing to take the chaos of no-deal off the table, the prime minister must now face the reality that no-deal is not an option," he said. - Brussels challenge - May now faces a formidable challenge convincing Brussels to re-open talks that took 18 excruciating months to conclude. She said parliament's approval of the backstop amendment gave her the "mandate" to "seek to obtain legally binding changes to the withdrawal agreement". But she conceded that there was "limited appetite" in the EU for renegotiation. Parliament on January 15 had voted against the draft deal by a crushing margin. That significantly raised the risk that Britain's departure without a plan on March 29 will create trade and economic disruptions on both sides of the Channel. Brexit hardliners from May's Conservative party think the backstop -- created to keep the border open with Ireland -- could see Britain indefinitely tied to EU trade rules. The winning amendment calls for the backstop to be replaced with "alternative arrangements to avoid a hard border" -- vague wording that did not pin May to any specific approach. - Playing for time? - British newspapers were divided on the outcome, with the pro-Brexit Daily Mail hailing "Theresa's Triumph", saying May had "secured a dramatic victory". The pro-Remain Guardian however pointed to problems ahead, saying in an editorial that May's victory was "a pyrrhic success built on fantasy". Analysts also struggled to see how May could convince her EU counterparts to agree to any changes. "The only strategy I can see behind all this is the prime minister uses this to finally prove to all but her most recalcitrant backbenchers that the backstop cannot be renegotiated," King's College London professor Anand Menon said. "She is going to have to come back definitely and say this deal isn't on offer," Menon said. University College London professor Morten Ravn agreed that May appeared to be playing for time. "May won support for an amendment that she probably expects she cannot deliver on in the hope that parliament will support her deal last minute in order to avoid no-deal Brexit," Ravn told AFP. May promised to give MPs a chance to vote on what happens next on February 14 should she fail to win a new agreement over the course of the next two weeks. - 'Groundhog Day' - May already tried and failed to wrest new concessions from Brussels during a difficult summit last month that exposed her weak negotiating position -- and the European Union's resolve. EU Brexit negotiator Michel Barnier's deputy Sabine Weyand on Monday remarked that the current political debate in Britain felt "like Groundhog Day". She said Britain risked crashing out of the EU without a deal "by accident" because London cannot decide what it wants. Irish Foreign Minister Simon Coveney said he hoped the backstop would "never be used" or be replaced quickly by a new trade agreement. "But it is necessary and tonight's developments at Westminster do nothing to change this," he tweeted. ar-zak/dt/mtp/wdb © Agence France-Presse	London, United Kingdom \| AFP \| British Prime Minister Theresa May is pinning Brexit hopes on fresh talks with EU leaders after winning a mandate from lawmakers to try to renegotiate a deal -- even if Brussels insists it will not budge.
អជ្ញាធរជាតិអប្សរា បានឲ្យដឹងថា ការធ្វើកំណាយស្រាវជ្រាវនេះ ធ្វើឡើងដោយអ្នកបុរាណវិទ្យាខ្មែរ នៃអាជ្ញាធរជាតិអប្សរា ដោយបានសហការជាមួយសាលាបារាំងចុងបូព៌ា ដែលបានធ្វើការស្រាវជ្រាវទីតាំងពីរកន្លែង ទីមួយនៅបារាយណ៍ទឹកថ្លាខាងលិច និងទីពីរនៅស្ថានីយ៍ព្រៃក្មេង។ អជ្ញាធរជាតិអប្សរា បានស្រង់សំដី លោក គុន ផល្លី ដែលជាមគ្គុទ្ទេសក៍នៅសារមន្ទីរព្រះនរោត្តមសីហនុអង្គរថា លលាដ៍ក្បាលមនុស្សបុរាណដែលបានដាក់តាំងនៅ សារមន្ទីរនេះ ជាលលាដ៍ក្បាលមនុស្សផ្សេងៗគ្នា បានស្លាប់ដោយសារជំងឺពីរប្រភេទ។ មគ្គុទ្ទេសក៍នេះ បញ្ជាក់យ៉ាងនេះថា «លលាដ៍ក្បាលទី១ដែលដាក់តាំងនៅជាន់លើ ស្លាប់ដោយសារជំងឺធ្មេញ រីឯទី២ ស្លាប់ដោយសារជំងឺឈាមស ស៊ីឈាមក្រហម»។ លោក គុន ផល្លី បន្ថែមទៀតថា លលាដ៍ក្បាលមនុស្សបុរាណទាំងនេះ បានទាក់ទាញភ្ញៀវទេសចរអន្តរជាតិជាច្រើន ពិសេសនោះគឺទាក់ទងទៅនឹងការស្លាប់ដោយសារ ជំងឺឈាមស ស៊ីឈាមក្រហម មិនត្រឹមតែប៉ុណ្ណោះធ្វើឲ្យទេសចរទាំងអស់នោះមានការភ្ញាក់ផ្អើលទៅនឹងជំងឺនេះ មានតាំងពីជាង៣ពាន់ឆ្នាំមកហើយ។ ទំព័រហ្វេសប៊ុក អាជ្ញាធរជាតិអប្សរា ដែលផ្សាយនៅថ្ងៃទី២៧ ខែតុលា នេះ បានបន្តទៀតថា សាកសពដែលស្រាវជ្រាវឃើញនៅបាតបារាយណ៍ទឹកថ្លា ពេលធ្វើកំណាយមានទាំងអស់៥៩សាកសព ហើយភាគច្រើនសាកសពទាំងនោះរក្សានូវទ្រង់ទ្រាយដើម។ អាជ្ញាធរជាតិអប្សរា បន្ថែមថា បើផ្អែកតាមលទ្ធផល របស់អ្នកស្រាវជ្រាវបានសន្និដ្ឋានថា ដោយសារបាតបារាយណ៍ទឹកថ្លាជាប្រភេទដីខ្សាច់ មិនសប្បូរជាតិដែកឬអាស៊ីត ហើយបុព្វបុរសសម័យនោះបានលើកដីទប់ធ្វើបារាយណ៍ទឹកថ្លាខាងលិចដើម្បីយកទឺកប្រើប្រាស់ ហើយធ្វើឲ្យទីតាំងនេះមានភាពត្រជាក់ជាប់រហូត។ សារមន្ទីរព្រះនរោត្តមសីហនុអង្គរ មានដាក់តាំងវត្ថុបុរាណជាច្រើនប្រភេទក្នុងនោះរួមមាន បដិមា កុលាលភាជន៍ ផ្នូរបុរាណ សាកសព ឬឆ្អឹងខ្មោចមនុស្សសម័យបុរាណជាដើម៕	លលាដ៏ក្បាលមនុស្សបុរាណមានអាយុកាលជាង៣ពាន់ឆ្នាំ បានដាក់តាំងនៅសារមន្ទីរព្រះនរោត្តមសីហនុអង្គរ ដែលស្ថិតនៅភូមិបឹងដូនប៉ា ឃុំស្លក្រាម ក្រុងរៀមរាប នៃខេត្តសៀមរាប។ តាមការស្រាវជ្រាវបានបង្ហាញថា លលាដ៍ក្បាលមនុស្សបុរាណនេះ ស្ថិតក្នុងសម័យយុគសំរិទ្ធ ដែលបានរកឃើញនៅក្នុងបាតបារាយណ៍ទឹកថ្លាខាងលិច នៅពេលដែលអ្នកស្រាវជ្រាវបុរាណវិទ្យាធ្វើកំណាយស្រាវជ្រាវ នៅឆ្នាំ២០០៤-២០០៥។
បុរសដែលស្ថិតក្នុងចំណោមមនុស្សជាង២០នាក់ដែលបានសះស្បើយពីជំងឺ COVID-19 បានចែករំលែកបទពិសោធន៍របស់ខ្លួន ដែលស្ថិតនៅក្នុងព្យាបាលពីក្រុមគ្រូពេទ្យជំនាញត្រឹមតែ១០ថ្ងៃប៉ុណ្ណោះ ខណៈដែលគ្រូពេទ្យបានកំណត់ការព្យាបាលជាសះស្បើយ ក្នុងរយៈពេល១៤ថ្ងៃ។ សំឡេង៖ បុរសដែលទើបនឹងជាសះស្បើយ បាននិយាយថា ទន្ទឹមនឹងលោកទទួលការណែនាំ និងលេបថ្នាំទៀងទាត់ដែលគ្រូពេទ្យរៀបចំទុកស្រាប់នៅក្នុងបន្ទប់ព្យាបាលនោះ លោកក៏ព្យាយាមហាត់ប្រាណ សមាធិ ពិសាទឹកក្តៅ និងឧស្សាហ៍ងូតទឹកជាប្រចាំ ក្នុងអំឡុងពេលមេរោគកូវីដ-១៩ ធ្វើទុក្ខបណ្តាលឲ្យរូបលោកឈឺសព្វរាងកាយ។ លោកបាននិយាយដូច្នេះ៖«ជំងឺនេះឈឺមួយរយមុខ។ បើយើងទន់ជ្រាយនឹងវា វាកាន់តែធ្វើទុក្ខយើង»។ អត្ថបទទាក់ទង បុរសខ្មែរដំបូងដែលឆ្លង COVID-19 ជាសះស្បើយ ក្រោយព្យាបាលជិតមួយខែ COVID-19 ៖ កម្ពុជារកឃើញ៤នាក់ទៀត កើនឡើង១០៧នាក់ ខណៈអ្នកជាសះស្បើយឡើង២៣នាក់ បុរសខ្មែរពីរនាក់ ដែលមានកូវីដ-១៩ ប្រែមកជាលែងមានវិញ អ្នកជំងឺកូវីដ-១៩ ក្រៅពីមានអាការក្អក ឈឺក ឡើងស្លេស និងថប់ដង្ហើម មេរោគនេះក៏ធ្វើឲ្យអ្នកជំងឺឈឺចាប់គ្រប់កន្លែងក្នុងរាងកាយ។ ពិសេសគឺឈឺខ្លាំងនៅគន្លាក់កដៃ-កជើង ឈឺក្បាល វិលមុខ និងអស់កម្លាំង។ នេះជាបទពិសោធន៍របស់បុរសដែលឆ្លងផុតនិងជាសះស្បើយពីកូវីដ-១៩ នៅខេត្តកោះកុង ដោយលោកបានបន្តថា ដើម្បីជម្នះនឹងការធ្វើទុក្ខក្នុងខ្លួនពីមេរោគកូវីដ-១៩ និងដើម្បីឲ្យខ្លួនឆាប់ជាសះស្បើយនោះ ក្រៅពីអនុវត្តតាមការណែនាំ និងព្យាបាលពីក្រុមគ្រូពេទ្យជំនាញ លោកក៏ព្យាយាមជួយខ្លួនឯងតាមរយៈការហាត់ប្រាណដោយលើកដៃ-លើកជើង រត់ជុំវិញបន្ទប់ឬជុំវិញទីធ្លាខាងក្រៅបន្ទប់ដែលមានការអនុញ្ញាត ដើម្បីឲ្យរាងកាយបែកញើសផងដែរ។ ក្រៅពីហាត់ប្រាណជាប្រចាំ លោកក៏ ពិសាទឹកក្តៅ និងឧស្សាហ៍ងូតទឹកដើម្បីធ្វើឲ្យស្មារតីស្រស់ថ្លា និងស្រឡះខ្លួនពីការធ្វើទុក្ខនៃជំងឺនោះ ហើយធ្វើឲ្យស្ថានភាពជំងឺក្នុងខ្លួនបានធូរស្រាល និងល្អប្រសើរពីមួយថ្ងៃទៅមួយថ្ងៃ ឈានដល់ការជាសះស្បើយមុនថ្ងៃពេទ្យកំណត់។ លោកបានបន្ថែមថា មុននឹងគ្រូពេទ្យអនុញ្ញាតឲ្យលោកវិលត្រឡប់ទៅស្រុកកំណើតវិញកាលពីថ្ងៃទី២៧មីនា ឆ្នាំ២០២០ គ្រូពេទ្យទាំងនោះក៏បានណែនាំលោក កុំឲ្យស្និទស្នាលជាមួយក្រុមគ្រួសារ ឬព្យាយាមនៅឲ្យឆ្ងាយពីគេក្នុងរយៈពេល១៤ថ្ងៃទៀត និងកុំចេញក្រៅផ្ទះបើគ្មានការចំបាច់ ដើម្បីចៀសវាងការឆ្លង មេរោគកូវីដ-១៩នេះទៀត ក្នុងករណីណាមួយដោយមិនដឹងខ្លួន។ គិតត្រឹមថ្ងៃទី៣០មីនា ឆ្នាំ២០២០ កម្ពុជាព្យាបាលអ្នកជំងឺកូវីដ-១៩ ជាសះស្បើយចំនួន២៣នាក់ ខណៈដែលមានជំងឺចំនួន១០៧នាក់៕	«ស្តាប់តាមការណែនាំរបស់គ្រូពេទ្យ»។ នេះជាប្រការដ៏សំខាន់ដែលនាំឲ្យបុរសជនជាតិខ្មែរវ័យ៥៧ឆ្នាំ នៅមន្ទីរពេទ្យបង្អែកខេត្តកោះកុងជាសះស្បើយពីជំងឺ COVID-19 មុនពេលកំណត់។ តាមរយៈសារព័ត៌មានថ្មីៗ បុរសរូបនេះ បានបញ្ជាក់ថា ក្រៅពីការលេបថ្នាំតាមពេលកំណត់ ការហាត់ប្រាណជាប្រចាំ កាន់តែមានប្រសិទ្ធភាពបន្ថែមទៀត។ បើទោះបីជាជំងឺរាលត្បាតមួយនេះ មិនទាន់មានថ្នាំព្យាបាល ឬវ៉ាក់សាំងច្បាស់លាស់នៅឡើយក៏ដោយ។
នាយកធម៌ទាំង ៦យ៉ាង ដែលតែងលើកស្ទួយឱ្យនាយកមានត្លៃ គឺ៖ ១- ខមា គឺសេចក្តីអត់ធន់ ២- ជាគរិយៈ គឺសេចក្តីភ្ញាក់រលឹករឿយៗ ៣- ឧដ្ឋានៈ គឺសេចក្តីឧស្សាហ៍ខ្នះខ្នែង ៤- សំវិភាគៈ គឺការចែករលែក ឬការរំលែកឲ្យនូវវត្ថុផ្សេងៗ ៥- ទយា គឺសេចក្តីអាណិតអាសូរត្រាប្រណីគេ ៦- ឥក្ខណា គឺការរំពៃមើលខុសត្រូវ ៕	ពាក្យថា «នាយកធម៌» ដែលមានពន្យល់នៅក្នុងវចនានុក្រមខ្មែរសម្តេច ជួន ណា គឺមានន័យថា ធម៌របស់នាយក គឺធម៌សម្រាប់ជនអ្នកដឹកនាំ ឬអ្នកត្រួតត្រាអ្នកដទៃ។ បុគ្គលជាបព្វជិតក្តី គ្រហស្ថក្តី ដែលធ្វើជាប្រធានត្រួតត្រាលើអ្នកដទៃ គប្បីមាននាយកធម៌ ៦យ៉ាង ប្រចាំនៅក្នុងសន្តានចិត្តជានិច្ច។
អ្នកខ្លះ ថែមទាំងស្នើសុំឲ្យក្រសួងពាក់ព័ន្ធចុះបញ្ជីមុខម្ហូបប្រពៃណីមួយនេះ ទៅជាសម្បត្តិបេតិកភណ្ឌអរូបីពិភពលោកក្នុងអង្គការ UNESCO ទៅទៀត។ ដោយមិននិយាយពីបរិបទនយោបាយ តើលោកស្រីរដ្ឋមន្ត្រីក្រសួងវប្បធម៌មានយោបល់យ៉ាងដូចម្តេចដែរ? នេះ គឺជាសំណួរដែលលោកស្រី ភឿង សកុណា រដ្ឋមន្ត្រីក្រសួងវប្បធម៌មិនទាន់ហ៊ានឆ្លើយឲ្យចំនោះទេ។ លោកស្រីគ្រាន់តែនិយាយថា កាលពីជាងកន្លះឆ្នាំ ឬជិតមួយឆ្នាំមុន ក្រសួងធ្លាប់គិតចង់ចុះបញ្ជីមុខម្ហូបខ្មែរមួយចំនួនជាសម្បត្តិបេតិកភណ្ឌអរូបីពិភពលោកនៃអង្គការ UNESCO ដែរ ដូចជា ប្រហុក ផ្អក សម្លកកូរ។ល។ «យើងធ្លាប់បានជជែកគ្នា និងលើកជាគំនិតដែរ ព្រោះ កន្លងមក យើងចុះបញ្ជីតែល្ខោនខោល ចាបីដងវែង។ល។» នេះ គឺជាការបញ្ជាក់បន្ថែមរបស់លោកស្រី ភឿង សកុណា ឆ្លើយតបទៅសំណួរអ្នកសារព័ត៌មាន Thmeythmey.com (ថ្មីៗ)។ ចុះ «នំបញ្ចុក»លោកស្រី? លោកស្រីរដ្ឋមន្ត្រីបាន និងកំពុងពិចារណាដែរឬទេ? រឿង នំបញ្ចុក «យើងគិតពីម្ហូបខ្មែរ»។ ចុះ «នំបញ្ចុក»? អ្នកសារព័ត៌មានសួរបន្ត។ លោកស្រី ក៏បន្តឆ្លើយថា លោកស្រីអាចនឹងលើកគំនិតនេះ ទៅពិភាក្សា និងពិចារណាជាមួយក្រុមការងារជំនាញដែរ។ សូមបញ្ជាក់ថា សម្តេចនាយករដ្ឋមន្ត្រី ហ៊ុន សែន បានសន្និដ្ឋានថា អ្នកលក់«នំបញ្ចុក»គ្រប់កន្លែងនៅកម្ពុជានឹងលក់ចេញ«នំបញ្ចុក»ដល់ទៅរាប់ពាន់តោន នៅថ្ងៃទី៩ ខែមិថុនាខាងមុខនេះ ព្រោះនៅថ្ងៃនោះ ប្រជាពលរដ្ឋទូទាំងប្រទេសនឹងចូលរួមពិសា«នំបញ្ចុក»ដើម្បីបង្ហាញពីសាមគ្គីជាតិ៕	ភ្នំពេញ៖ ដោយសារក្នុងរយៈពេលប៉ុន្មានថ្ងៃកន្លងមកនេះ ប្រធានបទរឿង «នំបញ្ចុក» បែបនយោបាយត្រូវបានមហាជនលើកយកមកនិយាយយ៉ាងទូលំទូលាយ។ ទោះជា«នំបញ្ចុក» នៅពេលនេះ ត្រូវបានមហាជនជជជែកគ្នាជាលក្ខណៈនយោបាយក៏ដោយក្តី តែម្ហូបអាហារប្រពៃណីខ្មែរមួយនេះ គឺជាម្ហូបអាហារខ្មែរបុរាណ ដែលមានកំណើតតាំងពីយូរយាណាស់មកហើយ។
ការប្រារព្ធខួបលើកនេះគឺស្របជាមួយសង្គ្រាមពាណិជ្ជកម្មជាមួយអាមេរិក ខណៈពេលនាវារបស់ប្រទេសទាំងពីរកំពុងដណ្តើមឥទ្ធិពលគ្នានៅក្នុងអាស៊ីអាគ្នេណ៍។ ជាពិសេសបូករួម ជាមួយនឹងការធ្វើបាតុកម្មឥតស្រាកស្រាននៅទីក្រុងហុងកុង។ តាមរយៈការធ្វើសន្និសិទកាសែតនៅថ្ងៃទី២៩ ខែសីហា លោកមេបញ្ជាការ Cai Zhijun និយាយថា៖« ពួកយើងចង់ចង្អុលបង្ហាញថា ព្យុហយាត្រាយោធានេះ នឹងមិនដាក់គោលដៅលើប្រទេស ឬតំបន់ និងឧបទ្ទវហេតុណាមួយឡើយ»។ ក្នុងនេះន័យ លោកចង់បញ្ជាក់ថា ទំហំនៃព្យុហយាត្រាដ៏ធំបែបនេះ មិនមែនជាសញ្ញានៃការឈ្លានពានទេ ប៉ុន្តែសញ្ញានៃការចូលរួមថែរក្សាសន្តិភាពពិភពលោក និងស្ថេរភាពនៅក្នុងតំបន់។ សមាជិកសេនាធិការកងទ័ពចិនរូបនេះ បានបន្ថែមទៀតថា ព្យុហយាត្រាមួយនេះ នឹងមានដាក់បង្ហាញអាវុធទំនើបខ្លះៗជាលើកដំបូង។ យ៉ាងណាមិញ បើតាមលោក Wang Xiaohui អនុប្រធានប្រតិបត្តិនៃក្រសួងសាធារណៈ នៃបក្សកុំម្មុយនិស្តចិន អះអាងថា ប្រធានាធិបតី ស៊ី ជិនពីង នឹងថ្លែងសុន្ទកថាមួយដ៏សំខាន់ទៅប្រជាជាតិ។ ចំណែកឯកម្មវិធីផ្សេងទៀតមានជាអាថិ៍ ការប្រគុំតន្ត្រី ការបង្ហាញឯកសារចាស់ៗ ការបាញ់កាំជ្រួច ការប្រគល់រង្វន់ ជាដើម។ ជាការពិត នៅថ្ងៃទី១ ខែតុលា ចិននឹងធ្វើព្យុហយាត្រាដ៏ធំជាងគេក្នុងប្រវត្តិសាស្ត្ររបស់ខ្លួន ដើម្បីរំលឹកថ្ងៃ ដែលបក្សកុំម្មុយនិស្តបានគ្រប់គ្រងចិនដីគោកទាំងមូលតាំងឆ្នាំពីឆ្នាំ១៩៤៩មក។ សូមបញ្ជាក់ថា ការធ្វើព្យុហយាត្រាគឺមាន ២ដងធំជាងគេបំផុតក្នុងប្រវត្តិសាស្ត្ររបស់ចិន។ លើកទីមួយ គឺនៅពេលបញ្ជប់សង្គ្រាមលោកលើកទី២។ លើកទី២ គឺនៅពេលប្រារព្ធខួបលើកទី៦០ឆ្នាំ។ ប៉ុន្តែមន្ត្រីយោធាបានបញ្ជាក់ថា វាធំជាងពេលណាៗទាំងអស់ ឬអាចនិយាយបានវាធំជាងពីរលើកខាងលើទៅទៀត។ មែនទែនទៅ ការប្រារព្ធពិធីដ៏អធិកអធមបែបនេះ ខណៈពេលបាតុកម្មនៅទីក្រុងហុងកុងកំពុងតែឡើងកម្តៅ បូករួមជាមួយនឹងសង្គ្រាមពាណិជ្ជកម្ម និងការដណ្តើមឥទ្ធិពលគ្នាជាមួយអាមេរិកនៅក្នុងតំបន់ឥណ្ឌូ-ប៉ាស៊ីហ្វិក៕	មន្ត្រីរដ្ឋាភិបាលចិននៅថ្ងៃទី២៩ ខែសីហា បានប្រកាសថា ចិននឹងធ្វើព្យុហយាត្រាយោធា ជាមួយនឹងការដាក់បង្ហាញគ្រឿងសព្វាវុធដ៏ទំនើបជាងគេបំផុតរបស់ខ្លួន ដើម្បីប្រារព្ធខួបនៃការចាប់កំណើតរដ្ឋកុំម្មុយនិស្តលើកទី៧០នេះឡើយ។
វិបត្តិកូវីដ-១៩ បានធ្វើឱ្យវិស័យកសិកម្មនៅកម្ពុជា មានកំណើនឡើង។ ពលរដ្ឋជាច្រើន បានងាកមកប្រកបរបរកសិកម្ម ខណៈវិស័យផ្សេងរងផលប៉ះពាល់ដោយសារកូវីដ-១៩។ ការណ៍នេះ បានធ្វើឱ្យការផ្គត់ផ្គង់កសិផលក្នុងស្រុកកើនឡើង ប៉ុន្តែការនាំបន្លែចូលពីប្រទេសជិតខាងចូលមកកម្ពុជា នៅតែមិនអាចកាត់ផ្តាច់បាន។ រូបភាពពីក្រសួងកសិកម្ម កសិករយល់ថា ការបន្តនាំចូលបន្លែពីវៀតណាម ធ្វើឱ្យតម្លៃនៃកសិផលខ្មែរធ្លាក់ចុះ និងមានបញ្ហាទីផ្សារ ហើយកសិករទាំងនោះ ក៏គាំទ្រឱ្យរដ្ឋាភិបាលបិទការនាំចូលបន្លែទាំងស្រុងពីប្រទេសវៀតណាម។ ឆ្លើយតបបញ្ហានេះ លោក គៀន សុភា ប្រធាននាយកដ្ឋានដំណាំរួមផ្សំនៃក្រសួងកសិកម្ម លើកឡើងថា កម្ពុជាមិនអាចបិទការនាំចូលបន្លែទាំងស្រុង ពីប្រទេសវៀតណាម នោះទេ ព្រោះកម្ពុជាស្ថិតក្នុងទីផ្សារសេរី ហើយវៀតណាម ជាទីផ្សារនាំចេញស្រូវ ដ៏ធំមួយរបស់កម្ពុជាផងដែរ។ អ្នកជំនាញផ្នែកកសិកម្មរូបនេះ បានរៀបរាប់ប្រាប់សារព័ត៌មានThmeyThmey25 បែបនេះ៖«ក្នុងបរិបទកូវីដ-១៩ ធ្វើឱ្យវិស័យដទៃជាច្រើនអសកម្ម ពលរដ្ឋងាកមករកវិស័យកសិកម្ម ដើម្បីផលិតដំណាំស្បៀង ដើម្បីផ្គត់ផ្គង់តម្រូវការទីផ្សារ។ តែយ៉ាងណា កម្ពុជាមិនអាចបិទការនាំចូលពីវៀតណាមទេ ព្រោះវៀតណាមក៏ទិញកសិផលយើងដែរ ដូច្នេះមានតែប្រកួតប្រជែងលើតម្លៃ និងគុណភាព»។ លោក សុភា បន្តថា បើទោះបីកម្ពុជា មិនអាចកាត់ផ្ដាច់លំហូរនៃការនាំចូលបន្លែទាំងស្រុង តែយ៉ាងហោច ក៏អាចកាត់បន្ថយការនាំចូលខ្លះដែរ ហើយនាំចូលបន្លែមួយចំនួន ដែលកម្ពុជា មិនអាចដាំបានប៉ុណ្ណោះ។ ទោះយ៉ាងណាក៏ដោយ លោក សុភា នៅតែជំរុញកសិករឱ្យដាំដុះបន្លែបង្ការទៅតាមលទ្ធភាព ដើម្បីកាត់បន្ថយការចំណាយប្រចាំថ្ងៃ និងទទួលបាន ចំណូលបន្ថែម។ លោក គៀន សុភា ប្រធាននាយកដ្ឋានដំណាំរួមផ្សំនៃក្រសួងកសិកម្ម ជុំវិញបញ្ហាខាងលើនេះ ក្រុមកសិករខ្មែរនៅទាមទារឱ្យរដ្ឋាភិបាល គួរគិតគូរបិទការនាំចូលបន្លែពីវៀតណាម បន្តទៀត ដើម្បីកុំឱ្យប៉ះពាល់ដល់តម្លៃទីផ្សារបន្លែក្នុងស្រុក។ កសិករយល់ថា សព្វថ្ងៃនេះ កម្ពុជាមានលទ្ធភាពគ្រប់គ្រាន់ ក្នុងការផ្គត់ផ្គង់បន្លែដោយខ្លួនឯង។ លោក ថេង សាវឿន ប្រធានសមាគមកសិករខ្មែរ បានលើកឡើងថា តាមពិតទៅ កម្ពុជា មិនមែនខ្វះលទ្ធភាព ក្នុងការផលិតបន្លែ ដោយខ្លួនឯងនោះទេ តែដោយសារកង្វះការគាំទ្រ ខ្វះបច្ចេកទេស ទុន និងប្រព័ន្ធធារាសាស្រ្ត ជាមូលហេតុនាំឱ្យកសិករមួយចំនួនបោះបង់ការដាំដុះ និងធ្វើឱ្យកម្ពុជា មិនទាន់អាចផ្គត់ផ្គង់តម្រូវការ ក្នុងស្រុកទាំងស្រុងដោយខ្លួនឯង។ ពិតណាស់ ជាប្រទេសមានទីផ្សារសេរី ដូច្នេះកម្ពុជា មិនអាចបិទការនាំចូលបន្លែទាំងស្រុងភ្លាមៗនោះទេ គឺទាមទារពេលវេលា និងការរៀបចំប្រព័ន្ធគ្រប់គ្រងកសិកម្មជាមុន។ លោក ថេង សាវឿន ប្រធានសមាគមកសិករ បានរៀបរាប់ដូច្នេះ៖«ពិតណាស់ បើសិនកម្ពុជា បិទការនាំចូលបន្លែទាំងស្រុង ពីវៀតណាម ភាគីវៀតណាម អាចនឹងប្រើវិធីនេះ ត្រឡប់មកយើងវិញ។ វាអាចនឹងប៉ះពាល់ ដល់ទីផ្សារនាំចេញស្រូវ ហើយតម្លៃផលិតផល ក្នុងស្រុកនឹងកើនឡើង»។ ថ្វីបើ ការបិទការនាំចូលបន្លែ ទាំងស្រុងពីខាងក្រៅ ពិបាកនឹងធ្វើបាន និងមានផលវិជ្ជមានខ្លះចំពោះកសិផលក្នុងស្រុក តែលោក សាវឿន នៅតែចង់ឱ្យកម្ពុជា បិទការនាំចូលបន្លែ ពីខាងក្រៅដើម្បីរក្សាតម្លៃទីផ្សារកសិផលខ្មែរ។ «ខ្ញុំនៅតែគាំទ្រ ឱ្យបិទការនាំចូលបន្លែពីខាងក្រៅ ទោះអាចមានផលអវិជ្ជមានខ្លះ ក៏ដោយ តែខ្ញុំជឿថា វាអាចនឹងប៉ះពាល់ ត្រឹមមួយរយៈពេល ប៉ុណ្ណោះ»។ នេះជាការរៀបរាប់របស់លោក ថេង សាវឿន ដោយលោកបានបន្ថែមថា៖«តែយ៉ាងណា មិនមែនចេះតែអនុវត្តបាននោះទេ គឺទាមទារឱ្យ កម្ពុជា ផ្លាស់ប្ដូរ ប្រព័ន្ធគ្រប់គ្រងកសិកម្ម ជាមុន»។ បើទោះបី កម្ពុជា នៅតែបន្តនាំចូលផលិតផលកសិកម្មមួយចំនួន ពីប្រទេសវៀតណាម តែស្ថិតក្នុងបរិបទនៃជំងឺកូវីដ-១៩ អ្នកជំនាញក្នុងវិស័យកសិកម្មយល់ថា ការនាំចូលផលិតផលកសិកម្ម មានការថយចុះ។ ដ្បិត មិនមានតួលេខ នៃការនាំចូលផលិតផលកសិកម្ម នារយៈពេលចុងក្រោយ តែលោក គៀន សុភា ប្រធាននាយកដ្ឋានដំណាំរួមផ្សំ ថា ការនាំចូលបន្លែ សព្វថ្ងៃ ភាគច្រើនជាបន្លែដែលមិនសូវមានអ្នកដាំ ដូចជាការ៉ុត ស្ពៃបូកគោ និងដំឡូងបារាំង ជាដើម។ ក្រៅពីជាប្រភពនាំចូលផលិតផលកសិកម្ម វៀតណាម ក៏ជាទីផ្សារនាំចេញស្រូវ ដ៏សំខាន់របស់កម្ពុជាដែរ។ យោងតាមរបាយការណ៍របស់ក្រសួងកសិកម្ម រុក្ខាប្រមាញ់ និងនេសាទ ក្នុងរយៈពេល ៦ខែ ឆ្នាំ ២០២១ កម្ពុជា បាននាំចេញស្រូវ ជាង ១លានតោន ទៅប្រទេសវៀតណាម។ ប៉ុន្តែរយៈពេលជិតកន្លះខែ ដែលភាគីវៀតណាម បិទច្រកទ្វារព្រំដែន កម្ពុជា-វៀតណាម ដើម្បីទប់ស្កាត់ការឆ្លងរាលដាលនៃជំងឺកូវីដ-១៩ បានធ្វើឱ្យស្រូវជាច្រើនតោនរបស់កម្ពុជា មិនអាចនាំចេញបាន ថែមទាំងធ្វើឱ្យតម្លៃស្រូវធ្លាក់ថ្លៃយ៉ាងគំហុក។ កសិករអាចលក់ស្រូវបានក្នុងតម្លៃ៦៥០រៀល ទៅ៧៥០រៀល ក្នុងមួយគីឡូក្រាម ខណៈមុនការបិទច្រកព្រំដែន កសិករអាចលក់ស្រូវឱ្យទៅឈ្មួញវៀតណាម ក្នុងតម្លៃ ១.០៤០រៀល ក្នុងមួយគីឡូក្រាម៕ លោក ថេង សាវឿន ប្រធានសមាគកសិករ	ភ្នំពេញ៖ យោងតាមរបាយការណ៍របស់ក្រសួងកសិកម្ម រុក្ខាប្រមាញ់ និងនេសាទ កន្លងមក ក្នុងមួយឆ្នាំៗ កម្ពុជា ត្រូវចំណាយថវិកាប្រមាណ ២០០លានដុល្លារ ក្នុងការនាំចូលបន្លែបរទេស ដើម្បីផ្គត់ផ្គង់តម្រូវការក្នុងស្រុក។ ភាគច្រើនបន្លែទាំងនោះ បាននាំចូលពីប្រទេសវៀតណាម និងថៃ។ រហូតមកដល់បច្ចុប្បន្ននេះ កម្ពុជា នៅតែមានការនាំបន្លែ មួយចំនួនពីខាងក្រៅ ដូចជា ម្ទេស ត្រប់ គល់ស្លឹកគ្រៃ ជីរជាដើម។ ពាក់ព័ន្ធបញ្ហានេះ អ្នកជំនាញយល់ថា កម្ពុជា មិនអាចបិទការនាំចូលបន្លែទាំងស្រុងពីវៀតណាមនោះទេ ព្រោះកម្ពុជា ក៏ពឹងផ្អែកវៀតណាម ក្នុងការនាំចេញស្រូវដែរ។
ថ្លែងនៅក្រោយជំនួបគណៈរដ្ឋមន្ត្រី កាលពីថ្ងៃអង្គារ ទី៨ ខែមករា ឧត្តមសេនីយ៍ ប្រាយុទ្ធ បានគូសបញ្ជាក់ថា៖ «រដ្ឋាភិបាលពុំអាចចរចាជាមួយអ្នកនយោបាយនិរទេសខ្លួនបានទេ។ ប្រសិនបើលោក ថាក់ស៊ីន គិតថា លោកមិនបានធ្វើអ្វីខុសឆ្គងនោះទេ លោកគួរតែវិលត្រឡប់មកវិញ ហើយតតាំងនឹងរឿងក្តីរបស់លោក»។ នេះបើយោងតាមការចុះផ្សាយរបស់កាសែត Bangkok Post ។ ការលើកឡើងរបស់លោកប្រាយុទ្ធ ធ្វើឡើងក្រោយពីលោក Yongyuth បានស្នើសុំឲ្យរបបសឹកថៃចរចាជាមួយលោកថាក់ស៊ីន ដើម្បីផលប្រយោជន៍នៃការបង្រួបបង្រួមជាតិ ហើយលោកក៏បានប្រកាសផងថា លោកនឹងនឹងរិះរកវិធីដើម្បីអាចឲ្យលោកថាក់ស៊ីនត្រឡប់មកប្រទេសថៃវិញ។ លោក Yongyuth ជាអតីតសហស្ថាបនិកគណបក្ស Pheu Chart ដែលត្រូវបានគេស្គាល់ថា ជិតស្និទ្ធនឹងក្រុមអាវក្រហម ដែលប្រឆាំងទៅនឹងរបបផ្តាច់ការ។ លោកបានកាន់តំណែងជារដ្ឋមន្ត្រីបរិស្ថាន និងធនធានធម្មជាតិ អំឡុងពេលលោក ថាក់ស៊ីន កាន់តំណែងជានាយករដ្ឋមន្ត្រី។ ទោះបីលោក ថាក់ស៊ីន លែងត្រូវទទួលទោសជាប់ពន្ធនាគាររយៈពេលពីរឆ្នាំ ពាក់ព័ន្ធនឹងរឿងក្តី ដីធ្លីកាលពីឆ្នាំ១០ឆ្នាំមុន ព្រោះតែអាជ្ញាយុកាលនៃទោសលោកត្រូវបានរលត់ កាលពីថ្ងៃទី២១ ខែតុលា ឆ្នាំ២០១៨ ក៏ដោយក្តី ប៉ុន្តែក៏មានរឿងក្តីក្តាំបួនផ្សេងទៀត ដែលប្រឆាំងនឹងលោក នៅក្នុងដៃរបស់តុលាការរកំពូលថៃផងដែរ។ ជាច្រើនលើកច្រើនសារ រដ្ឋាភិបាលសឹកថៃដែលមានឧត្តមសេនីយ៍ ប្រាយុទ្ធ ចន្ទអូចាជាប្រមុខ បានកោះហៅឲ្យលោកថាក់ស៊ីន វិលត្រឡប់មកកាន់ប្រទេសថៃវិញ ដើម្បីប្រឈមមុខនឹងរឿងក្តីរបស់លោក។ ទាក់ទិននឹងរឿងនេះ លោក ថាក់ស៊ីន បាននិយាយនៅលើបណ្តាញសង្គម Twitter កាលពីថ្ងៃអង្គារថា លោកពុំជឿជាក់លើប្រព័ន្ធយុត្តិធម៌ថៃ ដ្បិតសព្វថ្ងៃនេះ វាត្រូវបានគ្រប់គ្រងដោយរបបយោធា។ លោក ថាក់ស៊ីន ស៊ីណាវ៉ាត់ វ័យ៦៩ឆ្នាំ បានកាន់តំណែងជានាយករដ្ឋមន្ត្រីថៃ ពីឆ្នាំ២០០១ ដល់ឆ្នាំ ២០០៦ ។ លោកត្រូវបានទម្លាក់ចេញពីតំណែង ដោយសារការធ្វើរដ្ឋប្រហារយោធា កាលពីខែកញ្ញាឆ្នាំ២០០៦ និងនិរទេសចេញពីប្រទេសថៃ ក្នុងឆ្នាំ២០០៨។ លោកថាក់ស៊ីន ក៏ជាបងប្រុសរបស់លោកស្រី យីងឡាក់ ស៊ីណាវ៉ាត់ ដែលបានកាន់តំណែងជានាយករដ្ឋមន្ត្រីថៃ ពីឆ្នាំ២០១១ ដល់ឆ្នាំ២០១៤។ ដូចគ្នាអ៊ីចឹងដែរ លោកស្រី ក៏ត្រូវយោធាទម្លាក់ពីចេញតំណែង ដោយសារការធ្វើរដ្ឋប្រហារ កាលពីខែឧសភា ឆ្នាំ២០១៤។ បច្ចប្បន្ននេះ ទាំងពីរនាក់បងប្អូនត្រកូល ស៊ីណាវ៉ាត់ត្រានេះ កំពុងនិរទេសខ្លួននៅក្រៅប្រទេស៕	នាយករដ្ឋមន្ត្រីថៃ លោក ប្រាយុទ្ធ ចន្ទអូចា បានច្រានចោលសំណើរបស់អតីតប្រធានសភាថៃ លោកYongyuth Tiyapaira ដែលលើកឡើងថា រដ្ឋាភិបាលគួររៀបចំជំនួបជាមួយអតីតនាយករដ្ឋមន្ត្រីថៃដែលកំពុងនិរទេសខ្លួន លោក ថាក់ស៊ីន ស៊ីណាវ៉ាត់ត្រា ដើម្បីស្រោចស្រង់ឯកភាពជាតិ។
ភ្នំពេញ៖ លោក សម ចាន់ទី ដែលជាមន្ត្រីរាជការម្នាក់ បានចាត់ទុកការដាំបន្លែ នៅជាន់ខាងលើបំផុតនៃផ្ទះល្វែង លក្ខណៈគ្រួសារ ជាការហាត់ប្រាណ និងកាត់បន្ថយភាពតានតឹង ក្រោយបំពេញការងារ។ លោកមានសុវត្ថិភាពក្នុងការហូបចុក ដោយសារបន្លែដាំខ្លួនឯង មិនប្រើជាតិគីមី រួមទាំងមានរសជាតិឆ្ងាញ់ជាងបន្លែ ដែលទិញនៅតាមទីផ្សារ ហើយថែមទាំងជួយកាត់បន្ថយការចំណាយផងដែរ។ នេះបើតាមការលើកឡើងរបស់លោក ចាន់ទី ។ ក្រោយទំនេរពីការងារប្រចាំថ្ងៃ ដែលជាមន្ត្រីរាជការនៅក្រសួងសេដ្ឋកិច្ច លោក សម ចាន់ទី បានចំណាយពេលរៀងរាល់ល្ងាចរបស់ខ្លួន នៅជាន់ខាងលើបំផុតនៃផ្ទះល្វែងរបស់ខ្លួន នៅម្តុំផ្សារដីហុយ ដើម្បីថែទាំ និងស្រោចបន្លែជាច្រើនមុខ ដែលខ្លួនបានដាំដុះរយៈពេល ៦ខែ។ បន្លែទាំងនោះ មានដូចជា ប៉េងប៉ោះ ស្ពៃតឿ ស្ពៃក្រញាញ់ ដើមខាត់ណា ននោង ត្រឡាច ម្រះព្រៅ សណ្តែកកួរ និងជីរជាច្រើនមុខ។ មានអាយុ ៣២ឆ្នាំ លោក សម ចាន់ទី ប្រាប់សារព័ត៌មាន Thmeythmey25 ថាការដាំបន្លែបង្ការនៅផ្ទះនេះ ប្រៀបដូចជាការធ្វើលំហាត់បា្រណ បន្ថយភាពតានតឹងក្រោយបំពេញការងារដូច្នោះដែរ។ លោក សម ចាន់ទី រៀបរាប់លាយសំណើចផងប្រាប់ សារព័ត៌មាន Thmeythmey25 ដូច្នេះ៖« ខ្ញុំដាំបន្លែហ្នឹង ចាត់ទុកដូចជាការហាត់ប្រាណអ៊ីចឹង ព្រោះពេលលើកដី ឬផើងបន្លែ ធ្វើឲ្យបែកញើស ហើយក៏បានបន្លែធម្មជាតិបរិភោគ និងបានកាត់បន្ថយភាពតានតឹង ពីការងារផងដែរ។ ពេលមកដល់ផ្ទះ ខ្ញុំឃើញបន្លែធម្មជាតិ ខៀវស្រស់ ហើយពេលស្រោចទឹកវាទៅ ធ្វើខ្ញុំមានអារម្មណ៍ធូរស្រាលច្រើន»។ ក្រៅតែពីអាចបន្ថយភាពតានតឹងហើយ លោក ចាន់ទី និងគ្រួសារ ក៏មានទំនុកចិត្តក្នុងការទទួលទានបន្លែដែលដាំដោយខ្លួនឯងនេះដែរ។ «ការបរិភោគបន្លែដាំខ្លួនឯង បានផ្តល់នូវសុខភាពល្អ មិនងាយឈឺផ្តេសផ្តាស ដូចការបរិភោគបន្លែទិញពីផ្សារឡើយ ព្រោះនៅពេលបរិភោគ ប៉ះចំបន្លែដែលមានសារជាតិគីមីប៉ះពាល់ដល់សុខភាព វាធ្វើឲ្យឈឺពោះ វិលមុខ និងឈឺក្បាលជាដើម»។ នេះជាការរៀបរាប់របស់មន្ត្រីក្រសួងសេដ្ឋកិច្ចរូបនេះ។ យ៉ាងណាក៏ដោយ បន្លែបង្ការដែលដាំខ្លួនឯង បានជួយផ្គត់ផ្គង់តម្រូវការប្រចាំថ្ងៃ បានមួយផ្នែកប៉ុណ្ណោះ ព្រោះសមាជិកគ្រួសារមានច្រើន ហើយទីធ្លាដាំដំណាំតូច មិនអាចដាំបន្លែបានច្រើន។ ដូច្នេះគ្រួសារ លោក សម ចាន់ទី ក៏ត្រូវទិញបន្លែ ត្រី សាច់ពីផ្សារមកបំពេញបន្ថែមផងដែរ។ លោក សម ចាន់ទី ក៏លើកទឹកចិត្តដល់អ្នកដែលមានទីធ្លាផ្ទះធំ និងពន្លឺថ្ងៃគ្រប់គ្រាន់ ឲ្យដាំបន្លែបន្ថែមនៅផ្ទះផងដែរ ព្រោះវាមានសុវត្ថិភាពក្នុងការបរិភោគ កាត់បន្ថយការចំណាយ និងទទួលបានសុខភាពល្អ ដែលវាដូចជាការហាត់ប្រាណផងដែរ។ ប៉ុន្តែមន្រ្តីរូបនេះ ណែនាឲ្យរកដីមកដាំដោយឯង ព្រោះដីទិញពីគេ មានតម្លៃថ្លៃ និងអាចចំណាយថវិកាច្រើន»៕	ដោយ៖ ហុង ស្រីណា
កុមារតូចៗអាចនឹងប្រឈមជំងឺជាច្រើន ដែលបណ្តាលឲ្យពួកគេមានការលូតលាស់មិនល្អ ដូចជាការចងចាំខ្សោយជាដើម ។ នេះជាបញ្ហាដែលសិក្ខាកាមជាង៤០០នាក់ចង់ដឹង និងរកដំណោះស្រាយ ក្នុងសិក្ខាសាលាស្តីពី «សុខភាព និងការអភិវឌ្ឍខួរក្បាលកុមារ» ដើម្បីទទួលបានចំណេះដឹង ពីវាគ្មិនដែលជាអ្នកជំនាញផ្នែកសុខភាព និងផ្នែកអប់រំ ការអភិវឌ្ឃខួរក្បាលកុមារ។ អ្នកស្រី សរ ម៉ុន្ថា នាយិកាសាលាអប់រំកុមារតូច ស៊ីជីដាកម្ពុជា បាននិយាយថា កុមារតូចៗពិតជាត្រូវការមើលថែពីឱពុកម្តាយ ដើម្បីឲ្យពួកគេមានសុខភាពល្អ និងមានសមត្ថភាពលូតលាស់បានលឿន។ ក្នុងនាមជាឪពុកម្តាយ ត្រូវចេះប្រើភាសាទន់ភ្លន់ទៅកាន់កូនឲ្យបានច្រើន។ អ្នកស្រី សរ ម៉ុន្ថា បញ្ជាក់ថា៖ «មុនពេលកូនចូលគេងខ្ញុំតែងតែប្រើពាក្យទន់ភ្លន់ និងប្រើពាក្យដែលមិនប៉ះពាល់ដល់អារម្មណ៍កូន នៅពេលដែលយើងបង្រៀនពីរបៀបរស់នៅល្អសម្រាប់កូនហើយ ធំឡើងវានឹងមានគ្រឹះដ៏រឹងមាំ។ នេះជាវិធីល្អបំផុតដែលធ្វើឲ្យកូនមានភាពកក់ក្តៅ និងបង្កើនភាពឆ្លាតវៃរបស់គេផងដែរ»។ ផ្អែកតាមទ្រឹស្តីព្រះពុទ្ធសាសនា ដើម្បីអប់រំកូនឲ្យមានសុខភាពល្អ និងមានការអភិវឌ្ឍខួរក្បាលល្អ ព្រះតេជគុណ សុខ ធារី សាស្ត្រាចារ្យពុទ្ធិកសាកលវិទ្យាល័យព្រះសីហនុរាជ បានមានពុទ្ធដីកាថា ឪពុកម្តាយគួរតែអប់រំកូនតាមទ្រឹស្តីព្រះពុទ្ធសាសនា ដូចជាការធ្វើសមាធិដើម្បីឲ្យកូនមានភាពស្ងប់។ ភាពស្ងប់នេះ អាចធ្វើឲ្យកុមារបង្កើនការចងចាំ និងរាងកាយឆាប់លូតលាស់ផងដែរ។ ព្រះតេជគុណ សុខ ធារី មានពុទ្ធដីកាបន្ថែមថា៖ «ម្តាយមានតួនាទីសំខាន់ក្នុងការចិញ្ចឹមបីបាច់កូនតាំងពីពពោះរហូតដល់កូនបានចាប់កំណើត ដូច្នេះក្នុងនាមជាម្តាយ ត្រូវតែធ្វើអ្វីឲ្យឲ្យប្រុងប្រយ័ត្ន ដោយម្តាយមិនគួរមានអារម្មណ៍ឆេវឆាវ ខឹងច្រឡោត រន្ធត់ និងមានអារម្មណ៍ស្មុគស្មាញឡើយ។ ទាំងនេះហើយដែលម្តាយគ្រប់រូបគួរតែជៀសវាង ដើម្បីកុំឲ្យកូនទទួលនូវអារម្មណ៍ទាំងនោះក្នុងដំណាក់កាលកំពុងលូតលាស់នៅក្នុងផ្ទៃម្តាយ»។ ថ្លែងប្រាប់សារព័ត៌មានថ្មីៗ លោក សេង សាម៉ន វេជ្ជបណ្ឌិតនៃមន្ទីរសម្រាកព្យាបាលកុមារផ្កាឈូក បាននិយាយថា កុមារតូចៗមួយចំនួនអាចប្រឈមនឹងជំងឺ អូធីសឹម (Autism) ដែលឲ្យកុមារមានការលូតលាស់មិនបានល្អដូចជា រាងកាយ និងការចងចាំខ្សោយជាដើម។ ជំងឺនេះបណ្តាលមកពីម្តាយផ្ទាល់ដែលមានបញ្ហាផ្លូវចិត្ត ឬការប្រើអំពើហិង្សាក្នុងគ្រួសារ ខ្វះអាហារូបត្ថម្ភ និងខ្វះការមើលថែពីឱពុកម្តាយ។ អ្នកឯកទេសព្យាបាលកុមាររូបនេះ បញ្ជាក់ថា៖ «ដើម្បីឲ្យកុមារមានសុខភាពល្អ ទាំងផ្លូវកាយ និងការលូតលាស់ល្អនៃខួរក្បាល ឱពុកម្តាយគួរតែយល់ដឹងពីរបៀបចិញ្ចឹមកូន ដូចជា បង្រៀនកូនតាំងពីនៅក្នុងផ្ទៃ ត្រូវតាមដានពីការលូតលាស់របស់កូន ឱពុកម្តាយត្រូវមានភាពវ័យឆ្លាតក្នុងការជ្រើសរើសសាលារៀនដែលជាកន្លែងអប់រំកូន ហើយឱពុកម្តាយត្រូវមានអាកប្បកិរិយាល្អដើម្បីឲ្យកូនមានសុជីវធម៌ក្នុងការរស់នៅ»។ កុមារនៅកម្ពុជាមានប្រមាណជិត៥លាននាក់។ នេះបើយោងតាមរបាយការណ៍របស់ទីភ្នាក់ងារស៊ើបការសម្ងាត់របស់អាមេរិក(CIA) ដែលគិតចាប់ពីដើមឆ្នាំ២០១៨៕	ភ្នំពេញ៖ បញ្ហាសុខភាព និងការចងចាំរបស់កុមារ គឺជាក្តីកង្វល់របស់ឪពុកម្ដាយគ្រប់រូប ក្នុងការបីបាច់ថែរក្សាកូន ។វាជារឿងសំខាន់មួយ ដែលទាមទារឲ្យឪពុកម្ដាយទាំងអស់ យកចិត្តទុកដាក់លើបញ្ហានេះ។ ដើម្បីដោះស្រាយបញ្ហានេះ អ្នកឯកទេសព្យាបាលកុមារ បានប្រាប់ឲ្យម្ដាយគ្រប់ត្រូវបង្រៀនកូនតាំងពីនៅក្នុងផ្ទៃ និងប្រើប្រាស់សម្ដីទន់ភ្លន់ជាមួយកូន ដើម្បីឲ្យកុមារមានសុខភាពរឹងមាំ និងខួរក្បាលលូតលាស់ល្អ។
«គាត់ជាបុរសពិត គាត់ដឹងច្បាស់ហើយ។ យើងមិនបន្ទោសគាត់ទេ បើទោះអ្វីៗបញ្ចប់ទៅព្រោះតែគាត់ តែគាត់ក៏មិនចង់ឲ្យមានលទ្ធផលបែបនេះដែ គាត់បានសង្គ្រោះការប្រកួតជាច្រើនមកហើយ។ ចាប់តាំងពីគាត់ផ្លាស់មកទីនេះគាត់ធ្វើបានល្អ»។ អ្នកចាត់ការទូទៅសញ្ជាតិអាល្លឺម៉ង់ប្រាប់សន្និសីទសារព័ត៌មានក្រោយប្រកួត។ បើទោះបីនេះត្រូវបានគេមើលឃើញថាជាកំហុសរបស់ Adrian ក៏ដោយ លោក Klopp មិនចង់ស្តីបន្ទោសនោះទេ ប៉ុន្តែលោកគ្រាន់តែនិយាយថាអ្នកចាំទីវ័យ៣៣ឆ្នាំរូបនេះ បានដឹងពីកំហុសរបស់ខ្លួនហើយ។ នាជំនួបវគ្គ១៦ក្រុមចុងក្រោយ ជើងទី២ នៅរាត្រីថ្ងៃទី១១ ខែមីនា ក្នុងកីឡដ្ឋាន Anfield ក្រុមម្ចាស់ផ្ទះ Liverpool បានបើកការវាយសម្រុកតាំងពីដើមតង់ រហូតធ្វើបានសម្រេចនៅចុងម៉ោងនាទី៤៣ ដែលធ្វើបានដោយការតែតរបស់ខ្សែបម្រើ Georginio Wijnaldum។ ឈានចូលដល់វគ្គទី២ ម្ចាស់ការពារជើងឯងនៅតែបន្តការគ្រប់គ្រងបាល់ និងឱកាសរកគ្រាប់បាល់យ៉ាងច្រើនប៉ុន្តែធ្វើមិនបានសម្រេចឡើយ។ ចប់ការប្រកួតម៉ោងផ្លូវការ៩០នាទី Liverpool ឈ្នះ At-Madrid ១-០។ ដោយសារជើងទី១ ក្រុមពីអេស្ប៉ាញបានយកឈ្នះ ក្រុមអង់គ្លេស១-០ រួចមកហើយទើបតម្រូវឲ្យក្រុមទាំងពីរប្រកួតក្នុងម៉ោងបន្ថែម ១៥នាទីពីរដង។ ខ្សែបម្រើប្រយុទ្ធ Roberto Firmino បង្កើតភាពសប្បាយរីករាយជូនលោក Klopp និងក្រុមអ្នកគាំទ្រ Liverpool បន្ទាប់ពីរូបគេស៊ុតបញ្ចូលទីនៅនាទីទី៤ក្នុងម៉ោងបន្ថែមលើកទី១។ យ៉ាងណាក៏ដោយ ត្រឹម៣នាទីបន្ទាប់ពីការនាំមុខនេះ ក្រុមភ្ញៀវបានរកគ្រាប់បាល់តាមស្មើវិញតាមរយៈការស៊ុតបញ្ចូលទីរបស់ខ្សែបម្រើ Marcos Llorente ដែលមើលទៅជាការធ្វេសប្រហែសរបស់អ្នកចាំទី Adrian។ ខ្សែបម្រើសញ្ជាតិអេស្ប៉ាញដដែលនេះ បានបង្តើតភាពភ្ញាក់ផ្អើលស្រាប់ក្រុមលោក Diego Simeone បន្ទាប់ពីបន្ថែមគ្រាប់ទី២ នៅនាទី១០៥ មុនពេលខ្សែប្រយុទ្ធ Alvaro Morata សម្រេចគ្រាប់ទី៣ នានាទី១២០។ បញ្ចប់ការប្រកួត At-Madrid ឈ្នះ Liverpool ៣-២ និងសរុបលទ្ធផលទាំងពីរជើង ៤-២។ អ្វីដែលគួរឲ្យចាប់អារម្មណ៍ ៣គ្រាប់ក្នុងម៉ោងបន្ថែមរបស់ At-Madrid គឺជាការស៊ុតបាល់ចំគោលដៅចំនួន៣ជើងចូលទាំង៣គ្រាប់តែម្តង ដោយអ្នកចាំទីដៃទី២ Adrian របស់ Liverpool មិនអាចជួយបាននោះឡើយ។ Liverpool ជាក្រុមអង់គ្លេសទីពីរ បន្ទាប់ពី Tottenham Hotspur ដែឡធ្លាក់ចេញពីក្របខណ្ឌអឺរ៉ុបត្រឹមវគ្គ ១/៨ផ្តាច់ព្រ័ត្រ ក្រោយចាញ់ RasenBallsport Leipzig ក្នុងលទ្ធផលទាំងពីរជើង ៤-០។ ក្រុមដែលបន្តទៅវគ្គ៨ក្រុម មាន Atalanta ដែលទម្លាក់ Valencia និង Paris Saint-Germain ទម្លាក់ Borussia Dortmund និង Atletico Madrid នេះ៕	លោក Jurgen Klopp មិនស្តីបន្ទោសអ្នកចាំទីដៃទីពីរ Adrian ឡើយក្នុងការប្រកួតដែល Liverpool ចាញ់ Atletico Madrid ៣-២។ ប៉ុន្តែ លោកសារភាពថាកំហុសរបស់អ្នកចាំទីរូបនេះពិតជាធ្ងន់ធ្ងរ ដែលនាំឲ្យក្រុមការពារជើងឯកធ្លាក់ចេញពីពានរង្វាន់ UEFA Champions League។
នំពងមាន់អាម៉ា ដ៏ឈ្ងុយឆ្ងាញ់នេះ មានប្រភពរសជាតិដើមពីតៃវ៉ាន់ ហើយក៏កំពុងទទួលនូវការគាំទ្រនៅសិង្ហបុរី និងម៉ាឡេស៊ីផងដែរ។ បច្ចុប្បន្ន ហាងនំពងមាន់នេះ មាន២០សាខានៅប្រទេសម៉ាឡេស៊ី និង១៤សាខាទៀតនៅសិង្ហបុរី។ ត្រឹមរយៈពេល៨ខែប៉ុណ្ណោះ ហាងនៅសិង្ហបុរី លក់បានជាង១០ម៉ឺនប្រអប់ និងនៅម៉ាឡេស៊ី លក់ដាច់ជាង៦ម៉ឺនប្រអប់។ កាន់តែប្លែកភ្នែក និងកាន់តែអស្ចារ្យនោះ អតិថិជនហាងនំ អាម៉ា អាចទស្សនា ការធ្វើនំ និងការចម្អិននំភ្លាមៗផងដែរ ។ អាម៉ា មានបួនប្រភេទគឺ រសជាតិដើម រសជាតិឈីស រសជាតិស្លឹកតយ និងរសជាតិសូកូឡា ជាមួយតម្លៃ ពី ៦.៧៥ ដល់ ៩.៧៥ ដុល្លារ។ គួរបញ្ជក់ថា នំនេះ ចំណាយពេលក្នុងការចម្អិន រហូតដល់៧០នាទី។ ប្រញាប់ឡើងកុំឲ្យឱកាសពិសេសនេះរំលងផុតឲ្យសោះ! នំពងមាន់អាម៉ា(Ah Mah) ទន់ ឈ្ងុយឆ្ងាញ់ ប្រៀបដូចជាការឱបថ្នាក់ថ្នមរបស់លោកយាយ។ អាសយដ្ឋាន៖ ផ្ទះលេខ៥១ ផ្លូវលេខ២១៤ សង្កាត់បឹងរាំង ខណ្ឌដូនពេញ	ការផ្តល់ជូនពិសេស សម្រាប់អតិថិជន ទិញមួយថែមជូន មួយភ្លាមៗ គ្រប់រសជាតិក្នុង ឱកាសបើកសម្ពោធហាងនំពងមាន់ អាម៉ា (Ah Mah) នៅថ្ងៃអាទិត្យ ទី២០ ខែឧសភានេះ។
ចិនជាប្រទេសនាំចេញផូស្វាតដ៏ធំបំផុតលើពិភពលោក និងជាអ្នកផ្គត់ផ្គង់ជីអ៊ុយរ៉េដ៏សំខាន់ ប៉ុន្តែចាប់តាំងពីឆ្នាំ ២០២១ មក ប្រទេសមួយនេះបានដាក់វិធានការ កូតា នាំចេញ និងតម្រូវការត្រួតពិនិត្យរយៈពេលវែងលើគ្រឿងផ្សំជី ដើម្បីការពារទីផ្សារតម្លៃក្នុងស្រុក។ ការនាំចេញជីអ៊ុយរ៉េ បានធ្លាក់ចុះ២៤ភាគរយ មកនៅត្រឹម២,៨ លានមេទ្រីកតោន ក្នុងឆ្នាំ ២០២២ ធៀបនឹងឆ្នាំ២០២១។ បើទោះការនាំចេញជីក្នុងឆ្នាំនេះមានចំនួនខ្ពស់ ប៉ុន្តែវានៅតែទាបជាងកម្រិតមធ្យមនៃការនាំចេញឆ្នាំមុន។ ចំណែក ការនាំចេញផូស្វាតមានភាពកើនឡើងពីដើមឆ្នាំ២០២៣ ប៉ុន្តែក៏ត្រូវបានកាត់បន្ថយផងដែរ នៅក្នុងប៉ុន្មានខែថ្មីៗនេះ ដែលនាំឱ្យមានកង្វះខាតការផ្គត់ផ្គង់ដល់ទីផ្សារពិភពលោក និងបានធ្វើឱ្យតម្លៃកើនឡើង។ នាយកផ្នែកជីនៅក្រុមហ៊ុន StoneX Group លោក Josh Linville បាននិយាយថា អន្តរាគមន៍ខ្លាំងឡើង របស់រដ្ឋាភិបាលចិនក្នុងការនាំចេញមានន័យថាប្រទេសនេះនឹងក្លាយជាអ្នកផ្គត់ផ្គង់ដែលមិនសូវគួរឱ្យទុកចិត្តនៅឆ្នាំ ២០២៤ ។ «ជាធម្មតាកត្តាទីផ្សារត្រូវបានកំណត់ដោយតម្រូវការដែលមាន។ ឥឡូវនេះយើងត្រូវព្យាយាម គិតគូរឱ្យឃើញពីអ្វីដែលរដ្ឋាភិបាលកណ្តាល (ចិន) កំពុងគិត ហើយប្រតិកម្មនៃការសម្រេច ចិត្តអាចប្រែប្រួលយ៉ាងខ្លាំងពីម្ខាងទៅម្ខាង។ អ្នកទិញនឹងត្រូវធ្វើពិពិធកម្ម»។ លោក Linville មានប្រសាសន៍បែបនេះ។ តម្លៃរបស់អាម៉េរិកសម្រាប់ឌីអាម៉ូញ៉ូមផូស្វាត ឬជី DAP ដែលជាស្តង់ដារសកលសម្រាប់ ឧស្សាហកម្មនេះបានកើនឡើង ២៦ភាគរយ ចាប់តាំងពីពាក់កណ្តាលខែកក្កដាដល់ ៦១៧,៣០ ដុល្លារក្នុងមួយតោន។ នេះបើយោងតាមទិន្នន័យរបស់ក្រុមហ៊ុនហិរញ្ញវត្ថុ LSEG ។ មន្ត្រីជាន់ខ្ពស់នៃក្រុមហ៊ុនជីមួយ ដែលមានមូលដ្ឋាននៅក្រុងញូវដែលី បានបង្ហាញថា ការឹតត្បិតដែលកំណត់ដោយរដ្ឋាភិបាលក្រុងប៉េកាំង កំពុងធ្វើឱ្យតម្លៃអ៊ុយរ៉េ និងឌីអាម៉ូញ៉ូមផូស្វាត កើនឡើង ប៉ុន្តែក្រុមហ៊ុនមិនរំពឹងថានឹងមានការកើនឡើងគួរឱ្យកត់សម្គាល់នោះទេ។ ឥណ្ឌាជាប្រទេសនាំចូលជីដ៏សំខាន់មួយ របស់ពិភពលោក។ ការនាំចេញអ៊ុយរ៉េរបស់ចិនទៅកាន់ ប្រទេសមួយនេះ ក្នុងឆមាសទីមួយនៃឆ្នាំ ២០២៣-២០២៤ ដែលផ្តើមនៅខែមេសា បានធ្លាក់ចុះ ៥៨ ភាគរយ មកត្រឹមជាង ៣៣ម៉ឺនតោន បើធៀបនឹងឆ្នាំមុន។ នេះបើតាមទិន្នន័យរបស់ក្រសួងពាណិជ្ជកម្មឥណ្ឌា។ យ៉ាងណាមិញ មន្ត្រីឥណ្ឌាដដែលបានបន្ថែមថា ឥណ្ឌា អាចរកទីផ្សារជីផ្សេងពីចិន ក្នុងនោះមានដូចជា រុស្ស៊ី អូម៉ង់ និងអេមីរ៉ាតអារ៉ាប់រួម។ ចំណែកម៉ាឡេស៊ីវិញ បានចាប់ផ្តើមងាកចេញពីចិនទៅនាំចូលផូស្វាតពីវៀតណាម និងអេហ្ស៊ីប៕	ប្រទេសទិញជីនៅតំបន់អាស៊ី នៅថ្ងៃទី១៨ ខែធ្នូ បានស្វះស្វែងរកទីផ្សារផ្គត់ផ្គង់ជីក្រៅពីចិន ខណៈមានក្តីបារម្ភពីកង្វះខាតការផ្គត់ផ្គង់ពីសំណាក់ប្រទេសនាំចេញជីដ៏ធំជាងគេលើពិភពលោកមួយនេះ ពាក់ព័ន្ធនឹងការរឹតត្បិតលើការនាំចេញជីដើម្បីការពារទីផ្សារក្នុងស្រុក។
បន្ទាប់ពីចាកចេញពីប្រទេសជប៉ុន អនុប្រធានាធិបតីអាមេរិកលោក Mike Pence បន្តដំណើរមកកាន់ប្រទេសម៉ូស្លីមធំបំផុតលើពិភពលោកគឺ ឥណ្ឌូណេស៊ី ថ្ងៃព្រហស្បតិ៍ ទី ២០ មេសា នេះ។ វាជាដំណើរទស្សនកិច្ចកម្រិតខ្ពស់បំផុតមួយរបស់មេដឹកនាំអាមេរិក មកកាន់ប្រទេសនេះចាប់តាំងពីប្រធានាធិបតី ដូណាល់ ត្រាំឡើងកាន់តំណែង។ យោងតាមទីភ្នាក់ងារព័ត៌មាន AFP អនុប្រធានាធិបតីអាមេរិក Mike Pence ត្រូវជួបជជែកពិភាក្សាជាមួយប្រធានាធិបតីឥណ្ឌូណេស៊ីលោក ចូកូ វីដូដូ និង អនុប្រធានាធិបតី Jusuf Kalla ដោយផ្តោតលើប្រធានបទជាច្រើនជាពិសេសបញ្ហាទំនាក់ទំនងសេដ្ឋកិច្ច។ ក្រៅពីនេះ លោក Mike Pence នឹងចូលរួមប្រារព្ធខួបលើកទី ៥០នៃការបង្កើតអាស៊ាននិងខួបលើកទី ៤០ដែលអាមេរិកនិងអាស៊ានបង្កើតទំនាក់ទំនងជាមួយគ្នាដែរ។ ១.វត្តមាន Mike Pence នៅអាស៊ានបញ្ជាក់ថា រដ្ឋបាល ត្រាំ មិនបោះបង់អាស៊ាន តាំងពីប្រធានាធិបតី ដូណាល់ ត្រាំ ជាប់ឆ្នោតជាប្រធានាធិបតីរហូតដល់លោកឡើងកាន់អំណាច គេនៅតែមិនដឹងច្បាស់ពីគោលនយោបាយអាមេរិកមកកាន់តំបន់អាស៊ានឬអាស៊ីទាំងមូលឡើយ។ មានការបារម្ភថា រដ្ឋបាលថ្មីនឹងបោះបង់ចូលតំបន់នេះ ព្រោះរដ្ឋបាលនេះគាំទ្រនយោបាយគាំពារនិយម និងប្រឆាំងសេរីភាវូបនីយកម្មពាណិជ្ជកម្មនិងសេដ្ឋកិច្ចផងដែរ។ ដូចឃើញស្រាប់ លោក ដូណាល់ ត្រាំ បានសម្រេចដកសមាជិកភាពអាមេរិកចេញពីកិច្ចព្រមព្រៀងពាណិជ្ជកម្មភាពជាដៃគូអន្តរប៉ាស៊ីហ្វិកភ្លាមៗ ក្រោយលោកឡើងកាន់តំណែង។ យ៉ាងណាមិញ ការបារម្ភនិងមន្ទិលសង្ស័យពាក់ព័ន្ធលើនយោបាយការបរទេសអាមេរិកមកកាន់តំបន់អាស៊ានហាក់រសាយបន្តិច ដោយសារវត្តមានអនុប្រធានាធិបតី Mike Pence នៅឥណ្ឌូណេស៊ី។ នេះក៏ដោយសារ វាបង្ហាញឲ្យឃើញពីការយកចិត្តទុកដាក់របស់រដ្ឋបាលអាមេរិកចំពោះតំបន់អាស៊ានផងដែរ។ ក្នុងដំណើរទស្សនកិច្ចមកឥណ្ឌូណេស៊ី លោក Mike Pence ជជែកជាមួយមេដឹកនាំឥណ្ឌូណេស៊ីពីការពង្រឹងនិងពង្រីកទំនាក់ទំនងទ្វេភាគីជាពិសេសកិច្ចសហប្រតិបត្តិការសេដ្ឋកិច្ចនិងពាណិជ្ជកម្ម។ មន្ត្រីជាន់ខ្ពស់លំដាប់ទីពីរក្នុងគណរដ្ឋមន្ត្រីលោក ដូណាល់ ត្រាំក៏ចង់ផ្ញើសារមួយទៅកាន់តំបន់ទាំងមូលផងថា រដ្ឋបាលអាមេរិកនៅតែបើកចំហទ្វារដើម្បីពង្រឹងកិច្ចសហប្រតិបត្តិការជាមួយតំបន់អាស៊ីទាំងមូល ថ្វីបើអាមេរិកបោះបង់កិច្ចព្រមព្រៀងពាណិជ្ជកម្ម TPP ក៏ដោយ។ បន្ថែមពីលើរឿងសេដ្ឋកិច្ច មេដឹកនាំអាមេរិកក៏នឹងពិភាក្សាផ្លាស់ប្តូរមតិយោបល់ជាមួយមេដឹកនាំឥណ្ឌូណេស៊ីជុំវិញកិច្ចសហប្រតិបត្តិការសន្តិសុខដូចជាការប្រឆាំងភេរវជន និងដោះស្រាយបញ្ហាសន្តិសុខតំបន់ជាដើមថែមទៀត។ បន្ទាប់ពីចាកចេញពីឥណ្ឌូណេស៊ី លោក Pence នឹងបន្តដំណើរទៅកាន់ប្រទេសសិង្ហបុរី។ ដោយឡែក គេរំពឹងផងដែរថា អាមេរិកនៅតែបន្តភ្ជាប់ទំនងនាក់ទំនងជាមួយតំបន់អាស៊ី ហើយប្រធានាធិបតី ដូណាល់ ត្រាំ ក៏ប្រហែលជានឹងបំពេញទស្សនកិច្ចនៅក្នុងតំបន់អាស៊ាននៅខែវិច្ឆិកាខាងមុខនេះដោយលោកមកចូលរួមប្រជុំកំពូលមួយចំនួនក្រោមក្របខណ្ឌអាស៊ានដែរ។ ២.Mike Pence ទស្សនកិច្ចឥណ្ឌូណេស៊ីបង្ហាញថា រដ្ឋបាលត្រាំ មិនរើសអើងប្រជាជនមូស្លីម ដំណើរទស្សនកិច្ចរបស់អនុប្រធានាធិបតីអាមេរិករូបនេះមកឥណ្ឌូណេស៊ីដែលជាប្រទេសម៉ូស្លីមធំបំផុតលើពិភពលោក (៩០ភាគរយនៃប្រជាជនសរុប ២៥៥លាននាក់) ក៏ត្រូវបានគេចាត់ទុកថា ជាគោលនយោបាយរបស់អាមេរិក ក្នុងផ្លាស់ប្តូរការគិតថា លោក ដូណាល់ ត្រាំ បង្កើតឲ្យមានការស្អប់ខ្ពើមឬរើសអើងប្រជាជនឥស្លាម។ បើយោងតាមទីភ្នាក់ងារ AFP ដដែល លោក Mike pence នឹងទៅទស្សនកិច្ចនៅវិហារឥស្លាមធំបំផុត Istiqlal នៅឥណ្ឌូណេស៊ីផង។ ការអញ្ជើញទៅទស្សនកិច្ចនៅវិហារឥស្លាមជាសារមួយសម្រាប់ពិភពលោក រដ្ឋបាលក្រុងវ៉ាស៊ីនតោនមិនមានគោលជំហរណាមួយប្រឆាំងឥស្លាមឡើយ។ ហើយរដ្ឋបាលអាមេរិកមានឆន្ទៈក្នុងការភ្ជាប់ទំនងជាមួយបងប្អូនប្រជាជនម៉ូស្លីមទូទាំងពិភពលោក ដូចកាលដែលលោក បារ៉ាក់ អូបាម៉ា និងលោកស្រី Michelle បានធ្វើនៅពីឆ្នាំ ២០១០នោះ។ តាមពិតទៅ លោក ដូណាល់ ត្រាំ រងការរិះគន់និងថ្កោលទោសខ្លាំងកន្លងមកដោយសារលោក ប្រើប្រាស់ពាក្យសម្តីរើសអើងសាសនានិងបង្កប់អត្ថន័យស្អប់ខ្ពើមប្រជាជនម៉ូស្លីម។ ហើយក្រោយឡើងកាន់អំណាច លោក ថែមទាំងចេញក្រឹត្យហាមប្រាមប្រជាជនម៉ូស្លីមនៅប្រទេសមួយចំនួនចូលទឹកដីអាមេរិកថែមទៀត។ យ៉ាងណាមិញ ចាប់ពីពេលដែលលោក ដូណាល់ ត្រាំ ឡើងកាន់តំណែងបានជិត១០០ថ្ងៃ មកនេះ លោកបានព្យាយាមផ្លាស់ប្តូរឥរិយាបថលោកចំពោះប្រជាជនម៉ូស្លីម ដោយលោកងាកទៅបន្តពង្រឹងទំនាក់ទំនងល្អជាមួយមេដឹកនាំប្រទេសម៉ូស្លីមទូទាំងពិភពលោក។ ដូចឃើញស្រាប់លោកជួបពិភាក្សាជាមួយមេដឹកនាំប្រទេសហ្ស៊កដានី, អ៊ីរ៉ាក់, អេហ្ស៊ីប និងអារ៉ាប៊ីសាអូឌីតជាដើម។ ទាក់ទិនវត្តមានលោក Mike Pence នៅវិហារឥស្លាម ប្រធានក្រុមប្រឹក្សាសាសាសនាឥស្លាមឥណ្ឌូណេស៊ី Maruf Amin បានបង្ហាញការយល់ឃើញបែបសុទិដ្ឋិនិយមដែរ។ លោកពឹងថា ក្នុងនាមជាមេដឹកនាំប្រទេសមហាអំណាច លោក ដូណាល់ ត្រាំ ពិតជាផ្លាស់ប្តូរការគិតអវិជ្ជមាននិងឥរិយាបថមិនសមរម្យដាក់អ្នកកាន់សាសនាឥស្លាម៕	អនុប្រធានាធិបតីអាមេរិកលោក Mike Pence មកបំពេញទស្សនកិច្ចនៅឥណ្ឌូណេស៊ីបន្ទាប់ពីបញ្ចប់ដំណើរសួរសុខទុក្ខសម្ព័ន្ធមិត្តកូរ៉េខាងត្បូងនិងជប៉ុនសប្តាហ៍នេហ។ វត្តមានមេដឹកនាំអាមេរិករូបនេះនៅឥណ្ឌូណេស៊ី បង្ហាញឲ្យឃើញពីការយកចិត្តទុកដាក់ចំពោះតំបន់អាស៊ីអាគ្នេយ៍ពីសំណាក់ក្រុងវ៉ាស៊ីនតោន និងការប្រឹងប្រែងលើកស្ទួយទំនាក់ទំនងទ្វេភាគីរវាងអាមេរិកជាមួយប្រទេសម៉ូស្លីម ស្របពេលដែលមានការបារម្ភថា រដ្ឋបាល ដូណាល់ ត្រាំ មាននិន្នាការរើសអើងប្រជាជនម៉ូស្លីមផង។
របាយការណ៍បានបង្ហាញថា ត្រឹមដើមឆ្នាំ២០១៩នេះ មានអ្នកកាសែត១០នាក់ ត្រូវបានសម្លាប់ក្នុងនោះមានកាសែតអាជីព៨នាក់ អ្នកកាសែតពលរដ្ឋ (Citizens Journalists) ១នាក់ និងជំនួយការសារព័ត៌មាន (Media Assistants) ១នាក់។ ក្នុងចំណោមអ្នកកាសែតអាជីពទាំង៨នាក់ដែលត្រូវបានសម្លាប់ មាន៣រូបជាជនជាតិអាហ្វហ្គានីស្ថាន ម៉ិកស៊ិក៣រូប ហ្គាណា១រូប អង់គ្លេស១រូប និងលីប៊ី១រូប។ អ្នកកាសែតពលរដ្ឋដែលបានស្លាប់១នាក់ ជាជនជាតិអាហ្វហ្គានីស្ថាន រីឯជំនួយការសារព័ត៌មាន ជាជនជាតិអឺរ៉ាក់។ ទាក់ទងនឹងការឃុំឃាំង អ្នកកាសែតមានចំនួនសរុប៣៤១នាក់ ដោយ១៧៤នាក់ ជាអ្នកកាសែតអាជីព ១៥០នាក់ជាអ្នកកាសែតពលរដ្ឋ និង១៧នាក់ជាជំនួយការសារព័ត៌មាន។ អ្នកកាសែតនៅប្រទេសចំនួន៣២ស្ថិតចំណោមអ្នកកាសែតអាជីព១៧៤នាក់ដែលជាប់ឃុំ និងរងការចោទប្រកាន់ ដោយតួកគីមានរហូតដល់ទៅ៣៥នាក់ អារ៉ាប៊ីសាអូឌីត មាន២៣នាក់ អាហ្ស៊ីបមាន២៣នាក់ ចិន១៤នាក់ អេរីត្រេមាន១១នាក់ និងបារ៉ែនមាន៩នាក់។ លោក អួន ឈិន និងយាង សុធារិន ហៅ សុជា មេត្តា អតីតបុគ្គិលិកអាស៊ីសេរី ក៏ត្រូវបានអង្គការអ្នកកាសែតគ្មានព្រំដែន (RSF) ដាក់ក្នុងបញ្ជីអ្នកកាសែតជាប់ឃុំផងដែរ បើទោះបីជាពួកលោកត្រូវបានដោះលែងចេញពីពន្ធនាគារព្រៃស តាំងពីខែសីហា ឆ្នាំ២០១៨ ក៏ដោយ។ បច្ចុប្បន្នតុលាការមិនទាន់ទម្លាក់បទចោទប្រកាន់លើអ្នកទាំងពីរពីបទផ្ដល់ឱ្យរដ្ឋបរទេសនូវព័ត៌មានជាអាទិ៍ដែលនាំឱ្យអន្តរាយដល់ការការពារជាតិនោះឡើយ។ នៅតំបន់អាស៊ាន ក្រៅពីអតីតអ្នកកាសែតកម្ពុជាពីរនាក់ដែលមិនទាន់រួចផុតពីការចោទប្រកាន់នោះ មានមីយ៉ាន់ម៉ា៤នាក់ ឡាវ ថៃ និងវៀតណាម មាន១នាក់រៀងៗខ្លួន។ ក្នុងចំណោមអ្នកកាសែតពលរដ្ឋដែលជាប់ឃុំចំនួន១៥០នាក់នៅ១៦ប្រទេស ចិនមានរហូតដល់ទៅ៥០នាក់ វៀតណាម២៩នាក់ អ៊ីរ៉ង់១៨នាក់ និងអារ៉ាប៊ីសាអូឌីតមាន ១៤នាក់។ រីឯជំនួយការសារព័ត៌មានដែលជាប់ឃុំ១៧នាក់នោះ មាននៅ៨ប្រទេស ដោយនៅអេរីត្រេ ៤នាក់ ម៉ារ៉ុក និងភាគខាងលិចតំបន់សាហារ៉ា មាន៣នាក់ ស៊ីរី២នាក់ មីយ៉ាន់ម៉ា ២នាក់ អេហ្ស៊ីប២នាក់ តួកគី និងកូរ៉េខាងជើង មាន១នាក់រៀងៗខ្លួន៕	បើគិតត្រឹមខែឧសភា ឆ្នាំ២០១៩ អ្នកកាសែតចំនួន១១នាក់ត្រូវបានសម្លាប់ និងសរុប៣៤១នាក់រងការចោទប្រកាន់ និងជាប់ពន្ធនាគារ។ នេះបើតាមយោងអង្គការអ្នកកាសែតគ្មានព្រំដែន (RSF) ដោយអះអាងរបាយការណ៍របស់ខ្លួន មិនបានភ្ជាប់ករណីអ្នកកាសែតស្លាប់ ឬជាប់ឃុំ ដែលមិនពាក់ព័ន្ធនឹងការងារខ្លួននោះឡើយ។
ប្រធានាធិបតីហ្វីលីពីន Rodrigo Duterte បានឡើងទស្សនកិច្ចនាវាល្បាតបំពាក់មីស៊ីល Varyag នៃកងទ័ពជើងទឹករុស្ស៊ី ដែលកំពុងទស្សនកិច្ចហ្វីលីពីន។ មេបញ្ជាការមួយរូបនៃកងទ័ពជើងទឹករុស្ស៊ី បានបង្ហាញសមត្ថភាពពិសេសរបស់នាវាល្បាតនេះដែលមានប្រវែង១៨៦មែត្រទៅកាន់ប្រធានាធិបតីហ្វីលីពីន។ នាវាល្បាតនេះ បំពាក់ដោយមីស៊ីលចំនួន១៦គ្រឿង និងមានទាហានចំនួន៥០០ មកជាមួយផង។ ទស្សនកិច្ចរបស់នាវារុស្ស៊ី ធ្វើឲ្យលោក Duterte មានទំនុកចិត្តខ្លាំងលើការប្ដេជ្ញាចិត្តរបស់រុស្ស៊ីលើទំនាក់ទំនងជាមួយហ្វីលីពីន។ បើតាមសារព័ត៌មាន Rappler ប្រធានាធិបតីហ្វីលីពីន បាននិយាយនៅលើនាវាល្បាត Varyag ថា៖ «ឥឡូវនេះ រុស្ស៊ីឈរជាមួយខ្ញុំ។ ដូចនេះ ខ្ញុំមិនគួរខ្លាចអ្វីទាំងអស់»។ លោក ក៏ឆ្លៀតពេលដដែលនេះ បង្ហាញបំណងទទួលយកការជួយរបស់រុស្ស៊ី ក្នុងការទិញសព្វាវុធថ្មីផងដែរ។ នាវាល្បាតបំពាក់មីស៊ីល Varyag មកដល់ហ្វីលីពីនជាមួយនាវាដឹកប្រេង Pechenge ដើម្បីពង្រឹងទំនាក់ទំនងទ្វេភាគី ដែលកំពុងតែផ្អែមល្ហែម។ នេះជាលើកទី២ ដែលនាវារុស្ស៊ីមានវត្តមានលើទឹកដីហ្វីលីពីនក្នុងរយៈពេល៣ខែចុងក្រោយ។ ការមកដល់របស់នាវារុស្ស៊ី ក៏ជាសញ្ញានៃការទៅមុខកាន់តែប្រសើរនៃចំណងការទូតរុស្ស៊ី និងហ្វីលីពីន ស្របពេលរដ្ឋបាលលោក Rodrigo Duterte បែរខ្នងដាក់អាមេរិកនោះ។ ការមកដល់នាវាទាំង២គ្រឿង កើតឡើងតែមួយខែមុន លោក Duterte ហោះហើរទៅកាន់រុស្ស៊ីដើម្បីជួបប្រធានាធិបតីរុស្ស៊ី វ្ល៉ាឌីមៀ ពូទីន ជាសម្ព័ន្ធមិត្តថ្មីនៅខែឧសភាខាងមុខ ដើម្បីពង្រឹងចំណងមិត្តភាពថ្មីថ្មោងនេះ។ មេដឹកនាំទាំង២ ក៏រំពឹងថាចុះកិច្ចព្រមព្រៀងការពារជាតិមួយ សំដៅរឹតចំណងមិត្តភាពឲ្យកាន់តែប្រសើរថែមទៀត ខណៈហ្វីលីពីនក៏កំពុងមានចំណាប់ទិញសព្វាវុធមួយចំនួនពីរុស្ស៊ីដែរ ដើម្បីទុការពារខ្លួន។ លោក Duterte ក៏បញ្ជាឲ្យរដ្ឋមន្ត្រីការពារជាតិរបស់លោក ពិនិត្យមើលអាវុធថ្មីៗដែលហ្វីលីពីនមានលទ្ធភាពទិញយកប្រើប្រាស់ដូចជាកាំភ្លើង, យន្តហោះដ្រូន និងឧទ្ធម្ភាគចក្រជាដើម។ មិនតែប៉ុណ្ណោះ ហ្វីលីពីន ក៏សំឡឹងរកនាវាមុជទឹកផលិតដោយរុស្ស៊ីផងដែរ ដ្បិតអីហ្វីលីពីនកំពុងមានជម្លោះដែនទឹកសមុទ្រចិនខាងត្បូងជាមួយចិនស្រាប់ផង៕	នាវាកងទ័ពជើងទឹក២គ្រឿងរបស់រុស្ស៊ី បានទៅដល់កំពង់ផែក្រុងម៉ានីលនៅថ្ងៃទី២០ ខែមេសា ក្នុងដំណើរទស្សនកិច្ចរយៈពេល៤ថ្ងៃនៅហ្វីលីពីន។ នេះជាទស្សនកិច្ចលើកទី២ របស់នាវាកងទ័ពជើងទឹករុស្ស៊ីលើទឹកដីហ្វីលីពីន ហើយទស្សនកិច្ចលើកនេះផ្ដល់ទំនុកចិត្តកាន់តែច្រើនដល់ប្រធានាធិបតី Rodrigo Duterte ដែលចង់បានទំនាក់ទំនងជិតស្និទ្ធជាមួយរុស្ស៊ី។ វត្តមាននាវារុស្ស៊ី ធ្វើក៏ឲ្យលោកDuterte លែងខ្លាចអ្វីទាំងអស់ដែរ។
បើតាមសេខចក្ដីប្រកាសរបស់ស្ថានទូតជប៉ុន ជំនួយនេះ ផ្អែកលើកិច្ចសហប្រតិបត្តិការជាមួយបណ្តាប្រទេសអាស៊ាន ដែលបានប្រកាសដោយអតីតនាយករដ្ឋមន្រ្តីជប៉ុន លោក ស៊ីនហ្សូ អាបិ នៅក្នុងកិច្ចប្រជុំកំពូលអាស៊ានបូកបី កាលពីខែមេសាឆ្នាំមុន។ គំនិតផ្តួចផ្តើមនេះ ជាផ្នែកមួយនៃការងារជាច្រើនរបស់រដ្ឋាភិបាលជប៉ុនក្នុងការប្រយុទ្ធប្រឆាំងនឹងជំងឺកូវីដ១៩ លើកម្រិតសកល។ ក្រៅពីផ្ដល់រថយន្តគិលានសង្រ្គោះ រដ្ឋាភិបាលជប៉ុន ក៏បានផ្ដល់គ្រឿងបរិក្ខារវេជ្ជសាស្រ្តជាច្រើន ដូចជាឧបករណ៍ត្រួតពិនិត្យកាំរស្មីអ៊ិច ឧបករណ៍ធ្វើរោគវិនិច្ឆ័យអ៊ុលត្រាសោន ឧបករណ៍ផលិតអុកស៊ីសែន និងគ្រែសង្គ្រោះបន្ទាន់ជូនដល់កម្ពុជា។ ជាមួយគ្នានេះ ជប៉ុន នឹងបន្តកិច្ចសហប្រតិបត្តិការជាមួយរាជរដ្ឋាភិបាលកម្ពុជា ក្នុងការផ្តល់នូវឧបករណ៍ចាំបាច់ដល់កម្ពុជា។ រដ្ឋាភិបាលជប៉ុន សង្ឃឹមថាការ ផ្គត់ផ្គង់ទាំងនេះ នឹងអាចជួយដល់ភាគីពាក់ព័ន្ធផ្នែកសុខាភិបាលនៅកម្ពុជា ដែលកំពុងប្រយុទ្ធប្រឆាំងជាមួយនឹងជំងឺកូវីដ-១៩៕	ភ្នំពេញ៖ រដ្ឋាភិបាលជប៉ុន បានផ្ដល់រថយន្តគិលានសង្រ្គោះចំនួន ៣៥គ្រឿង ដល់រដ្ឋាភិបាលកម្ពុជា ដើម្បីប្រើប្រាស់ក្នុងវិស័យសុខាភិបាល ពិសេសក្នុងការប្រយុទ្ធប្រឆាំងនឹងជំងឺកូវីដ-១៩។ រថយន្តគិលានសង្រ្គោះ ទាំង ៣៥គ្រឿងនេះ ត្រូវបានផ្ដល់ដោយលោក ការិម៉ាតា អាត្សឹស៊ី ឧបទូតនៃស្ថានទូតជប៉ុនប្រចាំកម្ពុជា កាលពីថ្ងៃទី៧ ឧសភា នាឃ្លាំងឱសថកណ្តាលនៃក្រសួងសុខាភិបាល។
អគ្គលេខាធិការអាស៊ាន Lim Jock Hoi នៅថ្ងៃ ១៦ កន្លងទៅ បានបំពេញទស្សនកិច្ចទៅកាន់ប្រទេសសិង្ហបុរី និងជួបពិភាក្សាជាមួយលោកនាយករដ្ឋមន្ត្រី លី សៀងឡុង ដើម្បីពិគ្រោះយោបល់ពីរបៀបវារៈសំខាន់ នៅពេលដែលសិង្ហបុរី ធ្វើជាប្រធានអាស៊ានសម្រាប់ឆ្នាំ២០១៨នេះ ។ នេះបើយោងតាមការចុះផ្សាយរបស់គេហទំព័រផ្លូវការអាស៊ាន ។ បើជារបៀបវារៈសំខាន់នៃជំនួបនេះ មិនត្រូវបានបង្ហាញក៏ដោយ ប្រភពព័ត៌មានដដែលនោះបានបញ្ជាក់ថា លោកនាយករដ្ឋមន្ត្រី លី បានប្តេជ្ញាជាថ្មីក្នុងការដឹកនាំកិច្ចប្រជុំអាស៊ានប្រកបដោយផ្លូវការ ក៏ដូចជា ជ្រោមជ្រែងចំពោះការបំពេញការរបស់អគ្គលេខាធិការដ្ឋាន ដែលជាសេនាធិការដ៏សំខាន់សម្រាប់អាស៊ាន ។ លោកអគ្គលេខាធិការ ក៏បានអះអាងវិញដែរថា លោកបានត្រៀមខ្លួនរួចហើយដើម្បីបំពេញការថ្មីរបស់លោកមួយនេះ ។ សូមជម្រាបផងដែរថា សម្រាប់ឆ្នាំ២០១៨នេះ សិង្ហបុរី ត្រូវបំពេញតួនាទីជាប្រធានវិលជុំរបស់អាស៊ាន បន្ទាប់ពីហ្វីលីពីន ។ ជាប្រធានវិលជុំអាស៊ាន សិង្ហបុរី ត្រូវទទួលខុសត្រូវច្រើន ដោយមិនត្រឹមតែលើការរៀបចំកិច្ចប្រជុំកំពូលពាក់ព័ន្ធរបស់អាស៊ានប៉ុណ្ណោះនោះទេ តែក៏ត្រូវបង្ហាញពីភាពដឹកនាំអាស៊ានជាមួយនឹងដៃគូ និងចេញមុខដោះស្រាយបញ្ហាទាំងឡាយណាដែលពាក់ព័ន្ធអាស៊ានផងដែរ ។ គួរកត់សម្គាល់ដែរនោះ ការកាន់តំណែងប្រធានវិលជុំអាស៊ានរបស់សិង្ហបុរី ក៏ចំពេលដែល អាស៊ានផ្លាស់ប្តូរអគ្គលេខាធិការថ្មី គឺ លោក Lim Jock Hoi ។ លោក Lim Jock Hoi ត្រូវកាន់តំណែងមួយអាណត្តិដែលមានរយៈពេលប្រាំឆ្នាំ បន្ទាប់ពីអតីតអគ្គលេខាធិកា Le Luong Minh ដែលបានបញ្ចប់អាណត្តិហើយនោះ ៕	អគ្គលេខាធិការអាស៊ានទើបកាន់តំណែង បានជួបពិភាក្សាជាមួយប្រមុខរដ្ឋាភិបាលសិង្ហបុរី ពាក់ព័ន្ធការងារជាប្រធានអាស៊ានវិលជុំ ដែលត្រូវដឹកនាំដោយសិង្ហបុរី ។ នេះគឺជំនួបជាមួយប្រមុខរដ្ឋាភិបាលលើកដំបូងហើយសម្រាប់អគ្គលេខាធិការថ្មីរូបនេះ ក្រោយត្រូវបានតែងតាំងសម្រាប់អាណត្តិរយៈពេលប្រាំឆ្នាំ ។
«គណៈកម្មាធិការរៀបចំព្រឹត្តិការណ៍អូឡាំពិកក្រុងតូក្យូ បានសម្រេចថាចាំបាច់ណាស់ក្នុងការដំណើរការកីឡានេះដោយបិទទ្វារកីឡដ្ឋាន ប៉ុន្តែអនុញ្ញាតឱ្យអ្នកចូលរួមក្នុងលក្ខខណ្ឌពិសេស និងអ្នកដែលអញ្ជើញចូលរួមក្នុងព្រឹត្តិការណ៍នេះប៉ុណ្ណោះ ដើម្បីបញ្ចៀសហ្វូងមនុស្សច្រើនដែលបង្កឱ្យមានការចម្លងជំងឺកូវីដ-១៩កាន់តែច្រើន»។ នេះបើតាមមន្ត្រីម្នាក់ដែលបានប្រាប់ទីភ្នាក់ងារព័ត៌មាន Kyodo។ មន្ត្រីដដែលនេះបន្ថែមទៀតថា សូម្បីតែពិធីបើកព្រឹត្តិការណ៍កីឡាលំដាប់ពិភពលោកនេះក៏នឹងត្រូវធ្វើឡើងដោយគ្មានអ្នកទស្សនាផ្ទាល់ផងដែរ។ បើតាមការគ្រោងទុក អូឡាំពិកក្រុងតូក្យូឆ្នាំ២០២០ ដែលត្រូវពន្យារពេលមួយឆ្នាំដោយសារជំងឺរាតត្បាត នឹងចាប់ផ្តើមការប្រកួតផ្លូវការពីថ្ងៃទី២៣ ខែកក្កដា ដល់ថ្ងៃទី៨ ខែសីហា ឆ្នាំ២០២១ ។ តាមរយៈការស្ទង់មតិរបស់កាសែត Yomiuri បង្ហាញថាប្រជាជនជប៉ុនភាគច្រើនស្ទើតែជាង៩០ភាគរយ មិនចង់ឱ្យភ្ញៀវអន្តរជាតិចូលរួមទស្សនាព្រឹត្តិការណ៍កីឡានេះឡើយ ស្របពេលមានការភ័យខ្លាចថាការហូរចូលដ៏ច្រើននៃភ្ញៀវទេសចរអាចបង្កជាការឆ្លងកូវីដ-១៩ក្នុងប្រទេសឡើងវិញ។ រហូតមកទល់ពេលនេះ ជប៉ុនដែលមានករណីឆ្លងកូវីដ-១៩ លំដាប់ថ្នាក់ទី១១នៅអាស៊ីមានចំនួនអ្នកឆ្លងសរុបជាង៤៤ម៉ឺននាក់ ក្នុងនោះស្លាប់ជាង៨ពាន់នាក់ និងសះស្បើយជាង៤២ម៉ឺននាក់៕	ជប៉ុនបានសម្រេចចិត្តរៀបចំព្រឹត្តិការណ៍កីឡាអូឡាំពិក និងប៉ារ៉ាឡាំពិកនៅរដូវក្តៅក្រុងតូក្យូឆ្នាំ២០២០ ដោយមិនអនុញ្ញាតឱ្យមានអ្នកគាំទ្រពីក្រៅប្រទេសឡើយ។ នេះបើតាមការផ្សាយរបស់ទីភ្នាក់ងារព័ត៌មាន Kyodo ដោយដកស្រង់សំដីមន្ត្រីម្នាក់ដែលអះអាងថា នេះដោយសារប្រជាពលរដ្ឋជប៉ុនបារម្ភថា វត្តមានរបស់ពួកគេនឹងចម្លងជំងឺ COVID-19 កាន់តែខ្លាំង។
តាមការអះអាងរបស់យោធាកូរ៉េខាងត្បូង កងទ័ពកូរ៉េខាងជើង បានបាញ់សម្លាប់បុរសម្នាក់វ័យ ៤៧ឆ្នាំ ដែលជាមន្រ្តីធ្វើការនៅក្រសួងសមុទ្រ និងនេសាទរបស់កូរ៉េខាងត្បូង ហើយថែមទាំងដុតសាកសពបុរសរូបនេះថែមទៀត។ ជាការឆ្លើយតបនឹងឧបទ្ទវហេតុនេះ លោក គីម ជុងអ៊ុន មេដឹកនាំកូរ៉េខាងជើង បានសរសេរលិខិតសុំទោស លោកមូន ចេអ៊ីន ប្រធានាធិបតីកូរ៉េខាងត្បូង។ ជាពិសេសលោក គីម បានអះអាងថា អ្វីដែលត្រូវបានដុតនោះ មិនមែនជាមន្រ្តីកូរ៉េខាងត្បូងឡើយ ប៉ុន្តែជាសម្ភារជាប់ខ្លួនបុរសនោះប៉ុណ្ណោះ។ បើទោះបីជាមានលិខិតសុំទោសរបស់ប្រមុខដឹកនាំកូរ៉េខាងជើងយ៉ាងណាក្តី កូរ៉េខាងត្បូងមិនអស់ចិត្តឡើយ និងទាមទារឲ្យកូរ៉េខាងជើងស៊ើបអង្កេតលើករណីនេះបន្ថែម ជាពិសេសទីក្រុងសេអ៊ូលថែមទាំងចង់ឲ្យមានការស៊ើបអង្កេតរួមគ្នាថែមទៀត ដោយផ្អែកលើការវិភាគខុសគ្នា។ បើតាមការបញ្ជាក់ថារបស់វិមានប្រធានាធិបតី Cheong Wa Dae បន្ទាប់ពីមានកិច្ចប្រជុំក្រុមប្រឹក្សាសន្តិសុខជាតិ រដ្ឋាភិបាល បានសម្រេចទាមទារឲ្យមានការស៊ើបអង្គេតបន្ថែម និងស្នើឲ្យមានការស៊ើបអង្កេតរួមគ្នា បើសិនបើអាច។ បន្ថែមពីលើនេះ រដ្ឋាភិបាលកូរ៉េខាងត្បូង ក៏បានសន្យានឹងចាត់វិធានការឃ្លាំមើលបន្ថែមនៅក្នុងតំបន់សមុទ្រលឿង ដែលជាកន្លែងកើតហេតុនេះផងដែរ ដើម្បីបង្ការមិនឲ្យមានបញ្ហាបែបនេះ កើតឡើងទៀត។ នេះបើតាមការចុះផ្សាយរបស់ទីភ្នាក់ងារព័ត៌មាន Yonhap។ មកទល់ពេលនេះ ប្រទេសកូរ៉េទាំងពីរ គឺមានការយល់ឃើញខុសគ្នាពីបទបញ្ជាឲ្យបាញ់សម្លាប់លើមន្រ្តីខាងលើ។ បើតាមកូរ៉េខាងត្បូង ការបាញ់សម្លាប់នេះ គឺជាការសម្រេចចិត្តដោយអាជ្ញាធរកូរ៉េខាងជើងជាន់ខ្ពស់ ខណៈកូរ៉េខាងជើងអះអាងថា វាគឺជាបញ្ជាពីប្រធានទូកល្បាតប៉ុណ្ណោះ ដោយផ្អែកទៅតាមក្រមប្រតិបត្តិរបស់ខ្លួន៕	កូរ៉េខាងត្បូង នឹងទាមទារឲ្យកូរ៉េខាងជើងស៊ើបអង្កេតបន្ថែមទៀត លើករណីបាញ់សម្លាប់មន្រ្តីកូរ៉េខាងត្បូង។ នេះបើតាមការបញ្ជាក់របស់វិមានប្រធានាធិបតីកូរ៉េខាងត្បូង Cheong Wa Dae នៅថ្ងៃទី២៦ ខែកញ្ញា។ លើសពីនេះ កូរ៉េខាងត្បូង បានអះអាងថា ប្រសិនបើអាចកូរ៉េខាងត្បូង នឹងស្នើកូរ៉េខាងជើងឲ្យមានការស៊ើបអង្កេតរួមគ្នាថែមទៀត លើករណីនេះ។
លិខិតខាងលើនេះ ឲ្យដឹងដូច្នេះថា៖«ក្រសួងសង្កេតឃើញថា សំណង់មួយចំនួន មិនមានច្បាប់ និងលិខិតអនុញ្ញាតត្រឹមត្រូវ ហើយបានតភ្ជាប់ចូល និងប្រើប្រាស់បណ្ដាញលូសាធារណៈរបស់រាជធានីខេត្ត ដោយគ្មានការត្រួតពិនិត្យលក្ខខណ្ឌបច្ចេកទេស និងនីតិវិធីច្បាប់ឲ្យបានត្រឹមត្រូវឡើយ»។ ដើម្បីពង្រឹងប្រសិទ្ធភាពគ្រប់គ្រងប្រព័ន្ធលូ និងហេដ្ឋារចនាសម្ព័ន្ធសាធារណៈ និងដើម្បីអនុវត្តវិធានការចាំបាច់សំដៅទប់ស្កាត់ការដ្ឋានសំណង់ខុសច្បាប់ លោក ស៊ុន ចាន់ថុល បានណែនាំដល់ប្រធានមន្ទីរសាធារណការ និងដឹកជញ្ជូនទាំងអស់ ត្រូវអនុវត្តវិធានការមួយចំនួន។ វិធានការទាំងនោះមានដូចជា មិនត្រូវអនុញ្ញាតឲ្យសំណង់ទាំងអស់ ដែលគ្មានច្បាប់អនុញ្ញាត តភ្ជាប់ និងប្រើប្រាស់បណ្ដាញលូសាធារណៈឡើយ, ត្រូវពិនិត្យតាមដានឡើងវិញ នូវការស្នើសុំតភ្ជាប់ និងប្រើប្រាស់បណ្ដាញលូសាធារណៈ ជាដើម។ គួរបញ្ជាក់ថា បន្ទាប់ពីមានករណីរលំអគារនៅខេត្តព្រះសីហនុនោះមក រដ្ឋាភិបាលបានព្យាយាមដាក់ចេញវិធានការជាបន្តបន្តាប់ ដើម្បីបញ្ចៀសហេតុការណ៍អាក្រក់ណាមួយ និងពង្រឹងវិស័យសំណង់ ឲ្យមានការគោរពច្បាប់ត្រឹមត្រូវ៕	ភ្នំពេញ៖ លោក ស៊ុន ចាន់ថុល បានបញ្ជាឲ្យមន្ទីរសាធារណការរាជធានីខេត្ត មិនត្រូវអនុញ្ញាតឲ្យសំណង់ខុសច្បាប់ មានប្រព័ន្ធលូសាធារណៈប្រើប្រាស់នោះឡើយ។ នេះបើតាមលិខិតដែលចុះហត្ថលេខាដោយលោក ស៊ុន ចាន់ថុល រដ្ឋមន្ត្រីក្រសួងសាធារណការ និងដឹកជញ្ជូន នៅថ្ងៃទី១៨ខែកក្កដា។
នាជំនួបវគ្គ១/២ផ្តាច់ព្រ័ត្រជើងទី១នៅកីឡដ្ឋាន Etihad នៅរាត្រីថ្ងៃទី២៦ ខែមេសា Kevin De Bruyne ជាអ្នករកគ្រាប់បាល់បើកឆាកឱ្យ Man City នាំមុខមុននៅនាទី២ តាមរយៈការបញ្ជូនបាល់ពីមិត្តរួមក្រុម Riyad Mahrez។ ៩នាទីបន្ទាប់ De Bruyne បញ្ជូនបាល់ឱ្យ Gabriel Jesus ដើម្បីសម្រេចគ្រាប់ទី២ឱ្យក្រុមម្ចាស់ផ្ទះ មុនពេល Karim Benzema តាមបាន១គ្រាប់ឱ្យ Real Madrid វិញនៅនាទី៣៣។ ចប់វគ្គទីមួយ Man City នាំមុខ Real Madrid ២-១។ ចូលដល់វគ្គទីពីរ ខណៈការប្រកួតដំណើរការបាន៨នាទី Phil Foden បានសម្រេចទីគ្រាប់ទី៣ ឱក្រុមលោក Pep Guardiola មុនពេល Vinicius Junior តាមបានគ្រាប់ទីពីរសម្រាប់ក្រុមលោក Carlo Ancelotti នៅ២នាទីបន្ទាប់។ ជាមួយនឹងការគ្រប់គ្រងបាល់ និងការបង្កើតឱកាសជាច្រើនលើក ក្រុមមេឃខៀវអាចបន្តរកគ្រាប់បាល់បន្ថែមមួយគ្រាប់ទៀត និងជាគ្រាប់បាល់ទី៤ដែលធ្វើបានដោយ Bernardo Silva នៅនាទី៧៤។ យ៉ាងណាក៏ដោយនៅ៨នាទីបន្ទាប់ខ្សែប្រយុទ្ធបារាំង Benzema បន្ថែមគ្រាប់ទី២របស់ខ្លួន និងជាគ្រាប់ទី៣សម្រាប់ក្រុមអធិរាជសដោយបាល់ពិន័យ១១ម៉ែត្រ។ ចប់ការប្រកួត Man City ឈ្នះ Real Madrid ៤-៣។ ក្រុមទាំងពីរនឹងត្រូវជួបគ្នាម្តងទៀតនៅជើងទី២ នៅកីឡដ្ឋាន Santiago Bernabeu សប្តាហ៍ក្រោយ ដើម្បីដណ្តើមកៅអីទៅវគ្គផ្តាច់ព្រ័ត្រពានរង្វាន់ក្របខណ្ឌកំពូលអឺរ៉ុបរដូវកាល ២០២១-២២នេះ។ ប្រវត្តិជួបគ្នាកន្លងមក Real Madrid ម្ចាស់ជើងឯក១១សម័យ ធ្លាប់ទម្លាក់ Man City នៅវគ្គពាក់កណ្តាលផ្តាច់ព្រ័ត្រម្តងមកហើយនៅរដូវកាល ២០១៥-១៦។ នៅរដូវកាល ២០១៩-២០ Man City ទម្លាក់ Real Madrid វិញនៅក្នុងវគ្គ១៦ក្រុមចុងក្រោយ៕	គ្រាប់បាល់ស៊ុតបញ្ចូលទីគ្នា៧គ្រាប់ បានកើតឡើងក្នុងជំនួបរវាង Manchester City និង Real Madrid ក្នុងការប្រកួត UEFA Champions League វគ្គពាក់កណ្តាលផ្តាច់ព្រ័ត្រជើងទី១។ ម្ចាស់ផ្ទះ Man City រកបានជ័យជម្នះលើក្រុមភ្ញៀវ Real Madrid ក្នុងលទ្ធផល ៤-៣។
អង្គការ WCS សហការជាមួយខណ្ឌរដ្ឋបាលជលផល នៃមន្ទីរកសិកម្ម រុក្ខាប្រមាញ់ និងនេសាទខេត្តក្រចេះ កាលពីថ្ងៃទី២៩ ខែតុលា បានដកហូតសត្ថកន្ធាយក្បាលកង្កែបចំនួន៥ក្បាល ដែលត្រូវគេដាក់លក់នៅក្នុងទីផ្សារ នៃខេត្តព្រះវិហារ។ តាមអង្គការ WCS កន្ធាយក្បាលកង្កែបទាំង៥ក្បាលនេះ មានទម្ងន់ចន្លោះពី៥ ទៅ២២គីឡូក្រាម ក្នុងមួយក្បាល។ក្រោយសង្គ្រោះ កន្ធាយក្បាលកង្កែបទាំងនោះ ត្រូវបានក្រុមការងារលែងចូលក្នុងទីជម្រកធម្មជាតិតាមដងទន្លេមេគង្គរបស់វាវិញ ស្ថិតក្នុងភូមិសាស្ត្រស្រុកសំបូរ ខេត្តក្រចេះ។ លោក ម៉ុក ពន្លក នាយខណ្ឌរដ្ឋបាលជលផល នៃមន្ទីរកសិកម្ម រុក្ខាប្រមាញ់ និងនេសាទខេត្តក្រចេះ បានសម្តែងការសោកស្តាយដែលសត្វកម្រ នៅតែត្រូវបានគេជួញដូរ នៅតាមទីផ្សារ។ លោក ម៉ុក ពន្លក បានទទូចឱ្យពលរដ្ឋដែលរស់នៅតាមដង ទន្លេមេគង្គ និងតាមឆ្នេរទន្លេ ចូលរួមជាមួយគម្រោងនៃការអភិរក្សប្រភេទសត្វកម្រប្រភេទនេះ ដោយកុំនេសាទ និងជួញដូរ។ ទន្ទឹមនឹងការអំពាវនាវនេះ នាយខណ្ឌរដ្ឋបាលជលផល ក៏លើកទឹកចិត្តឱ្យពលរដ្ឋ រាយការណ៍មកកម្លាំងមន្ត្រីជំនាញ ប្រសិនឃើញមានករណីជួញដូរប្រភេទសត្វកម្រ។ រូបភាពដោយ អង្គការ WCS លោក សុំ សីថា ប្រធានគម្រោងអភិរក្សអណ្ដើកនៅក្នុងខេត្តកោះកុងរបស់អង្គការ WCS បញ្ជាក់ថា ក៏សោកស្តាយចំពោះសកម្មភាពជួញដូរប្រភេទសត្វកម្រនៅកម្ពុជាដែរ ខណៈស។ ក្នុងនាមជាអ្នកអភិរក្សសត្វ លោក សីថា បារម្ភថា ប្រភេទសត្វកម្រ នឹងផុតពូជ បើសកម្មភាពល្មើសនៅតែបន្តកើតមាន។ «សត្វប្រភេទនេះមានមិនច្រើនទេនៅលើពិភពលោក វាស្ទើរដាច់ពូជអស់ហើយ។ ដូច្នេះនៅកម្ពុជានៅមានគួរតែជួយគ្នាថែរក្សាបន្ត។ សកម្មភាព ជួញដូរនៅលើទីផ្សារសត្វថ្ងៃជារឿងខុសនឹងច្បាប់ ហើយបើនៅតែបន្តថ្ងៃណាមួយ វាអាចធ្វើឱ្យវត្តមានពួកវា ដាច់ពូជពីប្រទេសកម្ពុជានៅថ្ងៃណាមួយមិនខានទេ»។ នេះជាការព្រួយបារម្ភរបស់លោក សីថា៕	កន្ធាយក្បាលកង្កែបជំទង់ចំនួន ៥ក្បាល ដែលមានទម្ងន់ពី៥ ទៅ២២គីឡូក្រាម ត្រូវបានអង្គការ WCS និងរដ្ឋបាលជលផលខេត្តក្រចេះ ជួយសង្គ្រោះ និងបានលែងឱ្យរស់នៅក្នុងព្រៃធម្មជាតិតាមដងទន្លេមេគង្គវិញ។
ក្នុងសន្និសីទសារព័ត៌មានមួយ រដ្ឋមន្រ្តីការពារជាតិអូស្រ្តាលី លោក Peter Dutton បានបង្ហាញពីវត្តមាននាវាយកការណ៍សម្ងាត់មួយគ្រឿងរបស់ចិន ដែលបានបើកចូលមកក្បែរមូលដ្ឋានយោធាខ្លួន។ លោក Dutton បានអះអាងថា វត្តមាននាវាយោធាចិននោះ បានកើតឡើងនៅសប្តាហ៍មុន ឬក្នុងរយៈពេលនោះ។ «ពិតប្រាកដណាស់ គោលបំណងរបស់វា គឺដើម្បីប្រមូលព័ត៌មានចារកិច្ចនៅតាមបណ្តោយឆ្នេរ»។ ប្រមុខការពារជាតិអូស្រ្តាលី បានសង្កត់ធ្ងន់បែបនេះ ដោយបន្ថែមថា នាវានោះ បានធ្វើដំណើរមកយ៉ាងជិតនៃមូលដ្ឋានយោធា និងចារកិច្ចអូស្រ្តាលី នៅឆ្នេរភាគខាងលិច។ បើតាមលោក Dutton វាមិនធ្លាប់មានពីមុនឡើយ ដែលនាវាចិនធ្វើដំណើរបែបនេះ ហើយកម្លាំងការពារជាតិអូស្រ្តាលី បានតាមដានយ៉ាងដិតដល់ ដោយមានទាំងយន្តហោះផង។ ទាក់ទិននឹងបញ្ហានេះ រដ្ឋមន្រ្តីការពារជាតិអូស្រ្តាលី បានចាត់ទុកយោធាចិនបានប្រព្រឹត្តសកម្មភាពយ៉ាងគឃ្លើន។ នាវានោះ ត្រូវបានអូស្រ្តាលី កំណត់អត្តសញ្ញាណបានថា នាវាជាប្រភេទ Dongdiao ឈ្មោះ Haiwangxing។ នៅឆ្នេរភាគខាងលិច អូស្រ្តាលីមានមូលដ្ឋានយោធាជាច្រើន ដោយក្នុងនោះរួមទាំងមូលដ្ឋានទ័ព Exmouth ដែលអាចគាំទ្រប្រតិបត្តិការនាវាមុជទឹករបស់អូស្រ្តាលី និងអាម៉េរិក។ តាមរយៈសេចក្តីថ្លែងការណ៍មួយរបស់យោធាអូស្ត្រាលី អូស្រ្តាលីគោរពសិទ្ធិរបស់រដ្ឋទាំងអស់ ក្នុងការធ្វើនាវាចរណ៍ដោយសេរី និងហោះហើរ នៅដែនទឹក និងដែនអាកាសអន្តរជាតិ ប៉ុន្តែលុះត្រាតែប្រទេសទាំងនោះ គោរពសិទ្ធិរបស់អូស្រ្តាលីដែរ។ កម្លាំងការពារជាតិបានបញ្ជាក់ថា ខ្លួននឹងបន្តឃ្លាំមើលប្រតិបត្តិការនាវាប្រទេសផ្សេង ក្នុងដែនទឹកអូស្រ្តាលី។ គួររម្លឹកថា នៅក្នុងខែកុម្ភៈកន្លងទៅ អូស្រ្តាលីបានចោទប្រកាន់នាវាចម្បាំងចិនថា ធ្វើសកម្មភាពគ្រោះថ្នាក់ និងខ្វះការប្រុងប្រយ័ត្ន បន្ទាប់ពីបាញ់កាំរស្មីឡាស៊ែរដាក់យន្តហោះយកការណ៍របស់ខ្លួន។ ប៉ុន្តែការចោទប្រកាន់នោះ ត្រូវបានចិនបដិសេធ៕	រដ្ឋមន្រ្តីការពារជាតិអូស្រ្តាលី Peter Dutton បានថ្កោលទោសចិន បន្ទាប់ពីនាវាយកការណ៍សម្ងាត់ចិនបានធ្វើប្រតិបត្តិការនៅក្បែរឆ្នេរភាគខាងលិចរបស់ខ្លួន ដែលជាតំបន់ប្រមូលផ្តុំដោយមូលដ្ឋានយោធា។ លោក Dutton អះអាងថា យោធាចិន បានបង្ហាញសកម្មភាពយ៉ាងគឃ្លើន។ នេះបើតាមការចុះផ្សាយរបស់សារព័ត៌មាន Al Jazeera នៅថ្ងៃទី១៣ ខែឧសភា។
ក្នុងរបាយការណ៍បានបញ្ជាក់ថា នៅថ្ងៃទី ១១មេសា ឆ្នាំ២០១៩ មានគ្រោះថ្នាក់ចរាចរណ៍កើតឡើង១០លើក ដែលបណ្តាលឱ្យមានអ្នកស្លាប់ និងរបួស២៥នាក់។ តួលេខនេះមានបានថយចុះ បើធៀបនឹងគ្រោះថ្នាក់ចរាចរណ៍ដែលបានកើតឡើងកាលពីថ្ងៃទី ១០មេសា ឆ្នាំ ២០១៩ មាន១០នាក់ស្លាប់ និង២៦នាក់ទៀតបានរងរបួសធ្ងន់ និងស្រាល។ រាជធានី-ខេត្តដែលមានគ្រោះថ្នាក់ចរាចរណ៍បណ្ដាលឲ្យមានជនរងគ្រោះស្លាប់ និងរបួសច្រើនជាងគេ ក្នុងរយៈពេល ១១ថ្ងៃកន្លងមកនេះ គឺខេត្តកំពង់ស្ពឺ រាជធានីភ្នំពេញ ខេត្តស្វាយរៀង ស្ទឹងត្រែង ព្រះសីហនុ និងខេត្តកណ្ដាល។ មូលហេតុដែលបង្កឲ្យមានគ្រោះថ្នាក់ចរាចរណ៍ ភាគច្រើនបណ្ដាលមកពីការបើកបរលើសល្បឿនកំណត់ បើកជែងក្នុងស្ថានភាពគ្រោះថ្នាក់ មិនគោរពសិទ្ធិជាអាទិភាព មិនប្រកាន់ស្ដាំ បត់ខ្វះការប្រុងប្រយ័ត្ន និងបើកបរក្នុងស្ថានភាពស្រវឹង៕	ភ្នំពេញ៖ ក្នុងរយៈពេល១១ថ្ងៃក្នុងខែមេសានេះ មានមនុស្ស ៧៣នាក់បានស្លាប់ និង១៨៨នាក់ទៀត បានរងរបួសធ្ងន់-ស្រាលដោយសារតែគ្រោះថ្នាក់ចរាចរណ៍នៅទូទាំងប្រទេស។ នេះបើយោងតាមរបាយការណ៍របស់នាយកដ្ឋាននគរបាលចរាចរណ៍ និងសណ្ដាប់ធ្នាប់សាធារណៈនៃអគ្គស្នងការដ្ឋាននគរបាលជាតិ។
ប្រព័ន្ធផ្សព្វផ្សាយអាមេរិកបានរាយការណ៍នៅថ្ងៃទី៩ ខែតុលាថា ក្រុមហ៊ុន software យក្សរបស់អាមេរិក Microsoft នឹងអនុញ្ញាតឲ្យបុគ្គលិករបស់ខ្លួនធ្វើការពីផ្ទះជាអចិន្ត្រៃយ៍ ប្រសិនបើពួកគេជ្រើសរើសធ្វើបែបនោះ។ ព័ត៌មាននេះ លេចឡើងខណៈដែលស្ថានភាព COVID-19 នៅមិនទាន់ថមថយនៅឡើយ។ វេបសាយព័ត៌មានបច្ចេកវិទ្យាអាមេរិក The Verge ផ្សាយថា បុគ្គលិកក្រុមហ៊ុន Microsoft ភាគច្រើននៅតែបន្តធ្វើកាពីផ្ទះខណៈដែលវិបត្តិសុខាភិបាល COVID-19 នៅតែបន្ត។ ជាមួយគ្នានេះ ក្រុមហ៊ុននេះក៏មិនរំពឹងថា នឹងបើកការិយាល័យរបស់ខ្លួននៅអាមេរិកវិញទេរហូតដល់ខែមករា ដើមឆ្នាំក្រោយដែរ។ ប៉ុន្តែនៅពេលដែលក្រុមហ៊ុនបើកដំណើរការឡើងវិញនោះ បុគ្គលិកអាចជ្រើសរើសធ្វើការពីផ្ទះជាអចិន្ត្រៃយ៍ដោយមានការយល់ព្រមពីអ្នកគ្រប់គ្រង ទោះបីជាពួកគេនឹងត្រូវបោះបង់កន្លែងរបស់ពួកគេនៅក្នុងការិយាល័យក្ដី។ យ៉ាងណាមិញ The Verge បានរាយការណ៍ថា និយោជិកមួយចំនួននឹងមិនមានសិទ្ធិទទួលបានការរៀបចំការងារពីចម្ងាយ ដូចជាអ្នកដែលធ្វើការនៅក្នុងមន្ទីរពិសោធន៍របស់ Microsoft ឬការបណ្តុះបណ្តាលផ្សេងទៀតឡើយ។ នៅក្នុង Blog សាធារណៈមួយ លោកស្រី Kathleen Hogan ប្រធានធនធានមនុស្សរបស់ក្រុមហ៊ុន Microsoft បាននិយាយថា ក្រុមហ៊ុនចាត់ទុកការចំណាយពេលតិចជាង ៥០ ភាគរយនៃពេលវេលាធ្វើការពីផ្ទះរបស់បុគ្គលិកជាស្តង់ដារមួយ។ ប៉ុន្តែក្រុមហ៊ុន នឹងមិនបោះបង់ចោលការងារការិយាល័យទាំងស្រុងនោះទេ។ «ជំងឺរាតត្បាត COVID-19 បានជំរុញឲ្យយើងទាំងអស់គ្នា គិត រស់នៅ និងធ្វើការតាមរបៀបថ្មី»។ លោកស្រី Hogan បានសរសេរនៅក្នុងលិខិតមួយទៅកាន់បុគ្គលិកដែលទទួលបានដោយ The Verge ។ នៅក្នុងលិខិតផ្ទៃក្នុងរបស់ខ្លួន ក្រុមហ៊ុនដែលបង្កើតឡើងដោយ Bill Gates មួយនេះបាននិយាយថា បុគ្គលិករបស់ខ្លួនអាចផ្លាស់ទីលំនៅនៅទូទាំងសហរដ្ឋអាមេរិក ឬក៏ទៅបរទេស។ ចំពោះអ្នកដែលផ្លាស់ប្តូរទីលំនៅ ប្រាក់ខែរបស់ពួកគេផ្លាស់ប្តូរអាស្រ័យលើកន្លែងដែលពួកគេទៅហើយ ខណៈពេលដែលក្រុមហ៊ុននឹងចំណាយលើការចំណាយសម្រាប់ការិយាល័យនៅក្នុងផ្ទះរបស់និយោជិក ប៉ុន្តែមិនចំណាយលើការផ្លាស់ទីលំនៅនោះទេ។ គិតត្រឹមចុងខែមិថុនា ក្រុមហ៊ុន Microsoft បានផ្តល់ការងារដល់បុគ្គលិកចំនួន១៦៣,០០០នាក់ក្នុងនោះមាន ៩៦,០០០ នាក់នៅសហរដ្ឋអាមេរិក។ តាមពិតទៅ ក្រុមហ៊ុនបច្ចេកវិទ្យាធំៗមួយចំនួនបានអនុញ្ញាតឲ្យមានការរៀបចំការងារជាអចិន្ត្រៃយ៍ពីផ្ទះខណៈដែលស្ថានភាព COVID-19 នៅមិនទាន់ស្រាកស្រាន្ត។ ក្រុមហ៊ុន Facebook ដែលមានស្ថានិកលោក Mark Zuckerberg បាននិយាយថា បុគ្គលិកពាក់កណ្តាល អាចធ្វើការជាអចិន្ត្រៃយ៍ពីចម្ងាយក្នុងរយៈពេលពី៥ឆ្នាំទៅ១០ឆ្នាំ៕	ដោយ៖កង ម៉េងហុង
ស្មាតហ្វូន vivo Y12s ត្រូវបានបំពាក់មក ជាមួយនឹងទំហំអេក្រង់ 6.51inch ដែលហៅថា Helio P35 មានកម្រិតបង្ហាញ HD+។ លើសពីនេះទៅទៀត អ្នកអាចទទួលបាននូវទស្សនីយភាព យ៉ាងត្រជាក់ភ្នែក និងធំទូលាយ ដែលព្រមមកជាមួយរចនាបទ ឡើងមានភាពងាយស្រួល នៅក្នុងការកាន់។ សម្រាប់ផ្នែកកាមេរ៉ាមុខវិញ មានទំហំ 13MP អាចថតស៊ែហ្វីរូបបានច្បាស់។ ដើម្បីធានាបានថា អ្នកមើលទៅស្រស់ស្អាត ដូចធម្មជាតិ Y12s បានបំពាក់មកជាមួយនូវ AI Face Beauty ដែលផ្តល់ជូនអ្នកនូវភាពស្រស់ស្អាត បានកាន់តែប្រសើរឡើង សម្រាប់ផ្ទៃមុខ។ រីឯផ្នែកកាមេរ៉ាក្រោយវិញ ត្រូវបានបំពាក់មកជាមួយនឹងមុខងារ AI កាមេរ៉ាក្រោយ 2 គ្រាប់ដែលមានទំហំ 13MP + 2MP។ រឹតតែពិសេសនោះ ចំពោះផ្នែកកម្លាំងថ្មវិញមានទំហំធំរហូតដល់ 5000mAh។ លើសពីនេះទៅទៀត វាបានបំពាក់នូវបច្ចេកវិទ្យាវៃឆ្លាត នៅក្នុងការសន្សំសំចៃថាមពលថ្ម ធ្វើឲ្យថ្មកាន់បានយូរ និងបង្កើនថាមពលថ្មបានទៀតផង។ Y12s ដំណើរការដោយ Processer ប្រភេទ octa-core និងមាន Ram 3GB + Rom 32GB ដែលមានលក្ខណៈពិសេស របស់ Funtouch OS11 ផ្នែកលើ Android 10 ដូចនេះហើយទើបធ្វើឲទូរស័ព្ទដៃមួយនេះ កាន់តែមានភាពងាយស្រួលជាងមុន។ ជាមួយនឹងពណ៌ គឺមានជម្រើសថ្មីពីរផងដែរ គឺ Phantom Black និង Glacier Blue ។ សម្រាប់តម្លៃរបស់វាវិញ គឺត្រូវបានដាក់លក់លើទីផ្សារ ក្នុងកញ្ចប់តម្លៃត្រឹមតែ $129 តែប៉ុណ្ណោះ។ ហើយមួយវិញទៀត រាល់អតិថិជនរបស់ vivo ដែលចង់ក្លាយជាម្ចាស់ស្មាតហ្វូន vivo Y12s នេះ លោកអ្នកអាចរកជាវបាន នៅតាមបណ្តាហាងនានាទូទាំងប្រទេសកម្ពុជា៕ (អត្ថបទពាណិជ្ជកម្ម)	vivo Y12s គឺជាទូរស័ព្ទស្មាតហ្វូនជំនាន់ថ្មី របស់ vivo ដែលត្រូវបានរចនាឡើង ប្រកបដោយការច្នៃប្រឌិត និងមានភាពសាកសម សម្រាប់មិត្តៗយុវវ័យនាពេលសម័យថ្មីនេះតែម្តង។ ការរចនាបទរបស់ស្មាតហ្វូន vivo Y12s នេះ ទាំងផ្នែកខាងមុខ និងខាងក្រោយមានភាពភ្លឺថ្លាចែងចាំង និងមានពណ៌ស្រស់ស្អាត ឆើតឆាយតែម្តង។
វចនានុក្រមសម្តេចសង្ឃរាជ ជួន ណាត បានពន្យល់ថា៖ សញ្ញាបត្រ (ន) មានន័យថា ក្រដាស់កំណត់ហេតុសម្គាល់ចំណេះវិជ្ជា ដែលមានវាយត្រាតាំងឲ្យភស្តុតាងដល់អ្នករៀនដែលប្រឡងជាប់មានអំណាចត្រូវទទួលយក។ សញ្ញាបត្រ គឺជាលិខិតបញ្ជាក់ពីកម្រិតចំណេះដឹង ឬជំនាញអ្វីមួយដល់បុគ្គលនោះ ដើម្បីយកទៅប្រើប្រាស់ផ្លូវការ។ និយាយជារួម សញ្ញាបត្រ វាមានលក្ខណៈច្បាស់លាស់ ផ្លូវការ និងត្រូវបានគេឲ្យតម្លៃខ្ពស់ជាងវិញ្ញាបនបត្រ។ ឧទាហរណ៍៖ ក្រោយប្រឡងជាប់បាក់ឌុប ខ្ញុំទទួលបានសញ្ញាបត្រមធ្យមសិក្សាទុតិយភូមិ១សន្លឹក។ សញ្ញាបត្រនេះ គឺដើម្បីស្វែងរកការងារធ្វើ ដាក់អាហារូបករណ៍ទៅសិក្សានៅក្រៅប្រទេស ឬ ដាក់ពាក្យរៀនបន្តនៅមហាវិទ្យាល័យក្នុងស្រុកជាដើម។ សិស្សប្រឡងជាប់បាក់ឌុបទាំងអស់ គេមិនដែលប្រគល់វិញ្ញាបនបត្រជូននោះទេ តែគេតែងប្រគល់សញ្ញាបត្រជូនដល់សិស្សទាំងនោះ។ ឧទាហរណ៍៖ ខ្ញុំមានសញ្ញាបត្របរិញ្ញាជំនាញទស្សនវិជ្ជា។ នៅពេលខ្ញុំ ដាក់ពាក្យសុំធ្វើការងារនៅកន្លែងណាមួយ គេសួររឿងដំបូងគេ គឺសញ្ញាបត្រនេះឯង។ ចំណែក វិញ្ញាបនបត្រ ដែលខ្ញុំបានទទួលបានបណ្តុះបណ្តាលវគ្គខ្លី ឬចូលរួមកម្មវិធីមួយចំនួននោះ គឺជារឿងបន្ទាប់ប៉ុណ្ណោះ។ ក្រៅពីនេះ មានសញ្ញាបត្រជាច្រើនទៀតដូចជា៖ សញ្ញាបត្រអនុបណ្ឌិត សញ្ញាបត្របណ្ឌិត សញ្ញាបត្រអគ្គបណ្ឌិត។ វិញ្ញាបនបត្រ (ន) សំបុត្របញ្ជាក់,លិខិតបញ្ជាក់សេចក្តី,លិខិតរបស់អ្នករាជការមានសមត្ថកិច្ចដែលបញ្ជាក់រឿងអ្វីមួយ។ ឧទាហរណ៍៖ វិញ្ញាបនបត្រនៃកិរិយាមាយាទ។ វិញ្ញាបនបត្របញ្ជាក់ការសិក្សា ដូចជា៖ ការចូលរួមសិក្ខាសាលា វគ្គបណ្តុះបណ្តាល និងកម្មវិធីមួយចំនួនទៀត។ ការចេញវិញ្ញាបនបត្រនេះ គឺដើម្បីបញ្ជាក់ពីការទទួលបានការអប់រំ ឬការបណ្តុះបណ្តាល ឬការចូលក្នុងកម្មវិធីអ្វីមួយ សម្រាប់អ្នកទទួលបានក្រដាស់បញ្ជាក់នេះ យកទៅប្រើប្រាស់ទៅតាមស្ថានភាពរៀងខ្លួន។ ពាក្យជាទូទៅ វិញ្ញាបនបត្រ គេតែងចែកជូនដល់អ្នកដែលបានទទួលបានការអប់រំវគ្គខ្លីៗ ឬកម្មវិធីពិសេសណាមួយ។ ឧទាហរណ៍៖ ខ្ញុំបានចូលរួមសិក្ខាសាលាស្តីពី៖ «ការប្រែប្រួលអាកាសធាតុ» នៅប្រទេសវៀតណាមចំនួន៣ថ្ងៃ។ ក្រោយបញ្ចប់សិក្ខាសាលានេះ ស្ថាប័នគេមិនចេញសញ្ញាបត្រឲ្យទេ តែគេប្រគល់វិញ្ញាបនបត្រជូនខ្ញុំ។ ឧទាហរណ៍៖ ខ្ញុំចូលរៀនវគ្គខ្លីស្តីពី៖ «ការអភិវឌ្ឍន៍ខ្លួនឯង» នៅអង្គការក្រៅរដ្ឋាភិបាលមួយ អស់រយៈពេល១ខែ។ ក្រោយគោរពតាមលក្ខខ័ណ្ឌរបស់ស្ថាប័ននេះរួច គេមិនបានប្រគល់សញ្ញាបត្រដល់ខ្ញុំឡើយ តែគេចែកវិញ្ញាបនបត្រជូនខ្ញុំ និងអ្នកចូលរួមផ្សេងទៀត។ ឧទាហរណ៍៖ ខ្ញុំចូលធ្វើការស្ម័គ្រចិត្តនៅអង្គការក្រៅរដ្ឋាភិបាលមួយរយៈ៣ខែ ក្រោយបញ្ចប់គម្រោង៣ខែនេះ គេប្រគល់វិញ្ញាបនបត្រជូនខ្ញុំ៕	ភ្នំពេញ៖ តាមពិតទៅ ពាក្យថា«សញ្ញាបត្រ និងវិញ្ញាបនបត្រ» មានអត្ថន័យមិនដូចគ្នាឡើយ។
ដោយសហការជាមួយអង្គការ Good Return ធនាគារជាតិនឹងចែកសៀវភៅអប់រំផ្នែកហិរញ្ញវត្ថុនេះនៅតាមសាលាបឋមសិក្សាទូទាំងប្រទេស សម្រាប់ការអប់រំសិស្សចាប់ពីអាយុ៨ឆ្នាំ ដល់១២ឆ្នាំ។ កម្មវិធីនេះ គឺស្ថិតក្នុងយុទ្ធនាការ«តោះ!និយាយពីលុយ» ដែលយុទ្ធនាការនេះមានគោលបំណងលើកកម្ពស់ការយល់ដឹងរបស់ប្រជាពលរដ្ឋអំពីហិរញ្ញវត្ថុ ដែលជះឥទ្ធិពលដល់ជីវភាពប្រចាំថ្ងៃរបស់ពួកគាត់។ លោកស្រី ជា សិរី អគ្គនាយិកាបច្ចេកទេសរបស់ធនាគារជាតិ បានថ្លែងប្រាប់អ្នកសារព័ត៌មាន ក្រោយពិធីសម្ពោធឲ្យប្រើប្រាស់សៀវភៅនេះនៅសាលារៀនបឋមសិក្សាដូនពេញ នៅថ្ងៃទី២៨ខែកុម្ភៈថា បើទោះបីធនាគារជាតិនិងដៃគូអភិវឌ្ឍន៍បានបោះពុម្ពសៀវភៅនេះជាច្រើនម៉ឺនក្បាលសម្រាប់ចែកជូនដល់សាលាបឋមសិក្សារបស់រដ្ឋ ប៉ុន្តែនៅតែខ្វះខាត ដែលត្រូវស្វែងរកការគាំទ្រពីវិស័យឯកជន ដើម្បីបោះពុម្ពសៀវភៅនេះបន្ថែមទៀត។ លោកស្រី ជា សិរី បញ្ជាក់ថា ធនាគារជាតិកំពុងធ្វើការជាមួយក្រសួងអប់រំលើកិច្ចការដាក់បញ្ចូលការអប់រំផ្នែកហិរញ្ញវត្ថុក្នុងមុខវិជ្ជាមួយចំនួនដែលមានស្រាប់ ក្នុងកម្មវិធីសិក្សាថ្នាក់ចំណេះដឹងទូទៅពីកម្រិតបឋមសិក្សា ដល់ថ្នាក់វិទ្យាល័យ ដែលនឹងត្រូវអនុវត្តចាប់ពីឆ្នាំសិក្សា២០១៧-២០១៨ តទៅ។ លោកស្រីលើកឡើងថា ការបញ្ជ្រាបចំណេះដឹងផ្នែកហិរញ្ញវត្ថុដល់ប្រជាជននៅវ័យសិក្សាដំបូង គឺជាការចាំបាច់ខ្លាំងណាស់ ព្រោះបើរង់ចាំដល់ពួកគេពេញវ័យនោះនឹងពិបាកផ្លាស់ប្ដូរឥរិយាបទនៃការគ្រប់គ្រងថវិការបស់ពួកគេ។ កម្មវិធីយល់ដឹងផ្នែកហិរញ្ញវត្ថុនេះ នឹងបណ្ដុះបណ្ដាលជាមូលដ្ឋានលើអត្រាការប្រាក់កម្ចី គំនិតសន្សំប្រាក់ ការចរចាតម្លៃ និងការគ្រប់គ្រងហិរញ្ញវត្ថុ។ លោក ម៉ុក សារ៉ុម អគ្គនាយករងអប់រំនៃក្រសួងអប់រំ យុវជននិងកីឡា មានប្រសាសន៍ថា កម្មវិធីនេះនឹងត្រូវដាក់បញ្ចូលក្នុងមុខវិជ្ជាសិក្សាសំខាន់ៗដូចជា គណិត សីលធម៌ ជំនាញសង្គម និងសេដ្ឋកិច្ច៕	ភ្នំពេញ៖ ធនាគារជាតិនៃកម្ពុជា (NBC) បានសម្ពោធឲ្យប្រើប្រាស់សៀវភៅអប់រំផ្នែកហិរញ្ញវត្ថុជាលើកដំបូង«តោះ! និយាយពីលុយ» ដើម្បីបញ្ជ្រាបការយល់ដឹងអំពីហិរញ្ញវត្ថុដល់កុមារនៅកម្រិតបឋមសិក្សា មុននឹងឈានដល់ការដាក់បញ្ចូលចំណេះដឹងផ្នែកនេះក្នុងកម្មវិធីសិក្សាចំណេះដឹងទូទៅ។
«យើង បានកត់សម្គាល់ថា ការសិក្សាលើសំណើជាសមាជិកអាស៊ានរបស់ទីម័រខាងកើត កំពុងតែស្ថិតក្នុងនីតិវិធី ដូច្នេះ យើង ទន្ទឹងរង់ចាំលទ្ធផលនៃការពិភាក្សាដោយក្រុមការងារវាយតម្លៃ ACC លើបញ្ហានេះ ដែលនឹងត្រូវប្រព្រឹត្តឡើងនៅថ្ងៃ៥ ធ្នូ ឆ្នាំ២០១៧ នៅកោះបាលីរបស់ឥណ្ឌូណេស៊ី»។ នេះគឺជាសេចក្តីថ្លែងការណ៍របស់អាស៊ានពាក់ព័ន្ធនឹងការសុំចូលជាសមាជិករបស់ទីម័រខាងកើត ។ សេចក្តីថ្លែងការណ៍ដែលមានកម្រាស់២៨ទំព័រនោះ បានបន្តទៀតថា៖«យើង ទទូចឲ្យស្ថាប័នពាក់ព័ន្ធរបស់អាស៊ានបន្តការងារស្រាវជ្រាវលើសកម្មភាពពាក់ព័ន្ធនៃការកសាងសមត្ថភាពរបស់ទីម័រខាងកើត ដោយយោងតាមធាតុផ្សំ និងនីតិវិធី ដែលបានកំណត់ដោយសមាជិករបស់អាស៊ាន»។ សូមជម្រាបផងដែរថា ទីម័រខាងកើត បានទទួលឯករាជ្យ និងក្លាយជាសមាជិកអង្គការសហប្រជាជាតិនៅឆ្នាំ២០០២ ។ រដ្ឋដែលពឹងផ្អែកលើប្រេងមួយនេះ បានដាក់សំណើដើម្បីទទួលបានសមាជិកភាព អាស៊ាននៅឆ្នាំ២០១១ ។ រយៈពេល៦ឆ្នាំមកនេះ ទីម័រខាងកើត កំពុងស្ថិតក្រោមការវាយតម្លៃ របស់គណៈកម្មាធិការអាស៊ាន ថាតើ ទីម័រខាងកើត មានលក្ខណៈពេញលេញឬនៅសម្រាប់ការក្លាយសមាជិកកូនពៅអាស៊ានឬនៅ ។ នៅថ្ងៃ២៦ តុលាកន្លងទៅ លោកនាយករដ្ឋមន្ត្រីទីម័រខាងកើត Mari Alkatiri បានអះអាងថា ទីម័រខាងកើត ទទួលបានការគាំទ្រយ៉ាងពេញទំហឹងពីឥណ្ឌូណេស៊ី ម៉ាឡេស៊ី និងបណ្តាសមាជិកអាស៊ានផ្សេងទៀតក្នុងការក្លាយជាសមាជិកអាស៊ាន លើកលែងតែសិង្ហបុរី និងមីយ៉ាន់ម៉ា ដែលរដ្ឋាភិបាលទីម័រខាងកើត កំពុងតែបន្តនីតិវិធីចរចា ។ នាពេលនោះដែរ លោកនាយករដ្ឋមន្ត្រីរដ្ឋវ័យក្មេងជាងគេរបស់អាស៊ីគ្នេយ៍ដដែលនោះ ក៏បានបន្ថែមទៀតយ៉ាងដូច្នេះថា៖« ទីម័រខាងកើត នឹងព្យាយាមឲ្យអស់ពីសមត្ថភាពដើម្បីបានចូលរួមជាមួយនឹងអាស៊ាន ហើយខ្ញុំ ជឿជាក់ថា ឆាប់ៗនេះ ទីម័រខាងកើត នឹងក្លាយជាសមាជិកពេញលេញរបស់អាស៊ានហើយ» ៕	អាស៊ាន បានចេញសេចក្តីថ្លែងការណ៍រួមមួយ ក្រោយបញ្ចប់កិច្ចប្រជុំកំពូលអាស៊ានលើកទី៣១ នៅរដ្ឋធានី ម៉ានីល នៃហ្វីលីពីន ។ តាមរយៈសេចក្តីថ្លែងការណ៍រួមនេះ អាស៊ាន បានលើកឡើង និងបញ្ញត្តិចំណុចជាច្រើន ដែលជាក្តីបារម្ភរួម ក៏ដូចជាដំណោះស្រាយ និងកិច្ចសហប្រតិបត្តិការ ដែលត្រូវធ្វើរួមគ្នា។ បញ្ហាសមាជិកភាពទីម័រខាងកើត ក៏មាននៅក្នុងសេចក្តីថ្លែងការណ៍ផងដែរ ។
Senator Leila de Lima has been pursuing Duterte for almost a decade, beginning with allegations he directed a death squad against suspected criminals while mayor of the southern city of Davao. But now that the International Criminal Court has opened an initial probe into the deadly anti-drug war Duterte launched after becoming president 20 months ago, she says she has new reason to hope. "I see the day justice will come. I hope for that day. The preliminary examination will eventually get to an indictment," De Lima told AFP at national police headquarters in Manila, where she is being held. "I feel this is the start of my vindication, but true vindication comes when I am absolved of the charges," added the 58-year-old, who was named one of Time magazine's 100 most influential people of 2017. De Lima's detention, which began with her arrest on February 24, 2017, stems from allegations she took bribes from imprisoned drug lords while justice secretary from 2010-2015 under then-leader Benigno Aquino. The charges are serious enough that no bail is permitted, and it is common for even minor cases to take years to work their way through the Philippines' creaking justice system. De Lima says the allegations were cooked up to stifle her criticism of Duterte, and she has earned the support of international legislators as well as rights watchdogs. Amnesty International considers De Lima a "prisoner of conscience" and in its annual report released Thursday tagged her as "the most prominent critic of the 'war on drugs'". "She is a symbol of the coming signs of the times where it will be dangerous for any Filipino citizen to speak out against the government," Amnesty International Philippines country director Jose Noel Olano told AFP. After being elected to the Senate in the same 2016 election that handed Duterte the presidency, De Lima led an inquiry into the thousands of people killed by police in his anti-drugs war. But Duterte's allies in the Senate shoved her aside from the inquiry and subsequently concluded he was not involved in any wrongdoing. - 'A damaged man' - The senator is not being held in the horrific conditions of the Philippines' jam-packed jails, and is instead in a compound with other high-profile detainees where they have some privileges. She has access to outdoor space where she can exercise, garden and feed stray cats. But continuing with her work has been a challenge. Phones are banned and she does not have internet, so De Lima communicates the old-fashioned way -- handwritten statements picked up by her aides. "I have to keep fighting," she said, smoothing her floral print shirt. "If I keep quiet and fade away into oblivion, people will think I deserve this." De Lima started her career as an election lawyer and first tangled with Duterte as the head of a national rights commission in 2009. She investigated allegations he used a death squad to kill suspected criminals in Davao, but no charges were brought. "He has never forgotten that and he has never forgiven me," De Lima said. "This (detention) is his vendetta." Duterte and his allies have launched campaigns to sideline other critics, including the anti-graft prosecutor and the Supreme Court chief justice -- both of whom are women. "He's got a dark psychology. He cannot stand strong-willed women. He has a misogynistic character. He is a damaged man," she said. De Lima fills the hours reading, alternating between "Fire and Fury", the incendiary book on US President Donald Trump, and election rival Hillary Clinton's "What Happened". "Duterte and Trump are the epitome of how populism has infected the global order. They are of the same kind except for the propensity to kill." Nights are lonely, De Lima says, when she misses her sons, two grandchildrens and ailing 85-year-old mother. As a guard knocked signalling visiting hours were over, her thoughts turned to Duterte. "If he escapes justice in this world, he cannot escape divine justice." "No one escapes divine justice."	Manila, Philippines \| A year after being jailed on charges she insists were concocted to silence her, a top critic of Philippine President Rodrigo Duterte says she believes justice is coming.
Liverpool បានយកឈ្នះក្រុមភ្ញៀវ Paris Saint Germain ក្នុងលទ្ធផល ៣-២ នៃការប្រកួតជុំទី១វគ្គសន្សំពិន្ទុពូល C។ ក្រុមម្ចាស់ផ្ទះបានរកគ្រាប់បាល់នាំមុខមុនដល់ទៅ២គ្រាប់ដែលធ្វើបានដោយខ្សែប្រយុទ្ធ Daniel Sturridge នៅនាទី៣០ និងJames Milner ស៊ុតបាល់ពិន័យប៉េណាល់ទីនៅ៦នាទីបន្ទាប់ មុនពេល PSG តាមស្មើ២គ្រាប់វិញដោយខ្សែការពារ Thomas Meunier នៅនាទី៤០ និង Kylian Mbappe នៅនាទី៨៣។ ការប្រកួតរវាងក្រុមទាំងពីរដែលធ្វើឡើងនៅទឹកដី Anfield បានឈានដល់ម៉ោងបន្ថែម៩០+១ទៅហើយ ប៉ុន្តែខ្សែប្រយុទ្ធឆ្នើមសញ្ជាតិប្រេស៊ីល Firmino បានរកគ្រាប់បាល់ជ័យជម្នះលើក្រុមយក្សបារាំងដើម្បីជួយក្រុមលោក Jurgen Klopp ទទួលបាន៣ពិន្ទុឈរនៅកំពូលតារាងពូល C បណ្តោះអាសន្ន ខណៈមួយគូទៀតដែលស្ថិតក្នុងពូលជាមួយគ្នានាជំនួបរវាង FK Crvena Zvezda និងNapoli បានត្រឹមស្មើ ០-០។ ចំណែកក្រុមពីអង់គ្លេសមួយទៀត Tottenham Hotspur បានត្រឹមទទួលការខកចិត្តសម្រាប់ជំនួបបើកឆាកបន្ទាប់ពីចាញ់ដោយគ្រាប់បាល់វាយបកតាមឈ្នះរបស់ម្ចាស់ផ្ទះ Inter Milan ក្នុងលទ្ធផល ២-១។ កូនក្រុមរបស់លោក Mauricio Pochettino អាចរកគ្រាប់បាល់នាំមុខមុននៅនាទី៥៣ដែលស៊ុតបញ្ចូលទីដោយខ្សែបម្រើឆ្នើម Christian Eriksen។ ការប្រកួតបានឈានដល់ចុងម៉ោងទៅហើយប៉ុន្តែក្រុមម្ចាស់ផ្ទះដែលមានអ្នកចាត់ការលោក Luciano Spalletti អាចរកបានដល់ទៅ២គ្រាប់យកឈ្នះវិញដោយការស៊ុតបាល់បញ្ចូលទីដ៏អស្ចារ្យពីខ្សែប្រយុទ្ធឆ្មើម Mauro Icardi នៅនាទី៨៦ និងការតែតរបស់ខ្សែការពារ Matias Vecino នៅនាទី៩០+២ ដើម្បីជួយឲ្យ Inter បាន៣ពិន្ទុ និងឈរចំណាត់ថ្នាកទី២ពូល B ដែលជាពូលពោពេញដោយក្រុមខ្លាំង។ ក្នុងពូល B នេះដែរ Barcelona ដែលគេគិតថាជាក្រុមល្អជាងគេក្នុងចំណោមក្រុមទាំង៤ បានយកឈ្នះ PSV Eindhoven រហូតដល់ ៤-០ ដែលធ្វើបានដោយគ្រាប់បាល់ Hat-Trick ពីតារាឆ្នើម Lionel Messi និងខ្សែប្រយុទ្ធ Ousmane Dembele។ ដោយឡែកក្នុងការប្រកួតវគ្គសន្សំពិន្ទុពូល A ម្ចាស់ផ្ទះ Monaco ក៏ទទួលបានលទ្ធផលខកចិត្តផងដែរក្រោយបរាជ័យក្រោមថ្វីជើងក្រុមខ្លាំងពីអេស្ប៉ាញ Atletico Madrid។ ម្ចាស់ជើងឯកឆ្នាំ២០០៤ អាចរកគ្រាប់បាល់នាំមុខមុនទៅហើយដោយខ្សែប្រយុទ្ធ Samuel Grandsir តាំងពីនាទី១៨ម្លេះ ប៉ុន្តែនាទី៣១ Diego Costa ស៊ុត១គ្រាប់តាមស្មើវិញ មុនខ្សែការពារ Jose Gimenez រកគ្រាប់បាល់ជ័យជម្នះដោយការតែតបញ្ចូលទីនៅចុងតង់ទី១។ ក្រុមរបស់លោក Diego Simeone អាចរកបាន៣ពិន្ទុនឹងឈរនៅកំពូលតារាងបណ្តោះអាសន្ន ខណៈ Borussia Dortmund ដែលយកឈ្នះក្រុមពីប៊ែលហ្ស៊ិក Club Brugge ១-០ ដើម្បីឈរនៅលេខរៀងទី២ នៃវគ្គសន្សំពិន្ទុពូល A។ សម្រាប់ពូល D ក្នុងជំនួប២គូ Galatasaray បានយកឈ្នះ Lokomotiv Moscow ៣-០ និង Schalke 04 បើកទ្វាស្វាគមន៍ FC Porto ដោយបញ្ចប់ទៅក្នុងលទ្ធផលមួយស្មើ។ ក្រុមមកពីតួកគី Galatasaray ទទួលបាន៣ពិន្ទុ ឈរនៅកំពូលតារាងពូល D៕	Roberto Firmino ខ្សែប្រយុទ្ធ Liverpool ខ្សែបម្រើ Matias Vecino របស់ Inter Milan និង Jose Gimenez ខ្សែការពារ Atletico Madrid សុទ្ធតែជាវីរបុរសក្នុងការជួយក្រុមពួកគេទទួលបាន៣ពិន្ទុជាជំនួបបើកឆាកការប្រកកួតពានរង្វាន់ UEFA Champios League វគ្គចែកពូលនៅរាត្រីថ្ងៃទី ១៨ ខែកញ្ញា។
«គ្រួសារខ្ញុំពីមុនក្រខ្លាំងណាស់ ទើបឪពុកខ្ញុំឲ្យឈប់រៀនមកជួយគាត់នៅក្លិបវិញ។ ពេលខ្ញុំហាត់ចេះបានច្រើនបន្តិច ខ្ញុំក៏ចាប់ផ្តើមបង្រៀនសិស្សដទៃទៀតជាបន្ត។ ខ្ញុំរៀនបណ្តើរ បង្ហាត់បណ្តើរ»។ នេះជាការរៀបរាប់ពីខ្សែជីវិតដ៏លំបាករបស់កីឡាករ ចាន់ រតនា ពេលគ្រួសាររបស់គេមានជីវភាពខ្វះខាត ក្រោយបែកពីសង្គ្រាម។ រតនា ដែលមានឪពុកជាគ្រូបង្វឹកគុនខ្មែរ និងយុទ្ធគុនខមផងនោះ មិនបានដឹងច្បាស់ពីពេលវេលានៃការចូលប្រឡូកក្នុងវិស័យកីឡានោះឡើយ។ រូបគេគ្រាន់តែមានក្តីស្រមៃថា រូបគេនឹងត្រូវបន្តអាជីពជាអ្នកប្រដាល់ ឬគ្រូបង្វឹកពីឪពុក។ ចាន់ រតនា បានបោះបង់ការសិក្សាមកជួបគ្រួសារ បន្ទាប់ពីឪពុករបស់ខ្លួន គឺលោក ចាន់ ប៊ុនធឿន បានបើកក្លិបបង្ហាត់យុទ្ធគុនខម និងគុនខ្មែរ។ រតនា បានរៀបរាប់ពីទុក្ខលំបាកក្នុងការបើកក្លិបយ៉ាងដូច្នេះថា៖«ដំបូងឡើយពិបាកណាស់ ដោយសារយើងគ្មានកន្លែងហាត់ ដូច្នេះយើងត្រូវដើរសុំដីគេមកបើកក្លិប។ យើងគ្មានឧបករណ៍ហ្វឹកហាត់គ្រប់គ្រាន់នោះទេ យើងបានព្យាយាមរកវិធីច្នៃរបស់ប្រើដោយខ្លួនឯង។ និយាយទៅវេទនាណាស់»។ តែក្រោយក្លិបចាប់ផ្តើមមានគេស្គាល់ច្រើន ក៏មានសិស្សមកហាត់រៀនជាហូហែ ដែលអាចជួយផ្គត់ផ្គង់ក្លិបឲ្យមានដំណើរការកាន់តែល្អប្រសើរ។ បច្ចុប្បន្ន ចាន់ រតនា មិនត្រឹមតែជាអ្នកប្រដាល់អាជីពប្រចាំ ONE Championship ដ៏មានប្រជាប្រិយភាពនោះទេ រូបគេក៏ជាម្ចាស់ក្លិបមានឈ្មោះថាក្លិបសិល្បៈនៅរាជធានីភ្នំពេញទៀតផង។ ក្លិបនេះ ជាដំបូលបណ្តុះបណ្តាលក្មេងៗជំនាន់ក្រោយដ៏មានទេពកោសល្យផងដែរ។ រតនា មិននឹកស្មានថា ខ្លួនអាចក្លាយជាកីឡាករប្រដាល់ដ៏មានប្រជាប្រិយភាពនោះទេ ព្រោះរូបគេមិនដែលមានគម្រោងចង់ប្រឡូកក្នុងវិស័យនេះឡើយ។ «ខ្ញុំមិនដែលគិតថាខ្លួនឯងក្លាយជាអ្នកប្រដាល់ទេ។ ខ្ញុំទៅហាត់ក្បាច់គុន ព្រោះគ្រាន់តែចង់ទៅលេងជាមួយកូនសិស្សរបស់ឪពុកខ្ញុំតែប៉ុណ្ណោះ។ ឪពុកខ្ញុំគាត់ព្យាយាមបញ្ចុះបញ្ជូលខ្ញុំឲ្យមកហាត់គុនឲ្យស្ទាត់ទៅ មកពីខ្ញុំមិនបានសិក្សាដូចគេ។ កីឡាបានជួយខ្ញុំច្រើនមែនទែន វាមិនឲ្យខ្ញុំមានគ្រប់សព្វអ្វីទេ ប៉ុន្តែខ្ញុំមានអ្វីហូបចុកគ្រប់គ្រាន់ មានគេស្គាល់ខ្ញុំច្រើន និងមានគេគោរពខ្ញុំខ្លាំង។ ដូចនេះខ្ញុំមិនស្តាយក្រោយទេ ដែលឪពុកខ្ញុំជំរុញឲ្យខ្ញុំដើរផ្លូវនេះ»។ នេះការបន្ថែមរបស់ ចាន់ រតនា។ ស្ថិតក្នុងវ័យ៣២ឆ្នាំ រតនា មានទស្សនវិស័យថា តាមរយៈ ONE Championship និងជួយឲ្យវិស័យកីឡាគុនខ្មែរមានឈ្មោះល្បីល្បាញលើឆាកអន្តរជាតិ។ មិនត្រឹមតែប៉ុណ្ណោះ ស្ថាប័នមួយនេះជួយឲ្យរូបគេសម្រេចបំណងថែមទៀតផង។ រូបគេរៀបរាប់ថា៖« ខ្ញុំទទួលបានប្រយោជន៍ច្រើនតាំងពីបានចូល ONE Championship ព្រោះវាជាស្ថាប័នក្បាច់គុនស្តង់ដារអន្តរជាតិ ដូច្នេះយើងអាចផ្សព្វផ្សាយពីក្បាច់គុនបុរាណខ្មែរផ្សេងៗទៀត ពិសេសគុនខ្មែរ ឲ្យពិភពលោកបានស្គាល់»។ សម្រាប់ ចាន់ រតនា អ្វីដែលរូបគេត្រូវសួរខ្លួនឯង ថាតើរូបគេអាចមានសមត្ថភាពគ្រប់គ្រាន់ក្នុងការឡើងបង្ហាញសមត្ថភាពលើសង្វៀនដ៏ធំមួយនេះបានឬយ៉ាងណា? រតនា ត្រូវប្រជែងជាមួយជើងខ្លាំងឥណ្ឌូណេស៊ី Abro Fernandes ក្នុងព្រឹត្តិការណ៍ ONE: DESTINY OF CHAMPIONS នៅប្រទេសម៉ាឡេស៊ី នាថ្ងៃទី៧ ខែធ្នូ ឆ្នាំ២០១៨៕	អ្នកលេងគុនខ្មែរ ចាន់ រតនា ជាកីឡាករប្រដាល់ដ៏ល្បីឈ្មោះម្នាក់ប្រចាំ ONE Championship ក្រោយឆ្លងកាត់ឧបសគ្គរាប់មិនអស់ទាំងក្នុងអាជីពជាអ្នកប្រដាល់ ក្រោមការជួយជំរុញទឹកចិត្តពីឪពុក។ ចាន់ រតនា ដែលកើតក្នុងជុំរំជនភៀសខ្លួននៅដែនដីថៃ និងគ្រួសារបានធ្វើមាតុភូមិក្រោយសង្គ្រាម ហើយបានចាប់ផ្តើមជីវិតថ្មីនៅខេត្តបន្ទាយជ័យ ជាមួយជីវភាពក្រលំបាក។
២គ្រាប់របស់ក្រុមម្ចាស់ផ្ទះ Watford រកបានត្រឹមរយៈពេល៤នាទីប៉ុណ្ណោះ ពោលគឺនៅនាទី៥០ ដោយខ្សែប្រយុទ្ធ Ismaila Sarr និងនាទី៥៤ ដោយការទាត់បាល់ពិន័យប៉េណាល់ទីរបស់ខ្សែប្រយុទ្ធ Troy Deeney នៅក្នុងតង់ទី២។ បរាជ័យនេះដែរ នឹងធ្វើឲ្យក្រុមដែលដឹកនាំដោយអ្នកចាត់ការទូទៅលោក Ole Gunnar Solskjaer រឹតតែពិបាកប្រជែងយកចំណាត់ថ្នាក់ Top4 រដូវកាលនេះ ដើម្បីបានកៅអីលេងនៅក្របខណ្ឌ Champions League រដូវកាលក្រោយ។ ឆ្លងកាត់ការប្រកួត១៨លើក បិសាចក្រហមរកបាន២៥ពិន្ទុ ឈរចំណាត់ថ្នាក់ទី៨ បណ្តោះអាសន្ន តាមពីក្រោយក្រុមលេខ៤ Chelsea ចំនួន៧ពិន្ទុ។ ក្រុមតោខៀវ កើនដល់៣២ពិន្ទុ ក្រោយពួកគេយកឈ្នះ Tottenham Hotspur ដោយលទ្ធផល ២-០។ ដោយឡែក ជ័យជម្នះរបស់ Watford នេះក៏មិនទាន់ធ្វើឲ្យពួកគេរួចផុតពីបាតតារាងក្របខណ្ឌកំពូលអង់គ្លេសនៅឡើយដែរ។ ក្រោយបាន៣ពិន្ទុពី Man Utd ក្រុម Watford កើនបាន១២ពិន្ទុប៉ុណ្ណោះ ដោយស្មើ Norwich City តែចាញ់សំណល់គ្រាប់ស៊ុតបញ្ចូលទី ខណៈ Aston Villa ឈរនៅតំបន់ត្រូវកាត់ចោលដូចគ្នា ក្នុងលេខរៀងទី១៨ មាន១៥ពិន្ទុ។ Leicester City នៅតែរក្សាចំណាត់ថ្នាក់ទី២ របស់ខ្លួនបើទោះចាញ់ Manchester City ៣-១ ក្តី។ Leicester រកបាន៣៩ពិន្ទុ នាំមុខក្រុមមេឃខៀវចំនួន១ពិន្ទុ ខណៈ Liverpool ខកមួយប្រកួតនៅឈរកំពូលតារាងមាន៤៩ពិន្ទុ៕	Manchester United ទទួលបរាជ័យយ៉ាងអាម៉ាស់ក្រោយចាញ់ក្រុមបាតតារាង Watford ២-០ នាជំនួបក្របខណ្ឌ Premier League នៅយប់ថ្ងៃទី២២ ខែធ្នូ។ ១គ្រាប់ដំបូង កើតឡើងដោយសារអ្នកចាំទី David de Gea ហក់ចាប់បាល់ក្រឡាច់ធ្វើឲ្យចូលទីខ្លួនឯង។
ស្ពៃជ្រក់ដែលលោក ហេង សារ៉ា បានធ្វើលក់ មានតម្លៃ១២,០០០រៀល និងសណ្តែកបណ្តុះមានតម្លៃ៥០០០រៀល ក្នុងមួយគីឡូក្រាម។ មូលហេតុដែលលោក លក់ថ្លៃជាងគេនេះ ដោយសារតែលោកមិនបានប្រើសារធាតុគីមីឡើយលើការផលិតជ្រក់នេះ ពោលគឺលោកធ្វើអ្វីទៅតាមចាស់ៗពីដើមប៉ុណ្ណោះ។ ក្នុងបទសម្ភាសជាមួយសារព័ត៌មានថ្មីៗ បុរសចំណាស់រូបនេះ បាននិយាយថា ៖«ទំនិញរបស់ខ្ញុំលក់ថ្លៃជាងគេក៏ពិតមែន ប៉ុន្តែអ្នកទិញរកតែរបស់ខ្ញុំទេ ដោយសារតែគេដឹងពីគុណភាពថាល្អ និងមានសុវត្ថិភាពក្នុងការបរិភោគ។ ខ្ញុំរកតែកម្លាំងធ្វើលក់ឲ្យពួកគេសឹងនឹងបានផង»។ លោកតាវ័យ៧០ឆ្នាំរូបនេះ បាននិយាយថា រាល់ស្ពៃ ឆៃថាវ និងអ្វីផ្សេងៗ ដែលលោកទិញយកមកធ្វើជ្រក់នេះ គឺលោកនិងភរិយា ត្រូវដឹងពីគុណភាពបន្លែនីមួយៗសិន ទោះបីមានតម្លៃខ្ពស់ក៏ដោយ។ បើតាមលោកតា សារ៉ា មូលហេតុដែលលោកធ្វើបែបនេះ ដោយសារតែលោក ចង់មានកេរ្តិ៍ឈ្មោះល្អ ពីការលក់ដូររបរតូចតាចនេះ។ «លុយនរណាមិនចង់បាននោះ ប៉ុន្តែដាច់ខាតខ្ញុំធ្វើមិនដាក់សារធាតុគីមីដូចគេឡើង ព្រោះខ្ញុំគិតពីបញ្ហាសុខភាព ជាចម្បង។ ម្យ៉ាងវិញទៀត ខ្ញុំក៏ចង់មានកេ្តរ៍ឈ្មោះល្អ តាមរយៈអ្នកទិញរបស់ខ្ញុំហូប។ ហើយតម្លៃនៃការលក់របស់ខ្ញុំ គឺវាបានឆ្លើយតបទៅនឹងអ្នកទិញមែន ដោយមានគាំទ្រច្រើន និងសាញពីតម្លៃ»។ នេះជាការបញ្ជាក់របស់លោក ហង់ សារ៉ា ដែលបានបន្ថែមថា ក្នុងមួយរដូវកាលតាមប្រភេទបន្លែនីមួយៗ លោកអាចទទួលប្រាក់ចំណេញបានប្រមូល៣ទៅ៤ដង និងអាចទទួលបានប្រាក់ ពី៤០ម៉ឺលរៀលទៅ៦០ម៉ឺនរៀល។ ក្រៅពីចេះធ្វើជ្រក់បន្លែគ្រប់ប្រភេទ និងចេះបណ្តុះសណ្តែកតាមវិធីសាស្ត្រធម្មជាតិហើយ អតីតស្មៀនទាហានរូបនេះ នៅចេះធ្វើត្រប៉ែបាយ ត្រប៉ែពោតជាដើម។ ប៉ុន្តែរបបរទាំងនេះ គឺមិនមែនជាមុខរបរប្រចាំថ្ងៃឡើយ ពោលគឺលោកធ្វើវា តែនៅពេលទំនេរប៉ុណ្ណោះ៕	ភ្នំពេញ៖ លោក ហង់ សារ៉ា ជាអ្នកធ្វើស្ពៃជ្រក់ ឆៃថាវ និងធ្វើសណ្តែកបណ្តុះធម្មជាតិលក់ នៅទីក្រុងភ្នំពេញ ក្នុងរយៈពេលជាង១០ មកហើយ។ មិនថាស្ពៃជ្រក់ និងសណ្តែកបណ្តុះធម្មជាតិ ឬអ្វីផ្សេងៗ ដែលបុរសវ័យ៧០ឆ្នាំរូបនេះធ្វើយកទៅលក់ គឺមានតម្លៃខ្ពស់ជាងអ្នកលក់ផ្សេងៗនៅលើទីផ្សារ។ ប៉ុន្តែអតិថិជន មិនដែលសាញនឹងតម្លៃជ្រក់ និងសណ្ដែកបណ្ដុះរបស់លោកតាវ័យ៧០ឆ្នាំនេះឡើយ ដោយសារពួកគេជឿជាក់លើគុណភាពទំនិញ។
ការប្រកួតជើងឯកពិភពលោកដែលមិនធ្លាប់មានខាងលើត្រូវបានលោក Junstin Yuang នាយកប្រតិបត្តិ និងជាស្ថាបនិកក្រុមហ៊ុន Moonton ប្រកាសក្នុងសន្និសីទសារព័ត៌មានសកល Moonton Epicon 2019 នៅទីក្រុងកូឡាឡាំពួ ប្រទេសម៉ាឡេស៊ីនៅថ្ងៃទី១៨ ខែកក្កដា ឆ្នាំ២០១៩។ ក្នុងសន្និសីទនោះ មានប្រទេស ដែលគ្រោងបញ្ជូនអត្តពលិកឲ្យចូលរួមប្រកួតជាច្រើនចូលរួមដូចជាចិន ឥណ្ឌូណេស៊ី កម្ពុជា ឡាវ ប្រ៊ុយណេ សិង្ហបុរី និងប្រទេសជាច្រើនទៀត។ ក្នុងឱកាសនោះលោក Justin Yuang បង្ហាញពីគម្រោងយ៉ាងដូច្នេះថា៖«ក្រុមការងារជាសកលរបស់យើង កំពុងកែលម្អតម្រូវតាមទីផ្សារ និងឲ្យស្របតាមបច្ចេកវិទ្យាទំនើបចុងក្រោយ ដើម្បីផ្តល់ជូនដល់អ្នកលេងកាន់តែងាយស្រួល ហើយទទួលបានលទ្ធផលគួរជាទីពេញចិត្ត»។ Mobile legends Bang Bang ជាវិញ្ញាសាដ៏ពេញនិយមសម្រាប់យុវជនទូទាំងពិភពលោក ដែលបង្កើតឡើងដោយ Moonton។ ជាមួយការសាទរ និងអរគុណចំពោះការបង្កើតឲ្យមានព្រឹត្តិការណ៍ប្រកួតលំដាប់ពិភពលោកខាងលើ រដ្ឋមន្ត្រីក្រសួងយុវជន និងកីឡាម៉ាឡេស៊ី លោក Syed Saddiq Bin Syed Abdul Rahman បានលើកឡើងថា កីឡាអេឡិចត្រូនិកមិនត្រឹមតែជួយបណ្តុះបណ្តាលស្មារតីយុវជនប៉ុណ្ណោះទេ តែវាជាផ្នែកមួយជួយជំរុញដល់កំណើនសេដ្ឋកិច្ចប្រទេសម៉ាឡេស៊ី។ រដ្ឋមន្ត្រីរូបនេះ បានរៀបរាប់ដូច្នេះថា៖«កីឡាអេឡិចត្រូនិកមានសក្តានុពលខ្លាំង ដែលមានចរន្តទឹកប្រាក់រាប់លានដុល្លារអាមេរិក ដែលជាផ្នែកមួយជួយជំរុញដល់កំណើតសេដ្ឋកិច្ចប្រទេសម៉ាឡេស៊ី។ យើងសុំអរគុណដល់ Moonton ដែលបានជួយដល់ពួកយើង តាមរយៈការរៀបចំការប្រកួតជើងឯកពិភពលោក Bang Bang World Championship»។ លោក Dato Anath S. Nathan ប្រធានសមាគម Esports ម៉ាឡេស៊ីបាននិយាយថា វិញ្ញាសា Mobile Legends: Bang Bang គឺជាវិញ្ញាសាមួយដ៏ល្បីល្បាញនៅប្រទេសម៉ាឡេស៊ី។ វិញ្ញាសានេះជាប្រភេទកីឡា ដែលមានលក្ខណៈអាជីពពិតប្រាកដ។ ជើងឯកពិភពលោកនេះហៅកាត់ថា M1 ដែលមានក្រុមចំនួន១៦មកពី១៤ប្រទេសចូលរួមប្រកួត ដើម្បីឆ្ពោះទៅគ្រងជើងឯកដែលមានប្រាក់រង្វាន់ជាង២៥ម៉ឺនដុល្លារអាមេរិក។ អ្នកគាំទ្រនឹងបានទស្សនាតាមរយៈការផ្សាយផ្ទាល់តាម YouTube៕	Moonton នឹងរៀបចំការប្រកួតកីឡាអេឡិចត្រូនិកជ្រើសរើសជើងឯកពិភពលោក Mobile Legends Bang Bang World Championship ប្រចាំឆ្នាំ២០១៩ ដែលមានប្រាក់រង្វាន់លើកទឹកចិត្តរហូតជាង២៥ម៉ឺនដុល្លារ។ ការប្រកួតនេះ ប្រព្រឹត្តទៅចន្លោះពីថ្ងៃទី១១-១៧ ខែវិច្ឆិកា នៅទីក្រុងកូឡាឡាំពួប្រទេសម៉ាឡេស៊ី ដែលមាន១៦ក្រុមមកពី១៤ប្រទេសចូលរួម។ រដ្ឋមន្ត្រីយុវជននិងកីឡាម៉ាឡេស៊ីអះអាងថា កីឡាអេឡិចត្រូនិកជាផ្នែកមួយជួយជំរុញដល់កំណើនសេដ្ឋកិច្ចប្រទេស ដែលមានលំហូរទឹកប្រាក់រាប់លានដុល្លារ។
សម្ដេច ស ខេង បានបញ្ជាក់លើទំព័រហ្វេសប៊ុកថា សម្ដេចបានបញ្ជូនបញ្ហានិងសំណូមពរដែលទទួលបានពីពលរដ្ឋតាមហ្វេសប៊ុក ទៅឲ្យបណ្ដាអគ្គនាយកដ្ឋាននិងអង្គភាបពាក់ព័ន្ធនានា ដើម្បីដោះស្រាយ។ សម្តេច បញ្ជាក់ថា សំណុំរឿងទាំងនោះ មាន៤២៤ករណីបានពិនិត្យមើល ហើយ២៥៩ករណីបានបានដោះស្រាយរួចរាល់។ ចំពោះសំណុំរឿងទាំងនេះ អគ្គស្នងការដ្ឋាននគរបាលជាតិបានពិនិត្យដោះស្រាយ និងឆ្លើយតបទៅប្រជាពលរដ្ឋជាម្ចាស់គណនីហ្វេសប៊ុកចំនួន១៧២គណនី ដែលពាក់ព័ន្ធនឹងបញ្ហាគ្រឿងញៀន, ល្បែងស៊ីសង, ការចោទប្រកាន់លើអាជ្ញាធរ, អំពើហិង្សា និងការឆបោកតាមប្រព័ន្ធបច្ចេកវិទ្យាជាដើម។ អគ្គនាយកដ្ឋានរដ្ឋបាលបានពិនិត្យដោះស្រាយ និងឆ្លើយតបទៅប្រជាពលរដ្ឋជាម្ចាស់គណនីហ្វេសប៊ុកចំនួន៥៨គណនី គឺមានពាក់ព័ន្ធនឹងការអនុវត្តគម្រោងអភិវឌ្ឍន៍មូលដ្ឋាន, ការគ្រប់គ្រងដីបឹងធម្មជាតិ, ទំនាស់ដីធ្លី, ការស្នើពន្លឿនការផ្ដល់សេវាសាធារណៈនៅច្រកចេញចូលតែមួយ និងបណ្ដឹងសុំដូរមេភូមិ ។ល។ ទន្ទឹមនឹងនេះ ក្រសួងមហាផ្ទៃ ក៏បានទទួលយកមតិយោបល់ពីប្រជាពលរដ្ឋដែលផ្ញើទៅកាន់សម្ដេចផងដែរ។ សម្ដេច សរសេរដូច្នេះថា៖ «ខ្ញុំក៏បានទទួលយកនូវមតិយោបល់ និងទស្សនៈល្អៗ របស់បងប្អូនប្រជាពលរដ្ឋបានផ្ញើមកខ្ញុំមានប្រមាណ១៥៤គណនី ដែលអាចធ្វើឲ្យខ្ញុំយកមកពិចារណាដើម្បីប្រតិបតិបត្តិក្នុងកិច្ចការបម្រើជាតិ»។ ជាមួយគ្នាដែរ សម្តេចរដ្ឋមន្រី្ត បានអំពាវនាវឲ្យពលរដ្ឋបន្តលើកមតិយោបល់និងសំណូមពរនានាបន្ថែមទៀត តាមទំព័រហ្វេសប៊ុករបស់សម្ដេចដដែល ដើម្បីជួយដោះស្រាយបញ្ហាដល់ពលរដ្ឋដោយគ្មានការរើសអើង៕	ភ្នំពេញ៖ លទ្ធផលប្រចាំឆមាសទី១នៃឆ្នាំ២០២១ សម្ដេច ស ខេង ឧបនាយករដ្ឋមន្រ្តី-រដ្ឋមន្រី្តក្រសួងមហាផ្ទៃ បានទទួលសំណុំរឿង៦៦៥ ពីពលរដ្ឋ ដែលផ្ញើចូលទំព័រហ្វេសប៊ុករបស់សម្ដេច។ សំណុំរឿងទាំងនោះ ត្រូវបានក្រុមការងាររបស់សម្ដេច ពិនិត្យឃើញភាគច្រើនជា បញ្ហាគ្រឿងញៀន ហិង្សា និងទំនាស់ដីធ្លី។
ប៉ាគីស្ថាននឹងស្នើសុំស្ថាប័នអ្នកផ្តល់ប្រាក់កម្ចីអន្តរជាតិដូចជា ធនាគារពិភពលោក មូលនិធិរូបិយវត្ថុអន្តរជាតិ (IMF) និងសាជីវកម្មហិរញ្ញវត្ថុអន្តរជាតិ (IFC) ផ្ដល់កម្ចីថ្មីដែលមានតម្លៃរាប់ពាន់លានដុល្លារសម្រាប់កសាងប្រទេសឡើងវិញ បន្ទាប់ពីបានរងគ្រោះដោយទឹកជំនន់ធ្ងន់ធ្ងរ ដែលប៉ះពាល់មនុស្សជាង៣៣លាននាក់ និងបានរុញច្រានសេដ្ឋកិច្ចប្រទេសដែលមានវិបត្តិស្រាប់កាន់តែខិតទៅជិតភាពក្ស័យធន។ នេះបើតាមការចុះផ្សាយរបស់កាសែត Financial Times។ នាយករដ្ឋមន្ត្រីប៉ាគីស្ថាន លោក Shehbaz Sharif បានអះអាងថា ក្រុងអ៊ីស្លាម៉ាបាដ មិនសុំពន្យារពេលវេលាសងបំណុលចាស់ ដែលមានតម្លៃជាង១៣០ពាន់លានដុល្លារនោះឡើយ តែប្រទេសអាស៊ីខាងត្បូងមួយនេះត្រូវការប្រាក់ដ៏ច្រើនក្នុងពេលនេះដើម្បីកសាងផ្លូវថ្នល់ ស្ពាន និងហេដ្ឋារចនាសម្ព័ន្ធផ្សេងទៀតដែលខូចខាតក្នុងគ្រោះទឹកជំនន់ឡើងវិញ។ «យើងមិនស្នើសុំវិធានការអ្វីទាំងអស់ ដូចជាការពន្យារពេលសងបំណុល ឬផ្អាកការសងបំណុល។ យើងកំពុងស្នើសុំលុយជំនួយបន្ថែម»។ នាយករដ្ឋមន្ត្រីប៉ាគីស្ថាន លោក Sharif បានសង្កត់ធ្ងន់បែបនេះ។ មេដឹកនាំប៉ាគីស្ថានមិនបានបញ្ជាក់ពីចំនួនទឹកប្រាក់ពិតប្រាកដ ដែលរដ្ឋាភិបាលខ្លួនត្រូវការនោះទេ ប៉ុន្តែបានបង្ហាញការប៉ាន់ស្មានអំពីទំហំខាតបង់ដោយគ្រោះទឹកជំនន់មានប្រមាណ៣០ពាន់លានដុល្លារឯណោះ។ នេះជាគ្រោះមហន្តរាយធម្មជាតិដ៏អាក្រក់បំផុតក្នុងប្រវត្តិសាស្ត្រប៉ាគីស្ថានក្នុងរយៈពេល៧៥ឆ្នាំចុងក្រោយនេះ។ កាលពីដើមខែតុលា អង្គការសហប្រជាជាតិ (UN) បានស្វះស្វែងអំពាវនាវកៀរគរជំនួយមនុស្សធម៌បន្ទាន់សម្រាប់ប៉ាគីស្ថានឱ្យបាន៨១៦លានដុល្លារ ដើម្បីដោះស្រាយវិបត្តិក្រោយទឹកជំនន់ដូចជាការរាលដាលជំងឺឆ្លងដែលបណ្តាលមកពីវីរុសក្នុងទឹក និងការកើនឡើងភាពអត់ឃ្លាន។ អឺរ៉ុបក៏បានរួមចំណែកជាង២៩លានដុល្លារដែរក្នុងកញ្ចប់ជំនួយមនុស្សធម៌ទៅឱ្យប៉ាគីស្ថាន។ គួរបញ្ជាក់ថា ស្ថានភាពសេដ្ឋកិច្ចរបស់ប៉ាគីស្ថានកំពុងអាក្រក់ទៅៗ។ ការធ្លាក់ចុះតម្លៃនៃរូបិយប័ណ្ណប៉ាគីស្ថានកំពុងធ្វើឱ្យតម្លៃការនាំចូលកាន់តែឡើងខ្ពស់ ហើយអាចនឹងធ្វើឱ្យអតិផរណាកាន់តែធ្ងន់ធ្ងរឡើង ខណៈកន្លងមកប្រទេសនេះស្ថិតក្នុងអតិផរណាកម្រិតខ្ពស់ស្រាប់ជាង២៧ភាគរយណោះ៕	កាសែត Financial Times នៅថ្ងៃទី១៩ ខែតុលា បានចុះផ្សាយថា ប៉ាគីស្ថាននឹងស្នើសុំឱ្យស្ថាប័នផ្ដល់ប្រាក់កម្ចីអន្តរជាតិ ផ្ដល់កម្ចីថ្មីខ្ទង់ពាន់លានដុល្លារដើម្បីកសាងប្រទេសឡើងវិញ បន្ទាប់ពីរងគ្រោះដោយទឹកជំនន់យ៉ាងធ្ងន់ធ្ងរ និងបានធ្វើវិបត្តិសេដ្ឋកិច្ចកាន់តែយ៉ាប់ខ្លាំង។ ប្រទេសអាស៊ីខាងត្បូងនេះមានបំណុលអន្តរជាតិជាង១៣០ពាន់លានដុល្លាររួចហើយគិតត្រឹមឆ្នាំ២០២២។
កម្មការិនីរោងចក្រដែលមានសំណងរូបនេះថ្លែងថា៖ «ពីដើមមក មិនដែលមានអ្នកណាត្រូវរង្វាន់ធំអ្វី នៅភូមិខ្ញុំឡើយ មិនថាផលិតផលដទៃក៏ដោយ។ ដល់ពេលត្រូវរង្វាន់ធំអ៊ីចេះ ទៅណាមកណា ក៏គេមើលដែរ ហើយសួរនេះសួរនោះ»។ ស្រីនិច ជាប់ចិត្តនឹងរសជាតិភេសជ្ជៈប៉ូវកម្លាំង វើក។ នាងតែងញ៉ាំភេសជ្ជៈរាល់ព្រឹក មុនពេលចេញទៅធ្វើការ ដោយសារវាជួយនាងកាត់បន្ថយភាពនឿយហត់ និងជំនួយស្មារតី។ កម្មការិនីដដែលបន្ថែមទៀតថា៖«តាមពិត ខ្ញុំញ៉ាំមិនទាំងរំពឹងថាគេដាក់រង្វាន់ផងទេ។ នៅពេលត្រូវរង្វាន់ដោយចៃដន្យអ៊ីចឹង ធ្វើឲ្យខ្ញុំសែនត្រេកអរ ហើយប្រាក់រង្វាន់នេះ ខ្ញុំក៏មិនទាន់ដឹងត្រូវធ្វើអ្វីដែរ ដោយសារបានមកដោយគ្មានការគ្រោងទុក»៕	កម្មការិនីរោងចក្រម្នាក់ ឈ្មោះ ស៊ន ស្រីនិច បានក្លាយជាអ្នកមានសំណាងធំបំផុត ពុំធ្លាប់មាន ប្រចាំភូមិត្រពាំងមាន់ ឃុំព្នាយ ស្រុកសំរោងទង ខេត្តកំពង់ស្ពឺ ព្រោះតែបានឈ្នះរង្វាន់រហូតដល់៤០លានរៀល ពីភេសជ្ជៈប៉ូវកម្លាំង វើក។
ប្រជាប្រិយភាពលោក វ៉ា្លឌីមៀ ពូទីន ធ្លាក់ចុះឬកើនឡើង? ការបោះឆ្នោតជ្រើសរើសក្រុមប្រឹក្សា និងអភិបាលតំបន់ចំនួន១៦ នៅទូទាំងរុស្ស៊ីនៅថ្ងៃទី៨ ខែកញ្ញា គឺជាវិញ្ញាសាសាកល្បងមួយសម្រាប់លោក ពូទីន និងសម្ព័ន្ធមិត្តរបស់លោកដែលកាច់ចង្កូតរុស្ស៊ីជាច្រើនឆ្នាំមកហើយនោះ។ ចលនានៃការតវ៉ាបានកើនឡើងជាបន្តបន្ទាប់មុនការបោះឆ្នោតនេះ ពិសេសនៅទីក្រុងមូស្គូដែលប្រជាជន៧,៣លាននាក់ ត្រូវបោះឆ្នោតជ្រើសរើសសមាជិកក្រុមប្រឹក្សាក្រុងថ្មី។ នាប៉ុន្មានសប្ដាហ៍មកនេះ បាតុកម្មបានកើតឡើងនៅរដ្ឋធានីរុស្ស៊ីដែលសព្វថ្ងៃដឹកនាំដោយលោកអភិបាល Sergei Sobyanin សម្ព័ន្ធមិត្តជិតស្និទ្ធរបស់លោក ពូទីន ។ បាតុកម្មផ្ទុះឡើងក្រោយអាជ្ញាធរបានរារាំងអ្នកនយោបាយប្រឆាំងចូលរួមការបោះឆ្នោត។ មនុស្សជាច្រើន ត្រូវបានចាប់ខ្លួនរួចក៏ដោះលែងវិញ ខណៈអ្នកខ្លះទៀតប្រឈមមុខទោសទណ្ឌធ្ងន់ធ្ងរ។ នៅថ្ងៃបោះឆ្នោតទី៨ ខែកញ្ញា ប៉ូលិសរុស្ស៊ីក៏បានឃាត់ខ្លួនបុគ្គលសំខាន់ៗមួយចំនួនទៀតផងដែរ។ គណបក្សប្រឆាំង បានអំពាវនាវឲ្យប្រជាជនរុស្ស៊ីដាក់ទោសវិមានក្រេមឡាំង និងសម្ព័ន្ធមិត្តលោក ពូទីន ដែលឈរឈ្មោះក្រោមបក្សរួបរួមរុស្ស៊ី។ បើតាមទីភ្នាក់ងារព័ត៌មាន AFP មេដឹកនាំប្រឆាំងដ៏ធំនៅរុស្ស៊ី Alexei Navalny និយាយក្រោយការបោះឆ្នោតថា ការបោះឆ្នោតនេះ ជាការប្រយុទ្ធប្រឆាំងការគ្រប់គ្រងរុស្ស៊ីផ្ដាច់មុខ។ ដ្បិតសម្ព័ន្ធមិត្តជាច្រើន ត្រូវបានផាត់ចេញពីការបោះឆ្នោតនេះ លោក Navalny បានអំពាវនាវឲ្យប្រជាជនរុស្ស៊ីនាំគ្នាបោះឆ្នោតឲ្យបេក្ខជនផ្សេងដែលមានសង្ឃឹមខ្ពស់វិញ។ លោក ពូទីន ឯណោះវិញ បានទាត់ចោលក្ដីបារម្ភរបស់បក្សប្រឆាំងជុំវិញការហាមប្រាមបេក្ខជនរបស់ពួកគេក្រោមហេតុផលភាពមិនប្រក្រតី ហើយអវត្តមានរបស់ពួកគេ ទំនងមិនមែនជាបញ្ហាអ្វីឡើយ។ និយាយទៅកាន់អ្នកសារព័ត៌មានក្រោយបោះឆ្នោតរួចនៅឯមណ្ឌលបណ្ឌិត្យសភាវិទ្យាសាស្ត្រក្នុងទីក្រុងមូស្គូ មេដឹកនាំវ័យ៦៦ឆ្នាំដែលដឹកនាំរុស្ស៊ីចូលដល់ទសវត្សរ៍ទីបីហើយនោះ បញ្ជាក់ថា គុណភាពសំខាន់ជាងបរិមាណ។ បើតាមលទ្ធផលដំបូង បេក្ខជនមាននិន្នាការរកវិមានក្រេមឡាំងទទួលសំឡេងនាំមុខច្រើននៅតំបន់ខាងកើតប្រទេសដូចជា Zabaikalsky និង Sakhalin ជាដើម។ នៅទីក្រុងធំទីពីរ Saint Petersburg វិញ ការបោះឆ្នោតជ្រើសរើសអភិបាល និងក្រុមប្រឹក្សាក្រុមក៏ស្ថិតក្រោមការតាមដានដែរ ដោយចៅហ្វាយក្រុងស្ដីទី Alexander Beglov ដែលជាសម្ព័ន្ធមិត្តលោក ពូទីន រំពឹងទទួលបានការគាំទ្រលើសលប់ដើម្បីបញ្ចៀសការបោះឆ្នោតជុំទីពីរ៕	ប្រជាជនរុស្ស៊ីរាប់លាននាក់ នៅថ្ងៃទី៨ ខែកញ្ញា បាននាំគ្នាចេញទៅបោះឆ្នោតដើម្បីជ្រើសរើសមេដឹកនាំថ្នាក់តំបន់សំខាន់ៗ។ ជាការបោះឆ្នោតថ្នាក់ក្រោមជាតិ តែវាក៏ជាសាកល្បងប្រជាប្រិយភាពរបស់ប្រធានាធិបតី វ្ល៉ាឌីមៀ ពូទីន និងសម្ព័ន្ធមិត្តផងដែរ។ ការបោះឆ្នោតនៅរដ្ឋធានីមូស្គូក្លាយជាទីចាប់អារម្មណ៍ខ្លាំងជាងគេ ព្រោះអាជ្ញាធរបានបង្ក្រាបការតវ៉ាជាបន្តបន្ទាប់ ក្រោយបេក្ខជនប្រឆាំងត្រូវបានហាមចូលរួមការបោះឆ្នោត។
Tiger Street Football នេះជាឱកាស នេះជាទីលានប្រកួតសំរាប់យុវជនកម្ពុជា ស្តែងចេញនូវការតាំងចិត្តដ៏មោះមុតរបស់អ្នក បង្ហាញមហិច្ឆតា សេចក្តីក្លាហាន និងទេពកោសល្យដ៏លេចធ្លោតាមរយៈបាល់ទាត់នៅទីនេះ ។ Tiger Street Football មិនត្រឹមតែបង្ហាញស្ទីលលេងបាល់ទាត់ដ៏អស្ចារ្យថែមទាំងមានសកម្មភាពសប្បាយរីករាយជាច្រើនទាំងលើទីលាននិងក្រៅទីលានដូចជា ការលេងហ្គេមកម្សាន្ត បាល់ទាត់សប្បាយៗមានការប្រគំតន្ត្រីកាន់តែធំជាងមុនដោយមានការអញ្ជើញចូលរួមសម្តែងពីសំណាក់តារាល្បីៗ រួមជាមួយកម្មវិធីកម្សាន្តសប្បាយៗជាច្រើន កាន់តែរំភើប កាន់តែអស្ចារ្យ ដែលញ៉ាំងឲ្យព្រឹត្តិការណ៍នេះកាន់តែជក់ចិត្ត និងដក់ជាប់អារម្មណ៍ដល់អ្នកទស្សនា។ សូមមើលកាលវិភាគប្រកួត និងទស្សនាការផ្សាយផ្ទាល់នៅលើទំព័រហ្វេសប៊ុករបស់យើង! ១១ - ១២ មករា ២០២០ នៅខេត្តកំពង់ស្ពឺ ១៧, ១៨, ១៩ មករា ២០២០ នៅខេត្តសៀមរាប ២៥-២៦ មករា ២០២០ នៅក្រុងប៉ោយប៉ែត ៣១ មករា, ០១-០២ កុម្ភៈ ២០២០ នៅខេត្តបាត់ដំបង ០៨-០៩ កុម្ភៈ ២០២០ នៅខេត្តកំពង់ចាម ១៥-១៦ កុម្ភៈ ២០២០ នៅខេត្តព្រះសីហនុ ២២-២៣ កុម្ភៈ ២០២០ នៅខេត្តតាកែវ ២៦, ២៧, ២៨ កុម្ភៈ ២០២០ នៅកោះពេជ្ររាជធានីភ្នំពេញ និងការប្រកួតផ្តាច់ព្រ័ត្រនៅខាងមុខបរិវេណសាលមហោស្រពកោះពេជ្រ រាជធានីភ្នំពេញ ថ្ងៃទី ២៩ ខែកុម្ភៈដល់ថ្ងៃទី ០១ ខែមីនា ឆ្នាំ ២០២០ ។ Tiger Street Football 2020 គឺជាឆ្នាំទី ៨ នៃព្រឹត្តិការណ៍បាល់ទាត់ដ៏ធំបំផុត ដែលមានក្រុមចូលរួមកាន់តែច្រើន ដោយរំពឹងថា ក្រុមជាង ៦០០ ក្រុមនឹងចូលរួមការប្រកួតវគ្គជម្រុះតាមតំបន់។ ៦៤ ក្រុមកំពូលនឹងចូលរួមការប្រកួតផ្តាច់ព្រ័ត្តជាមួយនឹងក្រុមកំពូលៗ ដើម្បីប្រកួតដណ្តើមយកពានជើងឯកក្នុងវគ្គផ្តាច់ព្រ័ត្តនៅខាងមុខបរិវេណសាលមហោស្រពកោះពេជ្រ រាជធានីភ្នំពេញ ថ្ងៃទី ២៩ ខែកុម្ភៈដល់ថ្ងៃទី ០១ ខែមីនា ឆ្នាំ ២០២០ ។ ចំពោះព័ត៌មានលម្អិតបន្ថែមអំពីព្រឹតិ្តការណ៍ Tiger Street Football 2020 និងវិធីចូលរួមព្រឹតិ្តការណ៍ពិសេសនេះសូមចូលទៅកាន់ទំព័រហ្វេសប៊ុកផ្លូវការ៖ www.facebook.com/TigerBeerKH ដើម្បីទស្សនាវីដេអូឃ្លីបព្រឹត្តិការណ៍ Tiger Street Football 2020 សូមចូលទៅកាន់៖ តំណលីង៖ ១. https://www.facebook.com/watch/?v=2483957058487846 ២. https://www.facebook.com/watch/?v=2214335065536582 សូមពិសាស្រាបៀរថៃហ្គ័រដោយការទទួលខុសត្រូវ (អត្ថបទពាណិជ្ជកម្ម)	រាជធានីភ្នំពេញ៖ កាលពីថ្ងៃទី ១១ ខែមករា ឆ្នាំ ២០២០ ព្រឹត្តិការណ៍ប្រកួតបាល់ទាត់ Tiger Street Football ឆ្នាំថ្មី ឆ្នាំ២០២០ រដូវកាលទី៨ បានចាប់ផ្តើម ហើយព្រឹត្តិការណ៍ដ៏អស្ចារ្យនេះបានរៀបចំឡើងនៅតាមបណ្តាប្រទេសនៅតំបន់អាស៊ីដូចជាវៀតណាម ម៉ាឡេស៊ី និងមីយ៉ាន់ម៉ា ជាពិសេសនៅកម្ពុជាយើងដោយការប្រកួតបាល់ទាត់នឹងធ្វើឡើងនៅ៨ខេត្តក្រុងទូទាំងប្រទេស។ ជើងឯកនឹងមានឱកាសប្រកួតផ្ទាល់ជាមួយកំពូលតារាបាល់ទាត់អន្តរជាតិ Rio Ferdinand នៅថ្ងៃប្រកួតផ្តាច់ព្រ័ត្រនៅរាជធានីភ្នំពេញ ចាប់ថ្ងៃទី ២៩ ខែកុម្ភៈ រហូតដល់ថ្ងៃទី ១ ខែ មីនា ២០២០ ខាងមុខនេះ។
ដំណើរទស្សនកិច្ចរបស់លោក Milos Vystrcil ប្រធានព្រឹទ្ធសភាឆែក និងជាអ្នកនយោបាយប្រឆាំងនៅកតៃវ៉ាន់ កំពុងធ្វើឲ្យទំនាក់ទំនងរវាងឆែក និងចិនល្អក់កករខ្លាំង។ ចិនខឹងសម្បារជាខ្លាំងនឹងដំណើរទស្សនកិច្ចរបស់លោក Vystrcil ទៅកាន់តៃវ៉ាន់ដែលខ្លួនចាត់ទុកជាអាណាខេត្តរបស់ខ្លួនមួយនោះ ហើយចាត់ទុកជាការបំពានគោលនយោបាយចិនតែមួយទៀតផង។ រដ្ឋមន្ត្រីការបរទេសចិន វ៉ាង យី ថែមទាំងព្រមានចំៗថា លោក Vystrcil នឹងទទួលផលតបស្នងចំពោះទង្វើរបស់ខ្លួនទៀតផង។ អត្ថបទទាក់ទង លោក វ៉ាង យី៖ ប្រធានព្រឹទ្ធសភាឆែក នឹងជួបទុក្ខធំព្រោះបំពានគោលនយោបាយចិនតែមួយ សម្ដីព្រមានខ្លាំងៗរបស់លោក វ៉ាង ធ្វើឲ្យទីក្រុងប្រាកមិនសប្បាយចិត្តឡើយ។ នៅថ្ងៃទី៣១ ខែសីហា ក្រសួងការបរទេសឆែកបានបញ្ជាក់ក្នុងសេចក្ដីថ្លែងការណ៍មួយថា អនុរដ្ឋមន្ត្រីការបរទេស Martin Tlapa បានអញ្ជើញអគ្គរដ្ឋទូតចិនទៅសួរនាំពីសម្ដីរបស់រដ្ឋមន្ត្រីការបរទេសចិន និងប្រាប់ថា ឆែកមិនយល់ស្របតាមការនិយាយបែបនេះឡើយ។ បើតាមទីភ្នាក់ងារព័ត៌មាន AFP រដ្ឋមន្ត្រីការបរទេសឆែក Tomas Petricek លើកឡើងថា លោករំពឹងថា ចិននឹងពន្យល់សម្ដីរបស់លោក វ៉ាង ឲ្យច្បាស់។ «ច្បាស់ណាស់ ដំណើរទស្សនកិច្ចនេះ ប៉ះពាល់ទំនាក់ទំនងជាមួយចិន ប៉ុន្តែខ្ញុំគិតថា វាហាក់ទៅហួសពេកហើយ។» លោក Petricek និយាយបែបនេះនៅថ្ងៃទី៣១ ខែសីហា ដោយសំដៅទស្សនកិច្ចលោក Vystrcil និងការព្រមានចាត់វិធានការរបស់ចិន។ នាយករដ្ឋមន្ត្រីឆែក លោក Andrej Babis វិញ ក៏ប្រតិកម្មនឹងសម្ដីលោក វ៉ាង ដែរ ដោយចាត់ទុកជារឿងមិនសមរម្យ។ ខណៈលោក Vystrcil កំពុងស្ថិតនៅតៃវ៉ាន់នៅឡើយ ក្រសួងការបរទេសចិន ក៏បានចេញសេចក្ដីប្រកាសមួយ ដោយបញ្ជាក់ថា អនុរដ្ឋមន្ត្រីការបរទេស Qin Gang ក៏បានកោះហៅបេសកជនឆែក Vladimir Tomsik ដើម្បីតវ៉ាផងដែរ។ លោក Qin អះអាងថា ទស្សនកិច្ចរបស់ប្រធានព្រឹទ្ធសភាឆែក បានបំពានធ្ងន់ធ្ងរអធិបតេយ្យរបស់ចិន និងថា ទីក្រុងប៉េកាំងនឹងចាត់វិធានការដើម្បីការពារប្រយោជន៍ស្របច្បាប់របស់ខ្លួន។ តាមពិតទៅ រដ្ឋាភិបាលឆែក ក៏ទទួលស្គាល់គោលនយោបាយចិនតែមួយដែរ ដោយតៃវ៉ាន់ជាផ្នែកមួយរបស់ចិន។ កន្លងទៅ ឆែក ក៏មិនបានបញ្ជូនប្រតិភូណាមួយទៅកាន់តៃវ៉ាន់ជាផ្លូវការដែរ។ ចំណែកលោក Vystrcil វិញ ជាអ្នកនយោបាយមកពីក្រុមប្រជាធិបតេយ្យស៊ីវិលដែលជាក្រុមប្រឆាំងនៅឆែក ហើយត្រូវជឿថា មិនជាប់កាតព្វកិច្ចអ្វីទាក់ទងនឹងនយោបាយចិនតែមួយដែរ៕	ក្រសួងការបរទេសឆែក នៅថ្ងៃទី៣១ ខែសីហា បានកោះហៅបេសកជនចិនប្រចាំទីក្រុងប្រាកដើម្បីស្ដាប់ការពន្យល់ទាក់ទងការគំរាមរបស់ប្រមុខការទូតចិនលោក វ៉ាង យី លើប្រធានព្រឹទ្ធសភាឆែកដែលកំពុងធ្វើទស្សនកិច្ចនៅតៃវ៉ាន់។ ក្រសួងការបរទេសចិនវិញ ក៏បានកោះហៅអគ្គរដ្ឋទូតឆែកប្រចាំប៉េកាំងដើម្បីតវ៉ានឹងដំណើរទស្សនកិច្ចរបស់ប្រធានព្រឹទ្ធសភាឆែកដែរ។
ការសិក្សានេះបានតាមដានទៅលើទារកទើបនឹងកើតប្រមាណជាង ៣៥០០នាក់ដែលគិតចាប់ពីគេកើតរហូតដល់ពេញវ័យនៅក្នុងប្រទេសប្រេហ្ស៊ីល។ គេបានរកឃើញទារកដែលបៅដោះម្តាយកាន់តែយូរ កាន់តែមានកម្រិតពិន្ទុ IQ ខ្ពស់នៅអាយុ ៣០ឆ្នាំ ព្រមទាំងមានប្រាក់ចំណូលខ្ពស់ដែរ។ អ្នកដឹកនាំការសិក្សានេះនិយាយថា វាគឺជាការសិក្សាដំបូងមួយដែលវាយតម្លៃដោយផ្ទាល់ទៅលើឥទ្ធិពលនៃការបំបៅដោះកូនចំពោះប្រាកដចំណូល។ ការសិក្សាទៅលើប្រទេសអភិវឌ្ឈដូចជា ប្រទេសអង់គ្លេស ប្រហែលជាមានភាពស្របគ្នាទៅនឹងការពិតត្រង់ថា មានគោលដៅទូទៅមួយសម្រាប់ស្ត្រីបំបៅដោះកូនទៅនឹងប្រាក់ចំណូលពីកម្រិតមធ្យមទៅខ្ពស់នៅថ្ងៃក្រោយ។ ការសិក្សានេះបានប្រើប្រាស់វិធីដ៏ល្អមួយ ហើយក៏មានការតាមដានខ្ពស់រហូតដល់ ៦០ភាគរយផងដែរ។ ថ្វីបើមានកត្តាជាច្រើនក្រៅពីការបំបៅដោះកូនបានជះឥទ្ធិពលទៅលើលទ្ធផលនេះក៏ដោយ តែអ្នកស្រាវជ្រាវពិតជាបានព្យាយាមកាត់បន្ថយឥទ្ធិពលរបស់វាតាមរយៈធ្វើការផ្លាស់ប្តូរ។ លទ្ធផលនៃប្រាក់ចំណូលក៏ប្រហែឡជាមិនអាចដំណាងឲ្យប្រទែសអវិភវឌ្ឈន៍ផ្សេងៗទៀតបានឡើយ។ ខណៈពេលដែលវាពិបាកនឹងធ្វើសេចក្តីសន្និដ្ឋានថា ការបំបៅដោះកូនតែមួយមុខអាចបង្កើតនូវភាពខុសគ្នាទាំងស្រុងនោះ តែការស្រាវជ្រាវទាំងមូលនេះមាននិន្នាការគាំទ្រដល់ទស្សនៈនៃការបំបៅដោះកូនថា មានប្រយោជន៍ដល់ក្មេងរយៈពេលវែង។ តាមកម្មវិធីថ្នាក់ជាតិលើការបំបៅដោះកូន ម្តាយគួរតែបំបៅដោះកូនតាំងពីកើតរហូតដល់ អាយុ៦ខែជាមធ្យម៕ ត្រួតពិនិត្យដោយ www.health.com.kh	យោងទៅតាមសេចក្តីរាយការណ៍របស់សារព័ត៌មាន The Daily Telegraph បានឲ្យដឹងថា ទារកដែលបៅដោះម្តាយធំឡើងមានបញ្ញាឆ្លាតវៃ និងរកស៊ីឆាប់មាន។ ការសិក្សានេះបានមកពីប្រទេសប្រេហ្ស៊ីលដែលតាមដានទៅលើអ្នកចូលរួមសិក្សារយៈពេល ៣០ឆ្នាំ បានរកឃើញនូវទំនាក់ទំនងគួរឲ្យចាប់អារម្មណ៍មួយរវាងការបំបៅដោះកូន និងពិន្ទុ IQ ខ្ពស់ ព្រមទាំងប្រាក់ចំណូលនៅថ្ងៃក្រោយ។
ជិត១ខែហើយ ដែលលោក ភី សំប៉ាយ និងភរិយា បន្តស្នាក់នៅទីកំណើតខ្លួន ក្នុងស្រុកវ៉ារិន ខេត្តសៀមរាប ក្រោយត្រឡប់ពីធ្វើការងារនៅប្រទេសថៃ ។ មិនខុសពីពលករខ្មែរដទៃទៀតទេ លោក សំប៉ាយ និងភរិយា សម្រេចមកកម្ពុជាវិញនេះ ដោយសារភ័យខ្លាចការឆ្លងរីករាលនៃជំងឺកូវីដ-១៩ នៅក្នុងប្រទេសថៃ ដែលកំពុងកើនឡើងជាបន្តបន្ទាប់។ មុនមកដល់កម្ពុជា ប្តីប្រពន្ធមួយគូនេះ ទទួលបានប្រាក់ខែចុងក្រោយ នៃការងារសំណង់ ជាង៧០០ដុល្លារ ប៉ុន្តែពួកគេ បានផ្ញើប្រាក់មកអ្នកផ្ទះមុន អស់ជាង៤០០ដុល្លារ ដោយសល់៣០០ដុល្លារ ទុកសម្រាប់ថ្លៃធ្វើដំណើរមកស្រុកកំណើត។ ធ្វើដំណើរពីប្រទេសថៃមកដល់ព្រំដែនកម្ពុជា ពីរនាក់ប្តីប្រពន្ធនេះ បានចំណាយជិត២៥០ដុល្លារ លើការហូបចុក និងថ្លៃមធ្យោបាយដឹកជញ្ជូនពីមួយទៅមួយ ក្រោយថៃរឹតបន្តឹង ការចេញ-ចូល។ «ប្រាក់ក៏អស់ ការងារក៏គ្មានធ្វើ»។ វាជាបញ្ហាធំមួយទៀត របស់លោក ភី សំប៉ាយ និងភរិយា ដែលកំពុងអាស្រ័យជីវភាពលើឪពុកម្ដាយ និងសាច់ញាតិ ទម្រាំមានការងារវិញ។ លោក ភី សំប៉ាយ ដែលបានអនុវត្តកាតព្វកិច្ចចត្តាឡីស័ក១៤ថ្ងៃហើយនេះ បានប្រាប់សារព័ត៌មានថ្មីៗ តាមទូរសព្ទដូច្នេះថា៖«រាល់ថ្ងៃនេះ សុំលុយម្ដាយក្មេកចាយ ហើយគាត់ឱ្យអង្ករហូបទៀត។ ខ្ញុំកំពុងខ្វះខាត ជួនកាលមានអីហូបហ្នឹង ជួនការបេះបន្លែជិតៗផ្ទះ ហើយពេលបានលុយពីម៉ែមក យកទិញត្រី១គីឡូមក ហូបព្រឹកល្ងាច បាន២ទៅ៣ថ្ងៃទៅ។ ខ្ញុំកំពុងរកការងារធ្វើដែរ តែមិនទាន់រកបាន មានតែទ្រាំខ្វះ ទ្រាំអត់ តាមដំណើរសិន មិនដឹងធ្វើយ៉ាងម៉េចទេ»។ បើតាមពលករសំណង់ ដែលទើបមកពីថៃរូបនេះ រាល់ថ្ងៃម្ដាយក្មេក ជាអ្នកផ្គត់ផ្គង និងចិញ្ចឹមមើលថែកូនស្រីរបស់លោក ដែលទើបមានអាយុ៦ឆ្នាំ។ មិនមែនមានតែប្តីប្រពន្ធលោក ភី សំប៉ោយ ទេ ដែលកំពុងជួបបញ្ហាខ្វះខាតនោះ ។លោក ប៉ុក សំណាង ដែលបម្រើការងារ៨ឆ្នាំនៅថៃ ក៏កំពុងប្រឈមនឹងបញ្ហាហិរញ្ញវត្ថុក្នុងគ្រួសារ ក្រោយគ្មានការងារធ្វើ ខណៈដែលប្រពន្ធទើបសម្រាលកូនបាន៣ខែទៀត។ វាជាអម្រែកធ្ងន់មួយ សម្រាប់លោក ប៉ុក សំណាង។ កម្មករផ្នែកដំឡើងម៉ាស៊ីនកាត់ដេររោងចក្ររូបនេះ បាននិយាយដូច្នេះថា៖« ក្នុងគ្រួសារខ្ញុំ កំពុងភ័យខ្លាចអត់មានលុយ ព្រោះគ្មានការងារ។ រាល់ថ្ងៃទិញម្ហូបមិនឱ្យលើសពី១ម៉ឺនរៀលឡើយ ព្រោះលុយដែលសល់មកពីថៃជិតអស់ហើយ»។ បើតាមលោក សំណាង អ្វីដែលអាចធ្វើបានពេលនេះ គឺកាត់បន្ថយការចំណាយមិនចាំបាច់ ព្រោះគ្រួសារលោកកំពុងមានកូនតូចៗ។ « បើសិនមានកន្លែងការងារធ្វើការ ខ្ញុំនឹងចូលធ្វើភ្លាម ដើម្បីបានប្រាក់ចំណូលសម្រាប់ផ្គត់ផ្គង់គ្រួសារ»។ នេះជាក្តីរំពឹងរបស់ពលករខ្មែរ ដែលទើបមកថៃ។ ដើមខែមេសានេះ ពលករខ្មែរជាង៨ម៉ឺននាក់ បានសម្រុកចូលមកកម្ពុជា ដោយសារបារម្ភពីការរីករាលដាលនៃជំងឺកូវីដ-១៩ នៅក្នុងប្រទេសថៃ។ ពលករទាំងនេះ គ្មានអ្នកណាម្នាក់ មានជំងឺកូវីដ១៩ ក្រោយក្រសួងសុខាភិបាល បានធ្វើតេស្តលើសំណាកពួកគេជាង៤០០នាក់ និងអនុវត្តវិធានការចត្តាឡីស័ក១៤ថ្ងៃលើពួកគេ។ ដ្បិតគ្មានជំងឺមែន ប៉ុន្តែបញ្ហាក្រពះ គឺជារឿងធំ។ សម្ដេច ស ខេង ដែលបានដឹងពីបញ្ហានេះ បានសង្កត់ធ្ងន់ថា ពលករជាង៨ម៉ឺននាក់ ភាគច្រើនអាចផ្គត់ផ្គង់ជីវភាពគ្រួសារ បានរយៈពេលខ្លីប៉ុណ្ណោះ។ ដើម្បីដោះស្រាយបញ្ហាជីវភាពនេះ លោកស្រី ជូ ប៊ុនអេង រដ្ឋលេខាធិការក្រសួងមហាផ្ទៃ បានស្នើឱ្យពលរដ្ឋទាំងអស់ ត្រូវដាំដុះបន្លែនៅតាមទីលំនៅរៀងៗខ្លួន ដើម្បីរកប្រាក់ចំណូលក្នុងគ្រួសារបន្ថែម ពិសេសត្រូវមានការអត់ធ្មត់ ចំពោះដំណាក់កាលដែលកម្ពុជាជួបប្រទះបញ្ហារីករាលដាលនៃជំងឺកូវីដ-១៩នេះ។ ត្រង់ចំណុចនេះ លោក មឿន តុលា ប្រធានមជ្ឈមណ្ឌលសម្ព័ន្ធភាពការងារ និងសិទ្ធិមនុស្សនៃអង្គការ សង់ត្រាល់ បាននិយាយថា រដ្ឋាភិបាលគួរពិចារណាលើកត្តា២ រួមមាន ទី១ រដ្ឋគួរតែបញ្ចេញកញ្ចប់ថវិកាជាតិដែលបម្រុងទុក យកមកជួយពលរដ្ឋឱ្យប្រាកដថា ពួកគេមានស្បៀងអាហារហូបគ្រប់គ្រាន់ និងស្នាក់នៅបណ្ដោះអាសន្ន ទម្រាំពួកគេអាចត្រឡប់ទៅធ្វើការនៅប្រទេសថៃវិញ និងចុងក្រោយ គឺជួយដល់វិស័យឯកជន ជាពិសេសអាជីវកម្មខ្នាតតូចនិងមធ្យមតែម្ដង។ បើតាមលោក មឿន តុលា រដ្ឋាភិបាលគួរពិចារណា លើវិធីសាស្ត្រកាត់បន្ថយការចំណាយរបស់ពលរដ្ឋ ដូចជាការបញ្ចុះតម្លៃទឹក ភ្លើងជាដើមផងដែរ។ កន្លងមករដ្ឋាភិបាល ក៏បានដាក់ចេញវិធានការកាត់បន្ថយ និងលើកលែងពន្ធ ដល់សណ្ឋាគារ ផ្ទះសំណាក់ អាជីវកម្មទេសចរណ៍ រួមទាំងស្នើឱ្យធនាគារ និងមីក្រូហិរញ្ញវត្ថុនៅកម្ពុជា ជួយសម្រាលការលំបាកពលរដ្ឋតាមរយៈការពន្យាពេលសង ឬបញ្ចុះថ្លៃសងជាដើម។ មិនតែប៉ុណ្ណោះរដ្ឋាភិបាល ក៏បានជួយសម្រាលទុក្ខលំបាកកម្មករ ដែលគ្មានការងារធ្វើ នៅពេលរោងចក្រព្យួរ តាមរយៈការផ្ដល់ថវិកា៧០ដុល្លារ ដោយក្នុងនោះរដ្ឋឧបត្ថម្ភ៤០ដុល្លារ ហើយភាគីរោងចក្រចំណាយ៣០ដុល្លារលើកម្មករ។ល៕	ភ្នំពេញ៖ ពលករខ្មែរមកពីថៃខ្លះ កំពុងប្រឈមការខ្វះខាត ខណៈគ្មានការងារធ្វើ នៅក្នុងអំឡុងពេលជំងឺកូវីដ១៩ រាតត្បាត។ ពួកគេខ្លះ ចាយវាយប្រចាំថ្ងៃ ទាំងក្បិតក្បៀត ឯខ្លះទៀតកំពុងពឹងអាស្រ័យលើសាច់ញាតិ ដើម្បីដោះស្រាយបញ្ហាជីវភាព។
សុធីរ៖ អា សំណាង! តើគេបង្រៀនមេរៀនអ្វីទៅដើម្បីក្លាយជា អ្នមាន ឬមហាសេដ្ឋី? សំណាង៖ បើមានមេរៀន រៀនដើម្បីក្លាយជាអ្នកមាន ឬសេដ្ឋីមែននោះ វាលែងមានអ្នកក្រទៅហើយនៅលើលោកនេះ។ ចូរកុំជឿគ្រូទាំងនោះពេកអ្ហា! សុធីរ៖ អត់ជឿម៉េចទៅ បើមានសិស្សទៅរៀនច្រើនណាស់ណា៎! សំណាង៖ ពិតហើយ មានអ្នកទៅរៀន។ ប៉ុន្តែ អញអត់ឃើញអ្នករៀនហ្នឹងក្លាយទៅជាអ្នកមាន ឬសេដ្ឋីផង។ សុធីរ៖ អ្ហែងចង់និយាយថា ការបង្រៀនហ្នឹងអត់ត្រឹមត្រូវមែន? សំណាង៖ អញអត់ចង់និយាយថាអ៊ីចឹងទេ។ អញគ្រាន់តែចង់ប្រាប់ថា រាល់ការសិក្សាទាំងឡាយមិនអាចក្លាយជាអ្នកមាន ឬសេដ្ឋីទាំងអស់ទេ។ អញចង់បញ្ជាក់ប្រាប់អ្ហែងចំណុចមួយឲ្យច្បាស់ថា ការសិក្សាខ្ពស់ ឬរៀនពូកែ មិនមែនមានន័យថា ក្លាយទៅជាអ្នកមាន ឬសេដ្ឋីទេ។ ផ្ទុយទៅវិញ សិក្សាខ្ពស់ ឬរៀនពូកែ មានន័យថាយ៉ាងច្បាស់ថា ពួកគេមិនអាចរស់នៅក្នុងភាពក្រីក្រ។ អ៊ីចឹង អារៀនឲ្យក្លាយទៅជាសេដ្ឋី ឬអ្នកមាន អញអត់ជឿទេលោកព្រះ! សុធីរ៖ អ៊ីចឹងការដែលគេបង្រៀនឲ្យគ្រប់គ្នាក្លាយទៅជាអ្នកមាន ឬសេដ្ឋីហ្នឹង ដូចជា មិនប្រាកដនិយមទេ មិនថា អ៊ីចឹង? សំណាង៖ ចម្លើយរបស់អញចំពោះសំណួររបស់អ្ហែង គឺថា អញខ្លាចតែអ្នករៀនកាន់តែក្រ ព្រោះអស់លុយ ហើយអ្នកបង្រៀនកាន់តែមាន ព្រោះបានលុយ។ ម្យ៉ាងទៀត អ្នកសិក្សាចូរប្រយ័ត្នបន្តិចថា គ្រូខ្លួនឯងមិនទាន់ជាសេដ្ឋីផង តើបង្រៀនយ៉ាងដូចម្តេចទៅដើម្បីឲ្យគេ(កូនសិស្ស)ក្លាយជាអ្នកមាន? បើមានមេរៀនបង្រៀនឲ្យមនុស្សគ្រប់គ្នាក្លាយជាសេដ្ឋី ឬអ្នកមានមែន អ៊ីចឹង ពិភពលោកនេះពិតជាលែងមានអ្នកក្រទៅហើយ? សុធីរ៖ អញសួរសំណួរចុងក្រោយមួយទៀត តើធ្វើម៉េចដើម្បីជោគជ័យក្នុងជីវិត? សំណាង៖ សំណួរនេះត្រូវបានគេសួរមកកាន់អញច្រើនរយពាន់ដងហើយ។ តែចម្លើយរបស់អញទៅកាន់ម្ចាស់សំណួរវិញ គឺសាមញ្ញបំផុត៖ ខំប្រឹងរៀន និងខំប្រឹងធ្វើការ។ ប្រសិនបើគេធ្វើកិច្ចការទាំងពីរនេះបានក្នុងជីវិត ពេលនោះ ភាពក្រីក្រ និងការបរាជ័យនឹងស្ថិតនៅឆ្ងាយពីលោកអ្នក៕	ជាទូទៅ សុធីរ និងសំណាង តាមដានរឿងសង្គមក្នុងប្រទេស និងក្រៅប្រទេសស្ទើរជារៀងរាល់ថ្ងៃ។ ប្រធានបទសង្គមមានច្រើនណាស់ រាប់តាំងពីសេដ្ឋកិច្ច វប្បធម៌ នយោបាយ កីឡា បច្ចេកវិទ្យាព័ត៌មានរហូតដល់ផ្សារភាគហ៊ុន។ល។ តែរឿងដែល សុធីរ និងសំណាង ចាប់អារម្មណ៍ជាងគេនៅថ្ងៃនេះ គឺការបង្រៀនឲ្យជោគជ័យ ការបង្រៀនឲ្យក្លាយជាអ្នកមាន ឬសេដ្ឋី។
បឹងកេត ដែលត្រូវការឈ្នះជាចាំបាញ់ដើម្បីប្រជែងពានជាមួយព្រះខ័នរាជស្វាយរៀងរដូវនេះ ត្រូវបើកទ្វារកីឡដ្ឋានខេមបូឌៀអ៊ែរវ៉េ ទទួលអង្គរថាយហ្គឺរ។ ក្រុមទាំងពីរធ្លាប់ជួបគ្នា៥លើក ក្នុងនោះបឹងកេត ឈ្នះ១ ចាញ់១ និងស្មើ៣ ប្រកួតចុងក្រោយបឹងកេត ស្មើថាយហ្គឺរ ០-០។ ចំណែកថាយហ្គឺរ ចាញ់ក្រោន៤-១ នាជំនួបចុងក្រោយរបស់គេ។ កីឡាករក្រុមវិសាខា អបអរក្រោយស៊ុតបាល់បញ្ចូលទីម្ចាស់ផ្ទះព្រះខ័នរាជ នាសប្តាហ៍ទី១៤។ រូបពី CPL មិនខុសពីបឹងកេត ក្រុមវិសាខាដែលស្ថិតនៅចំណាត់ថ្នាក់ទី២ នឹងធ្វើដំណើរទៅទឹកដីស្មាត អ អេស អិន ដើម្បីទាមទារពិន្ទុពីម្ចាស់ផ្ទះភ្នំពេញក្រោន។ សម្រាប់ក្រុមទាំងពីរ មានប្រវត្តិជួបគ្នា៨លើកក្នុងនោះ វិសាខា ឈ្នះ២ ចាញ់១ និងស្មើ៥។ វិសាខា ប្រកួតចុងក្រោយឈ្នះ គីរីវង់សុខសែនជ័យ ៦-១ ចំណែកសឹង្ហក្រហមក្រោន លត់ខ្លាសៀមរាបថាយហ្គឺរ ៤-១។ ងាកមកក្រុមកំពូលតារាងឯណោះវិញ ព្រះខ័នរាជស្វាយរៀង ក៏នឹងត្រូវធ្វើការធ្ងន់នៅលើទឹកដីស្តាតចាស់ដោយប៉ះក្រុមម្ចាស់ផ្ទះ កងយោធពលខេមរភូមិន្ទ(ទ័ព)។ ជួបគ្នា៨លើក ព្រះខ័នរាជ ពុំដែលស្គាល់ពាក្យចាញ់ឡើយពោល ឈ្នះ៧ និងស្មើ១។ ព្រះខ័នរាជ ចុងក្រោយប្រកួតស្មើ បឹងកេត ២-២ ចំណែកទ័ព ស្មើណាហ្គាវើដល៍ ១-១។ ក្នុងពេលជាមួយគ្នានោះដែរ កីឡដ្ឋានខេត្តកំពង់ស្ពឺ របស់ណាហ្គាវើលដ៍ ក៏នឹងត្រូវបើកទ្វារលើកដំបូងសម្រាប់ជំនួបទល់នឹង ភ្ញៀវគីរីវង់សុខសែនជ័យ ផងដែរ។ ណាហ្គា គេពុំដែលចាញ់ គីរីវង់ឡើយ នាជំនួប៥ប្រកួតកន្លងមកពោល ឈ្នះ៤ និងស្មើ១។ ប្រកួតចុងក្រោយណាហ្គា ស្មើទ័ព ១-១ រីឯគីរីវង់ ចាញ់វិសាខា ៦-១។ គិតត្រឹមសប្តាហ៍ទី១៨ វិសាខា មាន៣៤ពិន្ទុ និងបឹងកេត មាន៣១ពិន្ទុ កំពុងត្រូវការឈ្នះជាខ្លាំងដើម្បីប្រជែងតំណែងកំពូលតារាងពីក្រុមព្រះខ័នរាជស្វាយរៀង ដែលបច្ចុប្បន្នមាន៣៩ពិន្ទុឈរលេខ១។ ការប្រកួតនៅសល់ត្រឹម៣សប្តាហ៍ទៀតប៉ុណ្ណោះ ដើម្បីកាត់សេចក្តី ថាក្រុមណាជាម្ចាស់ពានរង្វាន់ខេមបូឌានព្រីមៀរលីគរដូវកាល២០២២នេះ៕	បឹងកេត នឹងត្រូវទទួលភ្ញៀវអង្គរថាយហ្គឺរ មុនវិសាខា ទៅសួរសុខទុក្ខភ្នំពេញក្រោនក្នុងការប្រកួតពានរង្វាន់ខេមបូឌានព្រីមៀរលីគ (CPL) សម្រាប់ជំនួបសប្តាហ៍ទី១៨។ ក្រៅពីនេះ កងយោធពលខេមរភូមិន្ទ ទទួលព្រះខ័នរាជស្វាយរៀង ស្របពេលណាហ្គាវើលដ៍ បើកទ្វារកីឡដ្ឋានថ្មីរបស់ខ្លួនលើកដំបូង ទទួលគីរីវង់សុខសែនជ័យ។ ការប្រកួតនឹងចាប់ផ្តើមពីម៉ោង ៣:៤៥នាទីរសៀល ថ្ងៃទី១ ខែតុលាតទៅ។
ស្រី្តរូបនេះ បានបញ្ជក់ថា ទឹកប្រាក់ដែលទទួលបានពីគម្រប់រង្វាន់តែបៃតងអុីតាន់ នេះនឹងធ្វើឲ្យអ្នកស្រី អាចពង្រីកមុខរបរឲ្យកាន់តែធំជាងមុន ដែលអាចផ្តល់ចំណូលច្រើនជាងសព្វថ្ងៃ។ ប្រាក់រង្វាន់នេះនឹងឲ្យអ្នកស្រី មានលទ្ធភាពសងបំណុលធនាគារផងដែរ។ គួរបញ្ជាក់ថា សម្រាប់រដូវកាលទី៣ ឆ្នាំ២០១៩ ក្រុមហ៊ុន អុីឈីតាន់ បានបង្កើនរង្វាន់ធំ ចំនួន ទឹកប្រាក់ ១០០លានរៀល រហូតដល់ ៧០ រង្វាន់, ម៉ូតូ Scoopy i ចំនួន៧០រង្វាន់ , ទូរស័ព្ទ iphone Xs ចំនួន៧០រង្វាន់ រួមជាមួយរង្វាន់ Free តែបៃតងអុីឈីតាន់១ដប រាប់លានរង្វាន់ទៀត៕ (អត្ថបទពាណិជ្ជកម្ម)	អ្នកស្រី ញ៉ឹក ណារ៉េត អាយុ៥៣ឆ្នាំ ជាអ្នកលក់បាយ និងគុយទាវ នៅក្នុងភូមិដីឥដ្ឋកោះផុស២ ឃុំដីឥដ្ឋ ស្រុកកៀនស្វាយ ខេត្តកណ្តាល ជាអតិថិជនមានសំណាងឈ្នះរង្វាន់ជាទឹកប្រាក់ ១០០លានរៀលពី តែបៃតងអុីឈីតាន់។
រដ្ឋមន្ត្រីការពារជាតិអាមេរិក លោក ជេម ម៉ាទីស បានប្តេជ្ញាចិត្តនៅចំពោះមុខគណៈកម្មាធិការការពារជាតិអាមេរិកថា កំហុសឆ្គងអតីតកាលដែលមាននៅអាហ្វហ្គានីស្ថានមិនអាចកើតឡើងជាថ្មីឡើយក្នុងអាណត្តិលោក ដូណាល់ ត្រាំ។ លោក ម៉ាទីស បានលើកឡើងបែបនេះបន្ទាប់ពីលោកទទួលបានអំណាចពិសេសផ្តល់ឲ្យដោយប្រធានាធិបតីដែលជាមេបញ្ជាការកំពូលកងទ័ព ដើម្បីកំណត់ចំនួនទ័ពនៅអាហ្វហ្គានីស្ថាននោះ។ យោងតាមទីភ្នាក់ងារព័ត៌មាន AFP ប្រមុខការពារជាតិដែលមានបទពិសោធន៍ច្រើនក្នុងការធ្វើសង្គ្រាមរូបនេះបានបញ្ជាក់ថា៖« រដ្ឋបាលថ្មីនេះមិនប្រព្រឹត្តកំហុសដដែលដែលមានពីអតីតកាលឡើយ។ យើងមិនអាចឲ្យអាហ្វហ្គានីស្ថានក្លាយជាកន្លែងសម្រាប់ក្រុមភេរវជនបើកការវាយប្រហារលើទឹកដីយើងឬសម្ព័ន្ធមិត្តយើងជាថ្មីម្តងទៀតឡើយ»។ លោក ម៉ាទីស បានរម្លឹកផងដែរពីបញ្ហាដែលកើតឡើងកាលពីអតីតកាលដូចរដ្ឋាភិបាលក្រុមតាលីបង់ដែលដឹកនាំអាហ្វហ្គានីស្ថានផ្តល់ជម្រកឲ្យមេដឹកនាំក្រុមអាល់កៃដាក្រោយការវាយប្រហារភេរវកម្មប្រឆាំងសហរដ្ឋអាមេរិកនៅថ្ងៃ ១១ ខែកញ្ញាឆ្នាំ ២០០១ នោះ។ ក្នុងអាណត្តិលោក បារ៉ាក់ អូបាម៉ា លោកព្យាយាមធ្វើយ៉ាងណាបន្ថយចំនួនកងទ័ពឲ្យកាន់តែតិច ហើយលោកបានត្រួតពិនិត្យ និងវាយតម្លៃតឹងតែងខ្លាំងលើការកំណត់គោលនយោបាយ និងការពង្រាយកងទ័ពទៅអាហ្វហ្គានីស្ថាន។ ផ្ទុយគ្នាស្រឡះ លោក ដូណាល់ ត្រាំ មិនខ្វាយខ្វាល់ច្រើនឡើយដោយលោកផ្តល់អំណាចឲ្យមេទ័ពអាមេរិកគិតគូររឿងគោលនយោបាយ និងយុទ្ធសាស្ត្រសង្គ្រាមនៅអាហ្វហ្គានីស្ថានវិញ។ បច្ចុប្បន្ននេះ អាមេរិកមានទ័ពសរុបប្រហែល ៨៤០០ នាក់ប៉ុណ្ណោះរួមជាមួយកងទ័ពណាតូប្រហែល ៥០០០នាក់ផ្សេងទៀតដែរ។ ក្រោយទទួលបានសិទ្ធិ និងអំណាចពិសេសនេះ លោក ម៉ាទីស សន្យាថានឹងបញ្ចេញយុទ្ធសាស្ត្រយោធាសម្រាប់អាហ្វហ្គានីស្ថានឲ្យប្រធានាធិបតីបានដឹងនៅត្រឹមពាក់កណ្តាលខែកក្កដាខាងមុខនេះ។ «រួមគ្នាជាមួយទីភ្នាក់ងារផ្សេងទៀត យើងនឹងអាចកំណត់បាននូវយុទ្ធសាស្ត្រថ្មី ហើយខ្ញុំនឹងកំណត់ឲ្យបាននូវការប្តេជ្ញាចិត្តមួយរបស់យោធាអាមេរិកដែលស្របតាមគោលដៅយុទ្ធសាស្ត្ររបស់មេបញ្ជាការកំពូល និងគោលនយោបាយការបរទេសដែលដឹកនាំដោយរដ្ឋមន្ត្រីការបរទេស រិច ធីល័រសិន ផង»។ នេះជាការបញ្ជាក់របស់លោក ជេម ម៉ាទីស ប្រាប់ទៅកាន់សមាជិកសភាក្នុងពេលផ្តល់សក្ខីកម្មក្នុងគណៈកម្មាធិការការពារជាតិ។ យ៉ាងណាក៏ដោយ មេទ័ពអាមេរិកជាច្រើននាក់នៅអាហ្វហ្គានីស្ថានផង និងនៅតំបន់ជុំវិញផងបានស្នើឲ្យរដ្ឋាភិបាលអាមេរិកបញ្ជូនកងទ័ពថ្មើរជើងច្រើនពាន់នាក់បន្ថែមទៀតទៅជួយគាំទ្រកងកម្លាំងណាតូនៅអាហ្វហ្គានីស្ថានផងដែរ៕	បន្ទាប់ពីទទួលបានអំណាចពិសេសដើម្បីបង្កើនចំនួនទ័ពអាមេរិកក្នុងសង្គ្រាមអាហ្វហ្គានីស្ថាន ប្រមុខការពារជាតិលោក ជេម ម៉ាទីស (James Mattis) បានសន្យាថា អាមេរិកមិនជាន់ដានប្រវត្តិសាស្ត្រដោយបង្កើតកំហុសដដែលៗនៅអាហ្វហ្គានីស្ថានទៀតឡើយ។ មន្ត្រីយោធាជាន់ខ្ពស់រូបនេះអះអាងថា អំណាចថ្មីដែលលោកមាននឹងជួយបង្កើនសមត្ថភាពកងទ័ពអាមេរិកបន្ថែមក្នុងការបំពេញប្រតិបត្តិការសឹកនៅអាហ្វហ្គានីស្ថាន។
លោករដ្ឋមន្ត្រី សាយ សំអាល់ បានបញ្ជាក់ថា ប្រកាសនេះ មានគោលបំណងកំណត់ទីតាំង ការពារ និងអភិរក្សប្រភពដើមធនធានសេនេទិកព្រៃឈើ ប្រភេទធ្នង់ ច្រេស និងសុក្រម ឲ្យបានគង់វង្ស។ គោលបំណងសំខាន់ គឺដើម្បីការពារ និងប្រភេទព្រៃឈើទាំងនេះ ក្នុងតំបន់ប្រព័ន្ធអេកូឡូស៊ីដើម។ បន្ថែមពីលើនេះ រដ្ឋាភិបាល មានគោលដៅទប់ស្កាត់សកម្មភាពបទល្មើស បង្កើនគុណភាពពូជ (Genetic Quality) ក៏ដូចជាការលើកទឹកចិត្ត និងលើកកម្ពស់ស្មារតីចូលរួមពីពលរដ្ឋ ជាពិសេសសហគមន៍មូលដ្ឋានក្នុងការការពារ និងអភិរក្សប្រភេទឈើធ្នង់ ច្រេស សុក្រម និងប្រភេទឈើផ្សេងទៀត។ រដ្ឋមន្ត្រីបរិស្ថាន ក៏បានបញ្ជាក់ទៅ អគ្គនាយកដ្ឋានរដ្ឋបាលការពារនិងអភិរក្សធម្មជាតិ ក្នុងការបំពេញភារកិច្ចសិក្សាស្រាវជ្រាវ ផ្សព្វផ្សាយនិងបណ្ដុះបណ្ដាលការគ្រប់គ្រងពីការងារថែរក្សា ការពារ ត្រួតពិនិត្យ និងណែនាំបច្ចេកទេសផ្សេងអភិរក្សផ្សេងៗ ក្នុងដែនអភិរក្សដែលក្រសួងបរិស្ថានបានកំណត់ខាងលើ។ រីឯមន្ទីរបរិស្ថាន មានភារកិច្ចគ្រប់គ្រង អភិរក្ស និងចាត់វិធានការតាមច្បាប់ ដើម្បីទប់ស្កាត់បទល្មើសព្រៃឈើ៕	ក្រសួងបរិស្ថាន កាលពីថ្ងៃទី២៤ ខែមិថុនា ឆ្នាំ២០១៩ បានចេញសេចក្តីប្រកាសអំពីការកំណត់ទីតាំងអភិរក្សប្រភពដើមធនធានសេនេទិកព្រៃឈើ ប្រភេទឈើធ្នង់ ច្រេស និងសុក្រម លើផ្ទៃដី១៧០ហិកតា នៅឃុំសុចិត្រ ស្រុកសណ្តាន់ ខេត្តកំពង់ធំ។
តាមរយៈភាពជាដៃគូនេះ សមាជិកនៃសមាគម CWEA អាចធ្វើការបង់ប្រាក់កម្ចីទៅកាន់ធនាគារ កាណាឌីយ៉ា តាមរយៈភ្នាក់ងារ តារាផេ ទូទាំងប្រទេស ដែលមានបណ្តាញច្រើនជាង ៤០០០ កន្លែង ឬ អាចទូទាត់សងប្រាក់កម្ចីដោយផ្ទាល់តាមរយៈកម្មវិធីតារាផេ App ដែលមានភាពងាយស្រួលបំផុត និងចំណេញពេលវេលាបំផុត។ កញ្ចប់ហិរញ្ញប្បទានសហគ្រិនស្ត្រីវៃឆ្លាត គឺហិរញ្ញប្បទានដែលមានឥទ្ធិពល និងសិទ្ធិអំណាចដល់សហគ្រិនស្ត្រីកម្ពុជា ដែលគម្រោងនេះត្រូវបានផ្តួចផ្តើមឡើងដោយ CWEA ក្នុងគោលដៅលើកកម្ពស់ សម្រួល និងជួយឲ្យស្ត្រីកម្ពុជាកាន់តែប្រសើរឡើងមួយកម្រិតទៀតក្នុងដំណើរអាជីវកម្មនានារបស់ពួកគាត់។ ជាមួយនឹងទំហំថវិការហូតដល់ ២០ លានដុល្លារអាមេរិក កញ្ចប់ហិរញ្ញប្បទានមួយនេះ នឹងផ្តល់ជូនសហគ្រិនស្ត្រីកម្ពុជានូវថវិកានិងដើមទុន សម្រាប់ដំណើរការ និងពង្រីកអាជីវកម្ម ហើយទន្ទឹមនឹងនេះ បង្កើតបាននូវទីផ្សារការងារជាច្រើនសម្រាប់ប្រជាពលរដ្ឋកម្ពុជាទូទៅផងដែរ។ ថ្លែងក្នុងពិធីចុះហត្ថលេខានេះ លោក Raymond Sia Say Guan នាយកប្រតិបត្តិនៃធនាគារ កាណាឌីយ៉ា បានលើកឡើងថា៖ អាជីវកម្មមួយភាគធំក្នុងប្រទេសកម្ពុជាត្រូវបានគ្រប់គ្រងដោយសហគ្រិនស្ត្រី ហើយពួកគាត់ជាផ្នែកដ៏សំខាន់នៃសេដ្ឋកិច្ចកម្ពុជា ចក្ខុវិស័យរបស់ធនាគារ កាណាឌីយ៉ា គឺនឹងបន្តជួយគាំទ្រដល់ពួកគាត់ តាមរយៈការផ្តល់ជូននូវឥណទានសហគ្រាសខ្នាតតូចនិងមធ្យម ដែលមានអត្រាការប្រាក់ដ៏សមរម្យបំផុត។ ក្នុងឱកាសនេះផងដែរ លោក ភុក រដ្ឋា នាយកគ្រប់គ្រងទូទៅនៃក្រុមហ៊ុន តារាផេ បានមានប្រសាសន៍ថា៖ «យើងយល់ដឹងយ៉ាងច្បាស់ពីបញ្ហានានាដែលសហគ្រិនជួបប្រទះ នៅពេលចាប់ផ្តើមប្រកបអាជីវកម្មក្នុងដំណាក់កាលដំបូង។ ដូច្នេះ សេវាកម្មរបស់ពួកយើងនឹងផ្តល់ជូននូវដំណោះស្រាយទូទាត់ការសងកម្ចីត្រលប់មក ធនាគារកាណាឌីយ៉ា ដែលមានភាពងាយស្រួលបំផុត ពោលគឺសហគ្រិនស្ត្រីក្នុងគម្រោងហិរញ្ញប្បទាននេះ អាចទូទាត់សងប្រាក់កម្ចីតាមរយៈភ្នាក់ងារតារាផេ ឬ ប្រតិបត្តិដោយខ្លួនឯងតាមរយៈកម្មវិធីតារាផេ Appដែលអាចចំណេញពេលវេលា និងកាត់បន្ថយការធ្វើដំណើរឆ្ងាយ។» ពិធីចុះហត្ថលេខា លើអនុស្សរណៈយោគយល់នេះ បានប្រព្រឹត្តទៅនៅផ្សារទំនើប សូរិយាសេនធឺភ័នធ៍ ក្រោមអធិបតីភាពដ៏ខ្ពង់ខ្ពស់របស់ អ្នកឧកញ៉ា ពុង ឃាវសែ ប្រធានក្រុមប្រឹក្សាភិបាលនៃធនាគារ កាណាឌីយ៉ា និងមានការចូលរួមជាកិត្តិយសពីសំណាក់ លោកជំទាវវេជ្ជ. អ៊ឹង កន្ថាផាវី រដ្ឋមន្ត្រីក្រសួងកិច្ចការនារី រួមទាំងថ្នាក់ដឹកនាំសំខាន់ៗ អ្នកសារព័ត៌មាន និងភ្ញៀវកិត្តិយសសរុបជាង១០០ នាក់៕ មិនទាន់មានកម្មវិធី តារាផេ App មែនទេ? ទាញយកឥឡូវនេះ សម្រាប់ប្រព័ន្ធប្រតិបត្តិការ Android និង iOS ៖ https://goo.gl/7tvY1E តារាផេ រហ័ស សុវត្ថិភាព និងគ្រប់ទីកន្លែង (អត្ថបទពាណិជ្ជកម្ម)	ភ្នំពេញ, ថ្ងៃទី១៦ ខែកក្កដា ឆ្នាំ២០១៩៖ ស្របតាមគោលដៅរបស់ខ្លួនក្នុងការលើកកម្ពស់សហគ្រិនស្ត្រីក្នុងប្រទេសកម្ពុជា នៅថ្ងៃនេះ ធនាគារ កាណាឌីយ៉ា បានចុះហត្ថលេខាលើអនុស្សរណៈនៃការយោគយល់គ្នាជាមួយ សមាគមសហគ្រិនស្ត្រីកម្ពុជា (CWEA) ស្តីពី «ហិរញ្ញប្បទានសហគ្រិនស្ត្រីវៃឆ្លាតកញ្ចប់ថវិកា២០លានដុល្លារអាមេរិក»។ ទន្ទឹមនឹងនេះ ធនាគារ កាណាឌីយ៉ា បានជ្រើសរើសយកក្រុមហ៊ុន តារាផេ ជាដៃគូបង់កម្ចីផ្លូវការសម្រាប់គម្រោងហិរញ្ញប្បទានមួយនេះ ដោយមើលឃើញពីសក្តានុពលនៃបណ្តាញភ្នាក់ងារដ៏ច្រើននិងប្រព័ន្ធអេកូហិរញ្ញវត្ថុដ៏ខ្លាំងក្លារបស់ តារាផេ។
មកទល់ពេលនេះ កម្ពុជាមានអ្នកឆ្លងកូវីដ-១៩ សរុប ៥៧ ១០៣នាក់ ក្នុងនោះ ៣ ៧៦០ នាក់ករណីនាំចូល។ អ្នកជាសះស្បើយមាន ៤៨ ៩៧៤ នាក់ និងស្លាប់សរុប ៧៩៨នាក់៕	មនុស្សចំនួន ៩៨១ នាក់ទៀត តេស្តវិជ្ជមានកូវីដ-១៩ ដោយក្នុងនោះ ២៦១ នាក់ ជាករណីនាំចូល។ អ្នកជាសះស្បើយ មាន ៩៣៤នាក់បន្ថែម និងអ្នកស្លាប់មាន ១៩នាក់ទៀត។ នេះបើតាមសេចក្តីប្រកាសព័ត៌មាន របស់ក្រសួងសុខាភិបាល នៅថ្ងៃទី៧ ខែកក្កដានេះ។
តារាឆ្នើម Neymar ស្ថិតក្នុងចំណោមកីឡាករ៣នាក់របស់ PSG ដែលទទួលបានកាតក្រហមក្នុងជំនួប Le Classique ដែលបញ្ចប់ទៅយ៉ាងច្របូកច្របល់ក្នុងកីឡដ្ឋាន Parc des Princes នៅយប់ថ្ងៃទី១៣ ខែកញ្ញា។ កីឡាករ២នាក់របស់ Marseille ក៏ត្រូវបានពិន័យកាតក្រហមនៅចុងម៉ោងដែរ។ មូលហេតុដែល Neymar ត្រូវបណ្តេញចេញ ក្រោយអាជ្ញាកណ្តាលពិនិត្យមើល VAR ឃើញថា រូបគេបានវាយក្បាល Gonzalez ពីក្រោយអំឡុងពេលកីឡាករក្រុមទាំងពីរកំពុងមានជម្លោះ។ ខ្សែបម្រើសញ្ជាតិប្រេស៊ីលរូបនេះ បានចោទ Gonzalez ថាបានបង្ហាញការរើសអើងជាតិសាសន៍ទៅលើខ្លួន ទើបរូបគេវាយខ្សែការពាររបស់ក្រុម Marseille មួយនេះចំក្បាលពីក្រោយ។ Neymar បានប្រាប់រឿងនេះឲ្យមន្ត្រីអាជ្ញាកណ្តាលទី៤ បានដឹង នៅពេលរូបគេដើរចេញពីតារាង។ ក្រោយការប្រកួត Neymar បានបង្ហោះសារនៅលើបណ្តាញសង្គម Twitter ដោយសរសេរថារូបគេសមតែដាល់ Gonzalez កីឡាករសញ្ជាតិអេស្ប៉ាញឲ្យចំកណ្តាលមុខ។ «ការសោកស្តាយតែមួយគត់ក្នុងការប្រកួតនេះ គឺខ្ញុំមិនបានវាយឲ្យចំមុខរបស់ Gonzalez»។ មុនអាជ្ញាកណ្តាលឲ្យកាតក្រហម Neymar មានកីឡាកររបស់ក្រុមការពារជើងឯកលីគកំពូលបារាំងពីររូបដូចជា Leandro Paredes និង Layvin Kurzawa រួមទាំងកីឡាកររបស់ក្រុមអ្នកចាត់ការទូទៅលោក André Villas-Boas ដែលមាន Jordan Amavi និង Dario Benedetto ក៏ត្រូវបានបណ្តេញចេញពីទីលាននៅក្នុងម៉ោងបន្ថែមនោះដែរ។ គ្រាប់បាល់ជ័យជម្នះ ១-០ របស់ Marseille ធ្វើបានដោយខ្សែប្រយុទ្ធសញ្ជាតិបារាំង Florian Thauvin ដែលធ្វើឲ្យ PSG រងបរាជ័យលើកទី២ ក្នុងការប្រកួតទាំង២លើកដំបូង រដូវកាលថ្មី ២០២០-២១៕	Paris Saint-Germain បានរងបរាជ័យជាលើកទីពីរក្នុងក្របណ្ឌ Ligue1 ក្រោយចាញ់ Marseille ១-០ ដែលមានកីឡាករ៥នាក់ទទួលបានកាតក្រហម។ Neymar ដែលបានកាតក្រហមបណ្តេញចេញដែរនោះ ថាខ្លួនស្តាយណាស់ដែលមិនបានវ៉ៃ Alvaro Gonzalez ឲ្យចំកណ្តាលមុខ។
Fitch បាននិយាយកាលពីថ្ងៃពុធថាខ្លួន«នៅតែរំពឹងថានឹងមានដំណោះស្រាយមួយ» តែមានហានិភ័យកាន់តែខ្លាំងថាការកម្រិតបំណុលនឹងមិនត្រូវបានបង្កើនទាន់ពេលវេលាទេ។ រដ្ឋមន្ត្រីហិរញ្ញវត្ថុអាមេរិក លោកស្រី Janet Yellen បាននិយាយថា រដ្ឋាភិបាលអាចអស់ប្រាក់ដើម្បីបំពេញកាតព្វកិច្ចខ្លួន ដូចជាការបង់ការប្រាក់លើមូលបណ្ណរដ្ឋាភិបាល ប្រាក់បៀវត្សរ៍ក្រុមបុគ្គលិកសហព័ន្ធ និងពួកអ្នកធ្វើការតាមកិច្ចសន្យាជាមួយរដ្ឋាភិបាល និងប្រាក់សោធននិវត្តន៍ នៅថ្ងៃទី១ខែមិថុនាខាងមុខនេះ។ សេចក្តីថ្លែងការណ៍មួយរបស់ក្រសួងហិរញ្ញវត្ថុកាលពីយប់ថ្ងៃពុធបាននិយាយថា ការព្រមានរបស់ Fitch «គូសបញ្ជាក់ពីសេចក្តីត្រូវការឱ្យមានសកម្មភាពរបស់គណបក្សទាំងពីរក្នុងសភាដើម្បីបង្កើនឬផ្អាកការកម្រិតបំណុលនិងបញ្ចៀសកុំឱ្យសេដ្ឋកិច្ចយើងមានវិបត្តិ»។ សេចក្តីថ្លែងការណ៍មួយរបស់សេតវិមានបាននិយាយថា ចំណាត់ការនេះរបស់ Fitch «ពង្រឹងសេចក្តីត្រូវការឱ្យសភាអនុម័តឱ្យបានឆាប់រហ័សនូវកិច្ចព្រមព្រៀងសមហេតុផលមួយរវាងគណបក្សទាំងពីរសម្រាប់បញ្ចៀសកុំឱ្យមានការគ្មានប្រាក់សងបំណុល»។ ក្រុមមន្ត្រីសេតវិមានផ្នែកថវិកានិងក្រុមអ្នកចរចាខាងបក្សសាធារណរដ្ឋក្នុងរដ្ឋសភាបានជួបប្រជុំគ្នាក្នុងសប្តាហ៍នេះ ដើម្បីដោះស្រាយភាពទាល់ច្រកនេះ។ ការពិភាក្សាគ្នាមានទាក់ទិននឹងការបង្កើនការកម្រិតបំណុលនិងបន្ថយចំណាយសហព័ន្ធក្នុងពេលអនាគត។ លោក Kevin McCarthy ប្រធានរដ្ឋសភាមកពីគណបក្សសាធារណរដ្ឋបាននិយាយប្រាប់ពួកអ្នកកាសែតកាលពីថ្ងៃពុធថា ការចរចាគ្នានៅមានផលល្អ តែការចរចាទាំងនេះមិនទាន់ធ្វើឱ្យមានការព្រមព្រៀងគ្នាមួយដែលភាគីទាំងពីរមានជំនឿថាអាចធ្វើឱ្យមានការបោះឆ្នោតគាំទ្រច្រើនក្នុងរដ្ឋសភានិងព្រឹទ្ធសភានៅឡើយទេ៕	ក្រុមហ៊ុនវាយតម្លៃហិរញ្ញវត្ថុឥណទាន Fitch Ratings បានវាយតម្លៃគុណភាពឥណទានសហរដ្ឋអាមេរិក ថាមានហានិភ័យអាចធ្លាក់កម្រិត ពីព្រោះរដ្ឋាភិបាលអាមេរិកអាចនឹងមិនឈានដល់ការព្រមព្រៀងគ្នាមួយ ដើម្បីបង្កើនការកម្រិតបំណុលរបស់ខ្លួន ហើយមិនអាចសងបំណុលរបស់ខ្លួនបាន។
គិតចាប់ថ្ងៃទី៩ ខែធ្នូ ឆ្នាំ២០២២ រហូតដល់ថ្ងៃទី៣ មករានេះ មានរយៈពេល២៦ថ្ងៃហើយ ដែលលោក យ៉ង សាំងកុមារ ចូលបម្រើការងារក្នុងមុខតំណែងរដ្ឋលេខាធិការ នៃក្រសួងកសិកម្ម រុក្ខាប្រមាញ់ និងនេសាទ។ មិនដល់មួយខែនោះទេ បណ្ឌិតកសិកម្មរូបនេះ បានធ្វើការងារជាច្រើនពាក់ព័ន្ធលើបញ្ហាស្រូវអង្ករ និងបានចុះជួបប្រជាកសិករ នៅតាមបណ្ដាខេត្តមួយចំនួនយ៉ាងហូរហែ។ ក្រឡេកមកមើលសកម្មភាពនៅដើមឆ្នាំ២០២៣នេះ លោក យ៉ង សាំងកុមារ បានបង្ហើបគម្រោងកសាងឃុំចំនួន ១០ ឱ្យក្លាយជាឃុំកសិកម្មគំរូ។ នៅលើទំព័រហ្វេសប៊ុកផេកផ្លូវការ រដ្ឋលេខាធិការក្រសួងកសិកម្មថ្មីរូបនេះ បានបង្ហាញរូបភាពមួយសន្លឹកជាមួយជំនួយការ នៅក្នុងបន្ទប់របស់លោក ដោយបញ្ជាក់ថា៖ «ជួបជាមួយក្រុមជំនួយការទាំង៤រូប ដើម្បីបែងចែកការងារ និងការទទួលខុសត្រូវ ជាពិសេសផ្តោតលើការកសាងឃុំកសិកម្មគំរូចំនួន១០ឃុំជូនសង្គមជាតិ»។ តាមរយៈគម្រោងនេះ អ្នកប្រើប្រាស់បណ្ដាញសង្គមមួយចំនួន ក៏បានសាទរ និងខ្លះទៀត ចង់ឱ្យធ្វើនៅខេត្តនេះឬខេត្តនោះ។ តើឃុំកសិកម្មគំរូនេះ មានសារសំខាន់ និងផ្ដល់អត្ថប្រយោជន៍អ្វីខ្លះដល់កសិករ និងសង្គមជាតិ? សារព័ត៌មាន Thmey Thmey 25 មិនអាចសួរលម្អិតពីគម្រោងនេះបានឡើយ ដោយសារលោកបណ្ឌិត យ៉ង សាំងកុមារ មិនទទួលទូរសព្ទ។ ជាមួយគ្នានេះ ដើម្បីចូលរួមក្នុងបេសកកម្មកសិកម្ម និងអាចដំណើរការបានដោយរលូន បណ្ឌិតកសិកម្ម យ៉ង សាំងកុមារ ក៏ប្រកាសជ្រើសរើសអ្នកជំនាញសម្របសម្រួលការអភិវឌ្ឍកសិកម្ម១០នាក់ផងដែរ។ សូមបញ្ជាក់ថា លោក យ៉ង សាំងកុមារ ស្ថាបនិកគណបក្សប្រជាធិបតេយ្យមូលដ្ឋាន ត្រូវបានតែងតាំងជារដ្ឋមន្ត្រីប្រតិភូអមនាយករដ្ឋមន្ត្រី និងជារដ្ឋលខាធិការក្រសួងកសិកម្ម រុក្ខាប្រមាញ់ និងនេសាទ កាលពីថ្ងៃទី២៩ ខែវិច្ឆិកា ឆ្នាំ២០២២ បន្ទាប់ពីលោកបានប្រកាសចូលរួមជាមួយគណបក្សប្រជាជនកម្ពុជា។ ទន្ទឹមនឹងនេះ កាលពីថ្ងៃទី១៩ ខែធ្នូ ឆ្នាំ២០២២ លោក យ៉ង សាំងកុមារ បានទទួលតំណែងថ្មីមួយទៀត ជាអនុប្រធានក្រុមប្រឹក្សាស្តារអភិវឌ្ឍន៍វិស័យកសិកម្ម និងជនបទ៕	ភ្នំពេញ៖ លោក យ៉ង សាំងកុមារ បណ្ឌិតកសិកម្មមកពីប្រទេសអាល្លឺម៉ង និងជារដ្ឋលេខាធិការ នៃក្រសួងកសិកម្ម រុក្ខាប្រមាញ់ និងនេសាទ មានគម្រោងរៀបចំឃុំចំនួន១០ ទៅជាឃុំកសិកម្មគំរូ។ តាមរយៈការកសាងឃុំកសិកម្មគំរូនេះ លោក យ៉ង សាំងកុមារ ក៏ប្រកាសជ្រើសរើសអ្នកជំនាញសម្របសម្រួលការអភិវឌ្ឍកសិកម្មចំនួន ១០នាក់ផងដែរ។
ម្ចាស់ជើងឯកពានរង្វាន់ក្របខណ្ឌមិត្តហ្វូនខេមបូឌានលីគឆ្នាំ២០១៨ ណាហ្គាវើល ត្រូវការឈ្នះក្រុមជើងខ្លាំង Hanoi FC របស់វៀតណាមនាជំនួបបើកឆាករបស់ខ្លួននៅថ្ងៃនេះ ដើម្បីជាកាដូលើកទឹកចិត្តសម្រាប់អ្នកគាំទ្រ ក៏ដូចជាបង្កើនឱកាសក្នុងការឈានទៅវគ្គបន្ត។ បើណាហ្គាវើលអាចយកឈ្នះ Hanoi មែននោះ វាជាជោគជ័យមួយដំណាក់កាល ព្រោះវាជាការប្រកួតក្រៅទឹកដី។ តែយ៉ាងណា វាមិនមែនជារឿងងាយស្រួលសម្រាប់ណាហ្គាវើលក្នុងការយកឈ្នះនោះឡើយ ព្រោះ Hanoi FC ជាក្រុមខ្លាំងមួយរបស់វៀតណាម និងជាម្ចាស់ជើងឯកលីគកំពូល៤សម័យកាល។ តែម្ចាស់ជើងឯកលីគកំពូលវៀតណាមឆ្នាំ២០១៨មួយនេះ ទើបតែធ្លាក់ចេញពីការប្រកួតវគ្គជម្រុះពានរង្វាន់លំដាប់ទី១ប្រចាំទ្វីបអាស៊ី AFC Championship League កាលពីពេលថ្មីៗ។ បើតាមប្រវត្តិក្រុមទាំងពីរមិនធ្លាប់ជួបគ្នាកន្លងមកនោះទេ។ សម្រាប់ការប្រកួតដណ្តើមពានរង្វាន់លំដាប់ទី២ប្រចាំទ្វីបអាស៊ីនេះ ណាហ្គាវើលស្ថិតនៅពូល F ជាមួយក្រុម Hanoi របស់វៀតណាម, Yangon United របស់មីយ៉ាន់ម៉ា និង Tampines Rovers របស់សិង្ហបុរី។ ការប្រកួតធ្វើឡើងតាមរូបមន្តវិលជុំ ដោយក្រុមនីមួយជួបប្រកួតគ្នាចំនួនពីរលើក។ ពានរង្វាន់នេះ គ្រោងធ្វើឡើងចន្លោះពីថ្ងៃទី២៥ កុម្ភៈ ដល់ថ្ងៃទី២ ខែវិច្ឆិកា ឆ្នាំ២០១៩៕	ក្រុមណាហ្គាវើលត្រូវប្រជែងជាមួយម្ចាស់ផ្ទះ Hanoi FC របស់វៀតណាម នាជំនួបបើកឆាកពូល F ពានរង្វាន់ AFC Cup 2019 នៅម៉ោង៧យប់(ម៉ោងនៅកម្ពុជា)ថ្ងៃទី២៦ ខែកុម្ភៈ ឆ្នាំ២០១៩ នាពហុកីឡដ្ឋាន Hang Day Stadium។ ក្នុងពូល F នេះដែរ ក្រុម Yangon United របស់មីយ៉ាន់ម៉ាបើកទ្វារកីឡដ្ឋាន Thuwunna Stadium ស្វាគមន៍ Tampines Rovers របស់សិង្ហបុរី នៅម៉ោង៤រសៀល(ម៉ោងនៅកម្ពុជា)។
រដ្ឋាភិបាលថ្មីក៏បានបង្កើតក្រុមការងារពិសេសមួយដើម្បីពិនិត្យមើលលើការចោទប្រកាន់អំពើពុករលួយទាក់ទងនឹងការកិបកេញប្រាក់មូលនិធិនៅក្នុងមូលនិធិវិនិយោគរបស់រដ្ឋ ដែលបង្កើតឡើងដោយលោក Najib។ រដ្ឋាភិបាលថ្មីនេះក៏បានបញ្ជាឲ្យមានការពិនិត្យឡើងវិញនូវការតំណាងនយោបាយទៅលើក្រុមហ៊ុនវិនិយោគធំៗបំផុតរបស់រដ្ឋាភិបាលម៉ាឡេស៊ីរួមទាំងមូលនិធិសោធននិវត្តន៍និងមូលនិធិវិនិយោគរបស់រដ្ឋសំខាន់ៗផងដែរ។ អ្នកដឹកនាំក្រុមលេចធ្លោមួយនេះគឺលោក Daim Zainuddin អតីតរដ្ឋមន្ត្រីហិរញ្ញវត្ថុ។ ក្រុមនេះក៏រួមបញ្ចូលលោកស្រី Zeti Akhtar Aziz អតីតអគ្គទេសាភិបាលធនាគារកណ្តាល អតីតនាយកក្រុមហ៊ុនថាមពលដ៏ធំមួយឈ្មោះ Petronas សេដ្ឋវិទូម្នាក់ និងអ្នកជំនួញល្បីឈ្មោះមួយរូបផងដែរ។ លោក Gareth Leather សេដ្ឋវិទូជាន់ខ្ពស់ម្នាក់ប្រចាំតំបន់អាស៊ីរបស់ក្រុមហ៊ុន Capital Economics ដែលជាក្រុមហ៊ុនស្រាវជ្រាវសេដ្ឋកិច្ចនៅក្នុងក្រុងឡុងដ៍ បាននិយាយថា បញ្ហាចម្បងគឺថា តើរដ្ឋាភិបាលម៉ាឡេស៊ីថ្មីនេះនឹងបន្តរួបរួមគ្នាដើម្បីបុព្វហេតុកំណែទម្រង់សេដ្ឋកិច្ចដែរឬយ៉ាងណា។ លោក Leather បានប្រាប់ VOA ថា៖ «នៅពេលសម្ព័ន្ធនេះត្រូវបានបង្កើតឡើង គឺវាត្រូវបានបង្កើតក្នុងគោលបំណងប្រឆាំងជាមួយនឹងលោក Najib ជាជាងដើម្បីគាំទ្រការធ្វើកំណែទម្រង់។ ដូច្នេះការធ្វើតេស្តជាក់ស្តែងដំបូងដែលពួកគេត្រូវធ្វើនោះគឺត្រូវមើលថាតើមានការស្រុះស្រួលគ្នាគ្រប់គ្រាន់នៅក្នុងសម្ព័ន្ធដើម្បីជំរុញឲ្យមានកំណែទម្រង់សេដ្ឋកិច្ចដែរឬយ៉ាងណា»។ ការសន្យាដ៏សំខាន់មួយក្នុងពេលយុទ្ធនាការដែលធ្វើឡើងដោយគណបក្ស Pakatan Harapan ឬ សម្ព័ន្ធនៃក្តីសង្ឃឹម របស់លោកនាយករដ្ឋមន្ត្រី Mahathir Mohamad គឺត្រូវលុបបំបាត់ពន្ធតម្លៃបន្ថែមលើទំនិញនិងសេវាកម្មនានា។ ខណៈដែលពន្ធលើទំនិញនិងសេវាកម្ម ដែលគេស្គាល់ជាភាសាអង់គ្លេសថា GST មិនទទួលបានការគាំទ្រពីសំណាក់អ្នកបោះឆ្នោតនោះ អ្នកវិភាគបាននិយាយថា ប្រាក់ចំណូលពីពន្ធនេះជួយឲ្យរដ្ឋាភិបាលមានមូលដ្ឋានពន្ធចេញពីការពឹងផ្អែកហួសហេតុលើពន្ធលើសាជីវកម្ម និងឧស្សាហកម្មប្រេងកាត។ ភ្លាមៗបន្ទាប់ពីមានការបោះឆ្នោតទីផ្សារហិរញ្ញវត្ថុរងផលប៉ះពាល់ខ្លាំងដោយសារតែផែនការលុបបំបាត់ពន្ធហើយមានការចោទសួរជាច្រើនទាក់ទងនឹងផលប៉ះពាល់នៃវិធានការនេះទៅលើថវិកាជាតិ។ ការរួមចំណែករបស់ពន្ធលើទំនិញនិងសេវាកម្មបានកើនដល់ប្រមាណ១០ពាន់លានដុល្លារ។ ក្រុមមន្ត្រីនៃក្រសួងហិរញ្ញវត្ថុម៉ាឡេស៊ីមិនបានធ្វើអត្ថាធិប្បាយថា តើពន្ធនេះនឹងត្រូវលុបបំបាត់ឬយ៉ាងណានោះទេ។ ក្រុមអ្នកវិភាគបានទស្សន៍ទាយថា នឹងមានឧបសគ្គជាច្រើនសម្រាប់ផែនការនេះ។ លោក Leather បានថ្លែងថា៖ «ការបង្កើនថវិកាឲ្យបានច្រើនស្មើនឹងថវិកាទទួលបានពីពន្ធលើទំនិញនិងសេវាកម្មនៅខណៈពេលដែលពន្ធនេះត្រូវលុបបំបាត់ចោលនោះ គឺជារឿងពិបាកមួយ។ ខ្ញុំគិតថា ពួកគេមិនអាចបោះជំហានទៅមុខហើយបង្កើតគោលនយោបាយផ្ទុយស្រឡះ និងបន្តអនុវត្តវានោះបានទេ។ ដូច្នេះ វាពិតជាពិបាកក្នុងការគ្រប់គ្រងគោលនយោបាយនេះខ្លាំងណាស់»។ អ្នកវិភាគនិយាយថា ទីផ្សារហិរញ្ញវត្ថុក៏កំពុងតាមដានយ៉ាងយកចិត្តទុកដាក់ចំពោះការជំហានថ្មីៗនៅក្នុងការស៊ើបអង្កេតទៅលើលោក Najib ដែលរងការចោទប្រកាន់ពីការផ្ទេរប្រាក់រាប់ពាន់លានដុល្លារចេញពីមូលនិធិ 1MDB។ លោកបានបដិសេធយ៉ាងដាច់អហង្កាចំពោះការចោទប្រកាន់នេះ។ ក្រសួងយុត្តិធម៌អាមេរិកបានចោទប្រកាន់ថា ប្រាក់ចំនួន៤,៥ពាន់លានដុល្លារត្រូវបានដកចេញដោយខុសច្បាប់ ពីមូលនិធិ 1MDB ដែលមូលនិធិនេះផ្តើមបង្កើតឡើងដោយលោក Najib។ យ៉ាងហោចណាស់ប្រទេសចំនួន៦ រួមមានសហរដ្ឋអាមេរិក សិង្ហបុរី និងស្វ៊ីស កំពុងធ្វើការស៊ើបអង្កេតលើការចោទប្រកាន់លើបញ្ហាអំពើពុករលួយនេះ។ រដ្ឋាភិបាលថ្មីបានសន្យាថា នឹងធ្វើការស៊ើបអង្កេតថ្មីៗទៀតទៅលើករណីនេះ។ កាលពីពេលថ្មីៗនេះ អាជ្ញាធរអន្តោប្រវេសន៍ម៉ាឡេស៊ីបានបដិសេធមិនឲ្យលោក Najib និងក្រុមគ្រួសាររបស់លោក ចាកចេញពីប្រទេសនោះទេ ដោយសារតែការស៊ើបអង្កេតកំពុងតែបន្តធ្វើឡើង។ លោក Leather បានទស្សន៍ទាយថា ការស៊ើបអង្កេតលើបញ្ហាអំពើពុករលួយនឹងមានផលវិជ្ជមានសម្រាប់សេដ្ឋកិច្ច មិនដូចការលុបបំបាត់ពន្ធនោះទេ។ លោក Leather បាននិយាយថា៖ «សង្ឃឹមថា អ្វីដែលរដ្ឋាភិបាលនឹងធ្វើនោះនឹងអាចជួយដោះស្រាយបញ្ហានានា ដែលបានបង្អាក់កំណើនសេដ្ឋកិច្ចម៉ាឡេស៊ីអស់រយៈពេលជាច្រើនឆ្នាំមកហើយ។ វានឹងក្លាយជារឿងដ៏តក់ស្លុតប្រសិនបើលោក Najib ត្រូវបានគេរកឃើញថាបានបន្លំការបោះឆ្នោតនោះ»។ ប៉ុន្តែក្រុមអ្នកសង្កេតការណ៍បាននិយាយថា ការពិនិត្យមើលឡើងវិញនូវគម្រោងធំៗមានទឹកប្រាក់រាប់ពាន់លានដុល្លារ ជាពិសេសគម្រោងដែលធ្វើឡើងដោយចិននោះ អាចនឹងមានផលប៉ះពាល់ធ្ងន់ធ្ងរ។ ចិនបានវិនិយោគប្រាក់ជាង៣,៣៨ពាន់លានដុល្លារនៅក្នុងប្រទេសម៉ាឡេស៊ី ហើយចិនក៏ជាវិនិយោគិនបរទេសដ៏ធំ ដោយនាំមុខសហរដ្ឋអាមេរិក ជប៉ុន និងសិង្ហបុរី។ វិនិយោគទុនរបស់ចិនរួមមានវិស័យឧស្សាហកម្មវិស័យអចលនទ្រព្យ និងប័ណ្ណមូលនិធិវិនិយោគរបស់រដ្ឋ។ ប្រទេសចិនក៏បានគាំទ្រលើហេដ្ឋារចនាសម្ព័ន្ធរថភ្លើងនៅក្នុងប្រទេសម៉ាឡេស៊ីដែលភ្ជាប់ទៅកាន់គម្រោង «ផ្លូវមួយ ខ្សែក្រវ៉ាត់មួយ» ដែលជាការផ្តួចផ្តើមរបស់រដ្ឋាភិបាលក្រុងប៉េកាំង។ គម្រោងនេះមានបំណងបង្កើតឲ្យមាននូវបណ្តាញមួយដែលឆ្លងកាត់ទូទាំងតំបន់អាស៊ី។ ការវិនិយោគទុនគឺជាកត្តាដ៏សំខាន់សម្រាប់កំណើនសេដ្ឋកិច្ច។ អ្នកវិភាគនិយាយថា មានហានិភ័យមួយដែលការវិនិយោគអាចនឹងធ្លាក់ចុះយ៉ាងខ្លាំងក្នុងពេលពីរឆ្នាំខាងមុខ។ កំណើនសេដ្ឋកិច្ច ដែលតួលេខថ្មីប្រចាំត្រីមាសនឹងចេញឆាប់ៗនេះ មានកំណើនចន្លោះពី ៥,៥%ដល់៦%កាលពីឆ្នាំមុន ដែលកំណើននេះជំរុញបន្ថែមដោយការនាំចេញ និងការវិនិយោគបរទេស។ ក្នុងយុទ្ធនាការបោះឆ្នោត លោក Mahathir បានប្រឆាំងនឹងការវិនិយោគចិន ហើយបានសន្យាថានឹងពិនិត្យមើលឡើងវិញដោយយកចិត្តទុកដាក់លើគម្រោងដែលមានជាក់ពាក់ព័ន្ធនឹងបរទេស។ អ្នកស្រី Pavida Pananond សាស្ត្រាចារ្យផ្នែកពាណិជ្ជកម្មអន្តរជាតិនៅសាកលវិទ្យាល័យធម្មសាត (Thammasat) ក្នុងក្រុងបាងកកក៏បានទស្សន៍ទាយថា ម៉ាឡេស៊ីប្រឈមមុខនឹងបញ្ហាសេដ្ឋកិច្ចចម្បងៗជាពិសេសបន្ទាប់ពីការដឹកនាំជាង៦០ឆ្នាំរបស់រដ្ឋាភិបាលដែលដឹកនាំដោយក្រុមចម្រុះអង្គការរួបរួមជាតិម៉ាឡេស៊ី (United Malay National Organization)។ នៅក្នុងអ៊ីម៉ែលមកកាន់ VOA អ្នកស្រី Pavida បាននិយាយថា៖ «វាមិនទាន់ច្បាស់នៅឡើយទេថា តើនយោបាយជះឥទ្ធិពលខ្លាំងកម្រិតណាដល់ផ្នែកសេដ្ឋកិច្ច» បន្ទាប់ពីមានការដឹកនាំអស់រយៈពេលយ៉ាងយូរនេះ។ អ្នកស្រីបានបន្ថែមថា៖ «ខណៈដែលឆន្ទៈក្នុងការពិនិត្យមើលគម្រោងធំៗ និងស៊ើបអង្កេតលើបញ្ហាអំពើពុយរលួយគួរតែទទួលបានការស្វាគមន៍នោះ ការផ្លាស់ប្តូរចម្បងៗនឹងមិនអាចកើតឡើងដោយស្រួលនោះទេ ដោយសារតែសេដ្ឋកិច្ច និងពាណិជ្ជកម្មក្នុងប្រទេសម៉ាឡេស៊ីបានគ្របដណ្តប់ដោយសាជីវកម្មដែលមានទំនាក់ទំនង ឬទទួលបានការគាំទ្រពីរដ្ឋាភិបាល ជាយូរមកហើយ»។ អ្នកស្រីបានបន្ថែមទៀតថា សម្រាប់ផលវិជ្ជមានវិញ«ការទន្ទឹងរងចាំដោយក្តីរំភើបចំពោះការផ្លាស់ប្តូរ សមភាព និងតម្លាភាព គួរត្រូវបានស្វាគមន៍ ដោយសារតែនេះជាសញ្ញាល្អសម្រាប់អ្វីដែលត្រូវការនៅក្នុងយុគសម័យថ្មីនៃសេដ្ឋកិច្ចដែលមានប្រសិទ្ធភាព និងសេដ្ឋកិច្ចពោរពេញទៅដោយការបង្កើតថ្មី ដែលម៉ាឡេស៊ីមានមហិច្ឆតាចង់សម្រេចឲ្យបាន»៕ សូមចុចទៅប្រភពដើម VOA ត្រង់នេះ	បាងកក ៖ ថ្នាក់ដឹកនាំរដ្ឋាភិបាលថ្មីរបស់ម៉ាឡេស៊ីបានតែងតាំងក្រុមជនលេចធ្លោមួយក្រុមដើម្បីរៀបចំរបៀបវារៈគោលនយោបាយថ្មីក្នុងរយៈពេល១០០ថ្ងៃ។ ក្រុមនេះនិងរបៀបវារៈគោលនយោបាយថ្មីត្រូវបានគេរំពឹងថានឹងពិនិត្យមើលឡើងវិញនូវគម្រោងវិនិយោគធំៗដែលជាសសរស្តម្ភដ៏សំខាន់ក្នុងកំណើនសេដ្ឋកិច្ចជាតិនិងគម្រោងផ្សេងៗទៀត។
លោក Eric Delobe នាយកប្រតិបត្តិក្រុមហ៊ុនVinci នៃព្រលានយន្តហោះ Cambodia Airport បាននិយាយថា ក្រុមហ៊ុនលោក កំពុងរៀបចំតំណភ្ជាប់ជើងហោះហើរ ជាមួយប្រទេសក្នុងតំបន់អាស៊ាន និងបណ្ដាអាកាសយានដ្ឋានធំៗក្នុងប្រទេសផ្សេងៗទៀត ដែលវាជាយុទ្ធសាស្ត្រមួយ ក្នុងការបង្កើនចំនួនអ្នកធ្វើដំណើរ និងភ្ញៀវទេសចរមកកម្ពុជា។ តាមរយៈការតភ្ជាប់នេះ បច្ចុប្បន្នកម្ពុជាកំពុងមានជើងហោះហើរជាមួយប្រទេស៦០ សម្រាប់គោលដៅធ្វើដំណើរ ។ បើតាមលោក Eric Delobe នៅដើមឆ្នាំ២០១៩ខាងមុខ កម្ពុជា ក៏មានជើងហោះហើរត្រង់ទៅប៉េកាំងទៀតផង។ ថ្លែងចំពោះមុខអ្នកសារព័ត៌មាន ដែលបានធ្វើដំណើរទស្សនកិច្ច នៅក្នុងអាកាសយានដ្ឋានព្រលានយន្តហោះខេត្តសៀមរាប នាយកប្រតិបត្តិរូបនេះ បាននិយាយដូច្នេះថា៖«នៅដើមឆ្នាំក្រោយខែមករា ឆ្នាំ២០១៩ យើងនឹងមានជើងហោះហើរផ្ទាល់ពីទីក្រុងភ្នំពេញ ទៅទីក្រុងប៉េកាំង។ នេះគឺជាអ្វីដែលយើងខ្វះចន្លោះកន្លងមក ប៉ុន្តែយើងនឹងព្យាយាមស្ដារឡើងវិញ នៅខែដើមឆ្នាំក្រោយ»។ ក្រុមហ៊ុន Vinci បានមកវិនិយោគនៅកម្ពុជា លើវិស័យអាកាសចរណ៍ ដែលបានវិនិយោគព្រលានយន្តហោះនៅកម្ពុជា តាំងពីឆ្នាំ១៩៩៣ ដោយដំបូងឡើយ មានព្រលានយន្តហោះពោធិ៍ចិនតុង (បច្ចុប្បន្នព្រលានយន្តហោះអន្តរជាតិភ្នំពេញ)។ ហើយនៅឆ្នាំ២០០១ ក្រុមហ៊ុនVinci ក៏បានបន្តវិនិយោគនៅព្រលានយន្តហោះសៀមរាប មុននឹងវិនិយោគនៅព្រលានយន្តហោះកងកេង ក្នុងខេត្តព្រះសីហនុ នៅឆ្នាំ២០០៦។ កាលពីឆ្នាំ២០១៧កន្លងមក អាកាសយានដ្ឋានទាំង៣នេះ អាចទទួលបានចំនួនភ្ញៀវទេសចរណ៍ធ្វើដំណើរបាន ៨,៨លាននាក់ ដែលកើនឡើង២៥ភាគរយ បើធៀបកាលពីឆ្នាំ២០១៦។ ដោយឡែកនៅឆ្នាំ២០១៨នេះ ក្រុមហ៊ុន Vinci ជឿជាក់ថា អាកាសយានដ្ឋានទាំង៣ នឹងអាចទទួលបានភ្ញៀវ ឬអ្នកធ្វើដំណើរបាន១០លាននាក់។ ក្រៅពីការទទួលភ្ញៀវទេសចរ ក្រុមហ៊ុនក៏បានទទួលការផ្ញើទំនិញ៦០ពាន់តោន ដែលមានកំណើនកើនឡើងរហូតដល់៤០ភាគរយផងដែរ។ បច្ចុប្បន្នក្រុមហ៊ុន Vinci មានអាកាសយានដ្ឋានចំនួន៤៤ នៅក្នុងប្រទេសចំនួន១១ ដែលអាចទទួលបានអ្នកដំណើរជាង២០០លាននាក់ កាលពីឆ្នាំ២០១៧ ដែលតួលេខនេះ មានការកើនឡើង១២ភាគរយ បើធៀបនឹងឆ្នាំ២០១៦៕	សៀមរាប៖ កម្ពុជា នឹងមានជើងហោះហើរត្រង់ទៅប៉េកាំង នៅដើមខែមករា ឆ្នាំ២០១៩ខាងមុខ ដែលជាផ្នែកមួយនៃការទាក់ទាញភ្ញៀវទេសចរមកកម្ពុជា។
ក្រៅពីនេះ អគ្គនាយកដ្ឋានពន្ធដារ បានពន្យារពេល«ការអនុគ្រោះលើកលែងទោសទណ្ឌនានាក្នុងការកែតម្រូវលិខិតប្រកាសពន្ធដោយស្ម័គ្រចិត្តយ៉ាងតិច៣ឆ្នាំ» រហូតដល់ថ្ងៃទី៣០ខែមេសាឆ្នាំនេះ។ ការអនុគ្រោះលើកលែងទោសទណ្ឌនេះ ត្រូវបានកំណត់នៅក្នុងសេចក្ដីជូនដំណឹងរបស់អគ្គនាយកដ្ឋានពន្ធដារ កាលពីថ្ងៃទី១៩ខែមករាឆ្នាំនេះ។ ជាមួយគ្នានេះ ការផ្ដល់របាយការណ៍សវនកម្មឯករាជ្យ ក៏ត្រូវពន្យារពេលរហូតដល់ថ្ងៃទី៣០ខែមិថុនាឆ្នាំនេះផងដែរ។ នេះបើតាមសេចក្ដីជូនដំណឹងដដែលនេះ។ សេចក្ដីជូនដំណឹងរបស់អគ្គនាយកដ្ឋានពន្ធដារបញ្ជាក់ថា ក្នុងករណីសហគ្រាសណាមួយមិនបានបំពេញកាតព្វកិច្ចពន្ធទាន់ពេលវេលាកំណត់ខាងលើ នោះនឹងត្រូវរងទោសទណ្ឌតាមច្បាប់ស្ដីពីសារពើពន្ធ។ សេចក្ដីជូនដំណឹងខាងលើនេះ បានបញ្ជាក់ពីមូលហេតុនៃការពន្យារពេលសម្រាប់កាតព្វកិច្ចពន្ធទាំងនេះ។ អគ្គនាយកដ្ឋានពន្ធដារបានពិនិត្យឃើញថា ការកាន់កាប់បញ្ជិកាគណនេយ្យនិងដាក់លិខិតប្រកាសពន្ធលើប្រាក់ចំណូលប្រចាំឆ្នាំរបស់សហគ្រាសមួយចំនួនបានត្រឹមត្រូវ និងមួយចំនួនទៀតបានស្នើសុំកែតម្រូវបញ្ជិកាគណនេយ្យនិងប្រាក់បង់ពន្ធឡើងវិញជាបន្តបន្ទាប់ដោយស្របតាមសេចក្ដីជូនដំណឹង ចុះថ្ងៃទី១៩ខែមករាឆ្នាំ២០១៧ ស្ដីពីការអនុគ្រោះលើកលែងទោសទណ្ឌនានាក្នុងការកែតម្រូវលិខិតប្រកាសពន្ធដោយស្ម័គ្រចិត្ត។ សេចក្ដីជូនដំណឹងនេះបានបន្តថា សហគ្រាសមួយចំនួនបានស្នើសុំការកែតម្រូវបញ្ជីគណនេយ្យមានរយៈពេលច្រើនឆ្នាំជាប់ៗគ្នា បណ្ដាលឲ្យមានការយឺតយ៉ាវក្នុងការបិទបញ្ជីគណនេយ្យប្រចាំឆ្នាំ២០១៦ផងដែរ ហើយសហគ្រាសមួយចំនួនក៏បានដាក់លិខិតមកស្នើសុំពន្យារពេលដាក់លិខិតប្រកាសពន្ធលើប្រាក់ចំណូលប្រចាំឆ្នាំ២០១៦។ ជាមួយគ្នានេះសហគ្រាសខ្លះបានស្នើសុំពន្យារពេលផ្ដល់របាយការណ៍សវនកម្មឯករាជ្យ៕	ភ្នំពេញ៖ ការដាក់លិខិតប្រកាស និងបង់ប្រាក់ពន្ធលើប្រាក់ចំណូលប្រចាំឆ្នាំ២០១៦ ត្រូវបានពន្យាររហូតដល់ថ្ងៃទី៣០ខែមេសាឆ្នាំនេះ។ នេះបើតាមសេចក្ដីជូនដំណឹងរបស់អគ្គនាយកដ្ឋានពន្ធដារ នៅថ្ងៃទី៣១ខែមីនា។
គិតត្រឹមថ្ងៃពុធនេះ ករណីកូវីដ-១៩នៅកម្ពុជា មាន៣៨៣នាក់ ដោយ៣៦២នាក់បានជាសះស្បើយ។ ករណីនាំចូល២ និង១ទៀតពាក់ព័ន្ធនឹងព្រឹត្តិការណ៍សហគមន៍២៨វិច្ឆិកា បន្តសម្រាកព្យាបាលនៅភ្នំពេញ ខណៈពលករពីថៃ ១២នាក់ព្យាបាលនៅមន្ទីរពេទ្យបង្អែកប៉ៃលិន និង៦នាក់នៅមន្ទីរពេទ្យបង្អែកបាត់ដំបង៕	បុរសអាយុ២៨ឆ្នាំ ម្នាក់ ដែលមានអាសយដ្ឋាននៅឃុំស្ទឹងកាច់ ស្រុកសាលាក្រៅ មានកូវីដ-១៩ ដែលជាករណីទី១៨ក្នុងចំណោមពលករមកថៃ ខណៈ១៧នាក់កន្លងមកសុទ្ធតែជាស្ត្រី។ តាមក្រសួងសុខាភិបាល បុរសនោះមកដល់កម្ពុជានៅថ្ងៃទី២ ខែមករា ដោយបច្ចុប្បន្នសម្រាកព្យាបាលនៅពេទ្យបង្អែកខេត្តប៉ៃលិន។
ក្នុងសន្និសីទសារព័ត៌មានមួយនៅថ្ងៃទី២២ ខែមិថុនា រដ្ឋមន្រ្តីការបរទេសឥណ្ឌូណេស៊ី លោកស្រី Retno Marsudi បានអះអាងថា លោក ចូកូ វីដូដូ ប្រធានាធិបតីឥណ្ឌូណេស៊ី នឹងជួបពិភាក្សាជាមួយសមភាគីអ៊ុយក្រែន វ៉ូឡូឌីមៀ ហ្សេលេនស្គី នៅទីក្រុងកៀវ រួចបន្តទៅជួបសមភាគីរុស្ស៊ី វ្ល៉ាឌីមៀ ពូទីន នៅមូស្គូ បន្ទាប់ពីចូលរួមកិច្ចប្រជុំក្រុមប្រទេសមានសេដ្ឋកិច្ចជឿនលឿនទាំង ៧ (G7) ដែលអាល្លឺម៉ង់ ធ្វើជាប្រធានផ្លាស់វេន មុននឹងបញ្ចប់ទស្សនកិច្ចនៅអេមីរ៉ាតអារ៉ាប់រួម។ «ទស្សនកិច្ចរបស់លោកប្រធានាធិបតី បង្ហាញពីក្តីបារម្ភជុំវិញបញ្ហាមនុស្សធម៌។ លោកព្យាយាមចូលរួមដោះស្រាយវិបត្តិស្បៀងអាហារ ដែលបង្កដោយសង្រ្គាម»។ ប្រមុខការទូតឥណ្ឌូណេស៊ី បានសង្កត់ធ្ងន់បែបនេះ ដោយបន្ថែមថា សង្រ្គាមនៅអ៊ុយក្រែន បានធ្វើឱ្យប៉ះពាល់ដល់ប្រទេសទាំងអស់ ជាពិសេសប្រទេសកំពុងអភិវឌ្ឍ និងប្រទេសមានចំណូលទាប។ ក្នុងនាមជាប្រធានផ្លាស់វេននៃកិច្ចប្រជុំក្រុមប្រទេសមានសេដ្ឋកិច្ចជឿនលឿនទាំង២០ (G20) ដែលគ្រោងរៀបចំឡើងនៅបាលី នាខែវិច្ឆិកាខាងមុខ លោក វីដូដូ នឹងក្លាយជាមេដឹកនាំអាស៊ីដំបូងគេ ដោយបានធ្វើទស្សនកិច្ចនៅក្រុងកៀវ និងក្រុងមូស្គូ ស្របពេលសង្រ្គាមកំពុងផ្ទុះឡើង។ កន្លងមកអាម៉េរិក និងសម្ព័ន្ធមិត្តជំរុញឱ្យឥណ្ឌូណេស៊ីដករុស្ស៊ីចេញពីកិច្ចប្រ ជុំG20 ខណៈរដ្ឋាភិបាលក្រុងហ្សាការតា បានព្យាយាមស្វែងរកតុល្យភាពនៅក្នុងភាពចម្រូងចម្រាសនេះ តាមរយៈការអញ្ជើញប្រធានាធិបតីអ៊ុយក្រែនមកចូលរួម។ យ៉ាងណាមិញ ប្រមុខការទូតឥណ្ឌូណេស៊ី មិនបានបញ្ជាក់ពីកាលបរិច្ឆេទច្បាស់លាស់នៃជំនួបរវាងមេដឹកនាំឥណ្ឌូណេស៊ីជាមួយមេដឹកនាំអ៊ុយក្រែន និងរុស្ស៊ីឡើយ។ តាមការចុះផ្សាយរបស់សារព័ត៌មានរុស្ស៊ី លោកវីដូដូ អាចជួបជាមួយលោកពូទីន នៅថ្ងៃទី៣០ ខែមិថុនា។ ក្នុងជំនួបជាមួយមេដឹកនាំរុស្ស៊ី ប្រធានាធិបតីឥណ្ឌូណេស៊ី អាចពិភាក្សាពីការសម្រួលឱ្យមានការនាំចេញគ្រាប់ធញ្ញជាតិ បន្ទាប់ពីនាវារុស្ស៊ីជាច្រើនគ្រឿង បានបិទផ្លូវទឹកចូលក្នុងកំពង់ផែអ៊ុយក្រែន Odesa។ កន្លងមក ឥណ្ឌូណេស៊ី ជាប្រទេសមួយ ដែលព្យាយាមស្វែងរកអព្យាក្រឹតភាពក្នុងសង្រ្គាមនៅអ៊ុយក្រែន និងទទូចឱ្យមានការដោះស្រាយប្រកបដោយសន្តិភាព។ មិនតែប៉ុណ្ណោះ ឥណ្ឌូណេស៊ី ថែមទាំងបដិសេធបញ្ជូនអាវុធទៅអ៊ុយក្រែន តាមការអំពាវនាវពីសំណាក់មេដឹកនាំអ៊ុយក្រែនថែមទៀត ប៉ុន្តែរដ្ឋាភិបាលក្រុងហ្សាការតា បានផ្តល់តែជំនួយមនុស្សធម៌ទៅប៉ុណ្ណោះ៕	ប្រធានាធិបតីឥណ្ឌូណេស៊ី ចូកូ វីដូដូ នឹងធ្វើទស្សនកិច្ចនៅក្រុងកៀវ និងមូស្គូ បន្ទាប់ពីចូលរួមកិច្ចប្រជុំក្រុមប្រទេសមានសេដ្ឋកិច្ចជឿនលឿនទាំង៧ (G7) នៅអាល្លឺម៉ង់។ ប្រមុខការទូតឥណ្ឌូណេស៊ីលោកស្រី Retno Marsudi បានបញ្ជាក់បែបនេះ នៅថ្ងៃទី២២ ខែមិថុនា។ នេះនឹងជាទស្សនកិច្ចរបស់មេដឹកនាំអាស៊ីដំបូង នៅអ៊ុយក្រែន និងរុស្ស៊ី ចាប់តាំងពីការផ្ទុះជម្លោះនៅក្នុងខែកុម្ភៈកន្លងទៅ។
ប្រសាសន៍សម្ដេច ហ៊ុន សែន ៖ បន្ទាប់ពីសម្ដេចនាយករដ្ឋមន្ត្រីបានកោតសរសើរកសិដ្ឋានដាំចេកមួយកន្លែងក្នុងខេត្តកំពត ដែលបានកំណត់ប្រាក់ខែគោលសម្រាប់កម្មកររបស់ខ្លួនដូចកម្មករកាត់ដេរដែរ សម្ដេចបានអះអាងពីគិតគូរកំណត់ប្រាក់ឈ្នួលគោលនេះដល់កម្មករក្រៅប្រព័ន្ធសម្រាប់វិស័យមួយចំនួន នាពេលខាងមុខ។ សម្ដេចបានថ្លែងដូច្នេះថា៖«អ្វីដែលយើងត្រូវគិត កម្មករក្រៅប្រព័ន្ធ យើងក៏ត្រូវយកចិត្តទុកដាក់កំណត់ប្រាក់ឈ្នួលអប្បបរមា នៅពេលខាងមុខ ដែលត្រូវជ្រើសរើស (វិស័យ) មួយចំនួន»។ សម្ដេច ហ៊ុន សែន មិនបានបញ្ជាក់ថាការកំណត់ប្រាក់ឈ្នួលគោលសម្រាប់កម្មករក្រៅប្រព័ន្ធ នឹងត្រូវធ្វើនៅឆ្នាំណានោះទេ ដែលសម្ដេចគ្រាន់តែបញ្ជាក់ពីការគិតគូរគោលនយោបាយទៅថ្ងៃមុខអំពីការកំណត់ប្រាក់ឈ្នួលគោលសម្រាប់កម្មករក្រៅប្រព័ន្ធនេះ។ បច្ចុប្បន្នកម្មករក្នុងផ្នែកវាយនភណ្ឌ កាត់ដេរ និងផលិតស្បែកជើង ដែលទទួលបានការកំណត់ប្រាក់ឈ្នួលគោល។ ឆ្នាំ២០១៩នេះ ប្រាក់ឈ្នួលគោលនេះ ត្រូវបានកំណត់ ១៨២ដុល្លារ ដែលប្រាក់ឈ្នួលនេះត្រូវបានដំឡើងជារៀងរាល់ឆ្នាំ៕	ភ្នំពេញ៖ កម្មករក្រៅប្រព័ន្ធក្នុងវិស័យមួយចំនួន ក៏នឹងត្រូវរដ្ឋាភិបាលគិតគូរកំណត់ប្រាក់ឈ្នួលគោលផងដែរនៅពេលខាងមុខ។ នេះបើតាមការថ្លែងរបស់ប្រមុខរដ្ឋាភិបាលសម្ដេច ហ៊ុន សែន ក្នុងពិធីជួបសំណេះសំណាលជាមួយកម្មករ-កម្មការិនីនៅខេត្តកំពត នៅថ្ងៃទី២៥ខែមករា។
ក្នុងរយៈពេលចុងក្រោយនេះ ជំនួញតូចធំបើកកាន់តែច្រើនឡើងៗនៅក្នុងរាជធានីចតុមុខ(រាជធានីភ្នំពេញ)។ ប៉ុន្តែអ្វីដែលជាបញ្ហានោះ គឺនៅត្រង់ថា ជំនួញមួយចំនួនគ្មានចំណតផ្ទាល់ខ្លួន តែបែរជាយកដីចំណីផ្លូវ ឬចិញ្ចើមផ្លូវរបស់រដ្ឋ ធ្វើជាចំណតរបស់ខ្លួន។ ជំនួញខ្លះទៀត បង្កសំឡេងថ្លង់រំខានអ្នកជិតខាង សម្រាន្តមិនលក់។ល។ ជំនួញខ្លះទៀត លក់ផលិតផលរបស់ខ្លួនបំផ្លាញសុខភាពពលរដ្ឋទូទៅ ដូចជា ផលិតផលក្លែងក្លាយ ផលិតផលខុសបច្ចេកទេស។ ចូរកុំធ្វើជំនួញដើម្បីចំណេញខ្លួនឯង តែរំខាន ឬបំផ្លាញអ្នកដទៃ!	ភ្នំពេញ៖ ការបង្កើតជំនួញ គឺជារឿងល្អបំផុត ព្រោះ ជំនួញមិនថា តូច ឬធំទេ ចូលរួមជួយបង្កើតការងារ និងជួយជំរុញកំណើនសេដ្ឋកិច្ចជាតិ។ តែជំនួញមួយចំនួនចំណេញលុយតែខ្លួនឯង តែរំខានអ្នកដទៃ ឬបំផ្លាញអ្នកដទៃ។
គណៈកម្មការប្រជាជនក្រុងហាណូយ បានអះអាងថាពីការបំពាក់ឧបករណ៍បំពងសំឡេង (ឧគ្ឃោសនសព្ទ) ឡើងវិញថា ជាការចាត់ចែងផ្តល់ព័ត៌មានទាន់ហេតុការណ៍ដល់សាធារណជន។ នេះបើតាមការដកស្រង់របស់សារព័ត៌មានវៀតណាម VN Express។ ការសម្រេចនេះ ធ្វើឡើងក្រោយពីគណៈកម្មការប្រជាជនក្រុងហាណូយ បានមើលឃើញពីប្រសិទ្ធភាពនៃការប្រើប្រាស់ឧបករណ៍បំពងសំឡេង ដើម្បីផ្តល់ព័ត៌មានពាក់ព័ន្ធការរាលដាល ក៏ដូចជាការទប់ស្កាត់កូវីដ-១៩ នារយៈពេល២ឆ្នាំកន្លងមក។ ឧគ្ឃោសនសព្ទបំពងសំឡេង បានក្លាយជាមធ្យោបាយដ៏សំខាន់របស់រដ្ឋបាលក្រុងហាណូយ កាលពីអំឡុងឆ្នាំ១៩៦០ និង៧០ ដោយពួកគេបានប្រើប្រាស់ដើម្បីប្រកាសអាសន្នអំពីការវាយលុកផ្លូវអាកាសក្នុងសម័យសង្គ្រាមអាម៉េរិក-វៀតណាម។ កាលពីខែមិថុនា ឆ្នាំ២០១៧ ក្រុងហាណូយ បានផ្លាស់ប្តូរមធ្យោបាយផ្តល់ព័ត៌មានសាធារណៈរបស់ខ្លួន ពីឧបករណ៍បំពងសំឡេង (មេក្រូ) ទៅជាការបំពាក់ឧបករណ៍អ៊ីនធ័រណិត ដោយលោក Nguyen Duc Chung ដែលជាអតីតប្រធានគណៈកម្មការប្រជាជនក្រុងហាណូយ បានលើកឡើងថា «ឧបករណ៍បំពងសំឡេងបានបញ្ចប់បេសកកម្មខ្លួន» ហើយ។ ក្រោយការភ្ជាប់ឧបករណ៍អ៊ីនធ័រណិត M-Gateway ឧបករណ៍បំពងសំឡេង មិនត្រូវបានប្រើប្រាស់ជាបន្តបន្ទាប់ជាពិសេសនៅតាមតំបន់ប្រជុំជន Hoan Kiem, Ba Dinh, Dong និង Hai Ba Trung ជាដើម។ ក្រោយមក អ្នកដែលចង់ទទួលព័ត៌មានភ្លាមៗពីអាជ្ញាធរក្រុង ក៏អាចភ្ជាប់ប្រព័ន្ធ M-Gateway តាមរយៈ Wi-Fi ផងដែរ។ ទោះបីជាយ៉ាងណាក៏ដោយ អាជ្ញាធរក្រុងមិនដែលបានផ្តល់ព័ត៌មានទាក់ទងនឹងប្រសិទ្ធភាពនៃការប្រើប្រាស់ប្រព័ន្ធឌីជីថល ជំនួសឧបករណ៍បំពងសំឡេងនោះឡើយ៕	ក្រុងហាណូយ គ្រោងបំពាក់ឧបករណ៍បំពងសំឡេងសម័យសង្គ្រាម (Wartime Loudspeakers) ឡើងវិញ នៅតាមបណ្តាមូលដ្ឋាននានាក្នុងក្រុងឲ្យបានមុនឆ្នាំ២០២៥ ពោលគឺ៨ឆ្នាំ បន្ទាប់ពីឧបករណ៍ទាំងនេះ ត្រូវបានដកចេញ ដោយសារតែមានការត្អូញត្អែរពីសំឡេងរំខាន និងមិនមានការប្រើប្រាស់ជាប្រចាំ។
គណៈកម្មាធិការអូឡាំពិកអន្តរជាតិ (IOC) នៅល្ងាចថ្ងៃទី២៤ ខែមីនា បានបញ្ជាក់ថាកម្មវិធីកីឡាលំដាប់ពិភពលោកដែលគ្រោងចាប់ផ្តើមនៅថ្ងៃទី ២៤ ខែកក្កដាខាងមុខ នឹងត្រូវលើកពេលទៅធ្វើនៅរដូវក្តៅឆ្នាំ ២០២១ វិញ។ ការផ្អាក ក៏ព្រោះតែការកើនឡើងអ្នកស្លាប់ និងឆ្លងជំងឺរលាកសួតបង្កដោយកូរ៉ូណាវីរុសប្រភេទថ្មីកាន់តែច្រើនឡើងនៅជុំវិញពិភពលោក។ ការសម្រេចពន្យារពេលនេះ កើតឡើយក្រោយនាយករដ្ឋមន្ត្រីជប៉ុន លោក ស៊ីនហ្សូ អាបេ បានស្នើដោយផ្ទាល់ទៅកាន់លោក Thomas Bach ដែលជាប្រធាន IOC។ «ខ្ញុំបានស្នើសុំពន្យារពេលមួយឆ្នាំហើយប្រធាន IOC លោក Thomas Bach បានឆ្លើយតបដោយការយល់ព្រម ១០០ ភាគរយតែម្តង»។ អាបេ និយាយដូច្នេះ ហើយលោកបន្ថែមថា ការរីករាលដាលជំងែដែលមិនធ្លាប់មានពីមុនមកនេះបានធ្វើឲ្យស្ថានភាពនៅទូទាំងពិភពលោកកាន់តែយ៉ាប់យ៉ឺន។ ដោយឡែក បើទោះជាត្រូវលើកទៅធ្វើនៅឆ្នាំ ២០២១ ក្តី ប៉ុន្តែស្ថាប័នគ្រប់គ្រងកីឡាអូឡាំពិកពិភពលោកមួយនេះអះអាងថាព្រឹត្តិការណ៍ខាងលើនឹងនៅតែដាក់ឲ្យហៅថា «កីឡាអូឡាំពិកក្រុងតូក្យូឆ្នាំ ២០២០» ដដែល៕	ព្រឹត្តិការណ៍កីឡាអូឡាំពិកក្រុងតូក្យូ និងប៉ារ៉ាឡាំពិកឆ្នាំ ២០២០ ត្រូវសម្រេចពន្យារពេលរហូតដល់ឆ្នាំក្រោយ ដោយសារឥទ្ធិពលដ៏ខ្លាំងក្លានៃការរីករាលដាលនៃជំងឺឆ្លង COVID-19។
ប្រមុខការទូតបស់កោះសូឡូម៉ុន បានទៅដល់កោះតៃវ៉ាន់នៅថ្ងៃអាទិត្យ ទី៨ កញ្ញា ខណៈប្រទេសក្នុងតំបន់ប៉ាស៊ីហ្វិកនេះ កំពុងពិចារណាផ្លាស់ប្តូរចំណងភក្តីភាពការទូតរបស់ខ្លួនទៅរកចិន។ នេះបើតាមការប្រកាសរបស់ក្រសួងការបរទេសតៃវ៉ាន់។ ទស្សនកិច្ចនេះ ជាផ្នែកមួយនៃបេសកកម្មវាយតម្លៃរបស់កោះមួយនេះពីទំនាក់ទំនងជាមួយសម្ព័ន្ធមិត្តរបស់ខ្លួន។ នៅក្នុងសេចក្ដីថ្លែងការណ៍របស់ក្រសួងការបរទេសតៃវ៉ាន់ រដ្ឋមន្ត្រីការបរទេសសូឡូម៉ុន លោក Jeremiah Manele ជួបជាមួយលោកស្រីប្រធានាធិបតី Tsai Ing-wen និងសមភាគីតៃវ៉ាន់របស់លោកស្រី គឺលោក Joseph Wu ក្នុងដំណើរទស្សនកិច្ចរយៈពេល ៥ ថ្ងៃ។ សូឡូម៉ុនគឺស្ថិតនៅក្នុងចំណោមប្រទេសទាំង១៧ ដែលបានទទួលស្គាល់តៃវ៉ាន់ ប៉ុន្តែ លោកនាយករដ្ឋមន្ត្រី Manasseh Sogavare បានប្តេជ្ញាថា នឹងពិនិត្យមើលទំនាក់ទំនងនេះឡើងវិញបន្ទាប់ពីលោកបានជាប់ឆ្នោតកាលពីខែមេសា។ ការផ្លាស់ប្តូរនេះ នឹងកាត់បន្ថយចំនួនប្រទេសដែលគាំទ្រតៃវ៉ាន់ ក៏ដូចជាជំរុញឥទ្ធិពលចិនទៅលើកោះនៅតំបន់ប៉ាស៊ីហ្វិក។ ទស្សនកិច្ចនៅតៃវ៉ាន់ ធ្វើឡើងក្រោយក្រោយប្រតិភូមួយក្រុមរបស់សូលូម៉ុនបញ្ចប់ទស្សនកិច្ចនៅប៉េកាំង។ លោក Peter Shanel Agovaka ដែលជាប្រធានក្រុមវាយតម្លៃទំនាក់ទំនងការទូតដែលបានដឹកនាំគណៈប្រតិភូទៅកាន់ទីក្រុងប៉េកាំង និយាយថា ពួកយើងមិនអាចអង្គុយរយៈពេល ៤០ឆ្នាំទៅមុខទៀតជាមួយមិត្តតៃវ៉ាន់របស់យើងបានទេ ហើយវាជាពេលដែលយើងត្រូវបង្កើតមិត្តថ្មីដើម្បីអាចជួយជម្រុញសេដ្ឋកិច្ចនៅតំបន់ប៉ាស៊ីហ្វិក។ សពថ្ងៃ អូស្ត្រាលី និងហរដ្ឋអាមេរិក កំពុងបារម្ភពីសកម្មភាពរបស់ចិននៅប៉ាស៊ីហ្វិក ពិសេសការភ័យបារម្ភពីមហិច្ឆតារបស់ប៉េកាំងក្នុងការបង្កើតមូលដ្ឋានទ័ពនៅតាមបណ្តាកោះនានា ដើម្បីគ្រប់គ្រងតំបន់កោះនៃមហាសមុទ្រប៉ាស៊ីហ្វិកនេះ។ រដ្ឋមន្ត្រីការពារជាតិអាមេរិក លោក Mark Esper បានធ្លាប់ចោទថាចិនបានធ្វើឲ្យមានអស្ថេរភាពក្នុងតំបន់ ដោយប្រើយុទ្ធសាស្ត្រ កេងយកផលប្រយោជន៍សេដ្ឋកិច្ច និងកិច្ចព្រមព្រៀងបំណុលសម្រាប់អធិបតេយ្យភាពដែនដី។ តៃវ៉ាន់ គឺជាកោះដែលគ្រប់គ្រងដោយខ្លួនឯង តាមបែបលទ្ធិប្រជាធិបតេយ្យ ប៉ុន្តែទីក្រុងប៉េកាំងនៅតែចាត់ទុកកោះនេះជាផ្នែកនៃទឹកដីរបស់ខ្លួនដែលកំពុងរង់ចាំការបង្រួបបង្រួមឡើងវិញដោយកម្លាំងទ័ព បើចាំបាច់។ ទំនាក់ទំនងរវាង តៃវ៉ាន់ និងប៉េកាំង ត្រូវបានធ្លាក់ចុះបន្ទាប់ពី លោកស្រី Tsai ឡើងកាន់អំណាច ក្នុងឆ្នាំ ២០១៦ ពីព្រោះគណបក្សរបស់លោកស្រី បដិសេធការទទួលស្គាល់ថា តៃវ៉ាន់គឺជាផ្នែកនៃប្រទេសចិនតែមួយ៕	ដោយ៖ ឈួន ឈីវអ៊ីង
ព័ត៌មានពិស្ដារសូមស្ដាប់បទសម្ភាសរវាងអ្នកសារព័ត៌មានឌីជីថលថ្មីៗ ជាមួយលោក យន់ លីនណេ អភិបាលរងខេត្តសៀមរាបដូចតទៅ៖ អភិបាលរងខេត្តសៀមរាប លោក យន់ លីនណេ ក្នុងវេទិកាផ្គូផ្គងរវាងអ្នកផលិត និងអ្នកទិញ នៅផ្សារម៉ាក្រូ ក្រុងសៀមរាប នាថ្ងៃទី២៥ សីហា_ ឆ្នាំ២០២៣។	សៀមរាប៖ គឺដល់ពេលហើយដែលអ្នកផលិតខ្មែរឈប់អង្វរឱ្យគេជួយទិញផលិតផលរបស់ខ្លួន តែជាពេលដែលត្រូវចាប់ផ្តើមពង្រឹងគុណភាព និងប្រកួតប្រជែងការនាំចេញ។ នេះជាការលើកឡើងរបស់ អភិបាលរងខេត្តសៀមរាប លោក យន់ លីនណេ ក្នុងវេទិកាផ្គូរផ្គងរវាងអ្នកផលិត និងអ្នកទិញ នៃចលនាភូមិ១ផលិតផល១ នាថ្ងៃទី២៥ សីហា។ ក្នុងបទសម្ភាសជាមួយសារព័ត៌មានឌីជីថលថ្មីៗ លោក លីនណេ ពន្យល់ថា កន្លងមកអ្នកផលិតខ្មែរបានព្យាយាមវេចខ្ចប់ និងពង្រឹងគុណភាពផលិតផលខ្លួន បានល្អប្រសើរហើយ តែនៅមួយចំនួនតូចត្រូវការការជួយពីភាគីពាក់ព័ន្ធ។
អ្នកកាសែតដែលបានដាក់ពាក្យ កាលពីពេលថ្មីៗនេះ ស្នើសុំបន្តប័ណ្ណសារព័ត៌មានរបស់ពួកគេដែលមានសុពលភាពពេញមួយឆ្នាំនោះ ពេលនេះបានទទួលបានប័ណ្ណសារព័ត៌មានបណ្តោះអាសន្នជំនួសវិញ និងទិដ្ឋាការថ្មីដែលមានរយៈពេលត្រឹមតែ ២ ខែប៉ុណ្ណោះ។ បណ្តាញព័ត៌មាន CNN របស់សហរដ្ឋអាមេរិក បានបញ្ជាក់ថា អ្នកឆ្លើយឆ្លងព័ត៌មានម្នាក់របស់ខ្លួន លោក David Culver ដែលកើតក្នុងសហរដ្ឋអាមេរិក គឺជាអ្នកកាសែតម្នាក់ ក្នុងចំណោមអ្នកកាសែតដែលរងការប៉ះពាល់ដោយសារការសម្រេចរបស់រដ្ឋាភិបាលចិននេះ។ សារព័ត៌មាន The New York Times បានបញ្ជាក់ថា ក្រៅពីអ្នកកាសែត CNN នោះ អ្នកកាសែតផ្សេងទៀតដែលរងការប៉ះពាល់នេះដែរ គឺអ្នកកាសែតដែលធ្វើការឲ្យសារព័ត៌មាន The Wall Street Journal និងក្រុមហ៊ុនផ្សព្វផ្សាយ Getty Images ដែលជាក្រុមហ៊ុនផ្តល់រូបថតឌីជីថលដល់ស្ថាប័នព័ត៌មាននានាជុំវិញពិភពលោក។ អ្នកនាំពាក្យក្រសួងការបរទេសអាមេរិក អ្នកស្រី Morgan Ortagus បានចេញសេចក្តីថ្លែងការណ៍មួយដោយបញ្ជាក់ថា សហរដ្ឋអាមេរិកមានការរំខានចិត្តដោយការសម្រេចរបស់ប្រទេសចិននេះ ដែលនេះនឹងធ្វើឲ្យបរិយាកាសនៃការរាយការណ៍ព័ត៌មាននៅក្នុងប្រទេសចិនកាន់តែអាក្រក់ឡើង៕ សូមចុចទៅប្រភពដើម VOA ត្រង់នេះ	អាជ្ញាធរប្រទេសចិនបានឈប់ផ្ដល់ប័ណ្ណសារព័ត៌មានដល់អ្នកកាសែតបរទេស ដែលធ្វើការឲ្យស្ថាប័នព័ត៌មានអាមេរិក ក្នុងប្រទេសចិន។ នេះគឺជាវិធានការថ្មីចុងក្រោយបំផុត នៃការបន្តសងសឹកគ្នាទៅវិញទៅមក រវាងរដ្ឋាភិបាលក្រុងប៉េកាំង និងរដ្ឋាភិបាលក្រុងវ៉ាស៊ីងតោន ទាក់ទិននឹងជម្លោះសេដ្ឋកិច្ចនិងការទូត។
តំណាងក្រុមហ៊ុន Yon Woo Cambodia Co. Ltd ដែលដំណើរការសាងសង់អគារពាណិជ្ជកម្ម៤២ជាន់ នៅកណ្តាលរាជធានីភ្នំពេញ បានអះអាងពីសុវត្ថិភាពនានាជុំវិញសំណង់របស់ខ្លួននៅទីតាំងចំណុចប្រសព្វរវាងមហាវិថីព្រះមុនីវង្ស និងមហាវិថីព្រះនរោត្តមសីហនុ។ តំណាងក្រុមហ៊ុន បានលើកឡើងពីកត្តាសំខាន់ៗចំនួន៤ ដែលទាក់ទងនឹងការយកចិត្តទុកដាក់របស់ខ្លួនលើបញ្ហាសុវត្ថិភាពសាធារណៈ។ អំណៈអំណាងទាំងនោះ រួមមាន៖ -ការត្រួតពិនិត្យ និងគ្រប់គ្រងសំណងយ៉ាងត្រឹមត្រូវ ហើយអ្នកបោសសំអាតបានធ្វើការរក្សាអនាម័យរៀងរាល់ថ្ងៃនៅក្នុងការដ្ឋាន -បន្ទះពុម្ពនៅលើដំបូលអគារភ្លោះត្រូវបានត្រួតពិនិត្យដោយបុគ្គលិកបច្ចេកទេសនៃក្រុមហ៊ុន LS Formwork Cambodia Co.,Ltd ក្នុងមួយខែម្តង -មានការការពារដោយដាក់សំណាញ់សុវត្ថិភាពព័ទ្ធជុំវិញអគារនៅគ្រប់ជាន់។ នៅពេលយប់អគារ មានភ្លើងបំភ្លឺ ហើយនៅលើដំបូងអគារ ក៏មានភ្លើងហ្វាក្រហមបំភ្លឺផងដែរ។ -អគារពាណិជ្ជកម្ម៤២ជាន់គោរព ច្បាប់របស់ប្រទេសកម្ពុជា ដើម្បីការពារ សុវត្ថិភាពសាធារណៈ ហើយក្រុមហ៊ុនព្យាយាមមិនឲ្យប៉ះពាល់ដល់សុវត្ថិភាពសាធារណៈឡើយ៕ (អត្ថបទពាណិជ្ជកម្ម)	ក្រុមហ៊ុន Yon Woo Cambodia Co. Ltd បានបកស្រាយពន្យល់ទាក់ទងនឹងសុវត្ថិភាពសាធារណៈនៃអាគារ Gold Tower ៤២ជាន់ ដើម្បីឆ្លើយតបនឹងទៅនឹងទស្សនៈ ក៏ដូចជាការព្រួយបារម្ភ ដែលគណនីហ្វេសប៊ុកឈ្មោះ Samreth Phanarak បានសរសេរឡើងកាលពីថ្ងៃទី២១ ខែតុលា ឆ្នាំ២០១៧។
រូបិយប័ណ្ណនៃប្រទេសលោកខាងលិចកំពុងបាត់វត្តមានបន្តិចម្តងៗនៅក្នុងប្រតិបត្តិការពាណិជ្ជកម្មរុស្ស៊ី-ចិន។ ចាប់តាំងពីលោកខាងលិចដាក់ទណ្ឌកម្មលើរុស្ស៊ីក្រោយសង្គ្រាមនៅអ៊ុយក្រែន ប្រទេសទាំងពីរនេះបានពន្លឿនការប្រើប្រាស់រូបិយប័ណ្ណក្នុងស្រុកក្នុងជំនួសប្រាក់ដុល្លារ។ នៅក្នុងកិច្ចប្រជុំគណៈកម្មាធិការអន្តររដ្ឋាភិបាលរុស្ស៊ី-ចិននៅទីក្រុងប៉េកាំងនាថ្ងៃទី២០ ខែវិច្ឆិកា លោក Andrey Belousov បានសង្កត់ធ្ងន់ថា ប្រហែល ៩៥ភាគរយនៃប្រតិបត្តិការរវាងភាគីទាំងពីរកំពុងត្រូវបានអនុវត្តជាប្រាក់រូប្លិ៍ និងប្រាក់យ័ន។ ក្នុងជំនួបនោះ ឧបនាយករដ្ឋមន្ត្រីរុស្ស៊ីបានលើកឡើងថា ទំហំពាណិជ្ជកម្មទ្វេភាគីនឹងលើសពី២០០ពាន់លានដុល្លារនៅឆ្នាំនេះ ហើយអាចឈានដល់ ៣០០ពាន់លានដុល្លារនៅឆ្នាំ ២០៣០។ នៅឆ្នាំ២០២២ ពាណិជ្ជកម្មរវាងទីក្រុងមូស្គូ និងទីក្រុងប៉េកាំងបានឈានដល់១៩០ពាន់លានដុល្លារ កើន២៩ភាគរយបើប្រៀបធៀបទៅនឹងឆ្នាំ២០២១ ដោយសារការដាក់ទណ្ឌកម្មរបស់លោកខាងលិចបានបង្ខំឱ្យរុស្ស៊ីផ្លាស់ប្តូរពាណិជ្ជកម្មទៅទិសខាងកើត។ បើតាមលោក Belousov ចិនជាដៃគូពាណិជ្ជកម្មដ៏សំខាន់របស់រុស្ស៊ីជាយូរមក ហើយទស្សនវិស័យវិនិយោគរវាងប្រទេសទាំងពីរកំពុងបន្តពង្រីក។ លោកបានបន្តថា គម្រោងសហប្រតិបត្តិការវិនិយោគថ្មីកំពុងត្រូវបានអនុវត្តក្នុងវិស័យអាទិភាពជាច្រើនដូចជារថយន្ត ការជីកយករ៉ែ ឧស្ម័ន កសិកម្ម ភស្តុភារ និងព័ត៌មានវិទ្យា។ ក្រោយវិបត្តិអ៊ុយក្រែន ក្រុមហ៊ុនចិនទទួលបានអត្ថប្រយោជន៍យ៉ាងច្រើនបន្ទាប់ពីអាជីវកម្មលោកខាងលិចដកខ្លួនចេញពីរុស្ស៊ី។ លោក Belousov សង្កេតឃើញថា ការចាកចេញរបស់ក្រុមហ៊ុនលោកខាងលិច បានបង្កើតឱកាសដ៏អស្ចារ្យសម្រាប់ដៃគូចិនជ្រៀតចូលវិស័យជាច្រើនដូចជា ប្រេង និងឧស្ម័ន គីមីឥន្ធនៈ ការផលិតគ្រឿងបន្លាស់រថយន្ត ក៏ដូចជាទំនិញប្រើប្រាស់ កញ្ចក់ សម្ភារៈសំណង់។ បច្ចុប្បន្ន រុស្ស៊ីនៅតែជាប្រទេសផ្គត់ផ្គង់ផលិតផលថាមពលដ៏សំខាន់ដល់ចិន ដូចជាប្រេង និងឧស្ម័ន ក៏ដូចជាផលិតផលកសិកម្ម។ ចិនបាននាំចេញទំនិញស្ទើរតែទាំងអស់ទៅកាន់រុស្ស៊ីរាប់ចាប់ពីអាហារ គ្រឿងម៉ាស៊ីន ទូរសព្ទដៃ របស់ក្មេងលេង និងសម្លៀកបំពាក់៕	ឧបនាយករដ្ឋមន្ត្រីរុស្ស៊ី Andrey Belousov បាននិយាយថា ៩៥ភាគរយនៃពាណិជ្ជកម្មរវាងរុស្ស៊ី និងចិនបច្ចុប្បន្នធ្វើឡើងជាប្រាក់រូប្លិ៍ និងប្រាក់យ័ន។
លោក មហាធៀ មហាម៉ាត់ នាយករដ្ឋមន្ត្រីម៉ាឡេស៊ី ដែលមានអាយុ៩៤ឆ្នាំ ធ្លាប់មកធ្វើបាឋកថាម្តងរួចហើយ នៅសាកលវិទ្យាល័យភូមិន្ទភ្នំពេញ ក្រោមប្រធានបទ «ជោគជ័យនៃសេដ្ឋកិច្ចម៉ាឡេស៊ីដោយយកគំរូតាមជប៉ុន»កាលពីខែកុម្ភៈ ឆ្នាំ២០០៦ ដែលកាលណោះលោកទើបចប់អាណត្តិនាយករដ្ឋមន្ត្រីដំបូង បានជាង៣ឆ្នាំ។ លោក មហាធៀ បានធ្វើទស្សនកិច្ចនៅប្រទេសវៀតណាម មុនមកកាន់កម្ពុជា៕	«ការរក្សាតុល្យភាពទំនាក់ទំនងជាមួយប្រទេសមហាអំណាចនៅក្នុងបរិបទអាស៊ាន» (Balancing Relations with the Superpowers in the context of ASEAN) ជាប្រធានបទនៃកិច្ចសន្ទនាពិសេ ដែលបណ្ឌិត មហាធៀ មហាម៉ាត់ (Mahathir Mohamad) ត្រូវលើកយកមកបង្ហាញ និងពិភាក្សា នៅសកលវិទ្យាល័យភូមិន្ទភ្នំពេញ (RUPP) នារសៀលថ្ងៃទី២ ខែកញ្ញា ឆ្នាំ២០១៩។ នេះបើតាមការបញ្ជាក់របស់ RUPP នៅលើទំព័រហ្វេសប៊ុកផ្លូវការរបស់ខ្លួន។
ភ្នំពេញ៖ រដ្ឋាភិបាល ម៉ិកស៊ិក នឹងផ្ដល់អាហារូបករណ៍ចំនួន២កន្លែង ដល់និស្សិតកម្ពុជា សម្រាប់ឆ្នាំសិក្សា២០២០។ នេះបើតាមសេចក្តីជូនដំណឹងរបស់ក្រសួងការបរទេស និងសហប្រតិបត្តិការអន្តរជាតិ។ អាហារូបករណ៍នេះ ផ្ដល់ជូនដល់និស្សិតថ្នាក់បរិញ្ញាបត្រ, បរិញ្ញាបត្រជាន់ខ្ពស់ និងជំនាញឯកទេសផ្សេងៗ។ លក្ខខណ្ឌនៃការជ្រើសរើស បេក្ខជនត្រូវមានចំណេះដឹងភាសាអេស្ប៉ាញស្ទាត់ជំនាញ។ ដោយឡែក ភាគីម៉ិកស៊ិក នឹងទទួលបន្ទុកថ្លៃសិក្សា សំបុត្រយន្តហោះ និងប្រាក់ឧបត្ថម្ភប្រចាំខែចាប់ពី ១០.២៧០ ដល់ ១២.៨៤២ ប៉េសូ (៥០០-៧០០ ដុល្លារ)។ បេក្ខជនដែលមានចំណាប់អារម្មណ៍ អាចដាក់ពាក្យតាមរយៈគេហទំព័រ https://sigca.sre.gob.mx/login រហូតដល់ថ្ងៃទី២៧ ខែកញ្ញា ឆ្នាំ២០១៩ និងសម្រាប់ព័ត៌មានបន្ថែមតាមរយៈគេហទំព័រ៖ http://bit.ly/2m18eN6។	ដោយ៖ ឃុន សម្ផស្ស
ជ័យជម្នះ ២-១ នៅជើងទីពីរ វាគ្រប់គ្រាន់ក្នុងការជួយក្រុមភ្នំពេញក្រោនឲ្យឡើងទៅវគ្គពាក់កណ្តាលផ្តាច់ព្រ័ត្រនៃពានរង្វាន់សម្តេច ហ៊ុន សែន ប្រចាំឆ្នាំ២០២០។ នាជំនួបដ៏ស្វិតស្វាញក្រោមដំណក់ភ្លៀងនៅកីឡដ្ឋានគីរីវង់សុខសែនជ័យ ក្រុមម្ចាស់ផ្ទះគីរីវង់សុខសែនជ័យ និងក្រុមភ្នំពេញក្រោនបានរក្សាលទ្ធផលដោយគ្មានការស៊ុតបញ្ចូលទីគ្នានៅតង់ទី១។ ឈានដល់តង់ទីពីរ ឱកាសរកគ្រាប់បាល់នាំមុខ ១-០ សម្រាប់ម្ចាស់ផ្ទះគីរីវង់សុខសែនជ័យបានកើតឡើង ក្រោយអាជ្ញាកណ្តាលផ្តល់បាល់ពិន័យ១១ម៉ែត្រដល់ពួកគេ ក្រោយកីឡាករគីរីវង់ទាត់បាល់ទៅប៉ះដៃកីឡាករភ្នំពេញក្រោន។ កីឡាករ ជុង មករា ជាអ្នកទទួលបន្ទុកទាត់បាល់ពិន័យនេះ តែធ្វើមិនបានសម្រេច។ ប៉ុន្តែដោយសារអ្នកចាំទីរបស់ភ្នំពេញក្រោន អ៊ុំ វិចិត្រ លោតមុនការទាត់របស់ ជុង សុខា ត្រូវបានអាជ្ញាកណ្តាលពិន័យកាតលឿង និងផ្តល់ឲ្យទាត់បាល់ពិន័យម្តងទៀត។ នៅលើកនេះ កីឡាករ ឆឹង មករា ជាអ្នកទទួលបន្ទុកទាត់បាល់ពិន័យនេះ ហើយរូបគេធ្វើបានយ៉ាងល្អក្នុងការបំប៉ោងសំណាញ់ទីរបស់ភ្នំពេញក្រោន ដើម្បីបង្កើនការនាំមុខ ១-០ ឲ្យក្រុមម្ចាស់ផ្ទះ។ ភាពសប្បាយរីករាយរបស់អ្នកគាំទ្រម្ចាស់ផ្ទះមិនបានប៉ុន្មានផង នៅនាទីទី៧០កីឡាករ លឹម ពិសុទ្ធ បានរកគ្រាប់បាល់តាមស្មើ ១-១ ឲ្យភ្នំពេញក្រោន ក្រោយការបញ្ជូនរបស់កីឡាករ ម៉ៅ ពិសិដ្ឋ។ តែកីឡាកររូបនេះ ត្រូវបានអាជ្ញាកណ្តាលពិន័យកាតលឿង ក្រោយអបអរគ្រាប់បាល់ដោយដោះអាវ។ ក្រោយមកគ្រូបង្វឹកក្រុមភ្នំពេញក្រោនលោក ស៊ុំ វណ្ណា ត្រូវបានអាជ្ញាកណ្តាលពិន័យកាតក្រហម ឲ្យដើរចេញពីលាន។ ក្រោយមកគ្រាប់បាល់នាំមុខ ២-១ សម្រាប់ភ្នំពេញក្រោនក៏បានកើតឡើង ដែលសម្រេចបានដោយកីឡាករ លឹម ពិសុទ្ធ។ ក្រុមទាំងពីរបានរក្សាលទ្ធផលនេះរហូតចប់ការប្រកួត៕	ក្រុមភ្នំពេញក្រោនបានឡើងទៅវគ្គពាក់កណ្តាលផ្តាច់ព្រ័ត្រពានរង្វាន់សម្តេច ហ៊ុន សែន ថ្នាក់ជាតិ ក្រោយទម្លាក់គីរីវង់សុខសែនជ័យជាមួយជ័យជម្នះទាំងពីរជើង ៤-២។
អត្ថបទទាក់ទង ពលរដ្ឋហ្វីលីពីនទាមទារយុត្តិធម៌ជូនបាហុនិកា Dacera ដែលត្រូវបានរំលោភសម្លាប់ Christine Angelica Dacera វ័យ២៣ឆ្នាំ ជាបាហុនិកាតាមយន្តហោះ និងជាអតីតបវរកញ្ញាមួយរូប។ នាងបានចូលរួមក្នុងពិធីជប់លៀងមួយជាមួយមិត្តភក្តិនៅក្នុងក្រុង Makati ប្រទេសហ្វីលីពីន នាពិធីអបអរឆ្នាំថ្មី ឆ្នាំ២០២០ ឈានចូល ២០២១។ នារាត្រីនោះហើយ នាងត្រូវបានប្រទះឃើញសន្លប់ស្តូកស្តឹងក្នុងអាងងូតទឹកនៃបន្ទប់សណ្ឋាគារមួយ ដែលក្រោយមក ត្រូវបានប្រកាសថាស្លាប់ ក្រោយបញ្ជូនទៅកាន់មន្ទីរពេទ្យ។ Pacquiao ដែលទើបក្លាយជាប្រធានគណបក្សកាន់អំណាចហ្វីលីពីន PDP-Laban បានប្រកាសនៅក្នុងបទសម្ភាសន៍មួយថា លោកនឹងផ្តល់ប្រាក់ជាង ៧៥០០ ផោន (ជាងមួយម៉ឺនដុល្លារអាមេរិក) សម្រាប់អ្នកណាដែលអាចស្វែងរកជនដៃដល់ចំនួន៨រូបដែលមិនទាន់បានចាប់ខ្លួន។ អ្នកពាក់ព័ន្ធបីនាក់ ត្រូវបានកំណត់អត្តសញ្ញាណរួចហើយ។ តាមរយៈស្ថានីយ៍វិទ្យុ DZRH កំពូលអ្នកប្រដាល់អាស៊ីវ័យ៤២ឆ្នាំរូបនេះអះអាងថា៖ «ខ្ញុំនឹងផ្តល់ប្រាក់ចំនួន ១ម៉ឺនដុល្លារដល់អ្នកដែលចាប់ជនសង្ស័យបាន»។ មិនត្រឹមតែ Pacquiao ឡើយដែលឈឺឆ្អាលពីរឿងដ៏ឃោឃៅនេះ។ ពលរដ្ឋ រួមទាំងតារាល្បីៗនៅហ្វីលីពីនដទៃទៀត ក៏បានរួមគ្នាបង្កើតចលនាទាមទាររកយុត្តិធម៌ជូនដល់នាង Christine Angelica Dacera ផងដែរ៕	ស្តេចប្រដាល់ហ្វីលីពីន Manny Pacquiao ប្រកាសផ្តល់ប្រាក់រង្វាន់ដល់អ្នកដែលអាចចាប់ឃាតករ និងបក្សពួកដែលពាក់ព័ន្ធការស្លាប់បាហុនិកា Christine Angelica Dacera នៅក្នុងបន្ទប់សណ្ឋាគារមួយ។
«នេះជារបៀបលេងរបស់អ្នក នេះជាអនាគតរបស់អ្នក។ សូមកុំបោះបង់ឲ្យសោះ យើងត្រូវមានរបៀបលេងបែបនេះ រៀងរាល់ការប្រកួត»។ លោក Keisuke Honda បានថ្លែងទៅកាន់ក្រុមកីឡាករខ្មែរយ៉ាងដូច្នេះ ដោយក្រើនរំលឹកថា មនុស្សរង់ចាំមើលការប្រកួត ប្រសិនបើកីឡាករបន្តរក្សារបៀបលេងរបស់ខ្លួន ដែលកំពុងនាំភាពប្រែប្រួលដល់វិស័យបាល់ទាត់កម្ពុជា។ លោកបានបញ្ជាក់ថា មនុស្សជាច្រើនបាននិយាយទៅកាន់លោកទាក់ទងនឹងក្រុមកម្ពុជា ជាមួយនឹងការកោតសរសើរ ប៉ុន្តែក៏មានការលើកឡើងថា កម្ពុជាអាចមានឱកាសវាយបកវិញតែមួយលើក ឬពីរលើកប៉ុណ្ណោះ ពេលជួបជាមួយក្រុមខ្លាំង។ «ខ្ញុំបានប្រាប់ទៅពួកគេវិញថា NO យើងមិនធ្វើបែបនេះឡើយ»។ នេះជាប្រតិកម្មតបរបស់លោក Honda ដោយរំលឹកថា លោកមិននិយាយពីគុណភាពនោះឡើយ ប៉ុន្តែនិយាយពីបច្ចុប្បន្ន ជាពិសេសការលេងដោយមិនមានការភិតភ័យ។ លោកបានបន្ថែមថា៖ «ខ្ញុំមិនដែលនិយាយពីកំហុសប្រាប់អ្នកនោះឡើយ។ បើពេលអ្នកទាំងអស់គ្នាភ័យ ខ្ញុំគិតថា ខ្ញុំនឹងខឹង។ ប៉ុន្តែបើអ្នកមិនភ័យ ហើយលេងតាម Style របស់យើង ខ្ញុំគោរពអ្នក។ នោះហើយជាយើងទាំងអស់គ្នា។ នោះហើយជាវិន័យរបស់យើង»៕	លោក Keisuke Honda អ្នកចាត់ការទូទៅក្រុមជម្រើសជាតិកម្ពុជា បានណែនាំដល់កីឡាករជម្រើសជាតិកម្ពុជា បន្តអនុវត្តរបៀបលេងរបស់ខ្លួន ក្នុងជំនួបជាបន្តបន្ទាប់ ជាពិសេសការប្រកួតវគ្គជម្រុះ FIFA World Cup ជុំទីពីរ ដែលកំពុងដំណើរការ។ នេះបើតាមឃ្លីបវីដេអូខ្លីមួយ ដែលបង្ហោះនៅក្នុងគណនី Instagram របស់វីរបុរសក្រុមជម្រើសជាតិ នាថ្ងៃទី៧ ខែកញ្ញា នេះ។
ដើម្បីជ្រាបច្បាស់សូមលោកអ្នកនាងទស្សនាបទសម្ភាសរវាងលោក ស៊ុល រ៉វី ជាមួយលោក រិអេ យូស៊ុកេ ដូចតទៅ៖ ខ្លុយឫស្សី «ស្សាគឹហាឈិ» មកពីពាក្យគឺ «ស្សាគឹ» ជាប្រវែងឯកតាមួយរបស់ជប៉ុន និងពាក្យ «ហាឈិ» មានន័យថាប្រាំបី។ ដូច្នេះឈ្មោះ «ស្សាគឹហាឈិ» គឺសំដៅលើប្រវែងខ្លុយធ្វើពី ឫស្សីមួយនេះ គឺ ១,៨ shakuor ឬស្មើនឹង ៥៤សង់ទីម៉ែត្រ។ នេះបើតាមគេហទំព័រ Japan House។ បើប្រៀបទៅនឹងខ្លុយឫស្សីខ្មែរខ្លុយប្រភេទនេះ មានរបៀបនៃការផ្លុំផ្សេងដាច់ដោយឡែក។ គឺដើម្បីអាចបញ្ចេញសំឡេងបាន អ្នកលេងមិនដាក់បញ្ចូលខ្លុយទៅក្នុងមាត់ផ្ទាល់ឡើយគឺដាក់ខ្លុយនេះនៅលើចង្កា ក្រោមបបូរមាត់។ ឯការផ្លុំខ្យល់ចេញក៏ត្រូវមានបច្ចេកទេសផ្លុំ ដោយខ្យល់ពាក់កណ្ដាលប៉ុណ្ណោះ បញ្ចូលទៅក្នុងខ្លុយ។ ដូច្នេះហើយ ទើបធ្វើឱ្យខ្លុយប្រភេទនេះពិបាកផ្លុំប្រសិនបើអ្នកផ្លុំមិនដែលលេងពីមុនមក។ លោក អ៊ិរិអេ យូស៊ុកេ ជាសិល្បករជប៉ុនលេងខ្លុយឫស្សី «ស្សាគឹហាឈិ» ល្បីល្បាយមួយរូបដែលមានមានឪពុកម្ដាយជាសិល្បករបុរាណ។ លោកបានលេងឧបករណ៍ផ្លុំនេះ ចាប់ផ្ដើមរៀនតាំងពីអាយុ១០ឆ្នាំ មកទល់ពេលនេះគឺមានរយៈពេលប្រមាណជិត៣០ឆ្នាំ។ មានបរិញ្ញាបត្រលើឧបករណ៍ខ្លុយនេះ លោកអ៊ិរិអេ យូស៊ុកេ ធ្លាប់ចេញទៅសម្ដែងនៅ បណ្តាប្រទេសនានាប្រមាណ៥០ ព្រមទាំងធ្លាប់បានទទួលបានពានរង្វាន់ជាច្រើនដែរពាក់ ព័ន្ធនឹងឧបករណ៍ភ្លេងបុរាណជប៉ុនមួយនេះ។ បច្ចុប្បន្ន លោកក៏ជាសាស្ត្រចារ្យបង្រៀនខ្លុយនេះ នៅឯប្រទេសជប៉ុន៕	សៀមរាប៖ «ស្សាគឹហាឈិ»(Shakuhachi)ជាខ្លុយឫស្សីជប៉ុនមួយបែប ដែលមានអាយុកាលជាង១ ៣០០ឆ្នាំមកហើយ។បើតាម លោក អ៊ិរិអេ យូស៊ុកេ សាស្ត្រចារ្យ និងជាសិល្បករជប៉ុនដ៏ល្បីមួយរូប ខ្លុយឫស្សីឬ«ស្សាគឹហាឈិ» មានដើមកំណើតពីសង្ឃជប៉ុនបានប្រើវាសម្រាប់សាសនា និងក្រុមសាមូរ៉ៃជប៉ុន ប្រើប្រាស់សម្រាប់កម្សាន្ត។
តាមរយៈសេចក្ដីជូនដំណឹងចុះថ្ងៃទី២៦ វិច្ឆិកា មន្ត្រីសាធារណការ ប្រាប់ឱ្យប្រជាពលរដ្ឋជាម្ចាស់ផ្ទះ អាជីវកម្មដ្ឋាន ដែលស្ថិតនៅទីប្រជុំជនក្នុងក្រុងសៀមរាប នៃគម្រោងស្ថាបនាផ្លូវ៣៨ខ្សែ ត្រូវរួសរាន់ទំនាន់ទំនងទៅការិយាល័យលូទឹក និងស្ថានីយចម្រោះទឹកកខ្វក់ ដើម្បីសុំភ្ជាប់បណ្ដាញទឹកភ្លៀង និងទឹកកខ្វក់។ មន្ទីរបញ្ជាក់ថា ប្រមុខរាជរដ្ឋាភិបាលសម្រេចបន្ថែមកញ្ចប់ថវិកាដើម្បីតភ្ជាប់បណ្ដាញលូទាំងអស់ ចូលក្នុងគម្រោងស្ថាបនាផ្លូវ៣៨ខ្សែ ជូនប្រជាពលរដ្ឋដោយឥតគិតថ្លៃ និងដោយសារមើលឃើញផលលំបាករបស់ប្រជាពលរដ្ឋ ក្នុងបរិបទជំងឺកូវីដ១៩ ផងដែរ៕	សៀមរាប៖ រដ្ឋបាលខេត្តសៀមរាប តាមរយៈមន្ទីរសាធារណការ និងដឹកជញ្ជូន បានឱ្យប្រជាពលរដ្ឋរួសរាន់ទំនាក់ទំនងដើម្បីសុំភ្ជាប់បណ្ដាញលូទឹកភ្លៀង និងទឹកកខ្វក់ តាមបណ្ដាញផ្លូវ៣៨ខ្សែដែលកំពុងសាងសង់ និងបញ្ជាក់ថា ការភ្ជាប់នេះពុំមានគិតថ្លៃសេវាឡើយ។
អត្ថបទទាក់ទង លោក មហាធៀ លាលែងពីតំណែងនាយករដ្ឋមន្ត្រីម៉ាឡេស៊ី ក្រោយសម្ព័ន្ធភាពប្រេះឆា ប្រធានបក្សជនជាតិដើមរួមរួបម៉ាឡេស៊ី លោក Muhyiddin Yassin បានបញ្ជាក់ថា ក្រុមប្រឹក្សាជាន់ខ្ពស់របស់បក្សលោក បានបង្កើតការសេចក្តីសម្រេចនេះ កាលពីថ្ងៃអាទិត្យ ២៣ ខែកុម្ភៈ។ លោកសរសេរលើហ្វេសប៊ុលបែបនេះថា៖«ការសម្រេចចិត្ត (ចាកចេញពីសម្ព័ន្ធភាព PH) បានធ្វើឡើយក្រោយទាញយកការអភិវឌ្ឍនយោបាយបច្ចុប្បន្ន និងអនាគតរបស់ប្រទេសមកគិតពិចារណា»។ លោក បន្ថែមទៀតថា សមាជិកបក្សលោកទាំងអស់ បន្តគាំទ្រនិងជឿទុកចិត្តលោក មហាធៀ ជានាយករដ្ឋមន្ត្រី ។ ការចែកផ្លូវពីសម្ព័ន្ធភាពកាន់អំណាច Pakatan Harapan (PH) កើតឡើងខណៈសមាជិកសភាមកពីបក្សយុត្តិធម៌ប្រជាជន (PKR) របស់លោក Anwar Ibramhim រួមមាន អនុប្រធានបក្ស គឺលោក Azmin Ali ផងនោះ បានប្រកាសពីការដើរចេញពីបក្សនេះ និងសម្ព័ន្ធភាព PH ដើម្បីបង្កើតប្លុកឯករាជ្យមួយក្នុងសភា។ តាមការចុះផ្សាយរបស់ទូរទស្សន៍សិង្ហបុរី Channel News Asia លោក Azmin នៅរសៀលថ្ងៃចន្ទនេះ បានដឹកនាំសមាជិកសភា១០នាក់ផ្សេងទៀត លាលែងពីបក្ស PKR របស់លោក Anwar និងសម្ព័ន្ធភាព PH ដែលលោក មហាធៀ ធ្លាប់ជាប្រមុខដឹកនាំ។ សមាជិកសភាទាំង១០នាក់នេះ គឺរួមមាន រដ្ឋមន្ត្រីរដ្ឋាភិបាលតំបន់និងផ្ទះសម្បែង Zuraida Kamaruddin, រដ្ឋមន្ត្រីការបរទេស Saifuddin Abdullah និងរដ្ឋមន្ត្រីការងារ Baru Bian ជាដើម។ និយាយទៅដល់លោក មហាធៀ ឯណោះវិញ ប៉ុន្មានម៉ោងប៉ុណ្ណោះក្រោយពីថ្វាយលិខិតសុំលាលែងជាប្រមុខរដ្ឋាភិបាលម៉ាឡេស៊ិ លោក ក៏បានប្រកាសចុះចេញប្រធាន (Chairman) បក្សគណបក្សជនជាតិដើមរួមរួបម៉ាឡេស៊ី (Malaysian United Indigenous Party) នៅរសៀលថ្ងៃចន្ទនេះផងដែរ។ តាមប្រភពព័ត៌មាន Malay Mail ដោយដកស្រង់សម្តីរបស់ទីប្រឹក្សាម្នាក់របស់លោកមហាធៀ លោកនាយករដ្ឋមន្ត្រីត្រូវបានកោះហៅទៅចូលគាល់មហាក្សត្រម៉ាឡេស៊ីនៅម៉ោង ៥ល្ងាច ថ្ងៃចន្ទនេះ។ ការសម្រេចចិត្តរបស់លោក មហាធៀ កើតឡើងក្រោយពីមានភាពរំជើបរំជួលផ្នែកនយោបាយក្នុងសម្ព័ន្ធភាពកាន់អំណាច Pakatan Harapan ។ នៅថ្ងៃទី២៣ ខែកុម្ភៈ លោក មហាធៀ បានជួបជាមួយតំណាងបក្សមួយចំនួនដែលមានសំឡេងក្នុងសភា រាប់ទាំងតំណាងបក្សរួបរួមម៉ាឡេស៊ី (UMNO) ដែលជាបក្សប្រឆាំងផង។ អ្វីដែលគេមើលឃើញនោះ គឺលោក មហាធៀ ចង់ប្រមូលសំឡេងក្នុងសភាដើម្បីបង្កើតរដ្ឋាភិបាលថ្មី ដែលមិនបញ្ចូលបក្សរបស់លោក Anwar Ibrahim ៕	គណបក្សជនជាតិដើមរួមរួបម៉ាឡេស៊ី (Malaysian United Indigenous Party) របស់នាយករដ្ឋមន្ត្រី មហាធៀ មហាម៉ាត់ បានសម្រេចចាកចេញពីសម្ព័ន្ធភាព Pakatan Harapan (PH) ខណៈស្ថានការន៍នយោបាយក្នុងប្រទេសនេះ បានប្រែជាតានតឹង កាលពីរសៀលថ្ងៃចន្ទ ២៤ ខែកុម្ភៈ ក្រោយការសុំលាលែងរបស់លោក។ ទន្ទឹមនេះ សមាជិកសភា១១នាក់មកពីបក្សរបស់លោក អាន់វ៉ា អ៊ីប្រាហ៊ីម (Anwar Ibraham )ក៏បានប្រកាសដើរចេញពីបក្សនេះផងដែរ ដោយគោលដៅបង្កើតប្លុកឯករាជ្យមួយក្នុងសភា។
អនុប្រធានសហព័ន្ធកីឡាចបាប់ បានលើកឡើងថា កម្រិតបច្ចេកទេសរបស់អត្តពលិកចំបាប់ទាំងអស់ហាក់មានការរីកចម្រើនគួរឱ្យកត់សម្គាល់។ ជារួមកីឡាករ កីឡាការិនីចំបាប់កម្ពុជាទាំងអស់ដែលបានចូលរួមប្រកួតកីឡាជាតិលើកទី៣ មានកម្រិតបច្ចេកទេស និងសមត្ថភាពគ្រប់គ្រាន់សម្រាប់ការប្រជែងមេដាយពីកីឡាស៊ីហ្គេម ឆ្នាំ២០២៣។ «សហព័ន្ធកីឡាចំបាប់កម្ពុជា បានកំណត់គោលដៅរួចជាស្រចហើយ នៅឆ្នាំ២០២៣ ខាងមុខធ្វើយ៉ាងណាប្រជែងមេដាយឱ្យបានច្រើនជាង៧»។ លោក Casey Barnett និយាយដូចច្នេះក្នុងពិធីបិទការប្រកួតកីឡាចំបាប់ ក្នុងព្រឹត្តិការណ៍កីឡាជាតិលើកទី៣ នៅថ្ងៃទី២២ ខែវិច្ឆិកា នាពហុកីឡដ្ឋានជាតិមរតកតេជោ។ គួរបញ្ជាក់ថា កីឡាជាតិលើកទី៣ ក្រសួងមហាផ្ទៃឈរលេខ១បណ្តោះអាសន្នជាមួយមេដាយសរុប៩ ក្នុងនោះមាស៦ ប្រាក់២ និងសំរឹទ្ធ១, លេខ២ ក្រសួងសេដ្ឋកិច្ច និងហិរញ្ញវត្ថុ មេដាយសរុប១២ មាស៥ ប្រាក់៥ និងសំរឹទ្ធ២, លេខ៣ ខេត្តកំពង់ឆ្នាំង មេដាយសរុប៨ មាស១ ប្រាក់១ និងសំរឹទ្ធ៦ ខេត្តព្រៃវែង លេខ៤ មេដាយសរុប៩ ប្រាក់២ និងសំរឹទ្ធ៧, លេខ៥ ខេត្តពោធិ៍សាត់ មេដាយសរុប៣ ប្រាក់១ និងសំរឹទ្ធ២ និងលេខ៦ ខេត្តកំពង់ធំ មេដាយសរុប២ ប្រាក់១ សំរឹទ្ធ១៕	លោក Casey Barnett អនុប្រធានសហព័ន្ធកីឡាចំបាប់កម្ពុជាដាក់គោលដៅប្រជែងយកមេដាយលើសពី៧ពីកីឡាស៊ីហ្គេមឆ្នាំ២០២៣នៅកម្ពុជា។ គោលដៅមេដាយដ៏ច្រើននេះ ក្រោយលោក Barnett វាយតម្លៃកម្រិតសមត្ថភាពកីឡាករ-កីឡាការិនីកម្ពុជា មានបច្ចេកទេស និងសមត្ថភាពគ្រប់គ្រាន់។ ដោយឡែកនៅកីឡាជាតិលើកទី៣ ប្រភេទកីឡាចំបាប់មាន ខេត្ត និងក្រសួង៧ ចូលរួមប្រកួតប្រជែងផងដែរ។
តើមានអ្វីប្លែក និងអស្ចារ្យខ្លះទៅហ្ន៎? ជាការពិតណាស់ស្មាតហ្វូន Samsung Galaxy A10s ដែលនឹងដាក់លក់ជាផ្លូវការក្នុងប្រទេសកម្ពុជានេះ គឺពិតជាមានសមត្ថភាព និងចំណុចលេចធ្លោមិនធម្មតា លើសពីអ្វីដែលលោកអ្នកគិតទៅទៀត ក្នុងពេលបច្ចុប្បន្ន ដែលកំពុងតែពេញនិយមខ្លាំងក្នុងការថតរូប ថតវីដេអូ និងការភ្ជាប់ទំនាក់ទំនងឱ្យកាន់តែជិតស្និទ្ធ។ បើនិយាយពីចំណុចពិសេស និងលក្ខណៈអស្ចារ្យ នៃបច្ចេកវិទ្យាដែលបំពាក់មកលើ Samsung Galaxy A10s ក៏ដូចជារូបរាងដ៏ស្រស់ស្អាតគួរឱ្យស្រឡាញ់នេះ គឺហាក់ដូចជាមិនស័ក្តិសមនឹងតម្លៃទាល់តែសោះ។ គួររំលឹកផងដែរថា Samsung Galaxy A10s ភ្ជាប់មកជាមួយ នឹងអេក្រង់រាងដំណក់ទឹក (Infinity-V) សម្រាប់កម្លាំងថ្មវិញរហូតដល់ 4,000mAh រួមជាមួយកម្មវិធីស្កេនក្រយៅដៃ និងផ្ទៃមុខយ៉ាងទំនើប និងសុវត្តិភាពខ្ពស់បំផុត ហើយអ្វីដែលរឹតតែអស្ចារ្យនេះ គឺតម្លៃតែម្តង ត្រឹមតែ ១៤៩ ដុល្លារ តែប៉ុណ្ណោះ ជាមួយជម្រើស៣ពណ៌ដែលសាកសមសម្រាប់សំណព្វចិត្តទាំងអស់គ្នាគឺ ៖ ពណ៌ខ្មៅ ក្រហម និងបៃតង។ តែទោះជាយ៉ាងណា ក៏សូមសរសើរ និងអរគុណដល់ក្រុមហ៊ុន សាមសុង ដែលផ្តល់ជូននូវស្មាតហ្វូនត្រកូលស៊េរី A ជំនាន់ចុងក្រោយ Samsung Galaxy A10s ដ៏ទំនើបទាន់សម័យនេះ ដើម្បីបំពេញតម្រូវការរបស់អតិថិជនទាំងអស់ គ្រប់លំដាប់ថ្នាក់ អាចទទួលបានបទពិសោធន៍ដ៏អស្ចារ្យ នៃការប្រើប្រាស់ស្មាតហ្វូនរបស់ខ្លួន។ ប្រញាប់ឡើង! រួសរាន់អញ្ជើញទៅទិញឱ្យបានមុនគេភា្លមទៅ! សមត្ថភាព និងលក្ខណៈពិសេស គឺពិតជាល្អលើសពីតម្លៃពិតមែន។ សម្រាប់ព័ត៌មានបន្ថែម សូមមកសាកសួរ និងទស្សនាដោយផ្ទាល់ នៅតាមហាងលក់ផលិតផល សាមសុង ឬតំណាងដេប៉ូចែកចាយរបស់ក្រុមហ៊ុន ដែលជិតបំផុតទូទាំងប្រទេសកម្ពុជា ឬក៏ទំនាក់ទំនងមកកាន់លេខ 1800 203 232 ៕ (អត្ថបទពាណិជ្ជកម្ម)	និយាយទៅក្រុមហ៊ុន សាមសុង ពិតជាពូកែ និងដឹងយ៉ាងច្បាស់ថា អតិថិជនរបស់ខ្លួនក្នុងពេលបច្ចុប្បន្ន ត្រូវការអ្វី និងចង់បានអ្វី ហេតុដូច្នេះហើយ ទើបខ្លួនមិនព្រមនៅស្ងៀម ក្នុងការបញ្ចេញស្មាតហ្វូនដ៏ទំនើបអស្ចារ្យ ដើម្បីបំពេញចិត្តអ្នកប្រើប្រាស់ទាំងអស់ មិនឱ្យខកចិត្តឡើយ។ ជាក់ស្តែង សម្រាប់ស្មាតហ្វូនស៊េរី A ទាំងអស់ គឺត្រូវបានផលិតឡើងសម្រាប់បំពេញសេចក្តីត្រូវការ ឱ្យទទួលបានបទពិសោធន៍ដ៏រីករាយអស្ចារ្យ ក្នុងយុគសម័យថត Selfie ឬ Live វីដេអូ។
វៀតណាមកាត់ទោសអតីតរដ្ឋមន្ត្រីសុខាភិបាល និងមនុស្ស៣៧នាក់ផ្សេងទៀត ពីបទពុករលួយក្នុងរឿងអាស្រូវតេស្តកូវីដ AFP - VIETNAM NEWS AGENCY តុលាការក្រុងហាណូយ បានបើកសវនការនៅថ្ងៃពុធទី៣មករា ជំនុំជម្រះក្តីអតីតរដ្ឋមន្ត្រីក្រសួងសុខាភិបាល និងមន្ត្រី៣៧នាក់ ពីបទសង្ស័យប្រព្រឹត្តអំពើពុករលួយក្នុងសំណុំរឿងអាស្រូវដ៏ធំមួយ ទាក់ទងនឹងប្រដាប់ធ្វើតេស្តមើលកូវីដ១៩។ បើតាមរូបភាពដែលផ្សព្វផ្សាយដោយបណ្តាញសារព័ត៌មានផ្លូវការ នាព្រឹកថ្ងៃពុធទី ៣មករានេះ ប៉ូលិសក្នុងឯកសណ្ឋានបានក្រៀកជនជាប់ចោទទាំង៣៨នាក់ រហូតចូលដល់ក្នុងសាលសវនការតុលាការ ក្នុងនោះមានម្នាក់ជាអតីតរដ្ឋមន្ត្រីក្រសួងសុខាភិបាល លោក ង្វៀនថាញ់ឡុង និងម្នាក់ទៀតជាអតីតចៅហ្វាយក្រុងហាណូយផង។ តុលាការសង្ស័យថាលោក ង្វៀន ថាញ់ឡុង អតីតរដ្ឋមន្ត្រីក្រសួងសុខភិបាល បានប្រព្រឹត្តអំពើពុករលួយ ដោយព្រមទទួលយកសំណូកចំនួន២,២៥លានដុល្លារអាមេរិក ជាថ្នូរនឹងការព្រមព្រៀងឱ្យមានកិច្ចសន្យាក្នុងតម្លៃរាប់លានដុល្លារជាមួយក្រុមហ៊ុនViet A។ Viet A ក្រុមហ៊ុនរដ្ឋពាក់កណ្តាលឯកជនផលិតប្រដាប់ធ្វើតេស្តកូវីដ១៩ បានសិទ្ធិផ្គត់ផ្គង់សម្ភារៈតេស្តដល់មន្ទីរពេទ្យនិងប្រជាពលរដ្ឋក្នុងតំបន់ ដោយបំប៉ោងតម្លៃយ៉ាងខ្លាំង។ តុលាការដដែលបានអះអាងទៀតថា ក្រុមហ៊ុនViet A ប្រមូលផលបានដល់ទៅ១៧២លានដុល្លារអាមេរិក ក្នុងនោះ៣៤លានដុល្លារ បានទៅមន្ត្រីរដ្ឋការផ្ទាល់។ ចំណែកលោកអតីតចៅហ្វាយក្រុងហាណូយ លោក ជូ ង៉ុកអាញ់ វិញជាប់ចោទរំលោភវិន័យស្តីពីការគ្រប់គ្រងទ្រព្យសម្បត្តិរដ្ឋ។ ជាសរុប មានយ៉ាងហោចមន្ត្រីរដ្ឋការនិងអ្នកជំនួញប្រមាណជាង១០០នាក់ ត្រូវបានចាប់ខ្លួន ក្នុងសំណុំរឿងអាស្រូវពុករលួយតេស្តកូវីដ១៩នេះ។ កាលពីសប្តាហ៍មុន តុលាការយោធាក្រុងហាណូយ បានកាត់ទោសអគ្គនាយកក្រុមហ៊ុនVietA លោក ផាន់ កុកវៀត ឱ្យជាប់ពន្ធនាគារ២៥ឆ្នាំពីបទរំលោភអំណាចនិងច្បាប់រកស៊ី។ សូមរំលឹកថា ពេលផ្ទុះវិបត្តិកូវីដភ្លាម វៀតណាមជាប់ឈ្មោះជាប្រទេសមានចំណាត់ការល្អប្រឆាំងនឹងជំងឺរាតត្បាតសកល ប៉ុន្តែរឿងអាស្រូវពុករលួយជាច្រើនពាក់ព័ន្ធនឹងវិធានការកូវីដបានលេចឡើងបន្តិចម្តងៗតាមក្រោយ។ នៅឆ្នាំមុន អ្នកទទួលខុសត្រូវបីនាក់ បានទទួលទោសជាប់ពន្ធនាគារអស់មួយជីវិត និងរាប់សិបនាក់ផ្សេងទៀត ត្រូវតុលាការកាត់ទោសឱ្យជាប់ឃុំឃាំងជាច្រើនឆ្នាំពីបទបានទទួលសំណូកនិងប្រព្រឹត្តអំពើពុករលួយក្នុងបេសកកម្មជញ្ជូនពលរដ្ឋវៀតណាមតាមយន្តហោះឱ្យត្រលប់ចូលស្រុកវិញក្នុងអំឡុងពេលកូវីដរាតត្បាតខ្លាំង។ កាលពីឆ្នាំ ២០២២ សភាបានទម្លាក់អតីតឧបនាយករដ្ឋមន្ត្រី ទទួលបន្ទុកធ្វើមាតុភូមិនិវត្តន៍ពលរដ្ឋ និងចាត់ចែងវិបត្តិកូវីដ ចំនួនពីររូប ពីតំណែង។ សូម្បីតែប្រធានាធិបតី ង្វៀនស៊ុនហ្វុក ដែលមានទំនួលខុសត្រូវនយោបាយនៅចំពោះវិបត្តិកូវីដ ក៏ត្រូវបានដកចេញតួនាទីដែរ។ នេះបើតាមការអះអាងរបស់គណៈកម្មការមជ្ឈិមបក្សសម័យនោះ៕	ដោយ៖អៀង សុខម៉ិញ /RFI
កីឡាការិនីគុនល្បុក្កតោ ខៀវ ចិន្តារ័ត្ន ដែលកំពុងហ្វឹកហាត់នៅប្រទេសហ្វីលីពីនបានអះអាងថា នាងបានត្រៀមខ្លួនរួចរាល់ហើយក្នុងការរួមចំណែកជួយកសាងកិត្តិយសជូនជាតិមាតុភូមិ សម្រាប់ការប្រកួតកីឡាស៊ីហ្គេមលើកទី៣០នៅហ្វីលីពីនឆ្នាំនេះ។ ក្រៅពីប្តេជ្ញាប្រឹងប្រែងប្រកួតឲ្យអស់ពីសមត្ថភាព ចិន្តារ័ត្ន ក៏ដាក់ក្តីរំពឹងខ្ពស់ក្នុងការប្រជែងដណ្តើមយកមេដាយមាសផងដែរ។ «ខ្ញុំបានត្រៀមខ្លួនរួចជាស្រេច សម្រាប់ការប្រកួតក្នុងព្រឹត្តិការណ៍កីឡាស៊ីហ្គេម ហើយខ្ញុំនឹងព្យាយាមឲ្យអស់ពីសមត្ថភាពក្នុងការស្វែងរកជ័យជម្នះជូនជាតិ។ សម្រាប់ខ្ញុំដាក់ក្តីរំពឹងច្រើនទៅលើមេដាយមាស ហើយដើម្បីសម្រេចនូវគោលបំណងនេះ ខ្ញុំនឹងខិតខំហ្វឹកហាត់ ដើម្បីពង្រឹងសមត្ថភាពឲ្យកាន់តែប្រសើរ»។ នេះជាការលើកឡើងរបស់កីឡាការិនី ខៀវ ចិន្តារ័ត្ន ដែលចាត់ទុកមេដាយណាមួយពីស៊ីហ្គេមជាកិត្តិយសដ៏ធំធេងសម្រាប់ខ្លួន។ នៅក្នុងការប្រកួត Pre-SEA Games លើវិញ្ញាសាដំបងខ្លី Arnis នៅប្រទេសកូរ៉េខាងត្បូងកាលពីពេលថ្មីៗ កីឡាការិនីសម្បុរសរាងស្តើងរូបនេះ ដណ្តើមបានមេដាយមាសលើប្រភេទទម្ងន់ក្រោម៥០គីឡូក្រាម។ ជ័យជម្នះនេះ បានក្លាយជាចលករជួយបង្កើនទំនុកចិត្ត ចិន្តារ័ត្ន មានការជឿជាក់កាន់តែខ្លាំងក្នុងការប្រកួត។ តែយ៉ាងណា សម្រាប់ការប្រកួតនេះ គឺពុំមានការចូលរួមពីសំណាក់កីឡាករម្ចាស់ផ្ទះឡើយ។ ដើម្បីត្រៀមប្រជែងដណ្តើមមេដាយពីព្រឹត្តិការណ៍ស៊ីហ្គេមឆ្នាំនេះជូនជាតិ ក្រុមកីឡាករកីឡាការិនីល្បុក្កតោកម្ពុជាបានទៅបោះជំរំហ្វឹកហាត់ពង្រឹងសមត្ថភាពនៅប្រទេសហ្វីលីពីន តាំងពីថ្ងៃទី១១ ខែវិច្ឆិកា មកម្ល៉េះ។ ល្បុក្កតោជាប្រភេទកីឡាដំបូងគេរបស់កម្ពុជា ដែលបានទឹកដីហ្វីលីពីន សម្រាប់ព្រឹត្តិការណ៍នេះ។ សម្រាប់ការប្រកួតស៊ីហ្គេមលើកទី៣០នៅហ្វីលីពីន សហព័ន្ធកីឡាគុនល្បុក្កតោបានបញ្ជូនកីឡាករកីឡាការិនីចំនួន៩រូបឲ្យចូលរួម ដោយមានលោក អ៊ួ តារា អគ្គលេខាធិការសហព័ន្ធជាប្រធានប្រតិភូ។ កីឡាការិនី ខៀវ ចិន្តារ័ត្ន នឹងប្រកួតលើពីរវិញ្ញាសាលើប្រភេទប្រយុទ្ធ៕	ក្រោយវិលត្រឡប់មកចូលរួមក្នុងវិស័យកីឡាគុនល្បុក្កតោសាជាថ្មី កីឡាការិនី ខៀវ ចិន្តារ័ត្ន ហាក់មានទំនុកចិត្តខ្ពស់ក្នុងការដណ្តើមមេដាយពីព្រឹត្តិការណ៍កីឡាស៊ីហ្គេម។ ការឈ្នះមេដាយមាស គឺជាគោលដៅ និងជាក្តីរំពឹង សម្រាប់ការបង្ហាញខ្លួនលើកដំបូងរបស់ ចិន្តារ័ត្ន ដែលមានការប្តេជ្ញាខ្ពស់សម្រាប់ស៊ីហ្គេមឆ្នាំនេះ។ កីឡាការិនីរូបនេះ នឹងប្រកួតលើវិញ្ញាសាដំបងខ្លី Arnis ដែលជាកីឡាប្រពៃណីរបស់ម្ចាស់ផ្ទះហ្វីលីពីន។
សុធីរ៖ អា សំណាង! អញមើលទៅដូចជាអ្វីៗត្រឡប់មកវិញធម្មតាហើយឥឡូវនេះ ព្រោះ ពលរដ្ឋលែងពាក់ម៉ាស់ លែងខ្លាចកូវីដហើយ អ៊ីចឹងមែនឬទេ? សំណាង៖ អញក៏សង្កេតឃើញដូចអ្ហែងដែរ។ អញឃើញជំនួញមួយចំនួនចាប់ផ្តើមបើកឲ្យដំណើរការឡើងវិញ។ អ្នកធ្វើការចាប់ផ្តើមធ្វើដំណើរទៅកន្លែងធ្វើការឡើងវិញ។ ស្ថានភាពមិនទាន់ដូចដើមមែន តែរាជធានីភ្នំពេញហាក់បីដូចជាចាប់ផ្តើមមានជីវិតរស់រវើកឡើងវិញ។ ចរាចរណ៍ចាប់ផ្តើមណែនជាងមុន ជំនួញតាមដងផ្លូវ ហាងនានា បើកទ្វារ។ល។ តែទោះជាយ៉ាងណា ហាងបិទទ្វារក៏នៅមានច្រើនដែរ។ សុធីរ៖ សកម្មភាពជំនួញហាក់បីដូចជាដំណើរការងារឡើងវិញមែន តើវាដំណើការល្អឬទេ? សំណាង៖ អា សុធីរ! ជំនួញ ឬសកម្មភាពតាមដងផ្លូវហាក់បីដូចជាដំណើរការឡើងវិញមែន។ តែជំនួញទាំងនោះ មិនទទួលបានភ្ញៀវច្រើនទេ ព្រោះអតិថិនមិនសូវមានលុយ(ពលរដ្ឋជាច្រើនគ្មានការងារធ្វើ)។ ជំនួញបើកពេលនេះ មិនចំណេញទេ។ ជំនួញបើកឲ្យតែមានសកម្មភាពទេ តែខាតរាល់ថ្ងៃ និងរាល់ខែ។ អ្នកជំនួញនិយាយថា ពួកគេបើកឲ្យដំណើរការឡើងវិញដោយរង់ចាំថ្ងៃល្អត្រឡប់មកវិញតែប៉ុណ្ណោះ។ សុធីរ៖ តើថ្ងៃល្អត្រឡប់មកវិញនៅពេលណាទៅ? សំណាង៖ គ្មានឡើយចម្លើយពិតប្រាកដទេ អា សុធីរ! គេច្រើននិយាយលេងថា មានតែមេរោគកូវីដ១៩ប៉ុណ្ណោះដែលអាចប្រាប់ចម្លើយបាន៕	ក្នុងរយៈពេលចុងក្រោយនេះ ពលរដ្ឋហាក់លែងសូវខ្លាចមេរោគកូវីដ១៩ទៀតហើយ ព្រោះម្យ៉ាង ដោយសារ ចំនួនអ្នកឆ្លងថ្មីគ្មាន ចំនួនអ្នកជាសះស្បើយកើនឡើង។ ម្យ៉ាងទៀត ពលរដ្ឋមួយចំនួននៅវ៉ល់ជាមួយនឹងការផាកពិន័យជនល្មើសរំលោភច្បាប់ចរាចរណ៍។ សុធីរ និងសំណាង ជជែកគ្នាជុំវិញសកម្មភាពសេដ្ឋកិច្ចនៅរាជធានីភ្នំពេញ។
ចាប់ពីឆ្នាំ ១៩៧៩ ដល់មុនឆ្នាំ ១៩៩៣ សម្តេច ហ៊ុន សែន បានទទួលដឹកនាំមុខតំណែងជាច្រើន ក្នុងរដ្ឋបាលកម្ពុជា ទាំងក្នុងរបបសាធារណរដ្ឋប្រជាមានិតកម្ពុជា និងក្រោយមករដ្ឋកម្ពុជា និងសម្តេចជារដ្ឋមន្ត្រីការបរទេសនៅឆ្នាំ ១៩៧៩ ជាអនុប្រធានក្រុមប្រឹក្សារដ្ឋមន្ត្រី និងរដ្ឋមន្ត្រីការបរទេសពីឆ្នាំ ១៩៨១ ដល់ ១៩៨៥។ នៅថ្ងៃទី១៤ ខែមករា ឆ្នាំ១៩៨៥ សម្តេចត្រូវតែងតាំងជានាយករដ្ឋមន្ត្រី បន្តពីលោក ចាន់ ស៊ី ហើយបន្តតួនាទីជារដ្ឋមន្ត្រីការបរទេសពីឆ្នាំ១៩៨៥ ដល់ ១៩៩១ ។ ក្រោយការបោះឆ្នោតឆ្នាំ១៩៩៣ សម្តេចបន្តដឹកនាំរដ្ឋាភិបាលក្នុងឋានៈជាសហនាយករដ្ឋមន្ត្រី និងក្រោយមកជានាយករដ្ឋមន្ត្រីទីពីរ នៃរាជរដ្ឋាភិបាលចម្រុះលើកដំបូងរបស់កម្ពុជា។ គណបក្សប្រជាជនកម្ពុជាបានឈ្នះឆ្នោតជាបន្តបន្ទាប់ ដែលនាំឲ្យសម្តេច ហ៊ុន សែន បន្តរក្សាតំណែងនាយករដ្ឋមន្ត្រីរហូតដល់បច្ចុប្បន្ន។ ជាញឹកញាប់ សម្តេចអះអាងថា សម្តេចនឹងបន្តឈរឈ្មោះយ៉ាងហោចណាស់មួយអណត្តិទៀត ឬឈានដល់អាយុ៩០ឆ្នាំ។ សម្រាប់តំណែងនាយករដ្ឋមន្ត្រី សម្តេច ហ៊ុន សែន ឈានដល់ឆ្នាំទី៣៦ រីឯនាយករដ្ឋមន្ត្រីដែលកាន់តំណែងយូរជាងគេបន្ទាប់ទៀតមាន នាយករដ្ឋមន្ត្រីកោះសាម័រ លោក Tuilaepa Aiono Sailele Malielegaoi ជាង២២ឆ្នាំ នាយករដ្ឋមន្ត្រីកោះសាំងវ៉ាំងសង់ និងហ្រ្គើណាឌីន ជិត២០ឆ្នាំ លោក Ralph Gonsavles លោកនាយករដ្ឋមន្ត្រីដូមិនីក Roosevelt Skerrit ជាង១៧ឆ្នាំ និងលោកនាយករដ្ឋមន្ត្រីសិង្ហបុរី Lee Hsein Loong ជាង១៦ឆ្នាំ។ ប៉ុន្តែគិតទាំងរបបប្រធានាធិបតី លោក Paul Biya នាយករដ្ឋមន្ត្រី បន្ទាប់មកប្រធានាធិបតីកាមេរូន កាន់តំណែងយូរជាងគេដល់មានរយៈពេលជាង៤៥ឆ្នាំ បន្ទាប់មកលោក Teodoro Obiang Nguema Mbasogo ប្រធានាធិបតីហ្គីណេអេក្វាទ័រ ដែលកាន់អំណាចជាង៤១ឆ្នាំ៕	ថ្ងៃទី១៤ ខែមករា ឆ្នាំ២០២១ នេះ សម្តេច ហ៊ុន សែន ឈានដល់ការប្រារព្ធខួប៣៦ឆ្នាំនៃការចូលកាន់តំណែងជានាយករដ្ឋមន្ត្រីនៃកម្ពុជា (១៤ មករា ១៩៨៥-១៤ មករា ២០២១)។ បច្ចុប្បន្នសម្តេចគឺជានាយករដ្ឋមន្ត្រីដែលកាន់តំណែងយូរជាងគេលើពិភពលោក ហើយសម្តេចប្រកាសជាញឹកញាប់ថា សម្តេចនឹងបន្តឈរឈ្មោះសម្រាប់ការបោះឆ្នោតលើកក្រោយៗទៀត។
មន្ត្រីជាន់ខ្ពស់ក្រសួងឧស្សាហកម្មរូបនេះ បានបញ្ជាក់ថា ទឹកស្អាតដែលចេញពីក្បាលរ៉ូប៊ីណេ ទាំងនៅទីក្រុងភ្នំពេញ និងនៅទីក្រុងសៀមរាប គឺសុទ្ធតែអាចយកផឹកបានទាំងអស់ ព្រោះវាគុណភាពល្អ មិនចាញ់ទឹកស្អាតនៅទីក្រុងតូក្យូ ប្រទេសជប៉ុនឡើយ។ ថ្លែងក្នុងសន្និសីទសារព័ត៌មាន ស្តីពីវឌ្ឍនភាពក្រសួង នាទីស្តីការគណៈរដ្ឋមន្ត្រី លោក ហេង សុខគង់ បានបញ្ជាក់ដូច្នេះថា៖«សូមជម្រាបថា ទឹកនៅរាជធានីភ្នំពេញ ជាប់គុណភាពជាទឹកល្អ ល្អមែនទែនរហូតទៅដល់ស្មើនឹងទីក្រុងតូក្យូប្រទេសជប៉ុន ហើយទឹកដែលចេញមកពីរ៉ូប៊ីណេ គឺយើងអាចផឹកបានផ្ទាល់តែម្តង នៅសៀមរាបដូចគ្នា។ អញ្ចឹងហើយគុណភាពទឹកនៅកម្ពុជាយើងខ្ពស់មែនទែន ដែលយើងជំរុញតភ្ជាប់ទៅដល់រដ្ឋាករទឹកដទៃទៀត»។ បើតាមលោក សុខគង់ ទឹកដែលហូរកាត់ប្រព័ន្ធបំពង់ទុយោនេះ មានការធ្វើប្រព្រឹត្តកម្មច្បាស់លាស់ ។ អ្នកនាំពាក្យក្រសួងឧស្សាហកម្មរូបនេះ មិនអាចរៀបរាប់ពីការធ្វើប្រព្រឹត្តកម្មទឹកស្អាតនេះដល់មហាជនបានទេ ព្រោះវាមានច្រើនដំណាក់កាលវែងឆ្ងាយណាស់។ ប៉ុន្តែអ្វីដែលលោក ហេង សុខគង់ អាចជម្រាបបានត្រួសៗនោះ ត្រង់ថា ទឹកស្អាតមិនមែនត្រឹមតែដាក់សាច់ជូធ្វើឲ្យទឹកថ្លា ហើយអាចយកទៅប្រើប្រាស់បានទេ ប៉ុន្តែវាត្រូវការសម្លាប់មេរោគ ការដកចេញសារធាតុគីមី រ៉ែ រួមទាំងត្រូវការដាក់ប្រព័ន្ធសម្រាប់ដកចេញមេរោគផ្សេងៗទៀតផង។ បច្ចុប្បន្នកម្ពុជា មានរោងចក្រផលិតទឹកស្អាតទូទាំងប្រទេសចំនួន២៩០កន្លែង ដោយក្នុងនោះ មានរដ្ឋាករស្វយ័តរាជធានីភ្នំពេញ និងសៀមរាបរបស់រដ្ឋមានចំនួន១១ និងរដ្ឋាករទឹកឯកជនរបស់អង្គការ World Bank ។ នេះជាការបញ្ជាក់របស់លោក ហេង សុខគង់។ បើតាមអ្នកនាំពាក្យក្រសួងឧស្សាហកម្មរូបនេះ បរិមាណផលិតទឹកស្អាតទូទាំងប្រទេស កើនឡើងដល់ ៣៤៦,៩២១,០១៦ម៉ែត្រគូប ក្នុងឆ្នាំ២០១៩ ។ ចំនួននេះកើនលើសឆ្នាំ២០១៨ ចំនួន៣៩,១៦៨,៧៥៤ម៉ែត្រគូប។ បរិមាណទឹកស្អាច អាចគ្របដណ្ដប់ក្នុងតំបន់សេវាផ្គត់ផ្គង់នៅទីប្រជុំជនទូទាំងប្រទេសជាមធ្យម ៥៦.៣៧ភាគរយ ខណៈរាជធានីភ្នំពេញ សម្រេចបានជាង៨៥ភាគរយ៕	ភ្នំពេញ៖ ទឹកស្អាតនៅរាជធានីភ្នំពេញ មានគុណភាពដូចល្អដូចទឹកស្អាត នៅទីក្រុងតូក្យូ ប្រទេសជប៉ុន។ នេះជាការលើកឡើងរបស់លោក ហេង សុខគង់ រដ្ឋលេខាធិការ និងជាអ្នកនាំពាក្យក្រសួងឧស្សាហកម្ម វិទ្យាសាស្ដ្រ បច្ចេកវិទ្យា និងនវានុវត្តន៍ នៅព្រឹកថ្ងៃទី២៣ មេសា។
ត្រួតពិនិត្យដោយ www.health.com.kh	រុក្ខជាតិ ជន្លង់ គឺជាប្រភេទរុក្ខជាតិម្យ៉ាង មានសណ្ឋានជាវល្លិវាឡើងទ្រើង។ រុក្ខជាតិនេះប្រហែលមានដើមកំណើត ក្នុងប្រទេសឥណ្ឌា ហើយគេនិយមដាំគ្រប់ប្រទេសក្ដៅ។ រុក្ខជាតិប្រភេទនេះ គេអាចយកធ្វើគ្រឿងបន្លែសម្រាប់ម្ហូបស្ងោរ ឬឆា។ល។ ចំណែកគ្រាប់របស់រុក្ខជាតិនេះមានទឹកដមម្យ៉ាងពណ៌ក្រហម សម្រាប់ដាក់នំឲ្យមានពណ៌ល្អ។ ដោយឡែក គ្រូផ្សំថ្នាំ គេយកទឹកដមនេះ ផ្សំជាថ្នាំសម្រាប់ដាក់ភ្នែក។ ស្រុកខ្មែរយើង ប្រជាជនតាមស្រុកចំការ គេតែងស្ងោរដើមជន្លង់ឲ្យក្មេងៗ ផឹកកុំឲ្យទល់លាមក ឬមួយស្ត្រីកំពុងសម្រាលកូន ដើម្បីឲ្យកូនឆាប់សម្រាប់កូន និងជួយស្ត្រីជាម្ដាយ៕

Subsets and Splits

No community queries yet

The top public SQL queries from the community will appear here once available.